
Pentru Holger, soțul, iubitul şi cel mai bun 
prieten al meu 


Între stimul şi reacţie se află libertatea. 
VIKTOR 


Cum adică? Oricine poate avea o 
relaţie fericită? 


Da, ati citit corect: majoritatea oamenilor care-şi caută 
norocul în iubire şi nu-l găsesc niciodată, fie pentru că 
partenerul e aparent nepotrivit, fie pentru că rămân captivi 
într-o relaţie nefericită, au potenţialul să ajungă să fie 
fericiţi alături de un partener - eventual chiar alături de cel 
pe care-l au în prezent. În orice caz, condiţia prealabilă este 
să înveţe câteva lucruri fundamentale pentru formarea unui 
cuplu fericit. Vă voi explica în această carte despre ce 
competenţe e vorba şi cum pot fi deprinse. O relaţie de 
iubire împlinită nu depinde de noroc, ci e o problemă de 
decizie personală şi de atitudine interioară. 

Bineînţeles, în cazuri izolate, există oameni care nu pot 
avea relaţii sentimentale apropiate sau le pot avea, dar 
numai în mică măsură. Acesti oameni au suferit traume 
psihice atât de grave, încât le-a fost distrusă încrederea în 
alţii, şi/sau le lipsesc, parţial din cauze genetice, capacităţi 
cum ar fi empatia şi o anumită vi-braţie emoţională care sunt 
importante în dragoste. În cazul unor tulburări emoţionale 
grave, efectele de-mersului psihoterapeutic sunt limitate. 
Prin urmare, as vrea să mă abţin în aceste cazuri de la 
declaraţia mea îndrăzneață: „Oricine poate avea o relaţie 
fericită”. 

Sunt însă convinsă: (aproape) oricine poate avea o relaţie 
fericită, dacă reuseste să păstreze un echilibru între 
adaptare şi autoafirmare sau, asa cum spun psihologii, între 
atasament şi autonomie. Afirmația sună de-a dreptul banal 
şi, într-un fel, chiar asa şi este. Şi totusi, aproape nimeni nu e 


constient de măsura în care aceste două capacităţi ne 
influenţează simţirea, gândirea şi acţiunea. Atasamentul 
(asociat cu adaptarea) şi autonomia (asociată cu 
asertivitatea) sunt chestiuni care privesc întreaga omenire şi 
constituie nevoi psihice elementare. Ele ne modelează până 
şi stima de sine. Asta deoarece sentimentul că suntem 
importanţi şi valorosi sau faptul că ne îndoim adesea de 
valoarea noastră rezultă în cele din urmă din experienţele 
pe care le avem la maturitate sau le-am avut în copilărie, 
legate de ataşament şi iubire, pe de o parte, şi de 
autoafirmare şi autonomie, pe de alta. 

Eu personal am ajuns la concluzia că alegerea 
partenerului, la fel ca reuşita sau eşecul unei relaţii, se 
poate reduce la dihotomiile ataşament- autonomie, şi 
contrastul inferioritate-superioritate (stima de sine). Iar 
faptul că nu ne găsim un partener, deşi ne dorim o relaţie, 
ca şi dorinţa de a fi celibatari îşi au rădăcinile într-o 
gestionare defectuoasă a celor doi poli ai ataşa-mentului şi 
autonomiei. 

Egalitatea, împărţirea sarcinilor, compromisurile, lupta 
pentru putere, atracţia, pasiunea, erotismul, rolul de 
părinte, căsătoria, viaţa de unul singur, aventurile 
ocazionale, relaţiile extraconjugale, încrederea, 
neîncrederea - toate aceste chestiuni care joacă un rol aşa 
de important, atât în cuplu, cât şi în viaţa de unul singur, 
pot fi puse pe seama dorinţei de a avea relaţii stabile şi a 
nevoii de autonomie a celor doi parteneri, precum şi pe 
seama sentimentului lor de inferioritate sau de 
superioritate. Din această perspectivă ele pot fi mai bine 
înţelese şi, foarte important, ameliorate şi rezolvate. Cel 
care ajunge la un echilibru între adaptare şi autoafirmare şi 
simte că e pe picior de egalitate cu partenerul (şi cu alţi 
oameni) este capabil să aibă o relaţie, să muncească şi să se 
bucure de viaţă. lar aceste trei capacităţi sunt pilonii 


sănătăţii sufleteşti. 

Cartea de faţă pune însă accentul pe capacitatea de a avea 
o relaţie fericită, aşa cum arată şi titlul. Aş vrea să vă explic 
cât de profund influenţează nevoile noastre fundamentale de 
ataşament, de autonomie şi de creştere a stimei de sine 
ideea pe care o avem despre relaţii. Felul în care gestionăm 
aceste nevoi elementare determină în mare parte ce ne 
dorim şi cine suntem, pe cine iubim şi cum ne comportăm cu 
partenerul, ce ne sperie şi cum ne protejăm de această frică, 
dacă ne croim singuri drum în viaţă sau trăim sub influenţa 
celorlalţi, ce ne atrage şi ce ne stimulează, lucrurile pentru 
care ne batem şi cele la care suntem dispuşi să renunţăm şi 
multe, multe altele. 

În afară de asta, aş vrea bineînţeles să vă explic cum vă 
puteţi îmbunătăţi capacitatea de a vă ataşa şi capacitatea de 
a fi autonom, pentru a vă găsi norocul în iubire, şi cum vă 
puteţi consolida concomitent sentimentul propriei valori. În 
acest scop, vă voi oferi mai multe sugestii şi exerciţii 
practice. 

Volumul de faţă se adresează tuturor oamenilor, indiferent 
de orientarea lor sexuală, deoarece mecanismele descrise 
aici - ale ataşamentului, autonomiei şi respectului de sine - 
joacă un rol central în toate relaţiile. Chiar dacă exemplele 
din această carte privesc perechile heterosexuale, ele se 
aplică în aceeaşi măsură homosexualilor, lesbienelor şi 
transsexualilor. 

Sugestia mea e să luaţi în mână frâiele norocului în 
dragoste şi să nu aşteptaţi pasiv ca partenerul să se schimbe 
de la sine la un moment dat sau ca domnul Perfect ori 
doamna Perfectă să vă bată la uşă. Cu ajutorul acestei cărţi, 
puteţi să porniţi în mod activ în căutarea partenerului mult 
visat sau chiar să vă daţi seama dacă l-aţi întâlnit deja de 
mai multă vreme. 

Am conceput o mulţime de exerciţii practice care necesită 


o anumită seriozitate din partea dumneavoastră. Rămâne la 
alegerea dumneavoastră dacă faceţi toate exerciţiile în mod 
activ sau dacă vă rezu-maţi la a le citi şi sorta interior. 
Bineînţeles că puteţi pune în practică doar exerciţiile care 
vă interesează. 


Deci nu suntem o generaţie 
incapabilă să aibă relaţii, doamnă 
Stahl? 


Această întrebare mi-a fost pusă adesea de ziarişti după 
apariţia la începutul anului 2016 a bestsellerului Generation 
Beziehungsuntăhig (Generaţia celor incapabili să aibă o 
relație) scris de bloggerul Michael Nast. Nast afirmă că 
perfecţionismul şi mania  autoperfec-ţionării continue 
manifestate în cadrul societății noastre, în special în 
rândurile tinerei generații, au atins dimensiuni extreme şi 
că de aceea tinerii au devenit din ce în ce mai puţin doritori 
să aibă o relaţie. Generaţia mai tânără caută partenerul 
perfect, care din păcate nu există. În afară de asta, 
afirmaţia: „Sunt incapabil să am o relaţie” e folosită, în 
principal, de bărbaţii tineri pur şi simplu ca o scuză pentru 
lipsa dorinţei de a avea o relaţie. E vorba, ca să spunem aşa, 
de un fel de „mă doare capul” al bărbatului. Conform 
afirmațiilor lui Nast, site- urile de matrimoniale au avut şi 
ele un aport la faptul că relaţiile au devenit din ce în ce mai 
superficiale şi mai opţionale. Michael Nast scrie din proprie 
experienţă şi, după cum arată numărul său mare de 
susţinători, mulţi oameni au avut experienţe asemănătoare 
cu a lui. 

Cu siguranţă că există mulţi oameni care ar putea fi 
catalogaţi drept incapabili să aibă o relaţie - dar nu a fost 
oare mereu aşa? Oare nu e posibil ca incapacitatea de a 
avea o relaţie să fie pur şi simplu altfel resimţită în prezent 
decât în trecut? Ca să răspund la această întrebare, mai 
întâi m-am documentat cu privire la stadiul actual al 


cercetărilor despre iubire şi relaţii la diverse generaţii şi am 
ajuns la următoarele concluzii: probleme de cuplu şi 
destrămarea căsniciilor au existat întotdeauna, iar durata 
unei relaţii sau căsnicii nu poate fi considerată un criteriu al 
capacităţii unui om de a avea o relaţie. În prezent, perechile 
se despart mai des şi mai rapid, dar nu pentru că oamenii ar 
fi mai pu-ţin capabili să aibă o relaţie, ci pentru că 
aşteptările partenerilor de cuplu legate de calitatea unei 
relaţii au crescut. Acest lucru are legătură cu independenţa 
din ce în ce mai accentuată a femeilor, care sunt mult mai 
puţin înclinate decât înainte să continue la infinit o 
nefericită „căsătorie de  convenienţă”: majoritatea 
divorţurilor sunt iniţiate de femei. În plus, corsetul social a 
devenit mult mai lejer: actualmente, nimeni nu mai trebuie 
neapărat să se căsătorească şi să întemeieze o familie 
pentru a fi considerat un membru valoros al societăţii. şi 
sexualitatea poate fi trăită în prezent mult mai liber şi fără 
restricţii. Internetul înlesneşte aventurile sexuale. Toate 
aceste circumstanţe nu induc însă oamenilor teama de a 
intra într-o relaţie, ci doar le permit să trăiască mai uşor cu 
teama de relaţii. Aşadar, cei care se tem de relaţii nu sunt 
mai mulţi în prezent decât erau în trecut. În societatea 
noastră modernă, sunt doar mai vizibili. În plus, aş vrea să 
amintesc aici că, încă din anii '60, libertinismul a fost 
declarat drept atitudinea ideală: „Cine se culcă de două ori 
cu acelaşi bărbat/aceeaşi femeie face deja parte din 
establishment” suna deviza - deci relaţii libertine existau pe 
atunci şi fără internet. 

Incapacitatea de a avea o relaţie nu e determinată doar de 
internet şi de numeroasele posibilităţi de alegere care 
rezultă de aici şi nici nu are drept cauză stilul de viaţă al 
locuitorilor marilor oraşe. Capacitatea de a avea o relaţie e 
un lucru pe care-l înveţi în casa părintească. De la părinţi 
aflăm dacă suntem fiinţe demne de a fi iubite şi dacă ne 


putem încrede în general în relaţiile interumane. Influențele 
pe care le exercită părinţii asupra noastră ne marchează în 
foarte mare măsură atitudinea pe care o vom adopta mult 
mai târziu în cadrul relaţiei. În ultimele decenii, în orice 
caz, condiţiile de viaţă ale copiilor nu s-au înrăutățit. În 
medie, părinţii din generaţiile mai tinere sunt mult mai bine 
informaţi cu privire la lucrurile care le priesc copiilor şi se 
poartă mai afectuos cu odraslele lor decât o făceau părinţii 
adesea traumatizaţi din generaţiile postbelice. Cunoştinţele 
legate de educaţia copiilor s-au înmulţit incredibil şi, chiar 
şi în păturile sociale mai puţin educate, se răspândeşte 
ideea că nu e bine să-ţi baţi copiii. Lucrul acesta e 
contrabalansat de o rată a divorţurilor mai mare, dar, pe de 
altă parte, numeroase studii au arătat că un divorţ e mai 
suportabil pentru copii decât certurile de durată ale 
părinţilor. O relaţie cu multe certuri între părinţi reprezintă 
una dintre cauzele frecvente ale fricii pe care copilul o are 
faţă de angajament. 

Frica de angajament apare atunci când copiii trebuie să-şi 
ajusteze prea mult comportamentul pentru a-i mulţumi pe 
părinţi. Deci, dacă părinţii nu sunt capabili să empatizeze 
cu copilul lor în timpul perioadei lui de dezvoltare, copilul e 
cel care îşi asumă răspunderea unei relaţii reuşite cu 
părinţii. Existenţa lui depinde de părinţi, şi el e gata să facă 
totul pentru a le câştiga afecțiunea. El plăteşte însă preţul 
eforturilor excesive de ajustare, adică o parte din 
identitatea sa este pusă în umbră. şi astfel se formează 
terenul fertil pe care se dezvoltă teama de angajament a 
copilului, pe care acesta o va manifesta ulterior, când va 
ajunge la maturitate. Frica de angajament e o combinaţie 
între teama de a nu pierde fiinţa iubită (frica de a fi 
abandonat) şi teama de a nu-ți pierde identitatea într-o 
relaţie de dragoste prea apropiată. Ceva mai târziu voi 
vorbi mai detaliat despre acest subiect. Fenomenele pe care 


le descrie Nast în cartea lui, cum ar fi căutarea partenerului 
perfect, îndepărtarea bruscă după primele întâlniri, pro- 
miscuitatea,  libertinajul şi  oscilaţia frecventă între 
acceptarea apropierii şi impunerea unei distanţe faţă de 
partener, sunt simptome tipice ale fricii de angajament. 
Însă cei care cred că oamenii care se tem de ataşament 
evită să se căsătorească gre-şesc amarnic. Nu puţine sunt 
căsniciile în care re-găsim aceeaşi teamă de ataşament: 
unul sau ambii protagonişti păstrează în mariaj o anumită 
distanţă apelând la diverse manevre, cum ar fi refugierea în 
muncă şi pasiuni, apatia sexuală, relaţiile extraconjugale, 
tăcerile şi certurile frecvente etc. 

Dorinţa de a se ataşa, ca nevoie elementară înnăscută, 
există însă în toţi oamenii. Şi e confirmată foarte clar de 
sondajele actuale: majoritatea oamenilor îşi doresc, la fel ca 
odinioară, să găsească partenerul cu care să- şi petreacă 
toată viaţa, adică alături de care să îmbătrânească. Nimic 
nu s-a schimbat în această privinţă. Observațiile mele 
personale confirmă acest lucru: cunosc foarte mulţi tineri 
care intră de la o vârstă fragedă într-o relaţie, uneori chiar 
de pe băncile şcolii, ataşându-se de un partener cu care 
rămân împreună o viaţă întreagă. Pe vremea mea asta nu 
prea se întâmpla. Noi obişnuiam să schimbăm mult mai 
frecvent partenerii. Probabil că în prezent chiar avem de-a 
face cu o generaţie de oameni „capabili să aibă o relaţie”. 


Ataşament şi autonomie 


După cum am spus mai devreme, nevoia noastră de 
ataşament şi apartenenţă, precum şi cea de a fi oameni 
liberi, autonomi, se numără printre nevoile umane 
fundamentale. Ele permează întreaga noastră viaţă, de la 
început şi până la sfârşit. Venim pe lume legaţi prin 


cordonul ombilical de trupul mamei, de care apoi ne 
desprindem. Dacă nu găseşte o persoană de care să se 
ataşeze şi care să aibă grijă de el, bebeluşul moare. El 
depinde în totalitate de îngrijirea şi hrănirea pe care i le 
oferă alţi oameni. Prima noastră experienţă pe această lume 
este deci definită de o dependenţă existenţială. Ataşamentul 
şi dependenţa sunt strâns legate una de alta. Pentru a 
atrage atenţia asupra sa, singura acţiune autonomă de care 
e capabil sugarul este să urle. El îşi poate influenţa părinţii 
doar prin urlete. Dacă părinţii nu reacţionează la ele şi-l 
lasă să urle la nesfârşit, sugarul simte că acţiunea lui nu are 
niciun efect şi că nu poate interveni activ în propria viaţă. 
Aceasta este o experienţă profundă a neputinței, cu efecte 
de durată, până la maturitate, în special dacă şi în copilărie, 
şi adolescenţă influenţa asupra părinţilor este minimă, 
întrucât aceştia reacţionează autoritar şi inflexibil la nevoile 
copilului. 

Întreaga noastră dezvoltare este construită în aşa fel 
încât, cu trecerea timpului, să devenim din ce în ce mai 
independenţi şi autonomi. Scopul este ca, atunci când 
devenim tineri adulţi, să putem duce o viaţă total 
independentă de părinţi, autonomă. Ast-fel, pe măsură ce 
creşte, şi posibilităţile de a-i influenţa pe părinţi de care 
dispune copilul se diversifică: învaţă să apuce, să meargă 
de-a buşilea, să alerge, să vorbească, să facă din ce în ce 
mai multe lucruri. În acelaşi timp, şi nevoia de ataşament 
asociată creşterii joacă un rol extrem de important: la 
început există legătura cu părinţii, apoi apare legătura cu 
familia extinsă, de exemplu cu fraţii şi bunicii. Cadrul de 
referinţă se lărgeşte, la grădiniţă, la educatoare şi prietenii 
de joacă, iar la şcoală, la profesori şi prieteni. Odată cu 
pubertatea, apar primele încercări de a începe o relaţie 
amoroasă. 

Toată viaţa suntem ocupați să ne împlinim, pe de o parte, 


nevoia de ataşament, pe de alta, dorinţa de a acţiona 
independent şi liber. Nevoia noastră de ata-şament nu se 
limitează doar la relaţiile amoroase, ci poate fi satisfăcută şi 
prin folosirea mediilor de socializare, mersul la film sau la 
concert, ieşirile la club sau întâlnirile cu prietenii. Dacă 
primele două decenii ale vieţii noastre sunt caracterizate de 
faptul că deve-nim din ce în ce mai autonomi şi cercul 
nostru de cu-noştinţe se lărgeşte, vârsta mijlocie e 
caracterizată de căutarea unui echilibru între ataşament şi 
autonomie. Spre sfârşitul vieţii, autonomia noastră scade 
din nou în mai multe rânduri, deoarece ajungem să 
depindem de ajutorul altora şi pierdem legătura cu oamenii 
apropiaţi de vârsta noastră, pentru că aceştia mor. În cele 
din urmă, atunci când murim, dispar şi legăturile, şi 
autonomia noastră. 


Adaptare şi autoafirmare 


Pentru ca orice relaţie interumană, indiferent de natura ei, 
să supravieţuiască, participanţii la ea trebuie să fie capabili 
să se adapteze, dar şi să se afirme. Adaptarea serveşte 
nevoii noastre de ataşament, iar afirmarea, nevoii noastre 
de autonomie. Cel care nu se poate adapta nu se poate 
ataşa, iar cel care nu se poate autoafirma îşi pierde 
libertatea personală într-o relaţie. Cei mai mulţi oameni au 
tendinţa să fie ori prea adaptabili, ori prea detaşaţi. Unii 
pendulează între cei doi poli, în funcţie de tipul şi etapa 
relaţiei. Unui partener puternic i se pot supune, dar, într-o 
altă relaţie, pot să fie ei cei care ocupă poziţia dominantă. 
Oamenii excesiv de adaptabili îşi înăbuşă în mare măsură 
dorinţele şi nevoile în relaţiile interumane şi în special în 
cele sentimentale. Încearcă să se conformeze cât mai bine 
aşteptărilor partenerului (şi adesea şi ale altor oameni) din 
teama subconştientă că, în caz contrar, persoana de care 
sunt ataşaţi s-ar putea depărta de ei. Pe de altă parte, un 
om excesiv de adaptabil poate să aleagă exact contrariul, 
evitând relaţiile de iubire prea intime sau restabilind de 
fiecare dată distanţa după momentele de apropiere. În acest 
caz avem de-a face cu frica de angajament. Persoanele în 
cauză cred că singura posibilitate de a-şi salva libertatea 
personală este prin distanţarea repetată, uneori chiar 
definitivă, de partenerul de cuplu. Ei se pot simţi cu 
adevărat liberi şi independenţi doar când sunt singuri sau 
când sunt înconjurați de oameni care nu au aşteptări prea 
mari de la ei. Doar atunci îşi permit să acţioneze aşa cum 
vor şi conform propriilor nevoi, pe care le pot conştientiza 
cel mai bine atunci când în apropiere nu se află nimeni care 


aşteaptă ceva de la ei. 

Ca să mă pot adapta, îmi folosesc anumite abilităţi sociale. 
De exemplu, trebuie să pot percepe şi înţelege dorinţele 
interlocutorului meu. Reuşesc acest lucru prin intermediul 
sensibilităţii faţă de celălalt, al empatiei. Empatia 
reprezintă puntea de legătură dintre mine şi tine. Legăturile 
şi relaţiile interumane cer ca partenerii să se apropie, să-şi 
deschidă sufletul, să ajungă la compromisuri, să se 
integreze, să se sprijine, să cedeze, să se unească şi să 
rămână uniţi. Toate acestea sunt comportamente care 
servesc adaptării şi ataşării. Adaptarea îmi cere să reduc 
diferenţele faţă de partener, să mă asemăn mai mult cu el, 
să răspund aşteptărilor lui pentru ca el să mă accepte. În 
plan afectiv, iubirea, afecțiunea şi atracţia erotică ne 
motivează să intrăm în relaţii, în timp ce sentimentul de 
ruşine e necesar pentru a respecta regulile şi normele 
generale ale societăţii. 

Ca să mă pot ataşa de un alt om, am nevoie, într-o anumită 
măsură, şi de autonomie personală, altfel risc să-mi pierd 
identitatea şi libertatea într-o relaţie - pericol pe care-l simt 
foarte mulţi oameni la gândul unei legături amoroase 
strânse. 

Afirmarea propriilor interese şi nevoi necesită alte 
capacităţi decât cele care-mi împlinesc dorinţa de 
ataşament: trebuie să-mi pot delimita eul. Nu mă 
concentrez pe ceea ce am în comun cu partenerul şi pe ceea 
ce ne leagă, ci pe lucrurile care mă deosebesc de el. În timp 
ce îl „înfrunt”, mă distanţez de el, deci trebuie să risc să 
pierd apropierea - cel puţin pentru moment. Pentru a trece 
peste această separare, am nevoie de o voinţă proprie, care 
să mă ajute să-mi ating scopurile şi interesele. şi, 
bineînţeles, am nevoie şi de abilitatea de a rezolva conflicte: 
trebuie să-mi asum punctul de vedere şi så- l pot afirma. 

Printre conceptele asociate cu autonomia se numără: 


libertatea, controlul, delimitarea, puterea, 
autodeterminarea,  detaşarea, despărţirea, dominația, 
competiţia şi concurenţa. Aşadar, este vorba despre lupta 
pentru supravieţuire şi despre impunerea propriilor 
interese, dacă e necesar, chiar şi împotriva intereselor 
semenilor mei sau ale partenerului. De aceea, pentru a ne 
păstra libertatea şi autonomia personală, avem nevoie de 
capacitatea de a ne despărţi şi de a renunţa. În cursul 
maturizării, trebuie să ne desprindem de părinţii noştri şi, 
uneori, şi de alţi oameni, dacă vrem să mergem pe propriul 
drum. Capacitatea de a te despărţi înseamnă şi să-ţi dai 
permisiunea să te desparţi şi este premisa pentru a ne 
putea implica într-o relaţie amoroasă. Cel care are 
sentimentul că s-ar putea să nu mai scape de potenţialul 
partener sau că nu are voie să se despartă simte şi o 
reticenţă puternică să intre într-o relaţie, deoarece îşi 
închipuie că pentru el ar urma o pierdere uriaşă a libertăţii. 
De regulă, cei care simt astfel nu s-au putut desprinde de 
cel puţin unul dintre părinţi fără să aibă un sentiment de 
vină. Faţa dezamăgită a mamei poate avea o influenţă 
puternică asupra unui copil, iar odată ajuns la maturitate, 
acesta va asocia relaţia de dragoste cu un angajament şi 
obligaţii excesive. 

În plan afectiv, trebuie să ne conservăm agresivitatea 
necesară autonomiei; se vorbeşte şi despre aşa-nu-mita 
agresivitate de despărţire. Resimţim furie şi agresivitate 
când ne sunt încălcate graniţele personale, când ne simţim 
deranjaţi, forţaţi, neînţeleşi, respinşi, jigniţi sau trataţi 
incorect. Agresivitatea e necesară ca să ne putem feri şi 
apăra. Şi avem nevoie de un anumit grad de agresivitate ca 
să putem lua în viaţă ceea ce ne dorim. 


inferioritate şi superioritate 


Pe lângă dorinţa de a fi deopotrivă autonomi şi ataşaţi, avem 
cu toţii nevoia accentuată să fim recunoscuţi şi acceptaţi. 
Respectul nostru de sine e strâns legat de calitatea 
legăturilor pe care le stabilim şi de capacitatea noastră de 
apărare, aşa cum ne-o percepem. Cei care ştiu să se afirme 
se simt puternici psihic. Oricine are legături stabile şi pline 
de iubire se simte acceptat şi are sentimentul apartenenţei. 
Ambele situaţii ne întăresc stima de sine. 

Rămâne însă întrebarea: ce trebuie să fac ca să fiu iubit şi 
acceptat? E suficient să fiu aşa cum sunt? Să-mi păstrez în 
relaţie sentimentele, dorinţele şi nevoile? Sau trebuie să 
răspund aşteptărilor celuilalt şi să mă adaptez? 
Răspunsurile la aceste întrebări depind de respectul meu de 
sine. Dacă sunt sigur de mine, voi descoperi că sunt în 
regulă aşa cum sunt şi că într-o relaţie de dragoste nu 
trebuie nici să plec capul, nici să mă ascund. Dacă stima 
mea de sine e „ciobită” sau făcută ţăndări, o să ajung la 
concluzia că trebuie să mă străduiesc într-un fel sau altul ca 
să fiu iubit. Aceasta este principala cauză a problemelor 
dintr-o relaţie: mulţi oameni nu au suficientă încredere în ei 
ca să fie autentici. Ascund anumite părţi din ei, înăbuşindu- 
şi unele sentimente, exprimându-şi prea puţin nevoile, 
jucând un anumit rol, evitând conflictele şi ascunzând 
problemele. Nu au senzaţia că sunt pe picior de egalitate cu 
partenerul, ci se simt inferiori într-o privinţă sau alta. Dacă 
ne simţim inferiori cuiva (aparent) mai puternic, reacţia 
noastră naturală e să ne supunem (sau să fugim de el). 
Adaptarea e sora mai mică a supunerii, şi ne îndeamnă să 
facem eforturi pentru a corespunde aşteptărilor 


partenerului nostru aparent mai puternic, ca să-i fim pe 
plac şi să ne accepte. Cu alte cuvinte: sacrificâm o parte din 
autonomia noastră pentru a sa-tisface dorinţa de ataşament. 

Stima de sine nu determină doar cine se află în poziţie 
inferioară şi cine, în poziţie superioară, ci şi gradul de 
siguranţă pe care-l simţim într-o relaţie. Se poate întâmpla 
ca doi oameni cu o stimă de sine scăzută să se 
îndrăgostească unul de celălalt şi să pară teoretic egali. 
Totuşi, adesea, unul dintre ei poate să-şi apere fragila stimă 
de sine păstrând distanţa, deci refugiindu-se în autonomie, 
în timp ce partenerul se adaptează şi se agaţă de primul, 
simțind aşadar o dorinţă de ataşare foarte puternică. În 
acest caz, un rol important îl joacă, evident, şi dinamica 
relaţiei: cu cât partenerul aparent autonom se distanțează 
mai mult, cu atât mai puternică va fi teama de a fi 
abandonat a celuilalt, lucru care-l va împinge să se agate şi 
mai tare de partener. În această constelație relaţională, 
puterea e deţinută de „cel care vrea să-şi ia zborul”, iar 
neputinţa e resimţită de „maimuța care se agaţă”. Prin 
acest dezechilibru de putere, cel care fuge de apropiere se 
află în poziţia mai puternică, superioară, în timp ce 
partenerul care se agaţă se simte inferior şi dependent. Cel 
care-şi doreşte să fie autonom se îndepărtează nu doar în 
mod activ, prin măsurarea atentă a timpului petrecut 
împreună şi prin menţinerea, pe cât posibil, a distanţei 
fizice, ci şi în mod pasiv, caz în care, deşi este prezent fizic, 
nu e deschis emoţional şi se implică extrem de puţin în 
relaţie. 

Cel mai fericit scenariu e acela în care doi oameni se 
întâlnesc pe picior de egalitate şi simt că au aceeaşi valoare. 
Atunci pot împăca dorinţa de ataşament, apropiere şi 
dependenţă cu nevoia de independenţă şi autonomie. Pentru 
a avea o relaţie fericită, cei doi trebuie să aibă încredere 
unul în celălalt, să fie capabili să se asculte reciproc, să fie 


empatici, să se poată dărui unul altuia, să fie în stare să 
cedeze şi să ajungă la un compromis. Pentru a fi autonomi 
în relaţia de cuplu, ei ar trebui să fie autentici, să-şi poată 
apăra dorinţele şi nevoile, să poată argumenta, negocia şi 
să se poată certa. Dacă au şi anumite valori şi interese în 
comun, vor avea o relaţie fericită şi plină de viaţă. Scopul 
acestei cărţi este să vă arate cum să ajungeţi acolo. 


Tiparul meu relaţional 


Influențele din copilărie sunt extrem de importante dacă 
vrem să ne înţelegem tiparele de interacţiune. Primele 
noastre relaţii de iubire sunt cele cu părinţii. Din acestea 
învăţăm dacă merităm să se ocupe cineva de noi şi dacă ne 
putem influenţa în vreun fel viaţa. Cu părinţii avem 
experienţe existenţiale de ataşament şi autonomie. Aceste 
experienţe ne marchează puternic creierul, dar mai ales 
viaţa afectivă. E vorba despre condiţionări profunde, pe 
care le asimilăm sub formă de mecanisme psihice 
subconştiente şi pe care le perpetuăm în viaţa de adult. 
Acest fapt se datorează, în mare parte, transformărilor 
majore prin care trece creierul nostru în primii şase ani de 
viaţă: experienţele pe care le avem în acest interval creează 
conexiuni neuronale care ne modelează apoi creierul ca pe 
o hartă. Am să vă explic asta printr-un exemplu concret: 
Julia are de doi ani o relaţie cu Robert, dar se simte adesea 
singură în cuplu. După stadiul incipient al relaţiei, în care a 
fost îndrăgostit, Robert s-a îndepărtat din ce în ce mai mult 
de ea. Munceşte foarte mult şi are puţin timp pentru Julia, 
şi, chiar şi atunci când sunt împreună, pare adesea stresat şi 
absent. Julia se teme foarte mult că-l va pier-de şi face 
multe lucruri ca să-l lege mai strâns de ea, străduindu-se 
să-i fie pe plac. Julia îşi aminteşte cu drag de părinţii ei. 
Erau persoane publice şi de aceea o lăsau adesea în grija 
bonei. Micuța Julia se simţea de multe ori singură şi-i era 
foarte dor de ei. Micuța Julia continuă să existe în femeia 
adultă, sub forma aşa-numitului copil interior. „Copilul 
interior” este o metaforă din psihologie ce denumeşte acea 


parte a personalităţii care ne readuce mereu, în mod 
inconştient, la felul nostru de a fi din copilărie. 
Comportamentul distant al lui Robert scoate la iveală 
copilul interior al Juliei, care se simte la fel de singură şi de 
neputincioasă ca pe vremea când părinţii ei erau plecaţi, iar 
ea rămânea acasă. La fel ca odinioară, nu poate nici acum 
să aibă vreo influenţă asupra situaţiei. Robert se 
încăpăţânează să se poarte distant, deşi ea l-a rugat de 
multe ori să dea dovadă de mai multă apropiere şi 
angajament. Julia se străduieşte mult să formeze o legătură 
emoţională cu Robert. 

Sigur că şi Robert are un copil interior. Mama lui îl 
idolatriza şi-l ţinea mereu foarte aproape de ea. Micul 
Robert avea mereu sentimentul că nu are voie s-o lase 
singură, cu atât mai mult cu cât tatăl lui „strălucea” prin 
absenţă. Robert îşi dădea seama că mama se simte singură 
şi e nefericită, de aceea prelua în mod incon-ştient 
răspunderea pentru nefericirea ei. În consecinţă, avea 
adesea un sentiment de vină când voia mai de-grabă să iasă 
cu prietenii de joacă decât să rămână cu ea. Copilul interior 
al lui Robert a fost învăţat să asocieze o relaţie de dragoste 
cu lipsa libertăţii, cu obligaţiile şi cu sentimentul de vină. 
De aceea are adesea senzaţia că se sufocă în relaţia cu 
Julia, motiv pentru care se refugiază în muncă şi în alte 
activităţi. În această relaţie, el îşi doreşte libertate şi 
autonomie. 

Dacă vor să aibă o relaţie fericită împreună, Robert şi Julia 
ar trebui să înveţe mai întâi să-şi înţeleagă fiecare copilul 
interior, deci să-şi conştientizeze tiparele profunde deprinse 
din copilărie. Numai aşa fiecare ar putea să-şi schimbe 
copilul interior şi să treacă la următoarea etapă. Robert ar 
putea afla că e posibil să rămână un om liber şi într-o relaţie 
stabilă de iubire, iar Julia s-ar putea deschide sufleteşte şi 


şi-ar putea ameliora capacităţile legate de autonomie, ca să 
nu se mai simtă atât de dependentă de Robert şi să nu se 
mai agate de el. 


Genul meu de partener 


Dacă vrem să ne îmbunătăţim relaţiile sau să găsim un 
partener cu care să fim fericiţi, trebuie să analizăm cât se 
poate de obiectiv ce a fost în neregulă până acum. Când 
relaţia e pe butuci, ni se pare adesea că de vină e celălalt 
sau destinul, care ne oferă întotdeauna partenerul 
nepotrivit. Tindem să căutăm cauzele nefericirii în exterior. 
După părerea mea, cauzele se găsesc arareori în afara 
noastră; sunt exterioare doar atunci când am fost loviti în 
mod nejustificat de soartă. Eu pornesc de la premisa că 
toate problemele la apariţia cărora am fi putut contribui - şi 
aici intră toate problemele de cuplu - sunt născute din noi 
înşine. Poate vi se pare o afirmaţie exagerată şi sunteţi 
tentaţi s-o contraziceţi. Poate aveţi un partener care are un 
comportament foarte dificil, la fel ca Robert în exemplul de 
mai sus. Dar se pune întrebarea de ce l-aţi ales tocmai pe el 
şi de ce îi rămâneţi alături. Sau poate aveţi impresia că nu 
aţi întâlnit încă partenerul perfect. Sau că vă îndrăgostiţi 
mereu de cine nu trebuie. Sau poate o să mă contraziceţi 
altfel: de ce să am o relaţie stabilă? N-am chef de aşa ceva. 
Mai bine rămân singur. 

Avem tendinţa să credem că a întâlni persoana potrivită, 
cu care am putea fi fericiţi, e o chestiune de noroc sau de 
pură întâmplare. În realitate, subcon-ştientul nostru, deci 
copilul interior, are o influenţă semnificativă asupra faptului 
că ne îndrăgostim de anumite persoane, şi nu de altele. 
Dacă dau întruna peste persoana nepotrivită, asta are de-a 
face cu preferinţele mele în materie de bărbaţi/femei, cu 
partenerul pe care, în mod subconştient, cred că-l merit. 
Dacă rămân într-o relaţie complicată, şi asta are legătură cu 


copilul meu interior. Adesea, copilul meu interior este una 
dintre cauzele pentru care relaţia nu merge. Dacă sunt de 
părere că nu am nevoie de o relaţie stabilă, dacă prefer 
celibatul sau un număr mare de relaţii, şi asta se datorează 
programării mele relaţionale. 

Programarea relaţională şi genul de partener al fiecăruia 
se întrepătrund, se intercondiţionează. Putem explica acest 
lucru pornind de la exemplul cu Julia şi Robert: tiparul 
relational al Juliei e influenţat de faptul că părinţii ei o lăsau 
adesea singură, motiv pentru care copilul ei interior 
tânjeşte puternic după afecţiune şi iubire. Între ataşament şi 
autonomie, Julia înclină deci în favoarea ataşamentului şi 
are toate aptitudinile necesare ataşării şi adaptării: are 
nevoie de armonie, e dispusă la compromisuri şi se 
străduieşte enorm să facă totul corect şi să se conformeze 
aşteptărilor lui Robert. Dar îi vine foarte greu să fie 
autonomă şi pe picioarele ei. Are o meserie bună şi poate 
avea grijă de ea însăşi, s-a descurcat chiar şi atunci când nu 
avea partener, dar copilul ei interior se teme foarte tare de 
independenţă şi de singurătate. Într-un plan foarte profund, 
copilul ei interior nu se simte cu adevărat matur. Julia 
tânjeşte după un braţ puternic care să o conducă prin viaţă. 
Pentru copilul ei interior, cea mai sigură- alternativă e să 
aibă pe cineva alături. De aceea, Julia caută în partener 
exact ceea ce-i lipseşte ei: un sine puternic şi autonom. Şi 
exact asta a crezut (în mod subconştient) că a găsit în 
Robert. Robert este, ca să zicem aşa, un „tip dur”, care 
emană independenţă şi forţă, iar asta îl face teribil de 
atrăgător pentru Julia. 

La rândul lui, copilul din Robert se teme de prea multă 
apropiere. Ajunge imediat să se simtă captiv şi manipulat. 
Cea mai sigură opţiune pentru el este să se bazeze exclusiv 
pe sine, aşa că balanţa lui interioară este înclinată în 
favoarea autonomiei. De aceea îi plac femei ca Julia, care 


emană căldură: copilul lui interior se teme de ataşament, 
dar tânjeşte teribil după el. Julia are deci capacităţile care 
lui îi lipsesc. 

Julia spune despre ea că îi plac „băieţii duri” şi îi 
consideră plictisitori pe cei de treabă şi afectuoşi. Prin 
urmare, atâta timp cât nu-şi schimbă genul de partener, nu 
va găsi persoana potrivită. Se va simţi mereu atrasă de 
bărbaţii care au nevoie de mult spaţiu şi libertate personală 
într-o relaţie, ceea ce pe ea o face nesigură şi temătoare. Ar 
trebui să înveţe să fie mai autonomă şi mai independentă, 
pentru că atunci n-ar mai fi nevoită să caute această latură 
într-un partener aparent puternic, ci ar interioriza-o chiar 
ea. Ar ajunge să privească altfel bărbaţii şi ar sesiza mult 
mai repede că unii „tipi duri” nu sunt atât de duri pe cât 
par, ci au pur şi simplu o problemă de ataşament. În 
consecinţă, e posibil să înceapă să se simtă atrasă de 
bărbaţi care la prima vedere nu par prea duri, dar care sunt 
autentici şi ancoraţi în realitate. 

Dacă Robert şi-ar schimba tiparul relaţional, scăpând de 
teama de apropiere, nu ar mai fi nevoit să fugă de Julia şi s- 
ar putea implica într-o relaţie caldă şi apropiată. 

Cei mai mulţi dintre noi suntem în situaţia Juliei şi a lui 
Robert: ne place să găsim în partener ceva ce ne lipseşte. 
Ne căutăm „jumătatea mai bună”. În majoritatea cazurilor, 
dorinţa aceasta de a ne completa şi a ne îmbunătăţi pe noi 
înşine prin partener rămâne inconştientă, iar copilul nostru 
interior participă în mod activ la căutarea partenerului. Ar 
vrea să-şi vindece rănile căpătate în trecut. În cazul Juliei, 
rana e faptul că a fost prea mult lăsată singură de părinţi. 
Robert, pe de altă parte, a fost puternic afectat de felul în 
care mama lui se agăța de el. Numai că încercarea de a 
remedia problemele din copilărie prin intermediul 
partenerului de viaţă deseori eşuează. Copilul interior al lui 
Robert trebuie să caute vindecare în el însuşi. Cu cât devine 


mai sănătos, cu atât va fi mai capabil să aibă o relaţie, şi 
atunci îi va fi mult mai uşor să recunoască partenera 
potrivită. Poate că, în acest caz, trebuie să iasă dintr-o 
relaţie existentă, dar e posibil şi să înveţe s-o aprecieze şi s- 
o iubească mai mult pe partenera pe care deja o are. 


. bd 


Bărbatul tipic, femeia tipică 


Între bărbaţi şi femei există diferenţe de comportament. E 
vorba oare despre condiţionări genetice sau despre 
deprinderi? După o perioadă lungă în care a fost la modă să 
se presupună că există diferenţe înnăscute între sexe, 
această ipoteză fiind susţinută de câteva studii, în prezent 
cercetările arată că diferenţele genetice dintre femei şi 
bărbaţi sunt mai degrabă orientative şi că, practic, 
stereotipurile sociale cu care cresc copiii sunt cele care 
creează diferenţele de comportament şi de gândire dintre 
sexe. Aceasta este concluzia unui studiu amplu al 
cercetătoarei americane Lisa Eliot. 

În orice caz, din motive genetice şi/sau datorită educaţiei, 
circa două treimi dintre bărbaţi sunt ancoraţi mai degrabă 
la polul autonomiei, în timp ce două treimi dintre femei sunt 
mai degrabă interesate de ataşament. Ce consecinţe are 
acest fapt asupra comunicării şi comportamentului 
indivizilor? Inainte de toate, bărbaţii sunt mai interesaţi de 
fapte, în timp ce pentru femei prioritare sunt relaţiile. In 
general, bărbaţilor le vine mai uşor să se distanţeze de o 
situaţie şi să ia decizii foarte raţionale. Femeile sunt 5 . 

mai axate pe cooperare şi cântăresc consecinţele pe care 
deciziile lor le vor avea asupra altora. Când îi povesteşte lui 
Robert despre o problemă pe care o are cu o prietenă, Julia 
se aşteaptă ca Robert s-o asculte şi să empatizeze cu ea. Pe 
de altă parte, Robert îşi bate capul să găsească o rezolvare 
la problema Juliei. Însă Julia nu asta vrea să audă - 
rezolvarea îi va veni probabil chiar ei în minte, în cursul 
conversaţiei. Ea e interesată doar de compasiunea lui 
Robert. 


Psihoterapeutul şi autorul Bjorn Sufke are o explicaţie 
plauzibilă pentru această problemă de comu-nicare des 
observată între bărbaţi şi femei. Sufke afirmă că, în 
procesul de socializare al bărbaţilor, slăbiciunile nu sunt 
dezirabile; în mod tradiţional, neputinţa, neajutorarea, 
tristeţea, teama şi ruşinea sunt permise mai degrabă 
femeilor. Băieţii învaţă de la vârste fragede să-şi înăbuşe 
aşa-numitele sentimente de slăbiciune. Bucuria şi furia sunt 
însă legitime. Reamintesc: furia, sau agresivitatea, este o 
emoție asociată autonomiei. Când Julia e tristă şi se simte 
cam neajutorată pentru că are un conflict cu cea mai bună 
prietenă a ei, Robert e năpădit de o senzaţie neplăcută, 
pentru că nu vrea să aibă de-a face cu asemenea 
sentimente. Şi totuşi aşa funcţionează empatia: intri în 
contact cu propria ta tristeţe pentru a simţi tristeţea 
celuilalt. Dacă această legătură interioară cu propriile 
sentimente ni se pare periculoasă, vom ignora emoţiile pe 
care le exprimă celălalt de teamă că ele ar putea trezi 
aceleaşi sentimente în noi. Prin urmare, lipsa de empatie 
este o formă de apărare împotriva propriilor sentimente de 
slăbiciune pe care omul nu vrea să le simtă. Empatia este 
însă una dintre aptitudinile elementare pe care le folosim 
pentru a ne ataşa. Dificultăţile întâmpinate de unii bărbaţi 
(şi femei) de a empatiza cu partenerul le reduc, prin ur- 
mare, capacitatea de a se ataşa. 

Dacă vă numărați printre oamenii cărora le displace 
empatia, aş vrea să vă recomand următorul lu-cru: daţi-vă 
voie, în primul rând, să simtiti sentimentele care vădesc 
slăbiciune, iar apoi acceptaţi-le pe ale semenilor. Puteţi 
intra în contact cu propriile sentimente concentrându-vă în 
mod conştient asupra lor. Dacă simţiţi că vă cuprinde un 
vag sentiment de tristeţe, nu-l alungaţi imediat, aşa cum 
faceţi de fiecare dată; procedaţi exact invers: lăsaţi-l să 
existe în interiorul dumneavoastră. Fiţi fără grijă, senzaţia 


nu va dura la nesfârşit şi nici nu vă va cuprinde pe de-plin. 
Sentimentele sunt întotdeauna trecătoare - atât cele 
pozitive, cât şi cele negative. Cu cât veţi fi mai ancorat în 
propriile sentimente, cu atât mai puţin enigmatice vi se vor 
părea sentimentele semenilor. 

Pentru că sunt mai degrabă atraşi de lucrurile concrete, 
bărbaţii preferă să vorbească despre fapte, nu despre 
relaţii, şi să se întâlnească pentru a duce la îndeplinire 
sarcini de interes comun. Pentru bărbaţi, „traiul la comun” 
este o formă plăcută de intimitate. Asta înseamnă să 
meşterească împreună la o maşină, să meargă la pescuit, să 
navigheze sau să joace golf. Pe de altă parte, în discuţiile şi 
acţiunile lor, femeile re-laţionează mai strâns. 

În plus, în relaţiile dintre bărbaţi, concurenţa şi competiţia 
joacă un rol mai important decât la femei. Bărbaţilor le 
place să rivalizeze unul cu celălalt, să arate ce pot. 
Competiţia ţine de domeniul autonomiei, deoarece în 
contextul ei nu se pune întrebarea: „Ce avem în comun?”, ci 
întrebarea: „Ce pot face eu mai bine?” Având în vedere că 
femeile înclină în general spre polul ataşamentului, ele se 
concentrează mai mult pe ceea ce au în comun: pentru ele e 
mai important să creeze o punte de înţelegere decât să- şi 
măsoare abilităţile între ele. Acest lucru e evident încă din 
copilărie: fetelor le place să joace jocuri pe care le pot crea 
împreună, în timp ce băieţilor le place să concureze şi să se 
lupte între ei. Când se întâlnesc două cupluri, deseori se 
întâmplă ca bărbaţii să-şi bată ore în şir capul cu politica, în 
timp ce femeile vorbesc despre probleme personale. Dar la 
fel de bine se poate ca femeile să fie înclinate spre fapte şi 
lucruri concrete şi să manifeste spirit competitiv, iar 
bărbaţii să fie calzi şi empatici. Aici vorbim doar despre 
majorităţi statistice - ambele sexe dispun de toate aceste 
aptitudini şi îşi pot antrena şi întări aptitudinile mai slab 
dezvoltate. Amândouă categoriile de aptitudini au propriile 


avantaje. Important e ca ambele sexe să ajungă să înţeleagă 
deosebirile dintre ele şi să nu se judece unul pe celălalt, ci 
să se preţuiască. Femeile pot încerca să fie mai sigure pe 
ele şi să-şi utilizeze capacităţile de argumentare, iar bărbaţii 
pot deveni mai empatici, pot rezona mai mult şi concura mai 
puţin. 


Teama de a nu pierde fiinţa iubită 
stârneşte pasiuni, siguranţa 
plictiseşte 


Oamenii care suferă de frica de angajament sunt fa- 
miliarizaţi cu următorul fenomen: atunci când sunt siguri de 
sentimentele partenerului, nu mai sunt atraşi de el. Dacă 
partenerul îi lasă să se chinuie în incertitudine sau dacă are 
un comportament contradictoriu, rămân îndrăgostiţi lulea şi 
permanent în priză. E vorba aici despre frica pasivă şi frica 
activă de angajament. Partenera pasivă este în exemplul 
nostru Julia, care se agaţă de Robert. Partenerul activ, care 
păstrează mereu distanţa, e Robert. Cine e activ şi cine, 
pasiv diferă de la un cuplu la altul, dar rolurile se mai pot 
schimba şi înăuntrul aceluiaşi cuplu. De exemplu, dacă Julia 
i-ar întoarce spatele lui Robert pentru că a cunoscut un alt 
bărbat, atunci ar fi foarte probabil ca în Robert să se 
reaprindă iubirea şi el să lupte pentru ea. Intr-o relaţie 
anterioară, pe care a avut-o cu Valerie, Robert a jucat el 
însuşi rolul pasiv. Valerie era când pătimaşă, când 
nesuferită, şi avea un comportament extrem de schimbător. 
El era nebun după ea. 


Pe de altă parte, Julia s-a despărţit de Chris, fostul ei 
prieten, ca să fie împreună cu Robert. In relaţia anterioară, 
Chris era cel mai afectuos, lucru care a plictisit-o pe Julia 
pentru că ataşamentul lui i se părea un semn de slăbiciune. 
În parteneriatul cu Chris, ea jucase rolul activ. 

Ce se întâmplă de fapt? Atât timp cât nu mă simt sigur de 
partener într-o relaţie (stare care poate să apară chiar şi în 
cadrul unei căsnicii care durează de-o viaţă), îmi dispare 
teama că-mi voi pierde autonomia, în timp ce teama de 
abandon, deci şi dorinţa de ataşament, e foarte activă. Cu 
alte cuvinte, mi se activează sistemul de ataşament din 
creier. Un om cu sistemul de ataşament activat vrea să lege 
neapărat de el obiectul dorinţei şi intră într-o stare de alertă 
maximă. E condus de teama de abandon şi vrea să facă tot 
ce-i stă în putere pentru a prelua controlul asupra situaţiei. 
Un sistem de ataşament activat produce următoarele 
„simptome”: 

eTe simţi îndrăgostit până peste cap şi eşti în permanenţă 
atras de partener; 

e Abia te mai poţi gândi la altceva decât la el; 

+ Îl idealizezi şi-l pui pe un piedestal; 

e Speri neîncetat la un final fericit şi ca partenerul să se 
implice cu adevărat în relaţie; 

e Încerci să-l convingi, prin tot felul de trucuri şi încercând 
să fii perfect, că eşti omul potrivit pentru el; 

e Te prefaci indiferent sau încerci să-i stârneşti gelozia, ca 
să-l legi de tine; 

e Trăieşti într-o permanentă nesiguranţă şi cu teama că-l 
vei pierde, ceea ce-ţi poate provoca o stare de profundă 
tristeţe; 

e Te consideri dependent de el; 

e Simti că propriul tău comportament faţă de el este în 

neregulă. 

Activarea sistemului de ataşament şi teama de abandon, 
care stă la baza lui, sunt resimtite sub forma unei 
îndrăgostiri profunde, euforice. Îndrăgostirea nu are nicio 
legătură cu iubirea. lubirea e un sentiment mai sigur, 


profund şi liniştit. Când partenerul dă semnale 
contradictorii şi nu vă simţiţi sigur de el, sistemul de 
ataşament rămâne activat, chiar dacă sunteţi de mai multă 
vreme împreună sau alergaţi de mai multă vreme unul după 
celălalt. Tocmai pentru că sistemul rămâne atât de mult 
timp activat, partenerii cred că e vorba de o mare iubire 
cum întâlneşti doar o dată în viaţă. De fapt, cea care 
stârneşte atât de mult pasiunea e teama de abandon. În 
relaţia cu Valerie, Robert a suferit de teama de abandon şi 
de aceea şi-a amorsat sistemul de ataşament. Aceasta i-a 
creat iluzia unei mari iubiri. Nici până azi nu s-a eliberat 
definitiv de Valerie şi-şi închipuie că a fost marea lui iubire. 
La rândul ei, Julia nu a avut sistemul de ataşament activat 
în relaţia cu Chris, pentru că acesta îi dădea mult mai multă 
siguranţă. Când l-a cunoscut pe Robert, care i-a trimis de la 
început semnale ambivalente şi contradictorii, sistemul de 
ataşament i s-a amorsat. Din păcate, a confundat teama de 
abandon cu iubirea şi l-a înlocuit pe Chris, care era capabil 
să aibă o relaţie şi împreună cu care ar fi putut fi fericită, 
tocmai cu Robert, care evită să se ataşeze. 


Dispariţia bruscă a sentimentelor 
si alte tehnici de distanţare 


Perioada incipientă a unei relaţii este adesea caracterizată 
de o oarecare nesiguranţă de ambele părţi. De cele mai 
multe ori, ambii parteneri îşi doresc să se asigure de 
dragostea celuilalt. Dorinţa de a înlănţui persoana iubită 
este strâns legată de stima de sine. O respingere suferită în 
dragoste ne afectează masiv respectul de sine, în timp ce o 
cucerire reuşită ni-l întăreşte. Prin activarea sistemului de 
ataşament, care are loc în momentul când ne îndrăgostim, 
vrem să preluăm controlul asupra situaţiei şi să ne întărim 
stima de sine. Sistemul de ataşament se calmează abia după 
ce am obţinut obiectul dorinţei, adică după ce ne-am 
confirmat propria valoare şi, înainte de toate, ne-am 
împlinit dorinţa de ataşament. Chiar dacă legătura e 
asigurată însă, într-un om care se teme de ataşament, cum 
e Robert, se poate înfiripa teama de pierdere a autonomiei. 
Odată intraţi într-o relaţie stabilă, aceşti oameni se simt 
brusc  copleşiţi de aşteptările partenerului şi regretă 
promisiunile făcute şi faptul că au cedat primului imbold al 
pasiunii. Deodată, nu se mai simt bine, ci îngrădiţi. Acum 
intră în alertă sistemul lor de autonomie, ceea ce conduce 
adesea la dispariția bruscă a sentimentelor. Senzaţia de 
îndrăgostire se diminuează, partenerul îşi pierde enorm din 
atractivitate. De îndată ce Robert a avut impresia că e sigur 
de dragostea Juliei şi că o are la degetul mic, a început să se 
simtă sufocat de aşteptările ei. Din acel moment, a asociat-o 
în mod inconştient cu mama lui acaparatoare, plină de 
aşteptări. Atât timp cât nu se simţea prea sigur de Julia în 
relaţia lor, era controlat de teama de a fi respins. În acea 
fază, era inte-resat doar s-o cucerească şi să se asigure că e 
a lui. Odată depăşită faza incipientă a îndrăgostirii, sistemul 


de autonomie e preocupat să menţină o distanţă de 
siguranţă necesară, fapt care poate duce chiar la o 
despărţire. Caracteristicile unui sistem de autonomie activ 
sunt: 

e Cauti partenerul perfect; 

*După ce ţi-ai prins partenerul în mreje, treci la etapa în 
care îl pui sub lupă: îţi concentrezi toată atenţia asupra 
slăbiciunilor sale, care ies la iveală atât de pronunţat, 
încât începi să te îndoieşti că e omul potrivit pentru tine; 

“Tu eşti cel care dictează apropierea şi distanţarea în 
cadrul relaţiei, adică exerciţi un puternic control 
unilateral asupra momentelor în care partenerul are voie 
să fie aproape de tine; 

*Nu faci planuri pentru un viitor comun şi eviţi să-ţi iei 
orice fel de angajament; 

“Partenerul e văzut ca un intrus în propria ta casă dacă 
rămâne mai mult timp în locuinţa ta; 

e Ai îndoieli în privinţa relaţiei şi te gândeşti să te desparti; 

*După momentele de intimitate, te retragi şi restabileşti 
distanţa faţă de el; 

Adesea nu eşti disponibil pentru partener; 

e Când intri în legătură cu el, devii opac; 

e Îţi pierzi interesul pentru sexul cu partenerul; 
Reduci la minimum timpul petrecut împreună cu el; 

*Identifici o mulţime de potenţiali parteneri atractivi 
şi/sau gravitezi în jurul unui „fost”; 

* Începi o aventură şi/sau îţi înşeli partenerul. 

În spatele sistemului de autonomie se ascunde teama 
exagerată de abandon şi/sau teama exagerată de a fi 
acaparat de partener. Lucrurile merg adesea mână în 
mână: partenerul excesiv de adaptabil şi cu o stimă de sine 
redusă e de părere că, pentru a fi pe placul celuilalt, trebuie 
să-i împlinească toate dorinţele şi să cedeze voinţei lui. În 
consecinţă, celălalt se opune din ce în ce mai tare pentru că 
nu vrea să-şi piardă identitatea şi, ca atare, se distanțează. 
Procesele acestea interioare rămân adesea inconştiente - 


cei afectaţi de acest fenomen încep doar să aibă îndoieli 
puternice şi se întreabă dacă şi-au găsit omul potrivit. 

Teama de a fi acaparat este pură proiecţie - o frică 
interioară pe care o arunci asupra celuilalt. Ea rezultă din 
sentimentul puternic că trebuie să te adaptezi aşteptărilor 
partenerului. Cei care o resimt nu au învăţat în copilărie că 
pot participa la modelarea unei relaţii, ci că trebuie să tacă 
din gură şi s-o îndure. Aşadar, de îndată ce sunt siguri de 
partenerul lor, acesta se transformă într-un duşman care 
vrea să-i manipuleze şi să-i acapareze. Singura modalitate 
pe care o pot percepe de a modela legătura cu celălalt este 
retragerea în sine şi ieşirea din relaţie. 

Însă sentimentul de îngrădire apare la nivel psiho-logic 
abia atunci când parteneriatul capătă caracter 
constrângător. Definiţia  „constrângerii” poate varia în 
funcţie de profunzimea fricii de angajament. Unele relaţii se 
rup încă din perioada în care partenerii flirtează, altele, 
abia după căsătorie. Retragerea are loc mereu atunci când 
partenerul temător capătă impresia subiectivă că: „Treaba 
devine serioasă” sau: „Nu mai ies din asta”. 

Cel care se află, dimpotrivă, în rolul pasiv, cum e Julia, 
crede în mod eronat că a găsit marea iubire şi că nu poate 
trăi fără omul respectiv, adică nu va mai găsi pe nimeni cu 
care ar putea să fie fericit. Dacă sistemul de ataşament e 
puternic activat, partenerul e idealizat peste măsură. 
Oamenii aflaţi într-o astfel de poziţie inferioară se simt de-a 
dreptul dependenţi, neputincioşi, la cheremul celuilalt. 
Repet: acest gen de dependenţă nu are nicio legătură cu 
dragostea. 

Insă atât Julia, cât şi Robert pot avea parte de un final 
fericit. Voi explica pe parcurs cum se poate ajunge acolo. 


Alte cauze ale dispariţiei 
sentimentului de iubire 


Există şi alte motive pentru care partenerul, dorit la 
început, îşi pierde brusc din atractivitate. Nu doar pericolul 
îngrădirii şi al pierderii autonomiei îi face pe unii oameni să 
se sperie de relaţiile apropiate, ci şi teama excesivă de 
abandon. Vorbim aici despre indivizi anxioşi care evită să se 
ataşeze. Aceşti oameni ridică bariere interne şi externe ca 
să nu rişte să fie răniţi. Se tem că partenerul i-ar părăsi 
dacă s-ar încrede în el şi şi-ar deschide cu adevărat sufletul 
în faţa lui. Zidul de protecţie invizibil e ridicat de regulă 
abia atunci când celălalt se implică realmente într-o relaţie 
cu ei. Atât timp cât nu sunt siguri, e posibil să simtă 
dragoste şi o dorinţă puternică. Logica acestui fenomen este 
următoarea: dacă nu sunt sigur de ceva, nici nu-l pot 
pierde. O parte dintre aceşti indivizi anxioşi-evitanţi rămân 
blocaţi în faza entuziasmului iniţial, îndrăgostindu-se de 
persoane total indisponibile. 


Nu mă pui în valoare! 


Intoleranţa faţă de propriile slăbiciuni poate juca un rol 
esenţial în dispariţia, ba chiar în înăbuşirea de la bun 
început a sentimentului de dragoste. Oamenii care se 
preocupă excesiv de propria imagine şi se străduiesc să lase 
o impresie bună pot suporta cu greu slăbiciunile 
partenerului, deoarece şi el trebuie să se încadreze în 
standardele pe care şi le aplică lor înşişi: ar trebui să fie 
prezentabil în toate privinţele şi să-i pună şi pe ei în valoare. 
Altfel, vanitatea acestor oameni va suferi o lovitură 
puternică. Vorbim aici despre narcisism. Narcisiştii au o 
stimă de sine labilă pe care o compensează prin aspiraţia 


către perfecţiune şi grandoare, motiv pentru care, atunci 
când apar în public, lasă adesea impresia că sunt siguri de 
ei. Partenerii lor funcţionează pe post de extensie a imaginii 
narcisiştilor şi sunt bombardaţi cu critici dacă greşesc. 
Narcisiştii activi îşi critică fără menajamente partenerii (dar 
şi pe alţi oameni). Le vânează slăbiciunile, dar în acelaşi 
timp se protejează de autocritica excesivă. Proiectează 
inferioritatea pe care o percep în ei înşişi asupra 
partenerului, care, în mod inevitabil, începe să se simtă aşa 
cum nu vrea să se simtă narcisistul, adică insuficient de bun 
şi inferior. Un alt motiv al agresivităţii narcisiştilor este 
faptul că sunt foarte uşor de rănit: până şi cea mai neînsem- 
nată critică îi poate face furibunzi. Sunt adesea genul de 
oameni anxioşi-ezitanţi în privinţa ataşamentului. De îndată 
ce au senzaţia că partenerul nu-i iubeşte destul, sar la 
ceartă sau pun punct relaţiei. Şi nu au nevoie de prea multe 
motive ca să se simtă respinşi. Pe de altă parte, se pot 
apropia din nou de partenerul lor după ce s-au despărţit şi 
se întâmplă des să aibă relaţii intermitente. Voi reveni cu 
detalii asupra problemelor pe care le au persoanele 
narcisiste în relațiile sentimentale în  subcapitolul 
„Mecanisme psihice defensive ale personalităţii narcisiste”. 


Mai bine tu decât nimic 


Există şi oameni care nu suportă să fie singuri şi care tind 
să se ataşeze de un partener pe care nu-l plac prea mult, 
conform zicalei: „Nu lăsa vrabia din mână pentru cioara de 
pe gard”. E o capcană în care pot cădea uneori persoanele 
extravertite, căci ele suportă singurătatea mult mai greu 
decât introvertiţii. După ce teama de singurătate a fost 
astfel atenuată, încep să iasă la iveală slăbiciunile 
partenerului, trecute cu vederea şi nerecunoscute până 
atunci, încât extravertitul ajunge la concluzia: „Ce-ar fi să 
mă uit în jur după un partener mai bun?” Fără îndoială, 
mulţi dintre cititori se vor întreba: „Dar cum îmi dau seama 
dacă partenerul meu este nepotrivit sau dacă am eu îndoieli 
atât de mari doar din teama de angajament?” Puteţi găsi 


răspunsul la această întrebare în două moduri: 1. Gândiţi-vă 
bine: care a fost adevăratul motiv pentru care aţi intrat în 
relaţia cu acest partener? Ce- aţi văzut atât de atrăgă-tor la 
el? Ce temeri aţi simţit atunci? 2. Întrebaţi-vă, apelând la 
rațiune, dacă slăbiciunile pe care le ob-servaţi la partener 
sunt cu adevărat atât de mari încât să poată justifica 
obiectiv răcirea sentimentelor. Adesea cei aflaţi în această 
situaţie conştientizează de fapt că, din punct de vedere 
raţional, critica lor este exagerată. Cândva, unul dintre 
participanţii la un seminar de-al meu mi-a explicat că 
încheiase relaţia cu fosta lui prietenă pentru că i se părea 
că fata era cu trei centimetri mai scundă decât şi-ar fi dorit 
el. Omul ştia că, raţional vorbind, motivul era rizibil. În 
realitate, îndărătul atitudinii lui critice faţă de fosta prie- 
tenă se ascundea o teamă uriaşă de ataşament. 

Aşa cum am mai spus, oamenii exagerat de adaptabili nu- 
şi accesează cu uşurinţă propriile sentimente şi nevoi. De 
aceea, mulţi dintre ei nu sunt siguri că şi-au găsit 
partenerul potrivit şi se îndoiesc că-l vor cu adevărat - sau 
se întreabă dacă nu cumva sunt în relaţie cu el doar pentru 
că nu vor să-l rănească sau pentru că nu suportă 
singurătatea. Accesul limitat la propriile sentimente le 
îngreunează luarea unei decizii clare în favoarea sau în 
defavoarea partenerului. 


Nu am voie să mă despart! 


Un alt motiv pentru care tot căutăm nod în papură 
partenerului sau potenţialului partener poate fi convingerea 
subconştientă că „nu am voie să mă despart”, aşa cum am 
pomenit deja în capitolul „Adaptare şi autoafirmare”. Mai 
ales oamenii hiperadaptabili sunt cei care nu pot gestiona 
această problemă, fiindcă ei sunt convinşi că nu au voie să 
dezamăgească pe nimeni. Dacă n-am voie să dezamăgesc, 
atunci n-am voie să mă despart nici măcar atunci când îmi 
dau seama că nu mi-am ales partenerul potrivit sau când, 
din anumite motive, relaţia nu-mi mai face bine. Bineînţeles 


că această rezervă interioară face persoa-nele în cauză să 
ezite când vine vorba să se implice într-un parteneriat solid. 
Partenerul trebuie să fie perfect ca să merite riscul lor de a 
intra într-o „relaţie veşnică”. Până şi micile slăbiciuni ale 
celuilalt îi determină pe aceşti oameni să facă un pas înapoi, 
speriaţi de perspectiva unei relaţii stabile. Le vine mai uşor 
să aibă relaţii pasagere. Dacă ajung însă la concluzia că au 
găsit partenerul perfect, apare o nouă problemă: ei înşişi nu 
se simt la înălţime. Pentru că oamenii hiperadaptabili au 
întotdeauna şi o problemă cu respectul de sine, sunt 
convinşi că nu pot păstra un partener perfect, lucru care-i 
poate face să evite o relaţie stabilă cu acesta sau ca, după 
momentele de intimitate, să se distanţeze mereu de 
partener. Din cauza acestei dinamici apropiere-depărtare 
pot rămâne în relaţii absolut nefericite, fideli convingerii 
lăuntrice că nu au voie să se despartă, însoţită frecvent de o 
teamă uriaşă de singurătate. 


Nu pot avea încredere în nimeni 


În fine, o traumă relaţională trăită la o vârstă timpurie 
poate contribui şi ea la pierderea bruscă a sentimen-telor 
de iubire faţă de cel de lângă noi. Oamenii care, în primii 
ani ai copilăriei, s-au aflat complet în puterea altora sau au 
fost victime ale unor abuzuri trupeşti ori sufleteşti, au 
învăţat că ataşamentul este o ameninţare existenţială. Prea 
multă apropiere îi sperie pentru că le aduce aminte de 
experienţele deprimante de ataşare pe care le- au avut mai 
demult. Ca să supravieţuiască, fac ceea ce au învăţat încă 
din copilărie: se deconectează de la universul afectiv. Nu e 
vorba despre un proces conştient, ci despre un reflex pe 
care eu îl numesc „tanatoză” - a face pe mortul. În limbajul 
de specialitate al psihologiei, acest fenomen se numeşte 
„disociere”: persoanele în cauză au învăţat să se înstrăineze 
aproape complet de corpul şi de sentimentele lor ca să nu 
simtă că sunt rănite. Dacă vor să-şi proceseze amintirile 
traumatizante la maturitate, e foarte important să înveţe 


cum să-şi simtă din nou corpul şi pe ei înşişi. Ceva mai 
încolo voi explica mai detaliat ce posibilităţi de vindecare 
există după experienţe din relaţii traumatice. 


Digresiune: Îmi place să trăiesc 
singur 


E posibil ca o parte dintre cititori să aibă impresia că asta 
nu e o carte pentru ei fiindcă ei sunt celibatari convinşi. 
Celibatarii convinşi susţin că nu au chef de compromisuri şi 
nici de tot stresul unei relaţii. Mulţi afirmă de asemenea că 
nu sunt pregătiţi să-şi sacrifice libertatea sexuală pentru o 
relaţie stabilă. Nu se poate aduce nicio obiecţie la această 
atitudine atâta vreme cât persoanele în cauză simt că au 
într-adevăr libertatea de a alege. Însă, de multe ori, nu este 
chiar aşa. Mulţi celibatari convinşi preferă singurătatea 
pentru că pot trăi doar singuri, nu şi într-o relaţie. Au 
adesea o frică profundă de angajament, de cele mai multe 
ori subconştientă. S-au ancorat deci puternic la polul 
autonomiei - se simt liberi şi autonomi doar dacă nu au o 
relaţie stabilă. Copilul lor interior asociază orice relaţie de 
iubire cu suferinţa şi nefericirea, fie pentru că într-o relaţie 
se simte înlănţuit şi îngrădit, fie pentru că în sinea sa e ferm 
convins că oricum va fi părăsit şi va rămâne cu inima frântă. 
Unii oameni au suferit în copilărie şi în adolescenţă 
adevărate traume de ataşament, încât, pentru copilul lor 
interior, o relaţie apropiată înseamnă doar frică şi groază. 
Se simte cel mai protejat atunci când e singur şi asociază 
orice legătură cu o stare de vulnerabilitate, de supunere şi 
cu samavolnicia. 

Personal, nu cunosc niciun celibatar care preferă cu 
adevărat să fie singur în loc să trăiască o frumoasă relaţie 
de dragoste. Celibatul reprezintă, pentru cei în cauză, doar 
răul mai mic. Răul mai mare este să fie captivi într-o relaţie 
nefericită sau să fie părăsiţi. Unii cred că oricum nu-şi vor 
găsi un partener şi că nu pot fi iubiţi. Alţii au sentimentul 


că, în orice caz, nu vor găsi un om cu adevărat potrivit. Alţii 
aleargă după aventuri sexuale trecătoare, cu care încearcă 
să-şi satisfacă în mod inconştient dorinţa de apropiere, fără 
a şi-o împlini cu adevărat. 

Sigur că anumiţi cititori se vor întreba de ce sunt eu atât 
de sigură că noi, oamenii, preferăm o relaţie stabilă în locul 
celibatului. Răspunsul e următorul: pentru că avem înscrise 
legăturile amoroase în gene. Noi, oamenii, suntem 
programaţi să intrăm în relaţii exclusive. Cercetătoarea 
americană Helen Fisher a efectuat multe studii pe această 
temă şi a ajuns la următoarele concluzii: sentimentul de 
îndrăgostire ne ajută să luăm hotărârea de a ne opri la un 
partener ca să avem urmaşi. După ce s-au născut însă 
urmaşii, pasiunea ar trebui să dispară, deoarece altfel 
tinerii părinţi s-ar ocupa doar unul de celălalt şi şi-ar neglija 
odraslele. În cazul ideal, îndrăgostirea e înlocuită de un 
sentiment de iubire, deci legătura devine mai liniştită, dar 
mai durabilă. Acest lucru e necesar ca să le putem oferi 
copiilor, care au nevoie de mulţi ani ca să crească şi să 
devină independenţi, stabilitatea unei familii, indispensabilă 
pentru prosperitatea lor. Natura i-a dat bărbatului un 
instinct sexual pronunţat, ca să-şi răspândească genele cât 
mai larg, în timp ce femeile se plictisesc abia după ce s-au 
culcat deja de două sute de ori cu acelaşi bărbat, pentru că 
şi gena lor vrea să-şi extindă aria de răspândire şi să 
preîntâmpine  consangvinitatea. În consecinţă, suntem 
înclinați să avem relaţii stabile, dar şi aventuri ocazionale. 

După cum am spus, nu e nimic de obiectat împotriva 
celibatului. E chiar de preferat unei relaţii nefericite. Cu 
toate acestea, fiecare celibatar convins ar trebui să se uite 
adânc în inima lui ca să-şi dea seama dacă într-adevăr asta 
e ceea ce-şi doreşte sau dacă nu cumva dorinţa înnăscută de 
ataşament e ascunsă şi reprimată din cauza unor temeri şi 
experienţe negative. Cine doreşte este invitat să-şi 
analizeze, şi eventual să-şi modifice, preferinţele de 
„celibatar convins” cu ajutorul acestei cărţi. 


Influență sau genă? 


Poate vă întrebaţi dacă genele noastre nu au cumva o 
contribuţie importantă la modul în care ne modelăm 
relaţiile şi în care privim lumea. Genele ne influenţează în 
principal trăsăturile de caracter, preferinţele şi antipatiile. 
Am scris despre aceste lucruri o carte întreagă, intitulată 
So bin ich eben! (Aşa sunt eu). Puteţi intra pe pagina mea 
de internet, stefaniestahl.de, şi veţi găsi un test de 
personalitate gratuit, care vă schiţează profilul psihologic. 

Genele nu numai că determină multe dintre trăsăturile 
noastre de caracter, ci ne influenţează şi tiparele de 
ataşament şi autonomie. E lucru dovedit că venim pe lume 
cu dorinţe diferite de apropiere şi distanţare. Există aşa- 
numiții „copii lipicioşi” şi copii care au, comparativ cu 
primii, o nevoie mai redusă de alint. 

Genele influenţează şi felul în care ne percepem propria 
valoare. Extravertiţii, de exemplu, sunt mai puţin înclinați să 
aibă temeri şi sunt, de cele mai multe ori, mai siguri pe ei 
decât oamenii introvertiţi, care trec prin viaţă mai gânditori 
şi mai circumspecţi. Extra-vertirea şi introvertirea ca 
trăsături de caracter sunt puternic determinate genetic. 
Tiparul nostru relaţional e rezultatul particularităţilor 
moştenite şi al influențelor primite din mediu. 

Un rol important îl joacă aici aşa-numita compatibilitate 
părinte-copil. De exemplu, când o mamă care are nevoie, 
prin firea ei, de foarte multă dragoste naşte un copil mai 
puţin iubitor de alinturi, mama va fi probabil frustrată şi e 
posibil să se simtă chiar respinsă. Asta poate complica 
ataşamentul ei faţă de copil şi o poate împinge să se apropie 
cu atât mai mult de fratele sau sora lui, mai receptivi la 
afecţiune. Dacă mama este însă prea puţin empatică, atunci 
e posibil să nici nu observe că odrasla ei nu vrea să fie 


alintată în permanenţă şi că e probabil sufocată de dorinţa 
ei de apropiere, pe care copilul lipsit de apărare trebuie s-o 
suporte. O asemenea situaţie poate duce, în cursul 
dezvoltării ulterioare a copilului, la apariţia unei nevoi 
puternice de autonomie şi de libertate, poate să-l facă de-a 
dreptul alergic la nevoia de apropiere a partenerului sau 
potrivnic unei relaţii de dragoste constrângătoare. Indivizii 
care suferă de o frică activă de angajament vin pe lume cu 
un temperament mai degrabă sobru, obiectiv. Adesea, cei 
care caută apropierea şi se agaţă de partener s-au născut 
deja cu o personalitate care are nevoie de multă iubire şi de 
armonie. 

Dacă ne gândim deci la influenţele mediului asupra 
noastră, ne putem pune întrebarea ce caracteristici am avut 
de la naştere şi cât de compatibili au fost cu ele părinţii 
noştri sau în ce măsură au acceptat predispoziţiile noastre 
naturale. 


Casa părintească, teren de 
antrenament pentru relaţiile 
noastre afective 


După cum am mai spus, primii ani de viaţă sunt de o 
importanţă deosebită în conturarea tiparelor noastre 
interioare, deoarece în acest timp parcurgem etape 
importante în dezvoltarea creierului. Apar astfel 
condiţionări profunde, pe care le mai numim influențe. Ele 
determină felul în care ne percepem pe noi înşine şi în care 
interpretăm realitatea din afara noastră. 

Evident, în afară de părinţi, sunt şi alte persoane şi alţi 
factori care ne determină caracterul. Şi, oricât de 
importanţi ar fi primii ani de viaţă, anii ulteriori, mai ales 
pubertatea, pot adăuga experienţe decisive care ne pot 
influenţa tot restul vieţii. În plus, suntem într-un permanent 
proces de dezvoltare până la moarte şi putem acumula 
experienţe noi, din care putem învăţa. Există două motive 
pentru care mă concentrez atât de puternic asupra primilor 
ani de viaţă: pe de-o parte, aceştia au o influenţă deosebită 
asupra individului; pe de alta, nu vreau să complic prea 
mult lucrurile. Cartea ar deveni prea voluminoasă dacă aş 
cuprinde în reflecţiile mele toate traumele posibile pe care 
ni le pot provoca diverse evenimente şi persoane de-a 
lungul vieţii. Dar vă invit s-o faceţi dumneavoastră. Toate 
consideraţiile mele despre părinţi se pot aplica şi altor figuri 
de ataşament sau evenimente din viaţă. Şi exerciţiile pe care 
le voi prezenta ceva mai încolo în carte le puteţi pune în 
practică adaptându-le situaţiei dumneavoastră. Dacă în 
exerciţiu scrie: „În cazul meu, răi au fost nu părinţii, ci un 
frate, o bunică, colegii...”, vă invit să reflectaţi asupra 
experienţelor pe care le-aţi trăit cu acele persoane. 


Percepția noastră e determinată de tiparele subcon-ştiente 
pe care ni le-au modelat experienţele de viaţă. Nu putem 
percepe lucrurile în mod obiectiv. Asta nu e o idee nouă - 
filosoful grec antic Epictet spunea că: „Nu lucrurile sunt 
ceea ce ne îngrijorează, ci ceea ce ne imaginăm noi despre 
ele”. De aceea, unii psihologi şi filosofi preferă să vorbească 
nu despre felul cum receptăm realitatea, ci despre cum o 
creăm. Asta înseamnă că fiecărei situaţii îi asociem o 
semnificaţie subiectivă la care apoi reacţionăm, aşa cum am 
exemplificat mai devreme cu cazul Juliei şi al lui Robert. 
Prin urmare, nu reacţionăm la evenimentele exterioare, ci la 
interpretarea pe care o dăm acestor evenimente. Dacă 
Robert uită că a stabilit o întâlnire cu Julia, ea nu va trage 
concluzia, care ar fi corectă, că Robert nu ia suficient de în 
serios relaţia lor, ci i se pare că: „Eu nu contez”. Ea a 
căpătat această convingere interioară, o adevărată credinţă, 
din copilărie, iar Robert i-o readuce mereu în memorie. Un 
eveniment  obiectivabil (întâlnire uitată) este deci 
interpretat („Eu nu contez”), iar pe baza interpretării iau 
naştere un sentiment (rănirea) şi, din el, o reacţie (plâns, 
reproşuri, văicăreli). Şi la fel se întâmplă cu noi toţi: vedem 
adesea comportamentul altor oameni prin prisma 
experienţelor din copilărie. 

Dacă vrem să ne înţelegem tiparul relaţional, trebuie să ne 
ocupăm de influenţele care au acţionat asupra noastră în 
copilărie. Pentru asta nu e nevoie să ne cercetăm cele mai 
ascunse cotloane ale sufletului şi să ne trecem în revistă 
întreaga copilărie; e suficient să gă-sim firul călăuzitor şi să 
înţelegem. Revin de aceea succint la condiţiile de dezvoltare 
din copilărie care ne-au marcat dorinţa de ataşare, 
capacitatea de a fi autonomi şi respectul de sine. 


Încrederea primară şi stima de 
sine oglindită 


Oamenii vin pe lume cu nevoi elementare de natură fizică şi 
psihică. Nou- născutul este mai întâi dominat de senzaţii 
fizice: foamea, setea, frigul, suptul, hrănirea, spălatul, 
înfăşatul, mângâiatul - primele interacțiuni cu figurile de 
ataşament sunt prin contactul cu pielea acestora. Nevoia de 
ataşament a sugarului e satisfăcută de manipulările fizice 
ale îngrijitorilor lui - sau, într-un caz nefavorabil, nu e 
împlinită ori nu e împlinită suficient. În primul an de viaţă 
se formează fie aşa-numita încredere primară, fie 
neîncrederea primară. Dacă, în etapele de sugar şi copil 
mic, i se acordă atenţie atunci când strigă, este ţinut în 
braţe, mângăiat şi hrănit, atunci copilul capătă încredere în 
această lume şi în alţi oameni, o încredere care se manifestă 
prin senzaţia lui că e bine-venit. Dar copilul află câte ceva 
despre valoarea lui nu doar din îngrijirile fizice care i se 
acordă, ci şi din mimica principalelor figuri de ataşament. 
Dacă părinţii râd radioşi când îl privesc, cel mic intuieşte în 
mod reflex că părinţii sunt bucuroşi şi fericiţi să-l aibă. In 
termeni psihologici, e vorba despre stima de sine oglindită. 
Aceasta este o condiţionare profundă, care ne rămâne 
întipărită o viaţă întreagă: aspirăm la recunoaşterea venită 
de la semenii noştri şi suntem ruşinaţi când ne simţim 
respinşi. Dorinţa de recunoaştere şi teama de respingere 
sunt stimulente umane profunde în slujba nevoii noastre de 
ataşament. Dacă ne-ar fi totuna şi nimic nu ni s-ar părea 
penibil, atunci nu am fi capabili să ne adaptăm. Am fi, în cel 
mai profund sens al cuvântului, asociali. Nevoia puternică 
de a fi recunoscuţi pentru propria noastră valoare şi 
sentimentul de ruşine, care este un factor de presiune 
emoţională, ne reglează comportamentul în societate. 


Măsura în care părinţii ne satisfac nevoile psihice de bază 
depinde, în mare măsură, de capacitatea lor de ataşament şi 
de empatie. Empatia părintească e criteriul principal de 
evaluare a capacităţii de a fi părinte. După cum am scris 
deja mai sus, empatia e puntea dintre mine şi tine, deci o 
componentă esenţială a capacităţii noastre de a ne ataşa. 
Tocmai în primii ani de viaţă, când nu-şi poate formula 
nevoile, sugarul şi copilul mic au nevoie ca persoanele care 
îi îngrijesc să poată empatiza cu nevoile lor. Dar chiar şi 
când copilul mai creşte, e foarte important ca părinţii - sau 
cel puţin unul dintre ei - să poată empatiza cu dorinţele, 
bucuriile şi suferinţele lui. Datorită empatiei, copilul ajunge 
la concluzia că e bun aşa cum e şi că sentimentele lui sunt 
îndreptăţite, ceea ce înseamnă că, în acelaşi timp, învaţă să- 
şi regleze sentimentele şi comportamentul. De exemplu, 
dacă vine foarte trist de la grădiniţă pentru că cel mai bun 
prieten al lui n-a vrut să se joace cu el, părintele empatic îi 
va oglindi tristeţea, spunându-i eventual: „Of, pot să înţeleg 
că eşti trist pentru că Filip n-a vrut să se joace cu tine”. 
După ce sentimentul copilului a fost numit şi recunoscut, 
părintele empatic va propune eventual şi o rezolvare: 
„Aşteaptă - poate mâine dimineaţă Filip va reacţiona cu 
totul altfel. Dacă nu, o să te joci cu alt copil”. Astfel, copilul 
învaţă mai multe lucruri odată: 1. Ceea ce simt se numeşte 
„tristeţe”. 2. Acest sentiment e îndreptăţit. 3. Există o 
rezolvare pentru el. La fel se întâmplă şi cu alte sentimente, 
cum ar fi bucuria, simpatia, furia, ruşinea sau gelozia. Prin 
comunicarea empatică cu persoanele apropiate, copilul 
învaţă să numească toate aceste sentimente şi să le 
integreze în sine. Asta înseamnă că îi este permis să le aibă 
şi astfel învaţă să le gestioneze. 

Dacă părinţii întâmpină dificultăţi când încearcă să fie 
empatici cu copilul lor, atunci îi semnalează (fără să vrea) în 
mod repetat că sentimentele şi nevoile copilului nu sunt în 
regulă. Asta nu trebuie să se întâmple neapărat în cazul 
întregului spectru de emoţii; unii părinţi pot gestiona greşit 
doar anumite sentimente. De exemplu, o astfel de emoție cu 


care oa-menii au probleme e furia - fie pentru că nu şi-o pot 
stăpâni şi sunt prea agresivi, fie pentru că şi-o înăbuşă 
excesiv, deci sunt inhibaţi din acest punct de vedere. În cel 
de-al doilea caz, adulţii de azi au aflat în copilărie de la 
părinţii lor că furia e indezirabilă, rea sau chiar periculoasă 
şi au învăţat, în consecinţă, să şi-o reprime. Dacă nu 
reflectează mai târziu asupra acestei influenţe, ea se va 
transmite mai departe şi generaţiei următoare. Copilul lor 
va trebui atunci, la fel cum au făcut odinioară mama şi tatăl 
lui, să se supună dorințelor părinţilor şi să-şi înăbuşe furia. 
El renunţă astfel la o parte din autenticitatea sa de dragul 
adaptării. Ca să eliminăm orice neînțelegere: nu e vorba de 
faptul că un copil ar trebui să-şi manifeste fără restricţii 
furia. 

Sigur că trebuie să înveţe să-şi controleze izbucnirile, iar o 
educaţie reuşită îi poate schimba, în timpul dezvoltării 
personale, lucrurile care-i provoacă furia. Dar acest 
sentiment ar trebui să fie în mod fundamental permis, 
legitim. El este o expresie vitală a autoafirmării, de care ne 
folosim în contextul capacităţii noastre de a ne delimita de 
alţii. 

Pentru a face faţă sentimentelor de furie ale copiilor, cel 
mai bine ar fi ca părinţii să nu le ia prea personal. Unele 
mame şi unii taţi au o problemă atunci când copilul se 
desprinde de ei, aşa cum se întâmplă foarte violent la aşa- 
numita „vârstă critică”. Pentru a se impune cu succes în 
faţa părinţilor, copilul foloseşte agresivitatea de separare şi 
poate urla la mama lui: „Pleacă!” Nu e o formulare prea 
respectuoasă, dar, în stadiul de dezvoltare al unui copil de 
trei ani, care încă nu poate înţelege starea de spirit a 
părinţilor lui, e chiar normală. Unii părinţi cu o stimă de 
sine labilă iau asemenea izbucniri de furie prea personal şi 
reacţionează fie cu furie nemăsurată, fie cu tristeţe şi 
dezamăgire. În cazul când părinţii reacţionează (în mod 
repetat) cu o furie violentă, copilul se va înfricoşa şi va 
învăţa că autoafirmarea este periculoasă. Dacă părinţii 
reacţionează (în mod repetat) arătându-se dezamăgiţi şi 


trişti, copilul învaţă că-i răneşte pe alţii dacă spune ceea ce 
crede şi că e răspunzător de sentimentele părinţilor. Aceste 
experienţe i se întipăresc în creier sub forma unor scheme 
generale şi tipare comportamentale. 

Părinţii buni nu doar că împlinesc dorinţa de ataşament a 
copilului lor, ci manifestă şi înţelegere pentru nevoia lui de 
autonomie. Dezvoltarea autonomiei copilului este 
întreţesută cu dorinţa lui înnăscută de a explora, care-l face 
să cerceteze curios lumea dimprejur, dornic să afle mai 
multe. Copiii au o dorinţă puternică de a înţelege lucrurile 
din preajmă şi de a prelua controlul asupra lor. De aceea le 
şi plac anumite jocuri, de exemplu, să-şi arunce în mod 
repetat jucăria pe podea în speranţa că un adult o va ridica 
din nou. Astfel îşi exersează aşa-numita autoeficacitate, 
adică învaţă că pot avea o anumită influenţă asupra 
mediului. Sentimentul că-şi pot exercita influenţa şi că nu 
sunt pur şi simplu la cheremul relaţiilor interumane este o 
trăsătură principală a vieţii autonome. De aceea, e 
important ca cei mici să-şi manifeste din când în când voinţa 
şi să şi-o argumenteze după posibilităţile lor. Astfel învaţă că 
e normal să aibă voinţă proprie şi că merită să lupte pentru 
ea. În acelaşi timp, voinţa copilului nu trebuie să fie singurul 
etalon pentru acţiunea părinţilor, el trebuie să înveţe de 
asemenea să se adapteze. Dorinţa noastră de ataşament şi 
aspiraţia spre autonomie interacționează şi concurează 
mereu între ele. Adaptarea, care slujeşte ataşamentului, 
trebuie învățată în egală măsură cu autoafirmarea, care 
serveşte autonomiei. Trebuie să renunţăm mereu la o parte 
din autonomie de dragul ataşamentului şi la o parte din 
ataşament pentru autonomie. Se recomandă o permanentă 
echilibrare a celor două nevoi, echilibrare care, la modul 
ideal, ar trebui să se înveţe până la vârsta adultă. De multe 
ori însă nu se întâmplă acest lucru: mulţi oameni sunt prea 
maleabili şi supuşi, alţii prea rebeli, iar alţii pendulează între 
cele două extreme. 

În final, mai trebuie spus că părinţii lasă urme adânci în 
personalitatea copiilor nu doar prin felul în care acţionează 


pentru a-i educa, ci şi prin rolul lor de model. Copiii au 
tendinţa să se identifice cu părinţii lor, în principal cu 
părintele de acelaşi sex, care le este model. De exemplu, 
unele mame  insuflă fiicelor prea puţină libertate, 
adaptându-se în mod excesiv, temătoare, soţului şi ajungând 
să depindă emoţional şi financiar de el. Sau taţii inspiră 
băieţilor un model de ataşament foarte slab, fiind prea mult 
timp absenţi, atât fizic, cât şi emoţional. Evident, absenţa 
tatălui lasă urme şi în fiica lui, la fel ca mama prea puţin 
autonomă în fiul ei. Dacă vreţi să înţelegeţi ce influenţe v-au 
format în casa părintească, trebuie să vă gândiţi la ce model 
v-au oferit părinţii. 

Comportamente părinteşti care nu satisfac dorinţa de 
ataşament a copilului sunt: absenţa fizică şi sufletească, 
căldura insuficientă, empatia insuficientă, autoritarismul 
rigid, înţelegerea insuficientă, deprecierea, abuzul, 
neglijarea. 

Comportamente părinteşti care împiedică dezvoltarea 
autonomiei sunt: ataşamentul excesiv, autoritarismul rigid şi 
suprimarea autonomiei copilului, sprijinul insuficient, teama 
de despărţire manifestată cel puţin de unul din părinţi, care 
nu se poate desprinde de copil şi se agaţă de el, insuficienta 
autonomie a părintelui de acelaşi sex, cu care copilul se 
identifică. 


Trecerea pe nesimţite de la 
influenţa negativă la traumă 


Ce se înţelege prin traumă? După Franz Ruppert, un 
cunoscut cercetător german al traumelor, o traumă este o 
situaţie psihică de urgenţă căreia mecanismele psihice de 
autoapărare obişnuite nu-i pot face faţă. O traumă este deci 
caracterizată printr-o neputinţă maximă într-o situaţie de 
pericol. Copiii pot suferi de la vârste foarte fragede traume 
provocate de părinţii lor, care poartă în ei la rândul lor 
traume nerezolvate. Dar traume pot apărea şi în toate 
celelalte etape ale vieţii, din pricina unor violenţe, accidente 
sau catastrofe naturale. În primii ani de viaţă, trecerea de la 
ceea ce am putea descrie drept influenţă negativă la ceea 
ce se poate numi traumă are loc pe neobservate. 

Traumele se întipăresc adânc în centrul fricii (amigdala) 
din creierul nostru. De acolo vor declanşa deseori alarme, 
deşi cauza traumei nu mai este prezentă. Accidentele sau 
catastrofele naturale pot provoca asemenea traume. Mulţi 
oameni care au avut experienţe traumatice trăiesc într-o 
permanentă stare de alertă. În general, dacă trauma s-a 
produs la vârsta adultă, de exemplu sub forma unui 
accident, persoanele afectate nu-şi pot reprima amintirea, 
iar imaginile cumplite le urmăresc. Din cauza acestei poveri 
psihice, oamenii sunt iritabili şi agresivi, mereu tensionaţi, 
temători şi hiperatenţi. Ne putem imagina amigdala lor 
cerebrală ca pe un adevărat gardian care a adormit o dată 
în post, nereuşind să-l avertizeze pe om din timp, şi care 
sună acum alarma la cel mai mic semn. În aceste contexte 
se vorbeşte de asemenea despre sindromul de stres 


posttraumatic. 

În cazul traumelor timpurii, provocate de propriii părinţi, 
e posibil ca indivizii să se detaşeze de ele sau să le reprime, 
încât să nu şi le mai poată aminti. Modelul lor de 
supravieţuire îi împiedică să rememoreze evenimentele 
traumatice, şi astfel pot funcţiona în viaţa zilnică fără 
perturbări. Traumele familiale se pot propaga pe o distanţă 
de mai multe generaţii dacă nu sunt conştientizate de 
persoanele afectate. De exemplu, bunica şi-a pierdut foarte 
devreme părinţii, în război. A crescut într-un cămin şi a 
simţit permanent nevoia de a fi consolată şi de a-şi alunga 
tristeţea. Ca să supravieţuiască psihic, şi-a reprimat 
amintirea şi s-a detaşat de disperarea ei: nu a „procesat” 
niciodată interior moartea părinţilor, ci a îngheţat în ea 
tristeţea, abandonul, teama, disperarea şi neputinţa. Să ne 
imaginăm că, ajunsă la maturitate, această fetiţă ajunge la 
rândul ei mamă şi are o fiică. Îi va fi dificil să reactioneze la 
senzațiile de tristeţe, abandon, teamă şi deznădejde ale 
propriei fete, deoarece şi-a blocat accesul la aceste 
sentimente. Deci, când fiica ei e tristă, aşa cum se întâmplă 
frecvent cu copiii, mama nu o va putea îndruma şi nu va 
putea empatiza cu ea - pentru asta ar trebui să poată intra 
în contact cu propria ei tristeţe. Tristeţea fiicei poate trezi 
însă în mamă o anxietate subliminală, o teamă că propria ei 
durere va izbucni şi o va duce la disperare. Fiica va învăţa 
să-şi înăbuşe sentimentele care vădesc slăbiciune pentru a- 
şi menaja mama şi astfel, de dragul legăturii, va pierde o 
parte importantă din ea însăşi, din autenticitatea ei. Fiica 
devine responsabilă de reuşita relaţiei cu mama ei. Şi, 
deoarece copiii trăiesc într-o adevărată simbioză cu 
mamele, fiica va simţi în mod inconştient durerea profundă 
a mamei şi-şi va asuma răspunderea de-a o face fericită. 
Poate creşte devenind raza de soare a părinţilor, 
profesorilor şi semenilor ei. E posibil ca în copilărie să nu 


pună deloc probleme şi, aparent, să „funcţioneze” perfect. 
Va prelua aceeaşi influenţă şi în viaţa ei de adult, ca pe un 
tipar relational suprem, adică va „funcţiona” foarte bine şi 
la maturitate şi se va preocupa în permanenţă mai mult de 
nevoile semenilor decât de ale ei. Ce înseamnă asta pentru 
capacitatea ei de a avea o re-laţie? Sunt două posibilităţi: 1. 
Să rămână prizonieră a adaptării la ceilalţi şi să se 
străduiască să răspundă tuturor aşteptărilor partenerului 
ei. În acest caz, va simţi de obicei nevoile celuilalt mai bine 
decât pe ale sale. 2. Să păstreze distanţa, să se delimiteze, 
eventual să evite relaţiile sentimentale pentru că nu vrea 
să-şi piardă identitatea. Tocmai pentru că în copilărie nu şi- 
a putut forma decât o capacitate foarte slabă de delimitare, 
trasează acum o graniţă strictă care s-o separe de exterior. 

În ambele cazuri, femeii îi lipseşte o parte din propria-i 
fiinţă. Îi lipseşte accesul esenţial la latura sa afectivă şi, 
deci, şi înţelegerea sinelui. Copilul ei interior se protejează 
conformându-se excesiv sau delimitându-se, dar încă nu a 
înţeles că a crescut, că e mare şi are voie să-şi trăiască 
viaţa. În consecinţă, e posibil ca femeia să se împotmolească 
într-o iluzie a iubirii, după termenul lui Ruppert. Poate 
rămâne captivă într-o relaţie nefericită şi confunda 
sentimentul de iubire cu dependenţa. La fel ca pe vremea 
când trăia cu mama, copilul ei interior se poate simţi prins 
într-o simbioză în care e obligat să-l facă fericit pe celălalt şi 
să-şi ignore propriile dorinţe. Atât timp cât această femeie 
nu se va trezi şi nu va observa că trăieşte doar într- un „mod 
de funcţionare”, nu-şi va putea da seama ce vrea de fapt şi 
ce-i face bine. Nu va putea simţi vreo apropiere autentică 
de altcineva, pentru că va fi întotdeauna prezentă doar pe 
jumătate în viaţa ei. 

Ceea ce spun sună probabil destul de înfricoşător, de 
aceea aş vrea să adaug că asemenea influenţe, chiar dacă 
sunt de natură traumatică, pot fi conştientizate şi procesate. 


Cartea de faţă vă poate fi de mare ajutor în acest sens. În 
clipa de faţă e important ca, atunci când vă gândiţi la 
tiparul dumneavoastră relaţional, să încercaţi să identificaţi 
ce situaţii din familie au avut poate o influenţă asupra lui. 
Există în familie traume care ar fi putut avea vreo influenţă 
asupra dezvoltării dumneavoastră? 


Curajul de a fi sincer 


Din îndelungata mea experienţă profesională, ştiu că unui 
om îi vine greu să-şi formeze o imagine realistă şi critică 
despre părinţii şi copilăria lui. De aceea aş vrea să subliniez 
încă o dată că nu e vorba de a vă învinui părinţii de 
problemele pe care le aveţi, ci doar de a în-ţelege 
influenţele şi  condiţionările care operează în cazul 
dumneavoastră. Fără să le înţelegeţi, nu le pu-teţi 
conştientiza, şi, fără să le conştientizaţi, nu vă puteţi 
schimba. Cunosc destui oameni de vârstă mijlocie sau chiar 
mai vârstnici care abia târziu în viaţă au început să-şi facă o 
imagine realistă despre copilăria lor. Îmi povestesc că 
multă vreme şi-au reprimat conştiinţa faptului că în realitate 
au avut o copilărie preponderent nefericită. Multă vreme au 
crezut- o frumoasă. De fiecare dată când se gândeau la ea, 
le treceau prin minte doar momente şi imagini plăcute. Dar, 
când au început s-o studieze mai atent, au fost nevoiţi să 
constate că, în sinea lor, s-au simţit adesea singuri şi 
neînţeleşi sau că şi-au pus mereu nevoile pe ultimul plan, 
pentru a le face plăcere părinţilor şi ca să nu tulbure vreun 
moment frumos. Privind în urmă, copilăria cea frumoasă s-a 
dovedit a fi o autoamăgire. Dar, prin simplul fapt că şi-au 
văzut trecutul aşa cum fusese el, au ajuns la o înţelegere a 
propriului sine şi a tiparului lor psihic. Din această nouă 
perspectivă pot concepe alte tipare, mult mai potrivite 
realităţii de la maturitate. Noua atitudine interioară dă 
naştere şi altor comportamente, care le detensionează 
relaţiile şi le oferă şansa unei vieţi mai fericite. 

De ce le vine greu multor oameni să-şi privească propriii 
părinţi cu un ochi critic? Motivul este că, atunci când 


suntem copii, supraviețuirea noastră depinde de faptul că 
ne considerăm părinţii buni şi drepţi. Suntem dependenţi de 
ei şi ne-am simţi cu totul neajutoraţi şi expuşi dacă am 
ajunge la concluzia că părinţii noştri sunt nedrepţi sau chiar 
răi. Un copil de patru ani care e bătut de tatăl lui gândeşte, 
prin urmare: „Tata are dreptate, iar eu sunt rău”, nu: „Tata 
e prea agresiv, iar eu sunt bun”. Pe lângă faptul că pentru 
copil ar fi prea dăunător din punct de vedere psihic să-şi 
recunoască dependenţa de nişte părinţi incompetenti, el nu 
este nici capabil din punct de vedere cognitiv să dea un 
verdict moral independent de părinţi. Îi lipseşte imaginea de 
ansamblu. Per-spectiva lui e: „Eu sunt mic, iar tu eşti mare 
şi puternic, deci tu eşti în regulă, iar eu greşesc”. Vă 
amintesc din nou că fiecare avem în sinea noastră o parte a 
personalităţii denumită în psihologie „copilul interior”. 
Exact această parte este cea care, atunci când au existat 
influenţe nocive din copilărie, crede şi la maturitate că toţi 
ceilalţi sunt în regulă, doar el este cumva pe dos. Când ne 
identificăm cu copilul interior şi, în primul rând, cu tendinţa 
lui de a se minimaliza, în sinea noastră ne simţim mici şi la 
maturitate şi foarte rar pe picior de egalitate cu alţi oameni. 
Prinşi în această „matrice” (sinonimul „tiparului interior” şi, 
în acelaşi timp, o aluzie la filmul omonim), ne imaginăm că 
suntem dependenţi de alţi oameni, care pot decide mai bine 
decât noi ce e bine şi ce e rău. 

Din acest motiv, mulţi oameni înaintează cu paşi nesiguri 
în viaţă şi şi-ar dori o mână autoritară care să-i conducă. 
Atât timp cât nu reflectează la influenţele care i-au marcat, 
rămân blocaţi în ele şi din cauza lor sunt înclinați să-şi 
supraaprecieze semenii, conform mottoului: „Tu eşti mare, 
eu sunt mic”. Această exagerare conduce deseori la 
adoptarea atitudinii opuse, depreciative. E un fenomen 
frecvent să-i minimalizăm pe oamenii pe care-i percepem 
drept superiori, pentru a ajunge pe picior de egalitate cu ei. 


Oamenii care se simt adesea inferiori şi dependenţi sunt, 
de cele mai multe ori, încă dependenţi de părinţi, deoarece 
copilul lor interior se teme să renunţe la ajutorul mamei. Nu 
au o capacitate de autonomie sufi-cient de dezvoltată şi îşi 
folosesc doar parţial potenţialul. Continuă astfel să-şi 
idealizeze părinţii şi să rămână „împotmoliţi” în legătura cu 
ei, fiind convinşi că au avut o copilărie roz. Ca să-mi privesc 
critic părinţii, trebuie să mă distanţez puţin, iar asta 
înseamnă că trebuie, măcar într-o oarecare măsură, să mă 
desprind de ei. Dar oamenii al căror copil interior se simte 
mic şi inferior se tem de aşa ceva.În plus, îşi iubesc părinţii 
şi se simt obligaţi să le fie loiali. Când îi privesc cu un ochi 
critic, au un sentiment imediat de vină. În unele cazuri, 
şocurile emoţionale sunt atât de puternice încât devin 
traumatizante, iar aceşti oameni au chiar un fel de tipar de 
supravieţuire care îi împiedică să-şi conştientizeze rănile. 
Reprimarea îl protejează pe cel afectat de o mare suferinţă 
psihică. 

Deoarece pe mai departe vom întocmi împreună tiparele 
dumneavoastră de ataşament şi de autonomie, aş vrea să vă 
încurajez să vă înfruntaţi cât se poate de sincer trecutul şi 
pe părinţii dumneavoastră. Poate fi un lucru dureros la 
început, dar e marea dumneavoastră şansă de a vă elibera 
de sentimente vechi, pentru a ajunge la atitudini noi. În 
acest sens, e util să con-ştientizaţi calităţile părinţilor, să le 
vedeţi părţile bune şi să fiţi recunoscător pentru ele. Pentru 
asta, nu trebuie decât să vă gândiţi că şi ei au avut la rândul 
lor părinţi care i-au influenţat. Când greşesc - şi asta li se 
întâmplă tuturor -, părinţii nu o fac, de cele mai multe ori, 
pentru că vor intenţionat să le dăuneze copiilor, ci de regulă 
pentru că nu sunt conştienţi de influenţele şi educaţia pe 
care le-au primit şi nu le pun sub semnul întrebării. şi 
tocmai de aceea este atât de importantă această 
introspectie, ca să nu le transmitem propriilor copii 


influenţele negative şi ca să nu le punem inconştient în 
practică asupra semenilor. Ajungând să mă înţeleg mai bine 
pe mine, nu numai că merg pe calea cea bună spre o viaţă 
mai fericită, ci devin un om mai bun. De aceea vreau să vă 
încurajez să facem împreună paşii următori şi să vă creaţi 
un tipar rela-ţional potrivit. 


Descoperă-ţi tiparul de 
ataşament 


Aş vrea să trec acum la o adresare ceva mai directă, 
folosind pronumele  „tu”. Nu-mi place  distantul 
„dumneavoastră” când e vorba despre lucruri cu adevărat 
personale. „Tu” elimină această distanţă şi ajunge nemijlocit 
la tine ca persoană. Şi exact asta şi vreau. Mă interesează 
să te ajut să înţelegi influenţele timpurii care te-au marcat şi 
propriul tău tipar relaţional. Odată ce îl ai clar în faţa 
ochilor, poţi trece apoi la următorul pas. 

Îţi recomand să iei pentru restul cărţii un caiet de şcoală, 
în care să faci exerciţiile de pe paginile următoare şi în care 
poţi nota şi alte experienţe, gânduri şi întâmplări. 
Consideră-l un fel de agendă de reflecţie. Asta le recomand 
şi clienţilor mei. Atunci când scriem, tindem să procesăm 
mult mai profund lucrurile; suntem siliţi să le gândim până 
la capăt. Bine-înţeles că poţi doar să citeşti exerciţiile, dacă 
ţi-e prea greu să le efectuezi în scris. Este însă mai eficient 
să le parcurgi în mod activ, să-ţi rezervi puţin timp pentru 
ele şi să-ţi notezi gândurile şi sentimentele pe care ţi le 
stârneşte lectura cărţii. 


Pasul unu: Cât de bună a fost relaţia ta cu 
părinţii? 
Exercitiu: 
Analizează-ti relaţia cu parinţii 
la-ţi agenda şi notează cât de bine ti-au îndeplinit părinţii 
dorinţa de ataşament în copilărie (0-10 ani). Dacă nu ai 
crescut alături de ei, răspunde la întrebare în legătură cu 


persoanele care te-au avut în grijă. Scrie răspunsul tău 
pentru fiecare părinte (persoană care te-a îngrijit) în 
parte. Dacă ai avut părinţi naturali şi, în plus, unul adoptiv 
(mamă vitregă/tată vitreg), îi poţi nota pe toţi - atâta timp 
cât au jucat un rol important în viaţa ta. 


Pentru acest exerciţiu, încearcă să-ţi amin-teşti perioada 
copilăriei, eventual o anumită situaţie care ţi-a rămas mai 
vie în minte. Dacă ai puţine amintiri din prima parte a 
copilăriei, înseamnă că nu a fost prea frumoasă. E firesc 
ca în primul rând copilăriile nefericite să fie reprimate. 
Dacă ai deci amintiri foarte neclare din primii ani ai 
copilăriei sau nu ai deloc, atunci ia cea mai timpurie 
amintire a ta despre părinţi şi pune-ţi întrebarea: Cum 
erau de fapt părinţii mei când eram mic, presupunând că 
ar fi fost aşa cum mi-i amintesc la o vârstă ceva mai 
mare? 

Ca să te ajut, am creat liste cu atribute pozitive şi cu 
atribute negative pe care le poţi folosi în descrierea 
părinţilor tăi. În plus, Julia şi Robert, personajele din 
povestea noastră pe care le-ai cunoscut în capitolul 
„Tiparul meu relaţional”, vor efectua exerciţiile împreună 
cu noi, ca să te poţi lua după exemplul lor. Julia îţi va 
arăta cum face ea exerciţiile pe tema ataşamentului, iar 
Robert, pe tema autonomiei. 

Întreabă-te: A fost părintele meu...? 

Atribute pozitive legate de ataşament: iubitor, grijuliu, 
empatic, atent, încurajator, cald, puternic, drăgăstos, 


înţelegător, previzibil, _ de încredere, binedispus, 
echilibrat... 

Atribute negative legate de ataşament: lipsit de iubire, 
rece, egoist, indiferent, ocupat, insensibil, lipsit de 


înţelegere, prea autoritar, distant, neinteresat, agresiv, 
abuziv, ameninţător, stresat, iritabil, imprevizibil... 


Notează la fiecare părinte atributele care-i descriu 
capacitatea de ataşament sau relaţia lui cu tine. 

Exemplul Juliei: 

Mama: Era plecată prea des. lubitoare, se ocupa foarte 
mult de mine când era acasă. 

Tata: Era plecat prea des. De cele mai multe ori iubitor, 
uneori însă şi stresat şi uşor iritabil când era acasă. 

III 
Pasul doi: Ce sentimente erau agreate la tine 
acasă? 

Exercitiu: 

Cum își exprimau părinţii tăi sentimentele? 
Notează acum ce sentimente erau permise acasă la tine. 
Care erau sentimentele pe care părinţii tăi le gestionau 
bine, care erau cele pe care nu se pricepeau să le 
gestioneze? Ce aveai voie să simţi, care erau 
sentimentele nedorite şi care îi făceau pe părinţii tăi să 
pară depăşiţi? 

Sentimente pozitive: bucurie, mândrie, iubire, afecţiune 

Sentimente negative: tristeţe, neputinţă, ruşine, gelozie, 
invidie, teamă, furie 

Te-ai simţit vreodată singur şi neînțeles de părinţi pentru 
că nu aveai voie să manifeşti anumite sentimente? 

Exemplul Juliei: 

Mama devenea mereu foarte rigidă şi distantă când 
plângeam şi o rugam să nu mai plece. Cred că era 
copleşită de tristețea mea şi nu o putea suporta fiindcă 
prin intermediul ei i-am stârnit de multe ori sentimente 
de vină. În plus, tristeţea era o emotie pe care nici ea n-a 
manifestat-o vreodată. Ea era mereu cea puternică, deşi 
probabil, undeva în sinea ei, nu avea chiar atâta forță. O 
deranjau „dovezile de slăbiciune”, cum ar fi ruşinea, 
teama şi  neputinţa. Când mă încercau asemenea 


sentimente, se simţea şi ea neajutorată. Cred că a avut 
întotdeauna senzaţia că nu e o mamă bună. De aceea m- 
am şi obişnuit să nu le afişez. Ele mă fac să mă simt 
destul de penibil chiar şi în prezent. Cu sentimentele 
pozitive şi cu senzaţia că e puternică se descurca bine, 
îmi arăta cât de mult mă iubeşte. Nu era o problemă dacă 
uneori mă înfuriam. 

Tata gestiona bine sentimentele pozitive. Mi-a arătat 
mereu cât de mult mă iubeşte şi că e mândru de mine. Li 
venea mai uşor decât mamei să se apropie de mine când 
eram tristă. Atunci mă consola şi-mi dădea curaj. Pe de 
altă parte, în faţa tatei nu aveam voie să fiu furioasă, 
pentru că atunci işi pierdea şi el întotdeauna repede 
cumpătul. Când eram furioasă, îi declanşam imediat şi lui 
furia şi ne certam îngrozitor. 

Care sunt sentimentele pe care tu le gestionezi bine, pe 
care le reprimi sau pe care ai impresia că nu le poţi 
controla? Notează-le. 

Exemplul Juliei: 

îmi permit să simt: bucurie, afecţiune, iubire. 

Simt că nu-mi pot controla teama, în primul rând teama 
de abandon. 

îmi înăbuş de cele mai multe ori furia. 

Îmi e ruşine de sentimentele care vădesc slăbiciune, 
cum ar fi tristețea şi neajutorarea. De la mama am 
preluat ideea că trebuie să fiu puternică. 


Pasul trei: Ce rol, ce misiune aveai în familia 
ta? 
Exercitiu: 
Care era rolul tău în cadrul familiei? 
Gândeşte-te acum dacă în familie ţi s-a dat un anumit rol, 
o anumită misiune. Această atribuire de roluri se poate 


face adesea în funcţie de anumite calităţi înnăscute ale 
copiilor. De exemplu, dacă sunt temători şi sensibili, li se 
spune, cu afecţiune, că sunt „sensibiloşii” familiei. Chiar 
dacă intenţia nu e rea, un asemenea obicei contribuie la 
formarea imaginii noastre de sine. 

Unii copii au rolul, respectiv misiunea, de a fi puternici. 
Fie pentru că, de exemplu, mama e prea fragilă, aşa că 
misiunea de a-i proteja sensibilitatea cade pe umerii 
copilului, care trebuie să fie puternic şi vesel ca să n-o 
afecteze şi mai mult pe biata mamă, fie pentru că un frate 
este bolnav din naştere sau le provoacă părinţilor multă 
îngrijorare din diverse motive, caz în care copilul decide 
că nu are voie să devină şi el o povară. Poate fi vorba şi de 
buna intenţie a unuia sau a ambilor părinţi, care vor să-şi 
înveţe copilul să fie puternic şi sigur de el. Odrasla ajunge 
să simtă în mod subconştient că e obligaţia lui să nu 
afişeze slăbiciune. Alţi copii cred că au misiunea de a-şi 
face mama fericită, pentru că o văd adesea tristă. Unii 
cred că trebuie să-i ţină pe părinţii lor uniţi, fiindcă aceştia 
se ceartă adesea, iar copilul se teme că s-ar putea 
despărţi. 

Încearcă să-ţi dai seama dacă ai simţit că ai un anumit 
rol sau o anumită misiune în familia ta. Noteaz-o. 

Exemplul Juliei: 

Am jucat adesea rolul de „fetiță neajutorată”, pentru ca 
mama şi tata să vadă câtă nevoie am de protecţie şi să 
rămână cu mine. Altfel mama, în special, îmi insufla ideea 
de a fi puternică. Intr-un fel sau altul, am încercat mereu 
să joc ambele roluri. 


Pasul patru: Descoperă-ţi crezul interior 


Crezul interior este un set de convingeri profunde şi, de 
cele mai multe ori, subconştiente pe care le avem despre 


noi înşine, despre valoarea şi relaţiile noastre. Se formează 
ca urmare a experienţelor noastre de viaţă, în principal a 
celor din primii ani ai copilăriei, petrecuţi alături de părinţi. 
Într-un fel, crezul acesta este limbajul de programare al 
respectului nostru de sine. În mod normal, părinţii nu ar 
trebui să-i insufle în mod activ copilului anumite credinţe, 
acestea ar trebui să se formeze natural din încercările 
copilului de a-şi explica lumea. De exemplu, dacă are parte 
de părinţi iubitori, în el vor lua naştere credinţe pozitive, 
cum ar fi: „Sunt iubit”, „Sunt dorit”, „Sunt important” etc. 
Dacă se simte tratat cu respingere şi răceală emoţională, 
atunci i se formează alte credinţe: „Nu sunt bun de nimic”, 
„Sunt singur”, „Nimeni nu mă iubeşte” etc. Credinţele sunt 
formulate întotdeauna foarte simplu, pentru că 
subconştientul nostru operează cu categorii foarte simple. 
Sunt ca nişte tipare interioare cu ajutorul cărora 
interpretăm realitatea. Crezul reprezintă o componentă 
esenţială a copilului nostru interior şi continuă să existe în 
noi şi la maturitate. El determină în mare măsură ceea ce 
percepem, simţim, gândim şi facem. 


Exercitiu: 
Credintele tale legate de ataşament, iubire şi 
familie 

Încearcă să descoperi în interiorul tău ce credinţe ai 
legate de ataşament, iubire şi relaţii. Pentru asta, revezi 
ceea ce ai scris la primii trei paşi despre tine şi părinţii tăi 
şi lasă informaţiile acelea să acţioneze asupra ta. Ca să te 
ajut, ţi-am scris mai jos câteva credinţe pozitive şi câteva 
negative. Această listă nu e în niciun caz completă, aşa că 
simte-te liber să-ţi găseşti propriile formulări. 
Posibile credinţe pozitive derivate din relaţia dintre 
tine şi părinţii tăi: 

e Sunt în regulă. 


e Sunt destul de bun. 

e Sunt iubit. 

e Sunt important. 

e Sunt valoros. 

e Am voie să fiu eu însumi. 

e Sunt bine-venit. 

e Sunt îngrijit. 

e Am voie să am şi eu sentimente. 

e Mă pot apăra. 
Posibile credinţe negative: 

Credinţe legate direct de simţul propriei valori: 

e Nu am nicio valoare. 

e Nu sunt destul de bun. 

e Nu sunt bun de nimic. 

e N-ar trebui să exist. 

e Nu sunt important. 

e Sunt o povară. 

e Nimeni nu mă iubeşte. 

e Voi fi oricum părăsit. 

e Sunt vinovat. 

e Sunt neajutorat (mic, lipsit de apărare). 

Credinţe care reprezintă soluţia problemei dintre tine şi 
părinţi (mecanism de autoapărare): 

e Trebuie să corespund aşteptărilor (să funcţionez bine, 
să fiu perfect). 

e Nu am voie să simt (să fiu trist, furios etc.). 

e Trebuie să mă adaptez (să mă supun, să nu am 
propria mea voinţă). 

e Trebuie să fiu puternic. 

e Trebuie să te fac fericit. (Sunt răspunzător de fericirea 

ta.) 

e Nu am voie să te dezamăgesc. 

e Nu am voie să mă despart. (Trebuie să rămân cu tine.) 

Exemplul Juliei: 


Nu sunt destul de bună. Oricum voi fi părăsită. Sunt 
singură. Trebuie să fiu perfectă. Nu am voie să te 
dezamăgesc. Trebuie să mă adaptez şi să mă supun. 

Din credinţele Juliei reiese foarte bine legătura dintre 
simţul labil al propriei valori care o caracterizează: „Nu 
sunt destul de bună” şi mecanismul de autoapărare care se 
dezvoltă din el: „Trebuie să fiu perfectă”; „Nu am voie să te 
dezamăgesc”. Mecanismele psihice de apărare sunt 
comportamente care reduc din puterea credințelor şi astfel 
ar trebui să compenseze respectul scăzut de sine. Voi 
reveni cu mai multe detalii despre ele în capitolul „Copilul- 
umbră şi mecanismele lui psihice de apărare”. 

Probabil, prin intermediul acestui exerciţiu, ai descoperit 
foarte multe credinţe ale tale, poate câteva în plus faţă de 
ale Juliei. Adeseori, ele reprezintă variaţiuni pe o anumită 
temă. De exemplu, în cazul Juliei, tema principală e frica ei 
de singurătate şi, încă mai adânc, frica de a nu fi părăsită. 
Aproape toate credinţele ei au legătură cu teama aceasta de 
abandon. De aceea ea trebuie să fie, de exemplu, perfectă şi 
să împlinească aşteptările tuturor, ca să placă celorlalţi. 
Trebuie să se adapteze şi să se supună pentru a nu fi 
părăsită, dar şi pentru că, în crezul ei interior, oricum va fi 
pără-sită până la urmă şi nu poate face nimic în acest sens 
(fiindcă părinţii ei o părăseau de fiecare dată în copilărie şi 
ea nu putea influenţa în niciun fel acest lucru). 

Faptul că vorbesc aici despre anxietate şi teama de 
abandon arată cât de strâns sunt legate credinţele de 
sentimente, motiv pentru care în subcapitolul următor voi 
detalia acest lucru. 

Exercitiu: 

Descoperă-ţi credinţele fundamentale 
Vom reduce acum credinţele tale negative la temele 
centrale, aşa-numitele „credinţe fundamentale”. În acest 
scop, citeşte încă o dată toate credinţele pe care le-ai 


descoperit şi le simţi active în tine, cele care te afectează 
cel mai mult, te frământă cel mai mult. Identifică cel puţin 
una şi cel mult trei credinţe fundamentale. 

Exemplul Juliei: 

Voi fi părăsită. Nu sunt destul de bună. 


Pasul cinci: ldentifică-ţi sentimentele 


Pentru a-ţi înţelege copilul interior, e important să-ţi 
identifici sentimentele. În fond, ele sunt cele care ne 
determină să facem anumite lucruri sau să ne abţi-nem de 
la ele. Credinţele sunt doar gânduri, care, în sine, au prea 
puţină putere să ne motiveze. Asta ştim cu toţii: simplul 
gând că un comportament e dăunător, nesănătos, nu ne 
motivează să ne abţinem de la el. Dacă lucrurile nu ar sta 
aşa, atunci pe lume ar exista doar oameni raţionali, care se 
hrănesc sănătos şi fac sport cu regularitate, şi n-ar exista 
niciun fel de dependenţă. Sentimentele asociate gândurilor 
şi credințelor noastre sunt cele care ne pun în mişcare, dar 
şi cele care ne inhibă. În psihologie se vorbeşte despre 
comportamente de apropiere sau comportamente de 
evitare. Sentimentele ne spun dacă ar trebui să ne 
apropiem de wun lucru sau să-l evităm. Credinţele 
declanşează în tine sentimente, chiar dacă acest lucru nu se 
petrece neapărat în mod conştient. Este însă foarte 
important să identifici aceste sentimente, deoarece numai 
astfel te poţi recalibra în timp util în viitor, atunci când eşti 
captiv în modul copilului interior, adică în sistemul tău de 
credinţe. 


Încearcă deci să identifici, rămânând cât poţi tu de 
conştient: ce sentimente trezesc în tine credinţele pe care 
le-ai notat? Dacă ţi-e greu să simţi ceva, amin-teşte-ţi de un 
conflict pe care l-ai avut cu partenerul sau cu fostul 
partener şi în care eşti sigur că a fost im-plicat copilul rănit 
din tine. Ce sentimente îţi trezeşte acest conflict? Care îţi 


sunt cele mai familiare? Poţi face legătura dintre aceste 
sentimente şi credinţele pe care le ai? Fii atent la 
exprimarea fizică (somatică) a sentimentelor, cum ar fi: 
senzaţia de apăsare în piept, gol în stomac, palpitaţii, nod în 
gât ş.a.m.d. Dacă simţi doar reacţiile fizice, de exemplu 
senzaţia de apăsare, atunci întreabă-te: cum se numeşte 
sentimentul asociat cu această apăsare? E vorba de teamă 
sau de presiunea de a te adapta? 

Un rol central în viaţa noastră afectivă îl joacă mereu 
teama de a nu suferi o pierdere şi teama de eşec. Acestea 
sunt foarte strâns legate de simţul propriei valori: de 
regulă, sunt alimentate de credinţe care exprimă 
sentimentul de inferioritate. De exemplu, foarte mulţi 
oameni poartă în ei, în diverse formulări, credinţa: „Nu sunt 
destul de bun”. În consecinţă, resimt o teamă puternică de 
abandon, deoarece copilul lor interior nu poate crede că e 
iubit aşa cum e. Se tem adesea de eşec, care pentru ei 
reprezintă confirmarea inferiorităţii resimţite. Şi oamenii cu 
o stimă de sine intactă se tem de pierdere şi de eşec, 
deoarece aceste temeri ţin de natura umană. Ele servesc 
atât nevoii noastre de a ne spori respectul de sine, cât şi 
instaurării sentimentului de ruşine, care ne face să nu 
trecem prin viaţă ca nişte fiinţe exclusiv egocentrice, ci să 
ne adaptăm la normele unei comu-nităţi. Însă oamenii care 
nu au încredere în ei sunt în general mai puternic afectaţi 
de teama de eşec şi de abandon. 

Multe alte sentimente pot fi numite sentimente secundare, 
fiindcă rezultă din teama de pierdere şi de eşec. De 
exemplu, dacă sufăr un eşec, mi-e ruşine. Dacă am pierdut 
un om important pentru mine, sunt trist. Dacă sunt în 
pericol să-mi pierd partenerul, reacţionez cu gelozie 
ş.a.m.d. Şi furia e o reacţie frecventă la eşec sau la pierdere. 
Nu arareori ne refugiem în furie ca să reprimăm tristeţea 
profundă pe care ne-o poate declanşa o pierdere sau un 


eşec. Furia e un sentiment puternic, tristeţea este un semn 
de slăbiciune, de aceea preferăm furia în locul tristeţii. E 
posibil ca lucrurile să stea şi invers, ca oamenii care se tem 
de agresivitate să simtă tristeţe atunci când ar 

trebui să simtă furie. Văd asta adesea în cazul clien-tilor 
care-mi relatează, de exemplu, cât de rău sunt trataţi de 
partener, cum sunt insultaţi, jigniţi, neglijaţi ş.a.m.d. Îmi 
spun cât îi întristează comportamentul celuilalt. Când îi 
întreb dacă purtarea partenerului nu le stârneşte şi furie, ei 
neagă de cele mai multe ori, cu toate că ura ar fi emoția cea 
mai potrivită în situaţiile respective. Aceşti clienţi - care 
sunt mai adesea femei decât bărbaţi - sunt totuşi puternic 
înclinați spre ataşament şi au învăţat să-şi înăbuşe furia în 
copilărie, pentru a nu pune în pericol legătura cu părinţii, 
iar mai târziu cu partenerul de cuplu. Ca să se apere în mod 
corespunzător sau să pună capăt relaţiei ar avea nevoie de 
aşa-numita „agresivitate de separare”. Ei îşi sacrifică o 
parte din autonomie, înăbuşindu-şi furia, pentru a menţine 
relaţia cu partenerul. 

Exerciţiu: 

Recunoaşte-ţi sentimentele 
Notează-ţi ce sentimente încerci adesea în relaţiile tale 
amoroase. Ce sentimente te fac să rămâi legat de un 
partener dificil? Sau, dimpotrivă, ce sentimente te fac să 
te distanţezi de partener? De ce te temi? Care e cea mai 
mare dorinţă a ta? 

Exemplul Juliei: 

Mă tem foarte tare să nu fiu părăsită şi de aceea sunt 
deseori geloasă. Totul se leagă de faptul că mă simt 
adesea inferioară. Cea mai mare dorință a mea e să am 
parte de dragoste şi ataşament. 


Pasul şase: Rezumat 
Ai descoperit până acum conţinutul principal al tiparului tău 


de ataşament şi îţi recomand să recapitulezi cunoştinţele 
dobândite, ca să ai foarte clar în faţa ochilor tiparul care te 
caracterizează. 

Exercitiu: 

Tiparul tău de ataşament 
Intră din nou în contact cu sentimentele din forul tău 
interior, mai parcurge o dată paşii anteriori şi încearcă să 
stabileşti care e tiparul tău de ataşament. Notează-l în 
agenda ta. 

Exemplul Juliei: 

Deci: mama şi tata plecau prea des de lângă mine. De 
multe ori mă simteam abandonată, era o senzatie 
groaznică. Adesea mă gândeam că eu sunt de vină pentru 
că nu sunt o fetiță cuminte. De aceea cred şi azi că nu 
sunt destul de bună. Asta e bineînțeles o prostie, dar eu 
aşa mă Simt. Copilul meu interior, micuța Julia, e 
groaznic de speriată să nu rămână singură. Am mereu 
nevoie de cineva lângă mine. Am o nevoie uriaşă de 
dragoste şi ataşament. De ce m-am legat tocmai de 
Robert, care mă lasă mereu singură? M-am îndrăgostit de 
el pentru că mi se părea puternic şi independent, acestea 
fiind calităț i care mie îmi lipsesc. Credeam că mă va 
ocroti şi va avea grijă de mine, într-un fel. Dar nu s-a 
întâmplat aşa, nici pe departe. El imi stârneşte mereu 
teama că voi fi părăsită, iar eu încerc prosteşte să preiau 
controlul asupra situaţiei, străduindu-mă să fac tot ce pot 
ca să mă placă. Poate că aşa e el, distant, iar asta nu are 
de-a face cu mine. Probabil copilul lui interior e doar cu 
totul altfel programat decât al meu. Asta ar putea avea 
legătură cu mama lui acaparatoare... 


Descoperă-ţi tiparul de 
autonomie 


Acum vom încerca să înţelegem capacitatea ta de 
autonomie. În acest scop, vom nota cât de mult te-au 
încurajat sau te-au împiedicat părinţii să-ţi manifeşti 
capacitatea de a fi autonom sau dacă nu cumva ti-au cerut 
să fii astfel de la o vârstă prea fragedă. 


Pasul unu: Cât de bine ti-au satisfăcut părinţii 
nevoia de autonomie? 


Exercitiu: 

Aveai voie să fii autonom? 

Scrie pentru fiecare dintre părinţi (îngrijitori) cât de mult 
te-au sprijinit să devii autonom sau dacă nu cumva te-au 
legat prea strâns de ei. Sau poate ai fost pus prea 
devreme în situaţia de a te descurca singur? Notează 
toate acestea aici. Te voi ajuta din nou cu liste de 
atribute, ca să înţelegi mai bine în ce fel ti- au influenţat 
dezvoltarea autonomiei. 

Părintele... 

Atribute pozitive, m-a sprijinit, m-a învăţat multe 
lucruri, mi-a insuflat încredere în propriile mele capacităţi, 
mi-a dat curaj când mi-era frică de provocări, a crezut în 
mine, m-a ajutat când nu mă descurcam singur, a fost 
alături de mine fără să facă presiuni asupra mea, mă 
puteam desprinde de el fără să mă simt vinovat, aveam 
voie să-mi manifest voinţa şi m-am impus de mai multe 
ori, aveam voie să fiu furios... 

Atribute negative, m-a neglijat, m-a lăsat adesea singur, 


m-a copleşit, era foarte autoritar, ştia totul mai bine decât 
mine, ma învăţat puţine lucruri, nu m-a sprijinit să 
descopăr lucruri de unul singur, mi-a cerut prea multe, a 
luat prea multe decizii în numele meu, m-a sufocat cu 
iubirea lui, a exercitat foarte multă presiune asupra mea, 
avea o imagine foarte clară despre cum ar fi trebuit să 
fiu, nu ştia cum să-mi gestioneze furia, m-a ocrotit 
excesiv, m-a legat foarte strâns de el, nu aveam/nu am 
voie să mă desprind de el, era foarte sărac, aşa că am 
avut întotdeauna respect pentru el, era prea preocupat 
de el însuşi, era iubitor, dar cumva şi foarte departe de 
mine, nu ştia cum să reacționeze la dovezile mele de 
slăbiciune, ma lăsat mereu să câştig - într-un fel, am fost 
mereu mai puternic decât el. 

Exemplul lui Robert: 

Mama m-a idolatrizat, mă iubea prea mult. M-a sufocat 
cu iubirea ei. Aveam mereu un sentiment de vinovăţie 
când o lăsam singură. Era foarte dependentă de mine. 
Am iubit-o şi am urât-o în acelaşi timp. Tata nu m-a ferit 
de ea, m-a lăsat să mă descurc singur. Dar ma învăţat şi 
el câte ceva şi mi-a încurajat independenţa. Ar fi trebuit 
s-o oprească însă mai des pe mama, pentru că, dacă nu a 
intervenit, am fost la cheremul ei. 


Pasul doi: Ce exemplu de independenţă ţi-au 
dat părinţii tâi? 
Exercitiu: 
Aveai voie să fii independent? 
Aici te poţi gândi la ce te-au învăţat părinţii tăi, în 
principal părintele de acelaşi gen cu tine, despre 
autonomie şi independenţă. Erau liberi şi indepen-denţi 
sau mai degrabă dependenţi şi adaptabili? Sau erau prea 
autonomi, deci adeseori absenţi fizic şi/sau psihic şi se 


detaşau de familie? 

Exemplul lui Robert: 

Mama: Era foarte dependentă. S-a agăţat de mine 
pentru că tata era prea puţin alături de ea. N-ar fi avut 
puterea să se despartă de tata. Era dependentă de el din 
punct de vedere emoțional şi financiar. 

Tata: Făcea ce voia. Era interesat în primul rând de 
propria persoană şi prea puţin dispus să facă 
compromisuri. O lăsa adeseori pe mama singură, de 
multe ori şi pe mine. Fra foarte autonom într-un sens 
egoist. 


Pasul trei: Cum reacţionau părinţii tăi când te 
înfuriai? 

Aşa cum am mai scris, agresivitatea, adică sentimentele de 
furie şi enervare, sunt foarte importante ca să ne putem 
delimita de ceilalţi şi să mergem pe propriul drum în viaţă. 
Unii oameni sunt prea agresivi, alţii se tem de agresivitate - 
ambele extreme au efecte negative în exprimarea 
autonomiei. 

În psihologie se face deosebirea între agresivitatea pasivă 
şi cea activă. Manifestările de agresivitate activă sunt uşor 
sesizabile: argumentarea clară, împotrivirea, cearta, 
strigătele, bătaia. Agresivitatea pasivă intră pe uşa din dos. 
Oamenii care se tem de agresivitate sunt adesea pasiv- 
agresivi. Asta înseamnă că nu spun ce vor şi ce nu vor, ci 
clocesc gânduri şi ridică ziduri invizibile. Printre expresiile 
agresivităţii pasive se numără: tăcerea, tărăgănarea, 
aluziile fără a pune punctul pe i, „uita-rea” promisiunilor, 
tactica de a-l lăsa pe celălalt să se ambaleze, retragerea în 
spatele unui zid invizibil, metoda de a-ţi vedea de drum 
(„câinii latră, ursul trece”), lipsa compromisurilor. 

Oamenii care-şi manifestă pozitiv autonomia îşi pot 
exprima dorinţele, pot lua atitudine, argumenta şi purta 


negocieri. Ei folosesc energia agresivităţii în mod 
constructiv. Asta îi face transparenti, uşor de „citit” de 
către semeni. Oamenii care sunt, dimpotrivă, prea (activ) 
agresivi, au o dorinţă exacerbată de putere şi-şi impun 
autonomia şi nevoile cu forţa se poartă autoritar, cusurgiu, 
cu chef de ceartă, sunt vocali, prea puţin dispuşi la 
compromis şi încăpăţânaţi. 

Oamenii care-şi modelează autonomia în mod pasiv- 
agresiv au şi ei o anumită sete de putere, dar se înconjoară, 
în mod tipic, de un zid invizibil. Fac doar ceea ce vor fără a 
vorbi prea mult, rabdă discuţiile purtate în cadrul relaţiei 
fără să se lase influenţaţi de ele şi-şi iau angajamente 
verbale fără a schimba ceva ulterior. Cei foarte îndârjiţi nu 
fac nici măcar promisiuni. Unii dintre cei care au oroare de 
agresivitate îşi manipulează semenii prin văicăreli şi 
lamentaţii. Sunt adesea plângăcioşi şi prin asta încearcă să-i 
facă pe alţii şi pe partenerul lor să aibă grijă de ei. De multe 
ori femeile sunt cele care practică acest mod de a-şi 
exercita influenţa, dar există şi bărbaţi care acţionează 
astfel. 

Exercitiu: 

Aveai voie să fii furios şi să ai voinţă proprie? 
Gândeşte-te cum îţi urmăreşti interesele şi-ţi satisfaci 

nevoile : E 

personale. Cum se raportau părinții tăi la voința ta? Aveai 
voie să ai propria voinţă, ţi se permitea să fii furios? Ce 
exemplu îţi dădeau părinţii tăi prin felul în care îşi 
impuneau propriile interese? Notează pentru fiecare 
părinte cum îşi gestiona propria furie şi cum o gestiona pe 
a ta. 

Exemplul lui Robert: 

Mama era plângăcioasă. M-a manipulat cu slăbiciunea 
ei şi cu veşnicele ei pretenţii. Furioasă nu-mi amintesc să 
fi fost vreodată, doar dezamăgită - asta era mult mai 


greu de suportat decât dacă sar fi înfuriat. Trebuia şi eu 
să-mi înăbuş furia ca să mă înțeleg cu ea. Când mă 
înfuriam, izbucnea în plâns. Atunci mă simțeam imediat 
vinovat şi reacţionam „de bunăvoie” exact invers. Până 
azi am accese de sufocare când mă gândesc la acele 
momente - e aceeaşi senzaţie pe care o am adesea şi faţă 
de Julia când imi cere să fiu mai apropiat de ea sau când 
e tristă. 

Tata era pasiv-agresiv. Era în lumea lui. Făcea numai 
ce voia, oricât ar fi cerşit şi implorat mama. S-a refugiat 
în muncă şi în pasiunile lui. Dacă privesc retrospectiv, 
constat că şi eu mă comport la fel. Hm! 


Pasul patru: Descoperă-ţi crezul interior 


Vom identifica acum credinţele principale pe care le 
nutreşti în legătură cu autonomia. Important de ştiut: există 
multe credinţe care se suprapun în domeniul ataşamentului 
şi în al autonomiei, ceea ce înseamnă că în enumerările tale 
vor exista şi repetiţii. Asta pentru că autonomia şi 
ataşamentul conlucrează în armonie. De exemplu, un copil a 
cărui nevoie de ataşament e profund frustrată în relaţia cu 
părinţii poate căpăta credinţa că: „Trebuie să fac totul 
singur”. Asta înseamnă că, neavând parte de o experienţă 
puternică de ataşament şi deci neavând nici încredere în 
oameni, îşi va rezolva problemele bazându-se pe autonomie, 
adică decizând în mod inconştient că trebuie să se descurce 
singur. 

Să vedem acum dacă descoperi şi alte credinţe pe tema 
autonomiei sau dacă cele pe care le identifici sunt aceleaşi 
cu cele legate de ataşament. 

Exercitiu: 

Credintele tale legate de autonomie 
Ce credinţe ai căpătat în funcţie de felul în care ti-au 
împlinit părinţii nevoia de autonomie? 


Credinţe pozitive legate de autonomie: 

e Pot să fac ce am de făcut. (Mă descurc singur. Sunt 
puternic.) 

e Mă pot apăra/am voie să mă apăr. 

e Am voie să am propria mea voinţă. (Am voie să fiu eu 
însumi.) 

e Sunt mare şi independent. (Deţin controlul. Îmi pot 
exercita influenţa.) 

e Sunt pe picior de egalitate cu ceilalţi. (Am aceleaşi 
drepturi.) 

e Am voie să mă separ. (Am voie să-mi văd de treabă. 
Am voie să te dezamăgesc.) 

e Am voie să fiu furios. (Am voie să am propriile mele 
sentimente.) 

ş.a.m.d. 

Credinţe negative legate de autonomie: 

e N-o să reuşesc. (Mă simt copleşit.) 

e Nu sunt în stare de nimic. (Nu sunt suficient de bine 
pregătit pentru viaţă. Am nevoie de ajutor.) 

e Sunt inferior. (Sunt slab, mic, călcat în pi-cioare. Sunt 
la cheremul tău.) 

e Sunt lăsat să mă descurc singur. 

e Sunt neajutorat. (Sunt neputincios.) 

e Îţi sunt superior. (Sunt mai puternic decât tine. Sunt 
cel mai tare.) 

ş.a.m.d. 


Credinţe care reprezintă mecanismul de apărare: 
e Trebuie să mă izolez (să suport, să dispar...). 

e Trebuie să mă apăr de tine. 

e Nu am voie să cedez. 

e Trebuie să rămân copil. 

e Nu am voie să mă desprind. 


e Nu am voie să spun „nu”. (Nu am voie să mă 
delimitez.) 

e Nu am voie să am propria mea voinţă. (Dorinţele mele 
nu contează.) 

e Trebuie să mă descurc singur. (Nu am voie să mă 
încred în alţii.) 

e Trebuie să mă detaşez. (Trebuie să mă fac nevăzut.) 

e Nu am voie să mă apăr. 

e Trebuie să mă adaptez. (Nu am voie să fiu furios. Nu 
am voie să te dezamăgesc.) 

e Trebuie să ajung într-o poziţie de autoritate. 

e Trebuie să înving. (Trebuie să fiu cel mai tare.) 

e Trebuie să lupt. 

ş.a.m.d. 


Exemplul lui Robert: 

Credinţe negative: Sunt neputincios. Sunt la cheremul 

tău. 

Credinţe care reprezintă mecanismul psihic de apărare: 
Trebuie să mă supun. Trebuie să ridic ziduri invizibile. 
Trebuie să mă izolez. 

Exercitiu: 

Descoperă-ţi credinţele fundamentale 
Exact ca la ataşament, şi la capitolul autonomie ne vom 
concentra asupra credințelor fundamentale, cele care, îţi 
reamintesc, definesc tema centrală a influențelor cărora 
le-ai fost supus în copilărie. În cazul lui Robert, de 
exemplu, totul se învârte în jurul faptului că nu are voie 
să dezamăgească şi trebuie să se supună (asta a învăţat 
de la mama lui). De aceea soluţia sa (pentru care tatăl i-a 
servit ca exemplu) este: „Trebuie să mă izolez”. 

Reciteşte toate credinţele tale pe tema autonomiei şi 
încearcă să conştientizezi care sunt cele mai importante. 
Notează-le. 


Exemplul lui Robert: 
Nu am voie să dezamăgesc. Trebuie să mă supun. 
Trebuie să mă izolez. 


Pasul cinci: ldentifică-ţi sentimentele 


Exercitiu: 

Recunoaşte-ţi sentimentele 
După ce ţi-ai descoperit credinţele principale, încearcă să- 
ţi dai seama în ce fel le percepi în forul tău interior, adică 
ce simţi când te gândeşti la autonomia şi la libertatea ta 
personală. De exemplu, gândeşte-te la relaţia în care eşti 
acum (sau la una anterioară) şi întreabă-te care sunt 
sentimentele negative care ţi se ivesc periodic în suflet. 
Care dintre ele sunt nocive pentru relaţiile pe care le ai cu 
alţii? 

Încearcă să percepi senzațiile fizice asociate 
sentimentelor tale. La capitolul autonomie, mulți oameni 
au de exemplu o senzaţie de apăsare (în stomac, în zona 
gâtului, pe umeri...), care reprezintă presiunea de a se 
adapta. 

În modul autonom, sentimentele de vină, furie şi ciudă 
joacă un rol deosebit. Oamenii a căror autonomie a fost 
puternic îngrădită pentru că încă din copilărie au preluat 
prea mult din răspunderea reuşitei în relaţia cu un părinte 
sunt foarte uşor încercaţi de sentimente de vinovăţie. În 
forul lor interior, se simt profund răspunzători de 
sentimentele celui cu care au dea face (la fel ca, mai 
demult, de ale părintelui respectiv). Din cauza acestui 
simţ al  responsabilităţii, în ei se trezesc adesea 
sentimente de ciudă şi furie, pentru că ei se apără în forul 
lor interior împotriva sentimentului de vină şi a 
răspunderii. Oamenii pentru care autonomia lor contează 
mai mult au mari dificultăţi în a gestiona aşteptările 


seme-nilor. În particular, aşteptările partenerului re- 
prezintă un subiect foarte sensibil. Copilul lor interior are 
în permanenţă senzaţia că trebuie să îndeplinească 
conştiincios toate aşteptările celuilalt şi tocmai de aceea 
devine încăpățânat şi rebel şi face exact opusul. 

Notează-ţi în agendă sentimentele tale. 

Exemplul lui Robert: 

Presiunea de a se adapta, frica de eşec, senzaţii de 
încorsetare şi sufocare, vinovăţie, furie şi ciudă 


Pasul şase: Rezumat 


Exercitiu: 

Tiparul tău de autonomie 
Acum recapitulează-ţi gândurile, sentimentele şi opiniile 
pe tema autonomiei, astfel încât să ai foarte clar tiparul 
tău de autonomie în faţa ochilor. Îţi poate fi de folos să 
mai parcurgi o dată paşii pe care i-ai urmat până acum la 
capitolul autonomie şi să găseşti firul călăuzitor. 

Exemplul lui Robert: 

Mama m-a sufocat cu iubirea ei. Am căpătat un 
puternic sentiment de vinovăț ie ş i mi se părea că 
trebuie să fiu mereu alături de ea (sau, în prezent, 
alături de Julia). Acest lucru trezeşte în mine sentimente 
de împotrivire atât de puternice, încât devin imediat 
resentimentar şi fac exact opusul, adică mă izolez. De 
aceea, în relaţia cu Julia lupt în permanență pentru 
autonomia mea, chiar dacă Julia nu e mama mea şi, de 
fapt, nimic nu mă ingrădeşte prea tare. Privind la rece, 
aşteptările ei de la mine sunt chiar întemeiate. 


Fă cunoştinţă cu copilul tău 
umbră 


Cine este copilul-umbră? Copilul-umbră este acea parte din 
copilul tău interior care e rănită, care a suferit influenţele 
negative ale părinţilor tăi. Tot ce ne-a influenţat în mod 
negativ în materie de ataşament, autonomie şi stimă de sine 
e asociat copilului-umbră. Influențele negative reprezintă 
tiparul tulburării tale, care până acum te-a împiedicat să ai 
relaţia fericită pe care ţi-o doreşti. Trebuie să subliniez că 
fiecare om a avut parte de influenţe negative, deoarece nu 
există părinţi perfecţi şi nici copilării perfecte, deci fiecare 
are în el şi un copil-umbră. Copilul-umbră este o metaforă 
reuşită, cu care putem lucra bine. Cititorii şi cititoarele 
cărţii mele intitulate Vindecarea copilului interior au făcut 
deja cunoştinţă cu el. În cartea de faţă vorbim în principal 
despre tiparul tău de ataşament şi cel de autonomie. Părţile 
problematice ale acestor tipare reprezintă copilul tău 
umbră. Prin urmare, asociem cu el experienţele dificile şi 
negative din copilărie care ţi-au influenţat capacitatea de 
autonomie şi pe cea de ataşament. Poţi să le revezi pur şi 
simplu înlăuntrul tău sau, cum a procedat Julia în exemplul 
următor, le poţi aşterne din nou pe hârtie succint, ca să le ai 
concret sub priviri. 

Mai am ceva de spus aici pe scurt: copilului-umbră i se 
opune copilul- lumină, simbolul influențelor pozitive din 
viaţa noastră şi al tuturor lucrurilor pozitive pe care le 
putem face ca adulţi. Copilul-lumină este, într- un fel, 
destinaţia la care trebuie să ajungi, şi mai târziu în carte va 
juca un rol important. 


Exercitiu: 

Vizualizează-ţi copilul-umbră 
Dacă vrei să-ţi imaginezi foarte clar copilul tău umbră, e 
util să îl poţi vizualiza. Acest exerciţiu e foarte simplu, dar 
foarte percutant, deoarece poţi vedea dintr-o privire care 
sunt influenţele care te-au marcat în copilărie. iţi 
recomand prin urmare să desenezi pe o pagină de 
dimensiune minimum A4 silueta unui copil. (Găseşti un 
exemplu pe dosul copertei din faţă a cărţii). Scrie în 
stânga şi dreapta ei numele părinţilor (îngrijitorilor) tăi, 
numindu-i aşa cum o făceai în copilărie, deci „mama” şi 
„tata”, „mami” şi „tati”, „mămica” şi „tăticu', sau oricum 
le spuneai. Dedesubt notează pe scurt cum erau 
părinţii/ingrijitorii, cum considerai tu că sunt în copilăria 
ta. Îţi poţi folosi ca reper însemnările anterioare pe tema 
ataşamentului şi autonomiei. Notează încă o dată aici cele 
mai importante trăsături negative ale părinților tăi la 
ambele capitole (ataşament şi autonomie). Pe cele 
pozitive le rezervăm copilului tău lumină. 

Exemplul Juliei: 

Mama: Adesea absentă, nu ştia cum să reacționeze la 
dovezile de slăbiciune, nu se pricepea să mă consoleze. 
Trebuia să fiu tare, nu aveam voie să plâng. 

Tata: Adesea absent, uneori iritat. 

Scrie apoi credinţele negative fundamentale pe care le- 
ai descoperit în legătură şi cu ataşa-mentul, şi cu 
autonomia în spaţiul torace-abdomen al copilului tău 
umbră. Nu nota mai mult de cinci. 

Exemplul Juliei: 

Teama de abandon, gelozie. Voi fi părăsită. Nu sunt 

destul de bună. 

Tot pe abdomenul copilului-umbră notează sentimentele 
negative pe care le încerci în legătură cu ataşamentul şi 


autonomia. 

După ce le-ai notat pe toate, ai în faţa ochilor o imagine a 
copilului tău umbră, adică a influențelor care-ţi creează 
mereu probleme în relaţii şi care se exprimă în credinţele 
noastre şi în sentimentele corespunzătoare. Pentru a nu fi 
nevoiţi să simtim în permanenţă aceste sentimente 
apăsătoare şi credinţe negative şi pentru a compensa 
sentimentul de inferioritate, toţi neam format încă din 
copilărie mecanisme psihice defensive, care sunt adesea 
încorporate deja în credinţe. De exemplu: „Trebuie să fiu 
iubitor şi cuminte”; „Trebuie să fiu perfect” sau, ca în cazul 
lui Robert: „Trebuie să mă izolez”. Voi reveni mai târziu în 
detaliu asupra acestor mecanisme; aici aş vrea doar să spun 
că ele ne afectează cel mai puternic relaţiile, pentru că se 
manifestă în comportamentul nostru. 

Deocamdată vreau să analizăm mai în profunzime felul 
cum percepem realitatea, cum o construim şi cum o 
reflectăm apoi pe fondul copilului- umbră din noi. Este 
foarte important să înţelegi ce influenţă uriaşă are crezul 
tău interior asupra percepţiei, a gândirii, sentimentelor şi a 
comportamentului tău. Deoa-rece, doar prin recunoaşterea 
tiparelor tale interioare, deci a copilului tău umbră, te poţi 
distanţa de el şi-ţi poţi calibra mai bine gândurile şi 
sentimentele. 


Filmul nostru 4D: de la 
perspectiva subiectivă la 
perspectiva observatorului 


„Goneam pe o sanie şi priveam peisajul năpustindu-se spre 
mine. Nu aveam niciun control asupra saniei, care şuiera în 
jos pe dealul abrupt. Împietrită de groază, trebuia să mă ţin 
cu toată puterea de ea pe traseul accidentat. Apoi în faţa 
mea s-a deschis o prăpastie adâncă, un abis. Eram total 
neputincioasă, nu puteam frâna şi am fost sigură că îmi 
găsisem sfârşitul...” Cam asta a fost senzaţia pe care am 
avut-o când am vizionat o cursă animată 4D cu sania la 
Studiul de filme din Bavaria. Efectul 3D era creat cu 
ajutorul ochelarilor speciali, iar cea de-a patra dimensiune 
se concretiza în faptul că banca pe care eram aşezată se 
scutura într-un ritm sincronizat cu sania de pe ecran. În 
plus, simţeam vântul suflându-mi în faţă. Iluzia că stau 
efectiv aşezată pe sanie era perfectă. Când s-a terminat 
spectacolul, care din fericire a durat doar cinci minute, m- 
am gândit: „Exact aşa! Când ne identificăm cu copilul 
nostru umbră, suntem blocaţi într-o perspectivă subiectivă şi 
tot ce gândim şi simţim ni se pare absolut adevărat. Suntem 
captivi în propriul nostru cinematograf 4D. Dacă vrem să 
ieşim din acest film, trebuie să trecem de la perspectiva 
subiectivă la perspectiva observatorului. Doar de acolo 
putem recunoaşte că stăm de fapt într-un cinematograf şi e 
vorba doar despre o proiecţie pe un ecran”. 

Ce înseamnă asta, concret? Când te identifici cu copilul 
tău umbră, crezi cu adevărat că nu eşti suficient de bun sau 
că aşteptările partenerului te sufocă. Eşti convins că toate 


credinţele tale sunt adevărate - de aceea le şi numim 
„credinţe”. În realitate însă e vorba de influenţe arbitrare, 
care nu spun ceva decât despre privinţele în care părinţii tăi 
nu s-au descurcat prea bine. Dacă ar fi reacţionat altfel - în 
bine sau în rău -, ţi-ai fi format alte credinţe. Lucrurile sunt 
foarte simple. Credinţele tale oglindesc deci capacitatea 
părinţilor tăi de a relaţiona şi de a educa, nu realitatea 
obiectivă sau personalitatea ta. Poţi înţelege asta dacă 
adopti perspectiva observatorului şi cu ajutorul raţiunii tale 
(sper eu) lucide. Când adopti perspectiva observatorului, te 
vezi din afară. Te priveşti fără emoție, doar prin prisma 
raţiunii, şi evaluezi starea de fapt de parcă ai fi un judecător 
al micului tău caz. Poate vrei să faci asta chiar acum: 
vizualizează-te pe tine, adică priveşte-l din afară pe copilul 
tău umbră şi încearcă să-ţi dai seama în ce fel e legat de 
influenţele care te-au format. Vezi dacă crezul tău interior şi 
sentimentele pe care i le asociezi sunt într-adevăr 
îndreptăţite sau dacă nu cumva sunt rezultatul constelaţiei 
alcătuite din tine şi părinţii tăi, care în cazul unei alte 
structuri ar fi fost altfel, total independente de copilul care 
ai fost. Imaginează-ţi cum ar fi fost dacă părinţii tăi s-ar fi 
comportat altfel. Vei vedea foarte clar: această schimbare s- 
ar fi reflectat imediat pe abdomenul copilului-umbră. 
Copilul-umbră arată interacţiunea dintre comportamentul 
părinţilor şi dezvoltarea copilului. Spune puţine despre 
adevăratul tău caracter. 

Rațiunea noastră, al cărei sediu se află în cortexul frontal, 
lucrează mai lent, dar mult mai temeinic decât emoţiile 
coordonate de sistemul limbic, în principal de amigdală, o 
parte a creierului mult mai veche pe scara evoluţiei 
biologice. Consecințele asupra comportamentului nostru 
sunt majore: când ne este teamă, emoția ajunge cu viteza 
fulgerului în conştiinţa noastră şi ne determină 
comportamentul, deoarece ne poate asigura supraviețuirea 


în situaţii extreme, când raţiunea nu mai are timp să 
cântărească şi să argumenteze. Rațiunea nu are nicio şansă 
în faţa amigdalei, cel puţin nu atunci când aceasta 
semnalează acut şi puternic teama. Abia când emoţiile s-au 
atenuat raţiunea poate să reintre în scenă. Atunci ea poate 
analiza şi înţelege în linişte situaţia. Rațiunea este unealta 
decisivă când adoptăm perspectiva observatorului. În 
psihologia modernă, ea mai e numită „adultul interior” sau 
eul adult. 


Eul adult 


Eul nostru adult este cel mai important instrument cu 
ajutorul căruia ne putem distanţa de proiecţiile copilului- 
umbră. Proiecţie înseamnă că transferăm asupra semenilor 
imaginea interioară pe care o avem despre noi înşine. 
Lucrurile decurg în felul următor: copi-lul-umbră al Juliei 
crede şi simte că nu e destul de bun şi e inferior. Când 
Robert o ţine pe Julia la distanţă, ocupat în permanenţă cu 
slujba sau cu pasiunile lui, ea proiectează imaginea ei 
despre sine în mintea lui Robert, crezând că Robert se 
distanțează de ea pentru că nu e bună, nu merită să fie 
iubită, nu e destul de frumoasă. Din această proiecţie 
rezultă şi felul cum Julia încearcă să rezolve problema: se 
străduieşte să fie mai bună, mai frumoasă, mai amabilă, 
pentru a-l convinge pe Robert că merită să stea cu ea. Şi va 
face aceste eforturi cât timp va continua să se identifice cu 
copilul ei umbră şi va crede în tot ce simte şi gândeşte 
acesta. Dacă îşi va schimba punctul de vedere şi va privi 
situaţia prin ochii eului ei adult, va trece în perspectiva 
observatorului, la fel cum a procedat la exerciţiul legat de 
tiparul ei de ataşament, şi atunci şi-ar putea da seama că, de 
fapt, comportamentul lui Robert nu are nicio legătură cu 
valoarea ei, ci este doar reacţia copilului- umbră din el, care 
se simte imediat hărțuit de orice femeie, pentru că 
proiectează asupra femeilor experienţa trăită alături de 
propria lui mamă, dependentă şi acaparatoare. Când 
analizăm comportamentul Juliei şi pe al lui Robert cu 
ajutorul eului nostru adult, ne putem da seama din 
perspectiva exterioară, a observatorului, că aici nu se 
întâlnesc doi oameni adulţi, ci doi copii-umbră, interacţiune 


în care copilul Juliei caută ataşamentul şi apropierea, iar al 
lui Robert caută acelaşi lucru, dar teama lui că va fi 
acaparat de o femeie dominatoare e prea puternică pentru a 
se încrede în Julia. Robert nici măcar nu îşi simte nevoia de 
ata-şament, în afara rarelor momente în care se deschide în 
faţa Juliei. 

În viaţa noastră de zi cu zi, percepţia asupra rea-lităţii pe 
care o are copilul-umbră şi cea a raţiunii se amestecă - nu 
suntem obişnuiţi să deosebim cele două stări ale conştiinţei. 
Luăm prea în serios sentimentele copilului nostru umbră şi 
le dăm crezare. Astfel, în Julia se amestecă percepţia 
raţională că Robert e mai dificil într-o relaţie cu spaima ei că 
nu e suficient de bună. În orice caz, teama ei de a nu 
dezamăgi şi frica de abandon sunt mult mai puternice decât 
protestele raţiunii, care-i spune că Robert e un tip dificil. 
Din cauza faptului că ambivalenţa lui Robert îi activează 
puternic sistemul de ataşament, teama de abandon a Juliei o 
face să-l perceapă ca pe marea ei iubire. E o dilemă. Pentru 
a rezolva această dilemă, Julia ar trebui să se distanţeze de 
sentimentele ei faţă de Robert, să- şi impună să nu dea 
crezare sentimentului ei de dragoste (adică, fricii de 
abandon), adică să nu-l pună la baza deciziilor ei. şi aici 
raţiunea i-ar putea fi de mare ajutor. În realitate, ea e atât 
de îndrăgostită pentru că pur şi simplu nu-l poate prinde 
definitiv pe Robert în mrejele ei. La asta se adaugă faptul că 
poziţia de inferioritate în care se află o face să-l idealizeze 
pe Robert. El este cel care sta-bileşte apropierea şi distanţa 
în relaţia lor, iar asta l-a făcut, în ochii copilului-umbră al 
Juliei, să-şi păstreze strălucirea şi măreţia. Dacă Julia ar 
reuşi să adopte total, deci sută la sută, perspectiva 
observatorului, ar putea înţelege că este egala lui Robert şi 
că el nu e eroul inaccesibil al visurilor ei, ci un om care are 
o mare problemă de apropiere în relaţiile sentimentale. S-ar 
putea astfel detaşa de el şi ar putea vedea foarte clar că nu 


poate ajunge să controleze situaţia, pentru că felul în care 
se simte şi se comportă Robert efectiv nu depinde de ea. 
Prin această schimbare de perspectivă, Julia îl poate dez- 
idealiza. Mi s-a întâmplat de multe ori ca, preluând 
perspectiva observatorului, clientele mele să se trezească 
parcă printr-un şoc din beţia iubirii. 

Pe de altă parte, dacă ar adopta perspectiva 
observatorului, Robert şi-ar putea da seama că Julia nu e 
mama lui şi ar putea ajunge la concluzia că nu mai e copil, 
ci om mare şi adult, iar libertatea lui personală e garantată 
şi nu trebuie apărată prin izolarea de iubita lui. Deci şi 
Robert s-ar putea elibera de pro-iecţiile lui cu ajutorul eului 
său adult. 

În capitolul „Întăreşte-ţi eul adult” îţi voi explica pe larg 
cum ţi-l poţi consolida. În următoarele capitole, aş vrea să 
abordez însă mai întâi mecanismele psihice de apărare ale 
copilului-umbră. 


Copilul-umbră şi mecanismele lui 
psihice de apărare 


După cum am mai spus, Julia se străduieşte foarte tare să 
fie pe placul lui Robert. Felul în care încearcă ea să-şi 
rezolve problema poate fi considerat şi un mecanism de 
autoapărare sau, mai scurt, un mecanism defensiv. 
Mecanismele psihice de apărare - de cele mai multe ori 
inconştiente - sunt încercări de re-zolvare care ne permit să 
nu simțim credinţele noastre negative şi sentimentele 
neplăcute pe care acestea le declanşează. Reprezintă un 
mod de compensare a stimei noastre de sine scăzute. Dacă 
crezul meu interior mă convinge că nu sunt destul de bun, 
mă voi strădui din ce în ce mai tare, încercând, de exemplu, 


să fac totul corect - sau chiar perfect. Aspiraţia spre 
perfecţiune (mania perfecțiunii) este un mecanism de 
apărare foarte răspândit. Un altul este aspiraţia către 
armonie. Oamenii ai căror copii-umbră se tem foarte tare să 
nu fie respinşi se străduiesc adesea să evite conflictele de 
orice fel. Spun adeseori „da”, deşi în sinea lor gândesc „nu”, 
deoarece copilul-umbră din ei îşi dă silinţa să răspundă 
tuturor aşteptărilor şi să fie pe placul tuturor. 

Există însă şi oameni care nu-şi ocrotesc copi-lul-umbră 
fiind cuminţi şi făcând pe placul tuturor, ci cerându-şi foarte 
energic drepturile şi luptând ofensiv. 

Mecanismele defensive pot fi, de asemenea, clasificate în 
funcţie de legătura lor cu ataşamentul şi autonomia. 
Mecanismele psihice de protejare a nevoii de ataşament 
sunt cele cu ajutorul cărora persoana în cauză încearcă din 
răsputeri să se adapteze. Printre ele se numără: dorinţa de 
perfecţiune, aspiraţia câtre armonie, refuzul maturizării şi 
neajutorarea,  delegarea  responsabilităţii, văicărelile şi 
fixaţiile, consumul de substanţe psihotrope şi dependenţa. 
Mecanismele psihice de protejare a nevoii fundamentale de 
autonomie pot fi: setea de control şi setea de putere, 
negarea şi înălţarea unui zid invizibil, refugierea, 
agresivitatea şi atacul. În general, putem spune că oamenii 
care sunt înclinați spre ataşament folosesc mecanisme de 
apărare pasive, de adaptare, iar cei care înclină mai 
degrabă spre autonomie folosesc mecanisme psihice de 
apărare active, exercitându- şi controlul şi luptând. 

Important e că toţi folosim, mai mult sau mai puţin 
evident, numeroase mecanisme defensive. Astfel, toţi ne 
străduim să evităm pe cât posibil greşelile, tuturor ne place 
să delegăm răspunderea şi să deţinem controlul, acesta 
fiind, în fond, o componentă principală a autonomiei. Pe de 
altă parte, eu am observat că majoritatea oamenilor au o 
preferinţă, apelând fie la mecanismele de protejare a 


adaptării, fie la cele de protejare a autonomiei. Pare, de 
asemenea, că femeile sunt mai înclinate spre adaptare, iar 
bărbaţii, spre autonomie. Asta explică şi de ce femeile sunt 
mai predispuse să se agaţe de bărbaţi indisponibili 
emoţional, spre deosebire de cazurile mai puţin frecvente în 
care bărbaţii se agaţă de femei absente. După părerea mea, 
cam o treime dintre bărbaţi folosesc mai degrabă 
mecanisme psihice favorabile adaptării, iar o treime dintre 
femei, mecanisme psihice favorabile autonomiei. Unii 
pendulează între ataşament şi autonomie, trecând, la fel ca 
Robert şi Julia, de la frica de angajament pasivă la cea 
activă, în funcţie de relaţie şi de etapa în care se află relaţia 
(vezi şi capitolul intitulat „Teama de a nu pierde fiinţa iubită 
stârneşte pasiuni, siguranţa plictiseşte”). 

Situaţia devine problematică doar atunci când 
mecanismele defensive devin dominante şi, în loc să rezolve 
problema de bază, o agravează - sau chiar o generează. 
Mecanismele acestea devin nocive pentru relaţiile noastre 
deoarece ni se reflectă în comportament. De exemplu, dacă 
exercit un control foarte strict asupra partenerului meu, 
spionându-l în permanenţă, îl voi stresa şi el se va înfuria. 
Dacă tind mereu spre armonie şi încerc să-mi sacrific 
dorinţele pe altarul ei, atunci, pe termen lung, n-o să mă 
mai simt bine în relaţie şi o să-i pun probabil capăt, ca să 
pot face din nou ceea ce vreau. Aspiraţia spre per-fecţiune îi 
determină pe mulţi să-şi epuizeze forţele şi să ajungă, în cel 
mai rău caz, la burnout. Faptul că Julia se agaţă de Robert îl 
face pe el să se îndepărteze, iar îndepărtarea lui o face pe 
ea să se agate din ce în ce mai puternic de el ş.a.m.d. 

Deci, dacă vrem să îmbunătăţim calitatea unei relaţii sau 

chiar să ne- 7 
gāsim un partener potrivit, ar trebui să ne analizăm şi 
mecanismele defensive. Ca atare, le voi descrie în 
următoarele subcapitole. Mai întâi aş vrea să abordez însă 
pe scurt legātura dintre mecanismele psihice de apărare şi 


trăsăturile  perso-nalităţii  extravertite şi ale celei 
introvertite. 


Mecanisme defensive ale extravertiților şi 
introvertiţilor 


Sunt convinsă că mecanismele de apărare pe care şi le 
formează un om sunt condiţionate şi de predispoziția lui 
genetică spre introvertire sau extravertire. E vorba de 
stiluri de personalitate corelate cu diverse trăsături. Faptul 
că un om e extravertit sau introvertit este în bună măsură 
predeterminat genetic. 

Conceptele psihologice de extraversiune şi introversiune 
au fost formulate pentru prima dată de renumitul medic şi 
psihanalist elveţian Carl Gustav Jung. El a observat că 
există două surse diferite din care oamenii îşi extrag 
energia: contactul cu lumea din afară şi contactul cu lumea 
lăuntrică. Extraversiunea şi introversiunea sunt aşadar 
concepte legate de energie. Extravertiţii îşi încarcă bateriile 
intrând în contact cu alţi oameni, pe când introvertiţii 
acumulează energie rezervându-şi timp pentru ei înşişi. 
Aceste tipuri de personalitate se asociază cu o mulţime de 
trăsături de caracter şi comportamente. Trăsăturile pozitive 
ale extravertitului sunt: sociabilitatea, cheful de vorbă, 
dinamismul, disponibilitatea de a-şi asuma riscuri, 
spontaneitatea şi capacitatea de a face faţă conflictelor. 
Introvertiţii se afundă cu plăcere în lumea gândurilor şi în 
viaţa lor interioară multistratificată. Trăsăturile lor pozitive 
sunt:  prudenţa, concentrarea, independența, calmul, 
gândirea analitică, empatia, faptul că sunt buni ascultători. 

Creierele  extravertiţilor şi introvertiților funcţio-nează 
diferit. Sistemul nervos simpatic şi cel parasimpatic sunt cei 
doi mari adversari din cadrul sistemului nostru nervos 
vegetativ. Sistemul simpatic este, ca să spun aşa, motorul 
acțiunii, pregăteşte corpul pentru luptă sau fugă, în timp ce 


sistemul nervos parasimpatic este oaza de linişte, cel care 
se ocupă de odihna corpului şi de recuperarea forţelor. 
Sistemul nervos vegetativ lucrează autonom şi este doar 
parţial influenţat de voinţă. Extravertiţii sunt mai puternic 
influenţaţi de sistemul simpatic, iar introvertiţii, de cel 
parasimpatic. Aşadar, extravertiţii au o înclinaţie mai 
puternică spre acţiune decât introvertiţii. Creierul lor e 
dependent de dopamină, mesagerul Chimic 
(neurotransmiţătorul) sistemului nervos simpatic, şi, ca 
atare, extravertiţii sunt mai predispuşi la dependențe decât 
introvertiţii: alimentaţia bogată, alcoolul, sexul, câştigul şi 
succesul eliberează mult dorita dopamină. Extravertiţii au 
nevoie de impulsuri din afară pentru a se simţi sti-mulaţi. 
Substimularea duce, în cazul lor, la iritare. Se plictisesc cu 
uşurinţă dacă nu se întâmplă nimic în jurul lor şi pentru 
mulţi dintre ei e foarte greu să stea singuri. 

Pe de altă parte, mesagerul chimic al sistemului nervos 
parasimpatic este acetilcolina; dacă nivelul ei scade, în 
creierul introvertitului apare stresul. Introvertiţii sunt iritaţi 
dacă primesc prea multe influenţe din exterior, în principal 
sub forma contactelor sociale. În rest, au un centru al fricii 
mai sensibil: fuga de teamă şi dobândirea siguranţei îi 
motivează mai puternic decât perspectiva unei recompense. 

Extravertiţii condiţionaţi de dopamină înclină spre mai 
multă euforie şi entuziasm decât introvertiţii. Ei sunt, în 
general, şi mai binedispuşi. Pe de altă parte, sunt şi mai 
impulsivi decât introvertiţii temperaţi şi pot deveni agresivi 
sub influenţa stresului. Eventualele trăsături negative ale 
extravertiţilor sunt: nerăbdarea, agresivitatea, 
superficialitatea, transformarea situa-ţiilor în drame, fuga 
de sine şi nechibzuinţa. 

Când echilibrul interior al unui extravertit înclină în 
favoarea ataşamentului, el va avea tendinţa să lupte în mod 
activ pentru a obţine afecţiune şi încurajare. În sens pozitiv, 


acest lucru se manifestă prin apropierea de alţi oameni: 
extravertitul îşi deschide sufletul, vorbeşte despre 
problemele lui şi câştigă simpatia celorlalti. O tehnică de 
autoapărare a extravertiţilor care ar putea mai degrabă să 
impieteze asupra relaţiilor decât să le uşureze este nevoia 
lor masivă de atenţie şi devotament, aşa cum se întâmplă la 
indivizii isterici, despre care voi discuta mai în amănunt în 
subcapitolul „Mecanisme defensive ale personalităţii 
isterice”. Aceştia se dau prea mult în spectacol, sunt foarte 
acaparatori în discuţii, unde vorbesc mult despre ei înşişi şi 
abia dacă se interesează de ceilalţi. Extravertiţii pot da 
dovadă de o anumită fervoare în organizarea timpului 
petrecut la muncă şi a timpului liber, pentru a-şi abate 
atenţia de la ei înşişi. Se refugiază în activităţi diverse, în 
principal cu caracter social, şi sunt în permanenţă ocupați. 
Pe partea autonomiei, capacitatea lor de a face faţă 
conflictelor, asociată cu impulsivitatea, poate duce la o 
stare cronică „pe picior de luptă”, aşa cum explic în 
subcapitolul despre mecanismul defensiv al „Agresivităţii şi 
atacului”. Natura de luptător a extravertiţilor îi poate mâna 
să lupte mult prea mult pentru o relaţie sau pentru un lucru 
şi să recunoască târziu că e cazul să renunţe. 

Introvertitul, dimpotrivă, dacă nu e bine ancorat în centrul 
său, tinde spre temeri exagerate, meschinărie, pasivitate, 
retragere, negarea de sine, evitarea contactului şi fixaţii 
asupra unor obiceiuri rutinate. Meca-nismele lui psihice 
sunt mult mai orientate spre defensivă decât ale 
extravertiţilor. Introvertitul se retrage în cochilia lui de 
melc sau în universul lui fantastic, iar raporturile lui cu 
lumea de afară pot deveni din ce în ce mai fragmentare. În 
sens pozitiv, prudenta îl poate ajuta să găsească soluţii bune 
la problemele cu care se confruntă. Pe de altă parte, pentru 
a se proteja, are nevoie să se retragă într-un mediu care să-i 
ofere siguranţă. 


Introvertiţii şi extravertiţii în cuplu 
Ce capcane există într-un parteneriat dintre un extravertit şi 
un introvertit? Procesele interne prin care cei doi 
prelucrează informația diferă extraordinar de mult. 
Introvertiţii au căi neurale mai lungi decât extravertiţii, 
motiv pentru care cei din urmă au o viteză de reacţie mai 
rapidă - deşi asta nu înseamnă că sunt mai inteligenţi. În 
conversaţie, lucrurile se petrec astfel: un introvertit căruia i 
s-a adresat o întrebare se retrage mai întâi în forul lui 
interior ca să răspundă; el gândeşte înainte să vorbească. 
Extravertitul poate gândi şi vorbi simultan, de aceea uneori 
e surprins şi el de vorbele care-i ies pe gură - în bine sau în 
rău. Dacă femeia extravertită vine seara acasă şi-l întreabă 
pe bărbatul ei introvertit cum i-a fost ziua, acesta se retrage 
pentru scurt timp în forul lui interior şi se gândeşte ce să-i 
răspundă. Această reacţie întârziată poate fi interpretată de 
extravertită în mod greşit. Fără să-i poată înţelege 
încetineala, ea consideră că e vorba de reticenţă şi, în loc 
să-i aştepte răspunsul, începe să povestească ziua ei. Acest 
lucru îl poate face pe introvertit să ajungă la concluzia: „De 
fapt, nici n-o interesează cum a fost ziua mea”. Şi deja se 
poate retrage cam jignit în carapacea lui. În special în 
discuţii şi conversații despre relaţie, diferenţa de viteză a 
vorbirii şi prelucrării informaţiei dintre introvertiţi şi 
extravertiţi poate prilejui o mulţime de conflicte. Adeseori, 
extravertitul susţine singur discuţiile, deoarece introvertitul 
e prea copleşit de rapiditatea cu care partenerul îl aşteaptă 
să reacționeze. Asta îl poate face să se blocheze, lucru pe 
care celălalt poate iarăşi să i-l reproşeze. În asemenea 
cazuri, e foarte bine să i se acorde introvertitului timp de 
gândire, amânând, de exemplu, discuţia pentru a doua zi. 

La rândul lor, introvertiţii au tendinţa să nu vadă cu ochi 
buni impulsivitatea extravertiţilor. Ei se feresc de certurile 
zgomotoase, iar când extravertitul îşi dă drumul la gură, 


introvertitul consideră acest lucru pur şi simplu intolerabil. 
Introvertiţii arată prea puţină înțelegere faţă de 
impulsivitatea extravertiţilor. E recomandabil să nu pună 
însă prea mult la inimă această trăsătură şi să le acorde 
credit partenerilor pentru faptul că, spre deosebire de ei, nu 
le poartă ranchiună. Una peste alta, se poate spune că 
extra-vertiţii dau mai degrabă dovadă de o agresivitate 
activă, certându- se şi discutând, în timp ce intro-vertiţii îşi 
manifestă agresivitatea predominant pasiv, ridicând ziduri 
invizibile în jurul lor şi retrăgându-se. Vom mai avea de-a 
face cu diferitele forme ale agresivităţii pasive şi active. 
Dacă nu eşti sigur de tipul tāu de personalitate - 
extravertit sau introvertit -, poţi face testul de pe pagina 
mea www.stefaniestahl.de şi vei afla. Testul evaluează şi 
alte trăsături înnăscute, astfel încât, la sfârşitul lui, vei 
obţine o descriere precisă a tipului tău de personalitate. Pe 
această temă am scris o carte numită So bin ich eben! 
Meine persönliche Gebrauchsanweisung (Aşa sunt eu. 
Instrucţiunile mele de folosire), care oferă informaţii foarte 
interesante şi utile despre gestionarea conflictelor de cuplu. 


Mecanisme defensive în sprijinul ataşamentului 


Pentru a ne împlini nevoia de ataşament, trebuie să ne 
adaptăm şi să fim plăcuţi de ceilalţi - asta face fiecare om 
într-o anumită măsură. Însă, când adaptarea este atât de 
puternică încât de dragul ei se sacrifică o parte importantă 
a autonomiei, nu mai e vorba de o adaptare sănătoasă, ci 
despre un mecanism defensiv. Aşa cum am menţionat deja, 
încă din copilărie ne formăm multe dintre mecanismele 
psihice de apărare. La vârsta aceea, ele sunt încercări de 
rezolvare raţională a problemelor pe care le avem în relaţia 
cu părinţii. Dar, pentru că aceste mecanisme se transmit în 
mod incon-ştient până la maturitate, din ele se dezvoltă aşa- 
nu-mitele „tipare de tulburări”, care impietează asupra 


relaţiilor noastre la vârsta adultă. Condiţiile exterioare s-au 
schimbat: bărbatul adult sau femeia adultă nu mai sunt 
copii mici care depind de părinţii lor. Copilul lor umbră nu a 
înţeles însă acest lucru. Mulţi oameni sunt excesiv de 
adaptabili şi nu observă asta, pentru că le-a intrat în sânge - 
sau, ca s-o formulez în stilul meu, pentru că se identifică 
total cu copilul-um-bră din ei. Rămân astfel în relaţii care 
nu-i fac fericiţi, de exemplu, din simpla teamă de a nu fi 
nevoiţi să trăiască singuri. Sau îşi iau deciziile în funcţie de 
aştep-tările altora. Teama lor fundamentală este că vor fi 
respinşi şi părăsiţi. De aceea sunt foarte motivaţi să facă 
totul corect şi să nu dezamăgească pe nimeni, şi pentru asta 
îşi sacrifică o parte din autonomie şi independenţă. Cel care 
nu are voie să dezamăgească nu poate fi un om liber. În 
multe cazuri, indivizii în cauză nu s-au eliberat cu adevărat 
de părinţii lor, nici măcar atunci când nu mai sunt în 
legătură cu ei sau după ce părinţii au murit. Se identifică 
întru totul cu copilul lor umbră, adică trăiesc sub influenţa 
părinţilor şi continuă să se adapteze la aşteptările acestora 
sau să se revolte împotriva lor, ceea ce-i leagă şi mai mult 
de părinţi: cel care face mereu opusul a ceea ce se aşteaptă 
de la el nu e nici el liber să ia decizii. 

Aş vrea să subliniez totodată că aşteptările părinteşti nu 
trebuie să fie neapărat reale. E posibil să fie vorba şi despre 
aşteptări imaginare. Am să- ţi explic asta pornind de la 
exemplul Juliei, al cărei copil-umbră crede, de pildă: „Nu 
sunt destul de bună” sau: „Voi fi părăsită”. Aceste credinţe 
îi motivează autoapărarea. Printre mecanismele ei psihice 
de apărare se numără: aspiraţia câtre armonie, 
perfecţionismul, văicărelile şi agăţatul de partener, dar şi 
„mâncatul de consolare”. Încă din copilărie Julia îşi dorea să 
fie neapărat plăcută de părinţii ei, pentru ca aceştia să nu 
plece de lângă ea. Când o lăsau singură, se consola cu 
dulciuri. 


Exemplul Juliei arată foarte bine că părinţii nu trebuie 
neapărat să fie implicaţi în mod activ în mecanismele 
psihice de apărare ale copiilor, cărora să le fi solicitat un 
anume comportament. Părinţii Juliei nu se aşteptau ca ea să 
fie mereu bună şi cuminte şi, pe cât posibil, perfectă. O 
iubeau sincer, iar absenţele lor frecvente se datorau vieţii 
lor profesionale. Pe de altă parte, niciunul din ei nu era 
pregătit să-şi sacrifice cariera pentru copil şi să rămână 
acasă. Prin urmare, sentimentul micii Julia că nu e destul de 
importantă pentru părinţii ei nu era atât de greşit, cel puţin 
în parte. În gândirea ei de copil, ea a crezut însă că motivul 
pentru care lucrurile stăteau aşa era ea însăşi, şi în forul ei 
interior a luat naştere credinţa că nu e suficient de bună şi 
că trebuie să se străduiască pentru a le fi pe plac. 
Interpretarea corectă ar fi fost că părinţii ei erau prea 
obsedati de carieră şi- şi sacrificau o parte din ataşamentul 
faţă de fiica lor de dragul profesiei. Un copil mic nu poate 
vedea însă lucrurile din această perspectivă. 

Acum Julia a crescut şi e independentă, dar copilul ei 
umbră continuă să lupte, apelând la obişnuitele mecanisme 
defensive, pentru dragostea şi atenţia lui Robert şi e de 
părere că nu poate trăi fără el. Vârsta psihologică a 
copilului-umbră al Juliei e de aproximativ cinci ani. Partea 
de personalitate reprezentată de copilul-umbră nu creşte 
odată cu noi, ci rămâne la nivelul de dezvoltare al unui 
copil. 

În cele ce urmează, voi prezenta mai în amănunt cele mai 
frecvente mecanisme psihice de apărare folosite pentru 
protejarea ataşamentului. Toate sunt, evident, motivate de 
teama de a pierde ataşamentul. În afară de ele, există şi 
mecanisme de apărare a autonomiei, care vor fi prezentate 
în capitolul „Mecanisme defensive în sprijinul autonomiei”. 
Oamenii care se folosesc de acestea din urmă nu pun, la 
prima vedere, un preţ atât de mare pe ataşament precum 


ceilalţi, ci subliniază mai degrabă că au nevoie de distanţă şi 
libertate. Nu ar trebui însă uitat că ataşamentul e prima 
etapă de dezvoltare, pe care abia apoi se clă-deşte 
autonomia. Mulţi dintre cei care îşi formează mecanisme de 
protejare a autonomiei reacţionează de fapt la un prejudiciu 
adus  ataşamentului, adică se  răzvrătesc împotriva 
ataşamentului tocmai pentru că şi ei tind să fie excesiv de 
adaptabili. Deci, dacă vei constata, citind mai departe, că 
foloseşti în mod preponderent mecanisme favorabile 
autonomiei, merită să te gândeşti dacă nu cumva cauza este 
un copil-umbră excesiv de adaptabil. 

În timp ce citeşti următoarele secţiuni, gândeşte-te ce 
mecanisme defensive foloseşti tu însuţi frecvent şi notează- 
le în zona picioarelor copilului-umbră pe care l-ai desenat. 


Idealizarea extremă 
Baza tuturor sentimentelor, gândurilor şi acţiunilor noastre 
este percepţia. Putem reacţiona doar la ceea ce percepem - 
chiar dacă percepţia are loc, în parte, în mod subconştient. 
Dar, dacă nu vreau să percep anumite lucruri, trebuie să 
închid ochii în faţa adevărului, adică să-l reprim. Când caută 
ataşamentul, copilul meu umbră trebuie să menţină 
potenţialul de conflict cu persoana de care sunt ataşat la un 
nivel cât mai redus. Aşa cum am mai menţionat, mulţi 
oameni a căror nevoie de ataşament a fost frustrată se tem 
de confruntări. De aceea nu doar că evită potenţialele 
conflicte, ci adesea nici nu le percep. La asta se adaugă 
faptul că îi idealizează pe cei la care ţin cel mai mult, chiar 
dacă, priviţi fără menajamente, aceştia prezintă mari 
defecte de caracter. Copiii-umbră excesiv de adaptabili 
reprimă bucuros realitatea şi îşi creează propriile filme. De 
regulă, fac asta negându-şi dreptul de a avea propriul lor 
punct de vedere şi evitând să evalueze critic. 

Am avut odată o clientă care se simţea extraordinar de 
dezamăgită de cumnata ei, cu care timp de zeci de ani 


avusese o relaţie foarte strânsă. Când clienta a făcut însă o 
formă foarte gravă de cancer, cumnata s-a îndepărtat de ea 
pentru că nu voia să suporte povara. În consecinţă, clienta 
mea era, din motive evidente, foarte afectată. La o analiză 
mai atentă, s-a dovedit însă că persoana în cauză fusese 
dintotdeauna o persoană dificilă şi nesinceră. Clienta mea 
nu-i privise însă comportamentul cu ochi critic, ci îl tolerase 
pur şi simplu. Nevoia ei de ataşament era foarte mare. 
Deoarece provenea dintr-o familie destrămată, voia să 
găsească neapărat în familia soţului o insulă de fericire şi 
reprimase orice îi umbrea această dorinţă. Dacă ar fi 
deschis ochii mai devreme, şi-ar fi format o imagine realistă 
asupra cumnatei, care era o femeie egoistă, şi nu i-ar mai fi 
fost prietenă. Ar fi trebuit să păstreze din start o distanţă de 
siguranţă sănătoasă faţă de ea şi ar fi fost scutită de o 
dezamăgire. Dar ea îşi facilitase singură dezamăgirea, 
pentru a satisface dorinţa de ataşament a copilului său 
umbră. 

Oamenii ai căror copii-umbră au o dorinţă puternică de 
ataşament trec adesea cam naivi prin viaţă. Ei se consideră 
uneori „prea buni pentru această lume”. Se adaptează, 
ajută, permit şi slujesc. şi speră în tăcere că vor fi iubiţi şi 
acceptaţi pentru asta. Îţi ofer ajutor ca să treci prin lume 
ceva mai critic prin mecanismul de inversare a credințelor 
descris în subcapitolul „Deschide ochii”. 


Reprimarea propriilor sentimente 

Furia şi agresivitatea sunt cei mai mari duşmani ai 
armoniei. Oamenii hiperadaptabili au învăţat încă din 
copilărie că furia e un sentiment indezirabil sau chiar 
periculos, deci s-au antrenat de mici să şi-o reprime. Dar şi 
alte sentimente sunt reprimate, deoarece pot duce la 
dorinţe care stau în calea adaptării. În cazul oamenilor 
excesiv de adaptabili, accentul nu cade pe ceea ce-şi doresc, 
ci doar pe ceea ce aşteaptă alţii de la ei. 


Astfel de indivizi se plâng frecvent că nu au acces la 
sentimentele lor. Sunt adesea nesiguri de ceea ce vor şi, 
prin urmare, le e greu să ia decizii. Această nesiguranţă se 
reflectă în incertitudinea referitoare la partener - dacă vor 
cu adevărat să fie împreună cu el şi dacă este persoana 
potrivită. Nu au încredere în puterea lor de judecată, pentru 
că nu şi-o percep cu adevărat. Până şi hotărârile şi 
considerentele lor raţionale se bazează pe sentimente. 

În cele din urmă, agresivitatea reprimată poate lua forma 
unei depresii. Depresivii sunt adesea oameni care-şi inhibă 
agresivitatea, iar acest lucru este valabil mai ales în cazul 
femeilor. După cum am afirmat deja, circa o treime dintre 
femei se protejează printr-un comportament excesiv de 
adaptabil, motiv pentru care depresia a fost considerată 
multă vreme o boală preponderent feminină. Cei afectaţi de 
ea se simt goliţi, epuizați, fără valoare, vinovaţi, debusolaţi 
şi sătui de viaţă. Când analizăm atent simptomele, putem 
înţelege depresia ca pe o formă de resemnare. Depresivul a 
ajuns să fie epuizat la un moment dat de efortul lui neobosit 
şi inutil de a se subordona dorințelor celorlalţi şi de a se 
ridica la înălţimea tuturor aşteptărilor. 

Depresia este staţia finală a acestor eforturi de adaptare. 
Pentru că oamenilor excesiv de adaptabili le vine greu să se 
apere de alţii, în ei se acumulează din ce în ce mai mult 
sentimentul de neputinţă şi neajutorare, până la o „paralizie 
sufletească”. Depresivii se plâng că nu mai simt decât un 
gol care îi trage în jos, unii dintre ei ajungând chiar să se 
sinucidă. 

La bărbaţi şi băieţi, depresia ia adeseori forma 
agresivităţii. Din cauza educaţiei, bărbaţii au mai multe 
probleme decât femeile atunci când trebuie să-şi înfrunte 
sentimentele care vădesc slăbiciune, cum ar fi dezamăgirea, 
neputinta sau tristeţea. În schimb, puternicul sentiment al 
agresivităţii este permis. Din cauza asta, bărbaţii depresivi 


sunt adesea irascibili, agresivi şi/sau îşi amorţesc suferinţa 
apelând la substanţe care dau dependenţă. Circa o treime 
dintre femei sunt mai puternic ancorate la polul autonomiei. 
Conform observaţiilor mele, aceste femei au de asemenea 
tendinţe agresive când se află într-o stare depresivă. Din 
câte ştiu, nu există încă cercetări în psihologie pe această 
temă. 

Oamenii excesiv de adaptabili sunt mult prea receptivi la 
aşteptările semenilor. De aceea, în sinea lor, sunt mai 
preocupaţi de sentimentele celorlalţi decât de ale lor. Pot 
chiar să piardă legătura cu ei înşişi când în jurul lor sunt alţi 
oameni şi constată, de pildă, abia ulterior că o observaţie a 
interlocutorului a fost jignitoare. Îşi percep cel mai bine 
sentimentele când sunt singuri şi nu există nimeni care să 
aibă aşteptări de la ei. 

Hiperadaptabilii nu se delimitează bine de sentimentele, 
dorinţele şi aşteptările partenerului pentru că se consideră 
100% răspunzători de reuşita relaţiei. Din teama 
înrădăcinată de a nu fi respinşi, îşi sacrifică o parte dintre 
nevoi. Percepția deficitară asupra sinelui include adesea şi 
percepţia asupra propriului corp. Îşi depăşesc adesea 
limitele: sunt fie prea graşi, fie prea slabi, practică sporturi 
extreme sau nu fac sport deloc şi se plâng de lipsa plăcerii 
sexuale. Şi din punct de vedere erotic se identifică aproape 
total cu dorinţele partenerului lor, astfel încât propria lor 
plăcere aproape nu intră în discuţie. Prin urmare, sexul este 
pentru ei mai degrabă îndeplinirea unei îndatoriri decât o 
plăcere. 

E un secret bine-cunoscut faptul că, în pofida emancipării 
rolurilor sociale ale celor două sexe, multe femei sunt 
supuse, iar mulţi bărbaţi dominanti. Altfel nu se explică 
succesul pe plan mondial al cărţii Cincizeci de umbre ale lui 
Grey, care descrie o relaţie sado-masochistă. Dacă însă 
bărbatul excesiv de adaptabil crede că în pat trebuie să fie 


un amant „cuminte şi tandru”, asta poate răpi plăcerea 
ambilor parteneri. Femeia hiperadaptabilă nu are curaj să-şi 
informeze bărbatul despre poftele ei profunde. Atunci 
amândoi fac în pat ceea ce cred că se aşteaptă din partea 
lor, iar plăcerea dispare. 

Această amorţire a simţurilor are legătură şi cu teama de 
sentimente negative de care ne e frică tuturor, fie că 
suntem adaptabili sau nu. Cu toţii ne temem de anumite 
potenţiale  adversităţi, deşi, în realitate, nu neapărat 
evenimentele catastrofale ne bagă în sperieţi, cât 
sentimentele pe care le pot declanşa. Dacă nu am avea 
sentimente precum teama, tristeţea, ruşinea sau neputinta, 
am reacţiona cu o mare indiferenţă şi la evenimente grave, 
pentru că, în absenţa sentimentelor asociate, ele ar fi 
irelevante. Mulţi oameni îşi antrenează această indiferenţă 
în mod inconştient sau chiar conştient, pentru ca viaţa să nu 
mai fie atât de neplăcută. Se concentrează asupra raţiunii, 
acţionează rece şi cu stăpânire de sine. Ca urmare, le 
dispare şi senzaţia că sunt vii, pentru că sentimentele sunt 
cele care ne fac să simţim că trăim. Fără ele suntem morţi 
pe dinăuntru, şi exact asta caracterizează şi starea de gol 
interior de care suferă atât de mult depresivii. 

Dacă îţi reprimi prea mult sentimentele, ar trebui ca, în 
prima etapă a vindecării, să-ţi îndrepţi atenţia asupra ta, să 
încerci să-ţi dai seama cum te simţi din punct de vedere fizic 
şi psihic. Vorbeşte de mai multe ori pe zi cu tine şi întreabă- 
te: „Cum îmi merge acum, ce simt?” Alte sugestii îţi voi 
furniza prin mecanismul de inversare a credințelor descris 
în subcapitolul „Încearcă să-ţi dai seama ce simţi”. 


Căutarea armoniei 

Oamenii care sunt obsedati de armonie au de cele mai multe 
ori un temperament paşnic şi blând. Ei au deja, conform 
condiţionării genetice, un comportament mai degrabă 
adaptabil, adesea fiind introvertiţi. Dacă la asta se adaugă o 


copilărie grea, care încurajează această predispoziţie, 
atunci e posibil ca dragostea lor de armonie şi incapacitatea 
de a face faţă conflictelor să se accentueze. Oamenilor 
excesiv de adaptabili le vine greu să se delimiteze de 
dorinţele sau aşteptările semenilor. De aceea spun adesea 
„da” deşi ar vrea să spună „nu”. Nu se simt suficient de 
siguri de relaţiile lor pentru a le compromite cu o ceartă. 
Copilul lor umbră este convins că nu e destul de bun şi de 
aceea trebuie să se străduiască în mod deosebit să câştige 
afecțiunea celorlalţi. Doritorii de armonie îşi imaginează 
adesea potenţiale conflicte în situaţii care, de regulă, nu ar 
genera diferenţe de opinie suficient de mari încât să 
justifice un conflict. Teama lor exagerată de a nu fi respinşi 
îi face foarte grijulii în relaţiile cu alţii. Merg în vârful 
picioarelor prin viaţă şi-şi tratează adesea semenii cu 
mănuşi. 

Pe de altă parte, propriile lor nevoi nu pot fi negate 
complet. Pe termen mai lung, asta generează probleme. Mai 
devreme sau mai târziu, partenerul care se teme de 
conflicte începe să simtă că primeşte prea puţin în relaţie. 
Pentru că, adeseori, hiperadaptabilii nu au curajul să-şi 
exprime dorinţele, ei se aşteaptă ca partenerul să le 
ghicească şi să le împlinească şi se simt răniţi când nu se 
întâmplă aşa. Sau fac o dată o aluzie şi sunt furioşi când 
partenerul nu reacţionează imediat. Pentru copilul lor 
umbră, aceasta este o nouă confirmare a crezului: „Nu sunt 
important”, „Nu am nicio valoare”, „Părerea mea nu 
contează” ş.a.m.d. Copilul lor umbră simte că se află într- o 
poziţie mult inferioară celuilalt. Din această perspectivă, 
partenerul (ca şi alţi oameni) se poate transforma rapid în 
duşman. Individul hiperadaptabil proiectează astfel asupra 
partenerului o dominație pe care acesta, de multe ori, nici 
n-o exercită sau care pur şi simplu rezultă din dinamica 
relaţiei: când una din părţi e complet pasivă în luarea 


deciziilor, celălalt preia în mod necesar rolul activ. 

Problema în cazul oamenilor care-şi doresc foarte mult 
armonia este că nu au curajul să-şi asume răspunderea 
pentru nevoile lor. Le deleagă responsabilitatea pentru 
propria lor viaţă altora şi, într-un fel, trăiesc şi ei viaţa 
acelor oameni. Lasă viaţa mai degrabă să li se întâmple 
decât s-o modeleze activ. Nevoia puternică de siguranţă îi 
face să acţioneze aproape exclusiv în defensivă. Şi alegerea 
meseriei se bazează de multe ori la ei pe un puternic tipar 
al siguranţei şi/sau pe dorinţele părinţilor. Copilul lor 
interior nu are curajul să meargă pe propriul drum şi 
rămâne captiv în dependenţa de părinţi sau de partener. Pur 
şi simplu din teama de despărţire şi/sau de a nu fi părăsiţi, 
oamenii obsedati de armonie tind să rămână mult prea mult 
timp în cupluri care-i fac foarte nefericiţi. În numeroase 
cazuri, se străduiesc să-l facă pe partenerul „defect” să se 
schimbe sau îi idealizează pur şi simplu slăbiciunile 
evidente şi se consideră ei înşişi vinovaţi de ceea ce se 
întâmplă. Pentru ei ar fi mult mai profitabil să înfrunte 
problema propriei dependențe şi să înveţe mai multă 
autonomie. 

Dacă te numeri printre cei care caută cu orice preţ 
armonia, trebuie să conştientizezi faptul că ar fi mai corect 
ca partenerul tău să ştie ce se petrece cu tine şi ce vrei. 
Dacă îţi ascunzi în permanenţă dorinţele, el abia dacă va 
avea şansa să se apropie de tine. Nu te aştepta să-ţi poată 
citi gândurile. E foarte important să preiei tu 
responsabilitatea pentru acţiunile tale şi să ai curajul să ieşi 
din carapace. Ţine minte: ai crescut mare, iar partenerul tău 
nu este mama sau tata. Un ajutor concret îţi pot furniza 
mecanismele de inversare a credințelor descrise în 
subcapitolele  „Asumă-ţi răspunderea...”, „la decizii şi 
acţionează”, „Discută şi argumentează” şi „Învață să spui 
<«nu>,,. 


Bărbaţi prea cuminţi 

Femeilor le plac bărbaţii puternici. Bărbaţii excesiv de 
adaptabili nu li se par atrăgători. E important ca bărbatul să 
fie bărbat, chiar şi în pat. Bărbăteşte e să-ţi susţii părerea şi 
să poţi purta o discuţie, să ştii ce vrei şi ce nu, să-ţi stabileşti 
obiective şi să elimini toate obstacolele din calea atingerii 
lor. Bărbăteşte e să seduci femeia şi să nu te laşi imediat 
oprit de refuzul ei, ci să mai insişti puţin. Pe scurt: toate 
capacităţile ce ţin de autonomie şi pe care le prezint în 
capitolul „Mecanisme de inversare pentru cei 
hiperadaptabili” sunt masculine - ceea ce nu înseamnă, 
bineînţeles, că nu sunt la fel de relevante pentru femei. O 
femeie excesiv de adaptabilă corespunde însă mai degrabă 
modelului de femeie (lucru care poate să placă sau nu unui 
bărbat) decât corespunde un bărbat hiperadaptabil 
modelului de bărbat. Explicaţia? Un bărbat care are alături 
de el o femeie excesiv de adaptabilă o poate considera 
adorabilă şi e posibil s-o fi ales tocmai din cauza propriilor 
complexe de inferioritate. Un bărbat excesiv de adaptabil, 
care nu are puterea de a se impune şi îi lasă partenerei 
răspunderea modelării relaţiei şi a vieţii lor, este aproape 
întotdeauna prea puţin atrăgător pentru o femeie. Faptul că 
femeile caută bărbaţi puternici pare să ţină de structura 
noastră genetică. 

Bărbaţii care în copilăria lor nu s-au putut identifica în 
mod pozitiv cu un model masculin îşi înăbuşă adesea latura 
masculină. Nu arareori au avut taţi prea dominatori şi 
autoritari, încât fiul şi-a jurat că nu va ajunge 
niciodată să fie ca tatăl lui. Însă există şi mame care-şi 
manipulează fiii să intre într-o coaliţie împotriva tatălui, 
umplându-le capul cu idei despre tatăl cel rău. Aşa băiatul 
învaţă că bărbaţii sunt răi şi le rănesc pe femei şi se poate 
identifica exagerat cu unele trăsături feminine. În plus, 
hiperadaptarea poate fi favorizată şi dacă unul sau ambii 


părinţi îi cer fiului să aibă un comportament extrem de 
adaptabil în copilărie, iar el nu mai reuşeşte apoi să se 
elibereze de această influenţă în cursul dezvoltării sale. 

„Bărbătesc” nu trebuie în niciun caz confundat cu 
„intransigent”, „dominant” sau „căpos”. Un bărbat adevărat 
este în stare să simtă şi să discute despre sentimentele lui, 
chiar şi despre cele care vădesc slăbiciune. Poate ceda, 
poate ajunge la un compromis şi poate fi delicat. Acestea 
sunt calităţi care ţin de ataşament şi de adaptare şi care 
sunt necesare pentru a forma relaţii. Ceea ce-l face pe un 
bărbat masculin este faptul că are bine dezvoltate şi 
capacităţile aferente autonomiei, adică: se poate delimita, 
se poate impune şi este sigur pe el în plan sexual. Dacă 
echilibrul lui interior este înclinat în favoarea autonomiei, 
atunci e de fapt pseudoautonom. Asta înseamnă că e 
încăpățânat şi intransigent, are o empatie redusă şi e mai 
degrabă preocupat de propria persoană. Aceste 
caracteristici apar şi la alte tipuri de bărbaţi - la cei care 
suferă de teama de ata-şament sau la macho. Voi discuta 
mai târziu despre aceste categorii. 

Aşadar, dacă eşti bărbat, întreabă-te dacă ţi-ai dezvoltat 
suficient latura masculină, deci capacitatea de a fi autonom, 
iar dacă nu, întreabă-te de ce sa întâmplat aşa. 
Conştientizează faptul că femeile nu-şi doresc să aibă alături 
nişte  căţeluşi. A fi masculin înseamnă să-ţi asumi 
răspunderea pentru tine, pentru dorinţele şi nevoile tale şi 
să poţi lupta pentru ele, ceea ce nu înseamnă că nu eşti 
capabil de compromisuri şi nu poţi ceda. O femeie nu te va 
părăsi dacă îţi spui punctul de vedere, dacă o contrazici sau 
dacă insişti să-ţi satisfaci nevoile. E mai probabil să te 
părăsească dacă are senzaţia că eşti prea docil. Atunci îşi va 
pierde într-adevăr respectul pentru tine. 

O mare problemă a bărbaţilor e reprezentată de teama 
unui eşec în plan sexual. Un client de-al meu mi-a explicat 


cândva: „Penetrarea este iadul pentru un bărbat”. Într- 
adevăr, la acest capitol trebuie să-şi arate un bărbat 
masculinitatea: eşecul sexual nu poate fi ascuns, ca în cazul 
femeilor. Dar de ce se numeşte „eşec” faptul că un bărbat 
nu are erecţie? Acest termen exprimă o discriminare. 
Despre femeie se spune că nu are chef; e o exprimare mult 
mai îngăduitoare. Termenul de „eşec sexual” se foloseşte 
doar în cazul bărbaţilor. Disfuncţia erectilă se datorează 
aproape întotdeauna fricii de eşec, ca şi ejacularea 
prematură: bărbatul nu crede că poate să satisfacă femeia, 
se teme că nu va corespunde aşteptărilor ei. La asta poate 
contribui şi mitul că femeile ajung la orgasm prin actul 
sexual. De fapt, dacă au orgasm, asta se întâmplă ex-clusiv 
deoarece clitorisul lor e şi el excitat. Orgasm exclusiv 
vaginal nu există, chiar dacă până şi femeile afirmă în mod 
repetat că e posibil. Prin urmare, băr-baţilor le-ar putea fi 
utilă informaţia că există câi mai bune de a satisface femeia 
decât penetrarea. 

Bărbatul îşi poate depăşi teama de eşec în planul sexual 
accentuându-şi calităţile care-l ajută să fie autonom. Tot ce-i 
oferă mai multă independenţă şi siguranţă de sine îi 
întăreşte şi potenta sexuală, deoarece îi sporeşte încrederea 
în sine. Surplusul de încredere în sine înseamnă şi că se 
poate încrede mai mult într-o femeie, adică îşi poate 
ameliora şi capacitatea de ataşare. Cu cât cineva are mai 
puternic sentimentul că se poate delimita într-un mod 
sănătos, cu atât mai uşor îi vine să se ataşeze, pentru că 
atunci nu e expus pericolului de a se pierde pe sine în 
legătura cu celălalt. Îmbunătăţirea capacităţii de a fi 
autonom reduce de asemenea teama de abandon - unul din 
motivele frecvente de a nu intra într-o relaţie stabilă -, 
pentru că bărbatul nu se mai simte la fel de dependent de 
parteneră şi poate trece mai uşor peste eventuala pierdere. 
Voi explica mai pe larg cum îşi poate întări individul 


capacitatea de a fi autonom în capitolul „Mecanisme de 
inversare pentru cei hiperadaptabili”. 

Femei prea dependente 

Aş vrea să abordez acum o problemă pe care o au mai cu 
seamă femeile, dacă nu cumva doar ele: unele sunt atât de 
exagerat de adaptabile, capacitatea lor de autonomie e atât 
de puţin dezvoltată, încât acceptă aproape orice. Trăiesc 
într-o relaţie de dependenţă cu un bărbat care se poartă 
urât, ba chiar le maltratează. Cum pot aceste femei să 
accepte o asemenea situaţie neplăcută? Adesea se folosesc 
de copii ca scuză pentru a rămâne captive în relaţie. În 
realitate, probabil că acestora le-ar merge mai bine dacă 
părinţii s-ar despărţi. Cercetările pe tema divorţului au 
arătat clar că despărţirea părinţilor e mai suportabilă 
pentru copii decât certurile pe o perioadă prelungită sau 
chiar violenţa domestică. 

Femeile dependente (şi bărbaţii dependenţi) au prea 
puţină voinţă pentru a lua o hotărâre care să nu fie 
dependentă de partenerul lor. Copilul lor umbră este 
convins că nu a meritat un partener mai bun. El se 
identifică deci cu agresorul, ceea ce înseamnă că, în forul 
lui interior e de partea partenerului abuziv, chiar dacă 
latura matură din femeia respectivă recunoaşte că ar trebui 
să se despartă. Copilul ei interior se teme foarte tare să nu 
rămână singur şi nu se oboseşte nici măcar să spere la un 
final fericit. Auto-nomia redusă îi justifică iluzia că nu poate 
trăi fără bărbatul respectiv. Cei care activează deosebit de 
puternic tiparul de ataşare al acestor femei sunt bărbaţii 
aparent autonomi care trimit la începutul relaţiei semnale 
ambivalente. Probabil pentru că ele vor să cucerească exact 
acest gen de bărbat - să preia controlul asupra lui. Nu 
arareori e vorba despre repunerea în scenă a unei vechi 
traume din copilărie, suferită cu propriul tată/propria 
mamă. În psihologie, se vorbeşte în acest context despre 


compulsia (sau automatismul) de repetiție, în care zace 
îngropată dorinţa inconştientă a femeii de a găsi un final 
fericit propriei poveşti. Femeia încearcă să proiecteze 
subconştient o figură parentală în partenerul ei, recreând 
drama şi sperând ca de această dată să ajungă la un 
deznodământ favorabil. Compulsia de repetiţie nu le 
afectează bineînţeles exclusiv pe femei; şi bărbaţii îşi pot 
înlocui într-o nouă dramatizare mama/tatăl cu actuala 
parteneră. În perioada cât am fost psihoterapeut, experienţa 
mi-a demonstrat că, împotriva părerii generale care spune 
că relaţia pe care am avut-o cu părintele de sex opus 
influenţează cel mai puternic propria noastră relaţie de 
cuplu, oricare dintre părinţi poate juca acest rol. Se 
întâmplă destul de frecvent ca o femeie să repete în cuplu 
relaţia cu propria ei mamă sau ca un bărbat să repete 
relaţia cu tatăl lui. 

Dacă vrei să ieşi dintr-o relaţie nefericită, încetează mai 
întâi să-ţi idealizezi partenerul. Trebuie să-ţi faci o imagine 
realistă asupra lui - cel mai bine în scris. Îndreaptă-ţi acum 
toată energia pe care ai investit-o până în prezent în 
partenerul tău asupra ta, renunțând la proiecţii şi întărindu- 
ţi autonomia. Secţiunea din carte intitulată „Vindecarea” te 
va ajuta mult în acest sens. 


Sindromul salvatorului 

Cel care suferă de aşa-numitul „sindrom al salvatorului” are 
tendinţa să-şi compenseze prin fapte bune respectul scăzut 
de sine, conform mottoului: „Dacă-i ajut pe alţii, valorez şi 
eu ceva”. Nu arareori, în această consideraţie se amestecă 
şi un sentiment de superioritate faţă de cei pe care-i ajut. 
Când e vorba de a-i ajuta pe alţii să depăşească o dificultate 
temporară sau de a se înscrie într-o organizaţie de caritate, 
aceste persoane pot face mult bine. Prin urmare, sindromul 
salvatorului se numără printre mecanismele defensive cele 
mai acceptabile din punct de vedere social. Se întâmplă însă 


ca „salvatorii” să intre şi în relaţii cu oameni care au nevoie 
de ajutor. Candidaţii potriviţi sunt indivizii labili psihic, cei 
rataţi în meserie, oamenii aflaţi la limita subzistenţei din 
punct de vedere financiar, persoanele cu dependențe grave 
şi cele care necesită îngrijire. „Salvatorul” se crede 
călăreţul pe cal alb care-şi va elibera partenerul de suferinţă 
şi va deveni un ajutor nepreţuit pentru el. Dacă partenerul 
aflat în nevoie refuză să-şi asume răspunderea pentru starea 
sa deplorabilă, se poate ajunge la o situaţie dificilă, în care 
relaţia de dependenţă se inversează. În loc să-l lege de sine 
pe partenerul presupus mai slab, salvatorul constată la un 
moment dat că a ajuns el însuşi să se simtă neputincios, 
deoarece toate strădaniile lui sunt zadarnice. Faptul că 
partenerul care are nevoie de ajutor refuză să-şi asume 
răspunderea pentru suferinţa lui înseamnă că va prelua cu 
atât mai puţin din responsabilitatea relaţiei. De cele mai 
multe ori, „salvatorii” nu sunt trataţi cum ar trebui de câtre 
partenerii lor. Dorinţa lor de a li se acorda atenţie nu e nici 
pe departe satisfăcută. Se eliberează însă foarte greu din 
aceste relaţii deoarece copilul lor umbră crede că el e de 
vină dacă partenerul nu se schimbă şi se simte mizerabil şi 
ineficient pentru că nu ajunge la niciun rezultat, în pofida 
strădaniilor. Aşa că, în loc să părăsească scena şi să accepte 
înfrângerea, „salvatorii” se străduiesc şi mai tare să preia 
controlul asupra situaţiei. Abia când au ajuns cu sănătatea 
la pământ şi/sau au terminat banii pe care-i aveau reuşesc 
să se desprindă - şi uneori nici măcar atunci. 


Dacă vor să-şi schimbe situaţia, „salvatorii” ar trebui să 
accepte că nu-şi pot rezolva problema respectului de sine în 
afara propriei fiinţe, strălucind prin fapte bune, ci luându-şi 
de mână copilul-umbră şovăitor şi eliberându- | de vechile 
influenţe. Am să-ţi arăt cum se face asta în secţiunea 
intitulată „Vindecarea”. 


Aspiraţia spre perfecţiune 


Printre mecanismele defensive ale hiperadaptabililor se 
numără şi extrem de răspândita aspirație spre perfecţiune. 
Cumplita spaimă a copilului-umbră de a nu suferi o pierdere 
sau un eşec îl sileşte să facă totul cât mai bine, pe cât 
posibil perfect. Dorinţa care se ascunde în spatele acestui 
mecanism psihic este aceea de a fi invulnerabil. Copilul- 
umbră este convins că: „Dacă nu ofer niciun motiv de 
agresiune, nu-mi poate face nimeni nimic şi voi fi acceptat”. 

Oamenii care suferă de mania perfecțiunii îşi depăşesc 
adesea limitele, pe care nu şi le sesizează în mod corect, 
deoarece şi-au pierdut sentimentul sinelui în cursul 
conformării excesive. Asta Îi face predestinaţi fenomenului 
de burnout. Problema legată de acest mecanism de apărare 
este faptul că perfec-ţiunea nu poate fi atinsă, şi de aceea 
perfecţioniştii aleargă mereu după propriile aşteptări. Marja 
lor de apreciere e foarte mică: imperfect = insuficient. 
Deosebirile dintre perfect, foarte bine, bine, suficient 
ş.a.m.d. nu sunt luate în calcul, cel puţin când e vorba de 
evaluarea propriilor prestații. Dar copilul lor umbră poate fi 
consolat doar pe termen scurt cu acest mecanism de 
protecţie. De îndată ce se bucură de un trofeu, trebuie 
câştigat următorul. 

Cei care suferă de mania perfecțiunii îşi afectează adesea 
relaţiile prin faptul că dedică foarte mult timp sarcinilor pe 
care le au de îndeplinit. Acest timp îi este răpit 
partenerului. Nu arareori, perfecţionismul se combină şi cu 
o anumită dependenţă de muncă, care reprezintă în acelaşi 
timp şi un refugiu din rela-ţie. Partenerul care fuge de 
apropiere stabileşte astfel distanţa de siguranţă de care are 
nevoie (vezi şi capitolul „Fuga şi evitarea”). 

Oamenii care suferă de mania perfecțiunii au în ei un 
copil-umbră foarte nesigur. Unii nici nu conşti-entizează 
acest lucru, atât de bine şi-l reprimă prin succesele 
dobândite. Dacă sunt înclinați spre ata-şament, atunci 


aspiraţia lor spre perfecţiune se aplică în principal lor înşişi, 
mai ales că îşi idealizează partenerul. Asta înseamnă că vor 
să facă totul cum trebuie în cuplu, vor să fie partenerul 
ideal. Dacă sunt mai înclinați spre autonomie, devin foarte 
exigenţi nu doar cu propriile slăbiciuni, ci şi cu ale 
partenerului. Până şi cele mai mici slăbiciuni ale acestuia 
pot să-i facă pe maniacii perfecțiunii să-şi piardă interesul 
faţă de el. Partenerul trebuie să fie la fel de dedicat 
perfecțiunii (vezi şi capitolele intitulate „Agresivitatea şi 
atacul” şi „Mecanisme defensive ale personalității 
narcisiste”). Amintesc încă o dată că sun destui cei care 
pendulează între adaptare şi autonomie, în funcţie de cuplul 
în care au intrat sau de etapa în care se află relaţia. 


Refuzul maturizării şi neajutorarea 

Indivizii excesiv de adaptabili trec prin viaţă clătinându-se şi 
tânjesc după un teren sigur sub picioare în forma unei 
relaţii foarte strânse. Nesiguranţa lor se datorează în mare 
parte unui sentiment fragil al sinelui. Tendinţa bine- 
cunoscută de a-şi reprima propriile nevoi nu-i lasă să 
conştientizeze ce vor şi cine sunt de fapt. Caută mereu 
sfaturi şi asigurări de la oameni aparent mai înţelepţi şi mai 
puternici şi ezită să-şi asume răspunderea pentru viaţa lor. 
Nu au curajul s-o facă. Teama de a nu greşi şi de a nu lua 
decizii nepotrivite îi împiedică să se ocupe de problemele 
lor. Când cel aparent mai puternic ia o decizie greşită 
pentru ei, cel puţin nu e vina lor. 

Partenerii oamenilor excesiv de adaptabili se simt adesea 
sufocaţi de nevoile acestora. Pe termen lung, e obositor 
când cineva cere mereu asigurări şi sprijin, chiar şi pentru 
decizii neînsemnate. Dependenţa celui hiperadaptabil îl 
împinge pe partenerul mai autonom să-şi asume 
răspunderea pentru un număr din ce în ce mai mare de 
lucruri. Asta îi creează celui excesiv de adaptabil senzaţia 
că e dominat şi asuprit - o acuzaţie nu foarte corectă la 


adresa partenerului. Senzaţia celui hiperadaptabil că e 
dominat e în mare măsură, dacă nu exclusiv, de origine 
interioară. Situaţia a luat naştere prin supunerea lui 
voluntară faţă de cel aparent mai puternic. Dar acesta 
devine, în ochii partenerului excesiv de adaptabil, vinovat şi 
pentru faptul că cel mai slab nu-şi ia viaţa în mâini. 


Oamenii care rămân în sufletul lor copii sunt adesea mai 
puţin rezistenți: evenimente relativ neînsemnate pot 
declanşa în ei o teamă exacerbată. Partenerului i se cer 
mereu atenţie, sprijin şi consolare. Cu toate acestea, cel 
care are nevoie de ajutor îi reproşează deseori partenerului 
că nu face destul. Adesea, copilul-umbră al partenerului 
excesiv de adaptabil nutreşte credinţe cum ar fi: „Nu sunt 
suficient de bun”, „Nu sunt important”, „Sunt inferior” 
ş.a.m.d., care-l fac să aibă impresia că partenerul îl 
dezamăgeşte. Acesta nu pare niciodată să se preocupe 
suficient. În partener se trezeşte atunci de fiecare dată 
propriul copil-umbră, care are tendinţa să fugă, fapt care 
accentuează şi mai mult dinamica descrisă mai sus. 
Impulsul de a evada este deosebit de puternic atunci când 
partenerul aparent mai puternic suferă (în mod activ) de 
frica de ataşament. 

Cum poţi da drumul mâinii partenerului/părinţilor tăi vei 
afla în secţiunea „Vindecarea”. 


Văicăreala, agăţarea de partener şi pretenţiile 
Înrudite cu mecanismele defensive descrise mai sus sunt şi 
văicărelile şi agăţarea de partener. Partenerul aparent 
dependent aleargă după cel aparent independent. Cu cât 
aleargă mai mult, cu atât mai sufocat se va simţi cel urmărit 
şi cu atât mai repede va fugi de el. Am descris această 
dinamică nesănătoasă în capitolele „Inferioritate şi 
superioritate” şi „Teama de a nu pierde fiinţa iubită 
stârneşte pasiuni, siguranţa plic-tiseşte”. 

Dacă balanţa relaţiei s-a dezechilibrat o dată în privinţa 


apropierii- distanţării, unul dintre parteneri căutând mai 
multă apropiere, iar celălalt, din ce în ce mai puţină, cel 
care insistă devine tot mai nesigur şi-şi pierde orice reazem 
psihic. El suferă de o cumplită teamă de abandon, care, în 
majoritatea cazurilor, îi declanşează un puternic impuls de a 
se agăța de partener. Hiperadaptabilul încearcă prin toate 
mijloacele să preia controlul asupra situaţiei. Se simte 
îngrozitor de dependent, de-a dreptul aservit partenerului 
său. Dar, cu cât el se simte şi devine mai dependent, cu atât 
mai sigur de sine şi mai independent devine celălalt. În 
această etapă, partenerul autonom se gândeşte dacă-şi mai 
doreşte relaţia sau dacă şi-a găsit omul potrivit. Partenerul 
aparent mai autonom îşi pierde sentimentele de dragoste şi 
plăcerea companiei, fapt care-l face pe cel dependent să 
cadă şi mai adânc în disperare. În loc să se despartă - ceea 
ce ar fi cel mai înţelept lucru -, cei nesiguri îşi sporesc 
strădaniile şi se văicăresc, se agaţă mai abitir şi au din ce în 
ce mai multe pretenţii, până când partenerii autonomi, 
complet enervaţi şi sătui, pun capăt relaţiei. 

Lucrurile nu trebuie neapărat să se desfăşoare mereu atât 
de dramatic şi să se încheie cu o despărţire. Există şi 
căsnicii sau relaţii de durată care prezintă o problemă 
cronică de apropiere-distanţare, „până ce moartea îi va 
despărţi”. Unul dintre protagonişti se izolează prin diverse 
manevre de distanţare, refugiindu-se, de exemplu, în 
muncă, în pasiuni şi/sau în relaţii extraconjugale, pe când 
celălalt cere neobosit mai multă apropiere şi atenţie. Aşa 
cum am menţionat deja de mai multe ori, rolurile celui care 
„fuge după” şi al celui care „fuge de” se pot inversa inclusiv 
în interiorul unei relaţii. Există însă şi relaţii de durată în 
care ambii parteneri sunt în modul de refugiere, deci nu mai 
au prea mult de-a face unul cu celălalt, fără a reuşi să se 
separe total. 


Shoppingul şi dependenţele 


Când copilul-umbră caută ataşamentul, apropierea şi 
căldura şi le obţine doar într-o măsură insuficientă, poate fi 
tentat să se consoleze cu înlocuitori. Îşi poate atenua astfel 
teama de abandon cu alcool, nicotină sau alte droguri. 
Drogurile  înlesnesc regularizarea emoțiilor: reduc 
sentimentele negative şi/sau produc sentimente plăcute. 
Adesea, consumul de droguri şi băuturi este însoțit de 
activităţi sociale care satisfac într-o anumită măsură nevoia 
de ataşament. Atmos-fera de la cârciumă poate crea un 
mediu asemănător uterului matern, care oferă siguranţă. şi 
mâncarea poate da un sentiment de fericire şi oferi o 
senzaţie de protecţie, şi e folosită cu plăcere ca înlocuitor 
pentru dorinţele de ataşare neîmplinite. Rezultatul pot fi 
obezitatea şi bulimia. În schimb, anorexia este o tulburare 
de alimentaţie de care suferă cei interesaţi mai degrabă de 
autonomie, care luptă în mod inconştient pentru 
independenţă şi control. 

Dezvoltarea unei dependente depinde totuşi foarte mult şi 
de mediul social şi de ofertele existente, deoarece nu e nici 
pe departe adevărat că orice persoană care resimte un 
deficit de iubire şi de ataşament va deveni dependentă. De 
exemplu, în anii '80, foarte mulţi oameni fumau. Pe atunci 
fumatul era încă pe deplin acceptabil. Odată cu campaniile 
masive antifumat din ultimii zece ani, consumul de tigarete 
s-a redus mult, şi din ce în ce mai puţini tineri se apucă de 
fumat. Pe de altă parte, unii oameni sunt predispuşi genetic 
să devină mai vulnerabili la dependente decât alţii. De 
exemplu, există oameni care metabolizează foarte rapid 
nicotina, în timp ce alţii o metaboli-zează mai lent. Cei din a 
doua categorie prezintă un potenţial scăzut de a căpăta 
dependenţă şi fie nu se apucă niciodată de fumat, fie 
reuşesc cu foarte mare uşurinţă să rămână o viaţă întreagă 
fumători ocazionali. Şi în ceea ce priveşte alcoolismul există 
dovezi că boala ar putea fi, cel puţin în parte, condiţionată 


genetic. 

Shoppingul reprezintă de asemenea un mijloc des folosit 
de a scăpa de singurătatea interioară. Când intri într-un 
magazin şi eşti întâmpinat şi servit prietenos, te simţi bine- 
venit şi acceptat. În afară de asta, mulţi oameni simt că le 
creşte valoarea atunci când îşi cumpără lucruri frumoase, 
cu care se pot împodobi. Bineînţeles, shoppingul reprezintă 
şi un mijloc sigur de a-ţi abate atenţia de la tine şi 
problemele tale. 

Din punctul meu de vedere, dacă vrei să scapi de o 
dependenţă, două lucruri sunt decisive: 

Nu ai voie să te identifici cu pofta pe care ţi-o declanşează 
dependenţa. Asta înseamnă că, atunci când simţi această 
poftă, trebuie să treci în perspectiva observatorului, aşa 
cum am explicat deja într-o măsură în capitolul „Filmul 
nostru 4D..” Directive precise despre cum poţi să-ţi schimbi 
perspectiva gă-seşti în subcapitolul intitulat 
„Conştientizează «modul» în care te afli şi «resetează-te»,, 
precum şi în exerciţiul „Cele trei moduri de percepţie”. 

Ai nevoie de o imagine clară a scopului tău şi de un 
sentiment pe care să i-l asociezi atunci când îl vei atinge. De 
exemplu, dacă vrei să slăbeşti, ai nevoie de o altă viziune 
asupra lumii pe care trebuie să ţi-o fixezi în minte. 
Imaginează-ţi, de pildă, că vei arăta musculoasă, sportivă şi 
uşoară, şi încearcă să percepi cum te vei simţi atunci. Sau 
că trăieşti pe o insulă din Oceanul Pacific şi te hrăneşti doar 
cu peşte, legume şi fructe. Acest tablou sugerează că dieta 
respectivă poate fi foarte atrăgătoare. Ideea e să contrapui 
sentimentului confortabil al savurării alimentelor o altă 
viziune care să fie pentru tine foarte atrăgătoare şi 
încurajatoare. Îţi reamintesc că, înainte de orice, 
sentimentele sunt cele care ne îndeamnă să acţionăm sau 
care ne blochează, deci, şi în cazul dependenţelor, trebuie 
mai întâi să ne ancorăm în acest plan. 


Mecanisme defensive ale personalităţii isterice 

În psihologia modernă, isteria este un concept învechit. 
Actualmente se foloseşte termenul „histrionic”, care 
înseamnă „teatral”. Totuşi, pentru că „isteric” e mult mai 
uzitat în limbajul colocvial şi conceptul mi se pare mai puţin 
steril, îmi permit să continui să-l folosesc. În lucrarea sa 
clasică, intitulată Formele fundamentale ale angoasei (Die 
Grundformen der Angst), Fritz Riemann făcea deosebirea 
între personalitatea isterică, cea depresivă, cea compulsivă 
şi cea schizoidă (scindată). Explicații mai detaliate ale 
acestor termeni se găsesc în subcapitolele corespunzătoare. 
Tot acolo voi prezenta şi problemele specifice pe care le au 
în relaţii oamenii cu tipul respectiv de personalitate. 

Riemann susţine că fiecare din noi poartă în el, mai mult 
sau mai puţin, atribute ale unora dintre aceste patru tipuri 
de personalitate. Majoritatea oamenilor tind mai puternic 
către una din cele patru categorii şi se încadrează prin 
urmare în unul dintre aceste patru stiluri elementare. Dacă 
una sau mai multe dintre aceste laturi ale personalităţii au o 
influenţă puternică asupra individului, problemele în relaţii 
sunt garantate. 

Conceptul de isterie provine din cuvântul grecesc 
hysterikos, care înseamnă „suferind de uter”. De aceea, 
conceptul a fost folosit multă vreme doar în cazul femeilor. 
Există însă şi bărbaţi care au comportamente isterice. După 
observaţiile mele, bărbaţii suferă mai adesea de forma 
masculină a isteriei: narcisismul. Asupra acestei chestiuni 
voi reveni mai în detaliu în capitolul „Mecanisme defensive 
ale personalităţii narcisiste”. Faptul că narcisismul e o 
formă masculină de isterie e o interpretare personală a 
mea; această idee nu apare, din câte ştiu, în vreun manual 
de psihologie. 

Ce-l caracterizează pe omul cu o personalitate isterică? În 
ce priveşte temperamentul, oamenii isterici sunt orientati 


spre extravertire. Au o natură sociabilă şi prietenoasă, 
aspecte care le şi determină trăsăturile pozitive: sunt 
agreabili, vioi, creativi, jucăuşi şi expresivi. Pe de o parte, 
nu te plictiseşti cu ei. Dar, dacă e puternic dezvoltată, 
partea isterică a personalităţii lor va crea probleme în 
relaţie. Copilul lor umbră nutreşte credinţe de genul: „Nu 
sunt destul de bun”, „Eu nu contez”, „Nu sunt luat în 
seamă”, „Nimeni nu mă iubeşte” ş.a.m.d. Cea mai mare 
teamă a lor este să fie trecuţi cu vederea, să fie 
neimportanţi şi neînsemnaţi. Mecanismul lor de autoapărare 
e influenţat de extraversiune: istericii ies în lume şi luptă 
pentru a atrage atenţia celorlalţi în loc să se retragă şi să 
ridice un zid invizibil în jurul lor, aşa cum fac, de exemplu, 
persoanele depresive. Isteria poate fi înţeleasă ca un mă- 
nunchi de mecanisme psihice de apărare care au toate ca 
scop atragerea atenţiei, a afecțiunii şi iubirii semenilor. 

Oamenii isterici sunt atrăgători prin faptul că sunt foarte 
guralivi şi sociabili. Pun mare preţ pe aspectul lor. De cele 
mai multe ori, sunt îmbrăcaţi nu doar foarte şic, ci şi sexy. 
Sunt de regulă maeştrii seducţiei, care e pentru ei un mijloc 
important de a-şi asigura recunoaşterea şi afecțiunea 
semenilor. Prin urmare, înclină spre promiscuitate şi 
infidelitate. 

Din punct de vedere emoţional, sunt instabili şi au 
schimbări de stare. Trăiesc foarte intens toate sentimentele. 
Când sunt puternic influenţaţi de latura isterică, dispoziţia 
lor oscilează între senzaţia de a fi în al nouălea cer şi 
supărarea de moarte. Pe de altă parte, sunt mai temători 
decât omul obişnuit şi, din cauza extravertirii, tind spre 
impulsivitate şi agresivitate. Sar putea spune că oamenii 
isterici sunt „hipervitali”, ceea ce face parte din şarmul şi 
forţa lor de atracţie. 

Istericii sunt de-a dreptul dependenţi de emotie şi pasiuni. 
Viaţa lor trebuie să fie colorată, diversă, captivantă şi 


turbulentă, pentru că altfel ajung să aibă foarte rapid 
senzaţia că sunt prea puţin solicitaţi şi se plictisesc. Tăcerea 
le aduce la suprafaţă credinţele şi temerile profunde că vor 
fi respinşi şi nu vor stârni niciun interes. 

Indivizii isterici fac foarte rapid cunoştinţă cu persoane 
noi. Ei sunt cei care deschid adesea discuţia cu alţii şi le pot 
povesti încă de la prima întâlnire lucruri personale şi intime. 
Partenerul de dialog e deseori dezamăgit că această 
apropiere şi prietenie spontană nu e urmată de oferta de a 
continua relaţia sau că o asemenea ofertă e formulată 
indecis şi superficial. Persoanele isterice sunt maeştrii 
clipei, nu ai obli-gaţiilor. Pe de altă parte, dacă se implică 
într-o relaţie sentimentală strânsă, le e foarte frică să nu se 
piardă pe ei înşişi şi să nu fie abandonaţi, fiindcă visează la 
iubirea eternă şi la o legătură statornică. Mecanismele lor 
psihice defensive au ca obiectiv să le asigure afecțiunea 
altora. În sens pozitiv, asta le reuşeşte, pentru că sunt 
haioşi, amuzanţi şi sexy. Dacă autoapărarea se accentuează 
în sens negativ, istericii ajung să exercite un control foarte 
strict, să facă presiuni şi să fie extrem de manipulatori, 
motiv pentru care mulţi dintre partenerii lor îşi iau degrabă 
tălpăşiţa. E însă posibil să pună şi ei punct relaţiei, când 
aceasta intră în rutină şi cucerirea partenerului s-a cam 
încheiat. Istericii sunt îndrăgostiţi de iubire şi preferă 
începutul unei relaţii. Se simt cei mai vii când sunt 
îndrăgos-tiţi - nevoia lor de confirmare e cel mai bine 
satisfăcută în această fază a relaţiei. Atunci se văd pe ei 
înşişi prin ochii adoratori ai partenerului şi li se pare că 
arată bine. 

O formă tipic feminină a partenerului isteric dintr-o relaţie 
este „diva cu pretenţii”. (Există, desigur, şi dive masculine, 
despre care discut în capitolul „Mecanisme defensive ale 
personalităţii narcisiste”.) Divele cer mult mai multă atenţie 
decât sunt dispuse să ofere. Ele însă nu văd lucrurile astfel: 


din cauza crezului lor interior, li se pare că sunt cronic 
neglijate. Când are o zi bună, diva este atât de radioasă de 
parcă ar fi încărcată electric. În zilele proaste, răspândeşte 
o tensiune negativă teribilă. În plus, dispoziţia ei se poate 
schimba foarte rapid la 180 de grade. Prin asta îşi 
manipulează semenii, făcându-i cât mai „docili”, pentru ca 
madame să-şi păstreze buna dispoziţie. Probabil e deja clar 
că divele sunt extrem de autoritare şi, dacă se consideră, 
dintr-un motiv sau altul, prea puţin respectate şi se simt 
jignite, se vor înfuria groaznic. Pot face scene cumplite. 
Pentru a evita asemenea ieşiri, partenerii stresaţi merg 
adesea „în vârful picioarelor” când diva se află în preajmă şi 
o tratează cu foarte mare grijă şi atenţie. Din repertoriul 
unei dive fac parte de asemenea văicărelile, agăţarea de 
partener şi pretenţiile. Copilul lor umbră cere imperios 
atenţie şi nu-şi dă seama că totul a ajuns să se învârtă doar 
în jurul ei, iar nevoile partenerului abia dacă mai sunt luate 
în seamă. Partenerul suferă exact de lipsa de atenţie de 
care se teme atât de mult diva - ca de atâtea alte ori, din 
punct de vedere psihologic, rolurile se inversează. Cu toate 
acestea ar trebui să vedem drama interioară a acestor 
oameni: copilul lor umbră duce o luptă foarte obositoare 
pentru atenţia de care a avut prea puţin parte în copilărie. 

O variantă a manipulării isterice este recursul la boli. 
Divele suferă de regulă de diverse bubiţe şi chiar de maladii 
serioase, care-l obligă pe partener să le menajeze şi să se 
ocupe de ele. Datorită înclinaţiei lor spre teatralitate, 
dramatizează chiar şi indispoziţiile minore. În cazurile mai 
grave, se poate ajunge până la autoprovocarea unor 
accidente şi/sau la simularea unor boli. 

Există însă şi parteneri care nu se supun capriciilor divei, 
ci se răzvrătesc împotriva ei. În această situaţie, relaţia 
oscilează de cele mai multe ori între certuri „homerice” şi 
împăcări năbădăioase de scurtă durată. Partenerul fie se 


retrage exasperat şi pune capăt re-laţiei, fie duce o luptă 
agonizantă pentru control. În cel din urmă caz, el este prins 
în mecanismul de condiţionare al stimei de sine oglindite: 
copilul lui umbră consideră că din vina sa diva are aceste 
schimbări de dispoziţie şi că, prin urmare, reproşurile ei 
sunt oarecum justificate. Îţi reamintesc, atunci când sunt 
certaţi sau chiar bătuţi, copiii mici nu pot înţelege decât că 
părinţii au dreptate, iar ei greşesc. Mulţi oameni sunt 
captivi în această condiţionare atunci când copilul lor umbră 
este activ. Tot aşa cum copilul-umbră al Juliei e de părere că 
trebuie să fie mai bun şi mai corect pentru a câştiga iubirea 
lui Robert, copilul-umbră din partenerul unei dive crede că 
stă în puterea lui să-şi controleze partenera printr-un 
comportament ideal. Trebuie să menţionez aici că oamenii 
isterici dispun de o carismă erotică extrem de puternică şi 
caută şi în sexualitate experienţe copleşitoare. Partenerul 
lor poate dezvolta un fel de dependenţă de acest tip de 
sexualitate, o dependenţă accentuată de faptul că, de cele 
mai multe ori, diva stabileşte singură când face sex şi când 
nu. Partenerul are prea puţin control asupra vieţii lor 
sexuale, iar pierderea controlului te face vigilent, aşa cum 
spuneam în capitolul „Teama de a nu pierde fiinţa iubită 
stârneşte pasiuni, siguranţa plictiseşte”. 

O problemă deosebită în interacţiunea cu oamenii isterici 
este că aceştia nu suportă critica. Mecanismele lor psihice 
de apărare sunt menite să evite eşecul şi respingerea lor ca 
persoană. Chiar şi atunci când nu e dăunătoare, critica e 
receptată imediat ca un afront, la care istericii reacţionează 
de obicei cu furie. Cel care nu e capabil să accepte critica 
nu e capabil nici să aibă o relaţie, fiindcă nu lasă 
partenerului nicio şansă să participe la modelarea ei. Acesta 
trebuie să se supună dictaturii istericului sau să-şi asume 
dispute vehemente, care nu duc însă la îmbunătăţirea 
calităţii relaţiei. Adesea, partenerii stresaţi nu văd altă 


soluţie decât despărţirea. 

Există însă şi indivizi isterici amabili, cu o inimă foarte 
caldă, de-a dreptul carismatici şi care nu-şi reclamă 
presupusele drepturi atât de agresiv ca divele. Pe de altă 
parte, şi ei au nevoie de foarte multă atenţie. Vor să fie 
admiraţi şi iubiţi. La fel ca divele cu pre-tenţii, vor să-şi 
consolideze simțul propriei valori prin admirația 
partenerului şi a altor oameni. Istericii sunt maeştri ai 
conversatiei şi prezentării şi-şi pot încânta publicul. Pentru 
ei nu prea contează dacă spun poveşti adevărate. Deviza lor 
e: mai bine inventată, dar captivantă, decât relatată 
plicticos. Ascultarea nu e unul dintre punctele lor forte. În 
încercarea de a capta atenţia semenilor, sunt mult prea 
preocupaţi de ei înşişi ca să mai manifeste vreun interes real 
faţă de alţii - doar dacă nu cumva practică meserii în care îi 
ajută pe alţii, precum cea de psihoterapeut sau de medic, 
ipostaze care-i ajută tot pe ei să capete im-portanţă şi 
semnificaţie. 

Ca partenere, femeile isterice simpatice pot fi stabile într- 
o relaţie, chiar dacă nu întotdeauna fidele. În orice caz, au şi 
ele fluctuații mari de dispoziţie şi le trebuie un partener 
care să le ofere multă atenţie şi afecţiune. La fel ca toţi 
istericii, tind să fie impulsive şi să aibă izbucniri de furie 
spontane, dar, ca majoritatea impulsivilor, nu ţin ranchiună. 
Istericele simpatice oferă mai mult partenerului decât 
divele solicitante. Dacă ştie cum să le ia - adică le tratează 
cu atenţie şi cu afecţiune şi, în primul rând, nu ia prea în 
serios ieşirile lor impulsive -, partenerul poate avea cu ele o 
relaţie plină de iubire şi de viaţă. 

Toţi oamenii isterici fantazează despre o lume aşa cum le- 
ar plăcea lor să fie. Urăsc limitările şi sunt de părere că 
regulile sunt valabile pentru alţii, nu pentru ei. Le vine greu 
să-şi asume răspunderea pentru comportamentul lor. Din 
anumite puncte de vedere seamănă cu copiii mici: au 


impresia că nu sunt văzuţi dacă închid ochii. Îşi creează 
adesea o grămadă de probleme pentru că nu sunt pregătiţi 
să înfrunte realitatea. Un client de-al meu a intrat de 
exemplu în bucluc pentru că timp de un an de zile nu şi-a 
deschis căsuţa poştală de teama facturilor. 

Problema cu cei care au o latură isterică pronunţată este 
că de regulă nu-şi cunosc propria natură. Li se pare că 
pretenţiile şi sentimentele lor sunt corecte şi rezonabile şi 
nu observă cât de puternic şi de frecvent contorsionează 
realitatea după dorinţele lor. Alţii sunt întotdeauna de vină 
pentru suferinţa lor - partenerul aparent neînţelegător şi 
lipsit de iubire, lumea şi soarta, în general. Ca să se 
elibereze de influenţa copilului lor umbră, trebuie să ia mai 
întâi la cunoştinţă că acţionează din perspectiva lui. Dacă 
reuşesc acest lucru, reuşesc şi să se elibereze de tiparul 
isteric. Cel mai important pas este cunoaşterea de sine, 
pentru că atunci individul se poate distanţa deja de eul său 
isteric. În acest scop, sunt utile toate metodele pe care le 
prezint în secţiunea intitulată „Vindecarea”. 


Mecanisme defensive ale personalităţii depresive 

În timp ce omul isteric solicită în mod activ atenţia de care 
are nevoie, depresivul face acest lucru apelând la mijloace 
pasive, fiind amabil şi manierat. Depresivii sunt excesiv de 
adaptabili şi se străduiesc foarte mult să răspundă 
aşteptărilor celorlalți. Se poate spune că toți 
hiperadaptabilii au un stil de personalitate depresiv, dar 
asta nu înseamnă neapărat că toţi suferă de depresie 
clinică. 

Prin predispoziția lor genetică, oamenii cu structură 
depresivă vin pe lume cu un caracter paşnic şi iubitor de 
armonie, care apoi se poate deforma în urma anumitor 
influenţe educaţionale şi transforma într-o supraadaptare. 
Printre calităţile acestor persoane se numără carisma 
extrem de caldă şi gentileţea. Ei vor să fie neapărat iubiţi şi 


sunt pregătiţi să dea şi să sacrifice mult pentru asta. Pot 
empatiza extraordinar cu partenerul lor şi pot aproape să-i 
citească dorinţele din priviri. Aspiraţia lor primară este să 
înlăture barierele dintre „mine şi tine”: tânjesc după 
contopire. Un om sănătos din punct de vedere psihic şi care 
este numai puţin depresiv dispune de o mare capacitate de 
a iubi şi e pregătit să-i stea alături partenerului la nevoie. 
Balanța interioară a celor depresivi înclină în favoarea 
ataşamentului şi adaptării. Aceşti oameni se tem de 
individuatie şi de autonomie. Copilul lor umbră este convins 
că nu e destul de matur pentru viaţa asta, că nu poate sta 
pe propriile picioare. De aceea, oamenii cu structură 
depresivă ar prefera să fie absorbiți de partener şi să 
trăiască viaţa acestuia. În schimb, independenţa le provoacă 
teamă. 


Reamintesc aici că omul excesiv de adaptabil îşi înăbuşă 
dorinţele şi sentimentele, adică sinele lui, pentru a putea 
funcţiona optim. Voința proprie, ţelurile clare, dorinţa de a 
se impune - deci aptitudinile ce ţin de autonomie - rămân 
mereu în umbră. De aceea, hiperadaptabilii sunt prea puţin 
încrezători în ei şi trebuie să-şi caute siguranţa în afară, în 
relaţia cu partenerul şi/sau cu părinţii. În mod natural, copiii 
care se străduiesc să se conformeze aşteptărilor părinteşti 
întâmpină apoi cele mai mari greutăţi când e vorba să se 
elibereze de părinţi. Pentru asta ar trebui să facă exact ceea 
ce nu au învăţat, adică să fie inde-pendenţi, să aibă o voinţă 
proprie, pe care s-o folosească pentru a putea lua liber 
decizii. Din pricina nevoii lor, oamenii cu structură 
depresivă se leagă foarte puternic de partener şi speră ca 
acesta să-i conducă prin viaţă. Fiindcă nu-şi conştientizează 
propriile nevoi şi se tem teribil să nu facă greşeli, îşi deleagă 
deciziile partenerului sau părinţilor şi le vine foarte greu să- 
şi asume răspunderea pentru ei înşişi, ceea ce-i face să intre 
de obicei în rolul victimei. Simţin-du-se atât de dependenţi 


de celălalt, suferă de o teamă acută de abandon, cu care îşi 
pot sufoca partenerul, în special atunci când ea se 
manifestă printr-o gelozie intensă. Faptul că se agaţă cu 
disperare de partener îl poate face pe acesta să-şi piardă 
respectul pentru depresiv, să nu-i mai acorde atâta atenţie 
şi să se distanţeze, ceea ce amplifică tendinţa celuilalt de a 
se agăța. 

Pentru a fi mereu la dispoziţia depresivului, partenerii sunt 
nevoiţi să-şi sacrifice din independenţa şi libertatea 
personală. În plus, ataşamentul puternic al depresivului faţă 
de părinţi afectează adesea relaţia de cuplu. Copiii-umbră 
depresivi rămân adesea într-o relaţie de dependenţă cu 
căminul părintesc şi chiar şi când ajung la maturitate se 
străduiesc să împlinească dorinţele părinţilor. Situaţia poate 
deveni deosebit de dificilă dacă părinţii au nevoie de 
îngrijire. Cunosc mulţi indivizi depresivi care se sacrifică 
total, implicându-se în îngrijirea dificilă a părinţilor timp de 
ani de zile. O clientă de-a mea, activă în câmpul muncii şi 
mamă a doi copii, gătea şi făcea zilnic curăţenie pentru 
părinţii ei bătrâni, pentru că tatăl ei, deşi o ducea bine din 
punct de vedere financiar, se codea să angajeze o menajeră. 
Clienta nu se putea separa de el şi nu era capabilă să lase în 
seama lui rezolvarea acestei probleme. Abia când a ajuns să 
se confrunte cu o stare de epuizare totală şi a venit la mine 
pentru terapie a reuşit să le transfere părinţilor 
răspunderea pentru propria lor existenţă şi să le acorde 
atenţie doar într-o măsură sănătoasă. 

O altă problemă în relaţia cu indivizii depresivi este 
autenticitatea lor redusă, rezultată dintr-un contact 
discontinuu cu propriile sentimente şi nevoi şi din oroarea 
de conflict. Pe de o parte, au faţă de partener cerinţe 
exagerate în privinţa apropierii, pe de alta, nu şi le 
formulează prea clar. Asta pentru că nici ei nu ştiu prea 
bine ce vor. Ştiu mult mai adesea ce nu vor. În loc să se 


exteriorizeze,  depresivul aşteaptă ca partenerul să-şi 
dezvăluie dorinţele - adică să procedeze exact invers decât 
el. lar dacă asta nu se întâmplă, în el se strecoară 
sentimentul că partenerul nu e destul de bun - fapt pe care 
i-l şi reproşează. Uneori îl bate la cap şi e bosumflat, dar îi 
vine foarte greu să-şi prezinte într-un mod adecvat şi matur 
îngrijorările şi dorinţele. şi astfel depresivul poate să 
acumuleze din ce în ce mai multă ură pasivă, care va fi şi ea 
cel mult formulată aluziv, astfel încât este foarte posibil ca 
partenerul să nu-şi dea seama ce se petrece. De cele mai 
multe ori, partenerul nu realizează cât de rău arată relaţia 
în ochii celuilalt. Sunt mereu şocată de diferenţa uriaşă 
dintre felul în care vede depresivul calitatea unei relaţii şi 
viziunea partenerului, care habar nu are ce se întâmplă. În 
timp ce depresivul pregăteşte despărţirea, celălalt continuă 
să creadă că totul e în ordine. Depresivul se retrage din ce 
în ce mai mult din relaţie în forul lui interior, deşi, în 
aparenţă, totul e la fel ca înainte. În această fază, unii 
indivizi de acest fel sunt deschişi la aventuri şi relaţii 
extraconjugale, căutând în ele dedicarea şi atenţia pe care, 
după părerea lor, partenerul le-o refuză în mod intenţionat. 
De obicei ies din relaţie doar atunci când şi-au găsit pe 
altcineva, pentru că nu suportă să fie singuri. Partenerii se 
simt ca picaţi din lună când depresivul se desparte de ei sau 
când află că are o aventură. 

Pentru a vindeca un copil-umbră depresiv este 
indispensabilă întărirea abilităţilor lui de autonomie. Îţi voi 
arăta cum să procedezi în secţiunea intitulată „Vindecarea”. 

Ai citit până acum despre diverse mecanisme psihice 
defensive puse în slujba ataşamentului. Te-ai recunoscut în 
vreunul din ele? Dacă n-ai făcut-o încă, notează acum, în 
zona picioarelor copilului tău umbră (vezi şablonul de pe 
dosul copertei din faţă a cărţii), mecanismele pe care le 
foloseşti frecvent. 


În următoarele capitole va fi vorba despre mecanismele de 
apărare care vizează protejarea autonomiei. E posibil să te 
regăseşti şi aici, chiar dacă ai impresia că eşti mai interesat 
de ataşament. Citeşte pur şi simplu în continuare şi notează- 
ti şi aceste mecanisme alături de cele de mai sus. 


Mecanisme defensive favorabile autonomiei 


Oamenii ai căror copii-umbră se apără folosind mecanisme 
psihice de protejare a autonomiei au decis cândva, în mod 
inconştient, că pentru ei cea mai sigură alternativă e să fie 
singuri. Spre deosebire de copiii-umbră prea adaptabili, 
care sunt adesea prea încrezători, cei autonomi sunt mai 
degrabă prea  neîncrezători. În timp ce adaptabilii 
idealizează, autonomii suspectează. Stabilesc o distanţă de 
siguranţă faţă de partener, adesea şi faţă de alte persoane. 
Un astfel de individ mi-a explicat cândva: „Oamenii trebuie 
ţinuţi la distanţă, ca să-i poţi vedea mai bine”. Un studiu 
psihologic de-a dreptul emoţionant a arătat că, încă de la 
vârsta de şase săptămâni, sugarii caută aprobarea mamei. 
Mamele care au participat la aceste studii aveau mari 
probleme legate de ataşament şi trăiau cu bebeluşii lor într- 
un cămin. Interacțiunea dintre mame şi copii a fost filmată. 
La evaluare, s-a putut observa că sugarii zâmbeau când 
erau priviţi de mamele lor, dar, dacă ele priveau în altă 
parte, ei căpătau o expresie împietrită, goală. Deci simțeau 
intuitiv că trebuie să-şi facă mamele fericite şi să nu ia 
lucrurile în tragic ca să supravieţuiască. S-a observat, în 
plus, că trupul bebeluşilor care suferiseră traume devenea 
teapăn când erau ţinuţi în braţe. Într-un fel, se considerau 
singuri, pentru că simţiseră prea puţin sprijin din partea 
mamei şi nu li se părea că sunt în siguranţă în braţele ei. 
Dacă învaţă din primii doi ani de viaţă să se adapteze 
constant la nevoile părinţilor, copilul nu va căpăta 
încrederea primară necesară, anume că poate fi el însuşi, că 


e iubit şi îngrijit în mod necondiţionat. Pe o bază atât de 
nesigură nu-şi poate dezvolta o autonomie sănătoasă. În 
funcţie de profunzimea şi gravitatea experienţelor trăite, va 
rămâne captiv fie în dependenţa de părinţi/de persoanele de 
care se va ataşa, fie va decide subconştient să evite pentru 
tot restul vieţii dependenţa şi nu va mai lăsa pe nimeni să se 
apropie de el atât de mult încât să-i poată face rău. 

Oamenii pot căpăta însă o tendinţă accentuată spre 
autonomie şi în condiţii mult mai puţin dramatice decât cele 
descrise mai sus. E suficient ca părinţii sau mama să le fi 
impus pur şi simplu prea multe reguli şi/sau să-i fi protejat 
excesiv. Cazul clasic este al mamelor care se desprind 
foarte greu de copiii lor. Copiii pă-rinţilor exagera de 
protectori se simt foarte iubiţi, dar „sufocaţi” acasă. Copiii- 
umbră autonomi pot fi definiţi şi drept rebeli. Ei 
înmagazinează multă ciudă şi se apără de orice formă de 
încorsetare şi lipsire de libertate. Reacționează ca şi cum ar 
fi de-a dreptul alergici la aşteptările şi cererile partenerului 
- chiar dacă acestea sunt pe deplin justificate -, pentru că le 
confundă în mod inconştient cu solicitările şi aşteptările pă- 
rinţilor. 

De cele mai multe ori, cel care luptă pentru autonomia lui 
se teme mai tare să nu fie asimilat şi subordonat decât se 
teme că-şi poate pierde partenerul. Pe de altă parte, şi aici 
joacă un rol foarte important frica de abandon subiacentă, 
deoarece vorbim de teama persoanei de a-şi pierde 
identitatea din cauza conformării excesive, iar conformarea 
excesivă serveşte nevoii de ataşament. La fel ca aceia care 
caută ataşamentul, copiii- umbră rebeli cred că trebuie să 
se dea peste cap pentru partenerul lor. Însă acest lucru le 
provoacă ciudă, şi atunci refuză să facă exact ceea ce se 
aşteaptă de la ei. Pe de altă parte, aspiraţiile puternice spre 
autonomie pot apărea din pură teamă de abandon. Înainte 
de a fi părăsit, cel autonom preferă să-şi părăsească el 


însuşi partenerul, pentru că aşa are măcar situaţia sub 
control. 

Toate mecanismele defensive favorabile autonomiei au ca 
rezultat stabilirea distanţei faţă de partener şi controlul 
asupra lui. E vorba aici despre fuga de ne-putinţă, de 
subordonare şi de ruşine. Teama de abandon şi teama de 
eşec îi determină pe cei în cauză să-şi asigure pe cât posibil 
independenţa. Pe partea ata-şamentului, teama de abandon 
şi de eşec îi motivează pe oameni să se lege şi mai strâns de 
o persoană. Acolo se caută siguranţa în ataşament, aici, 
siguranţa în autonomie. 


Neîncrederea şi devalorizarea altora 

Copiii-umbră rebeli nu au încredere în partener şi semeni şi- 
i privesc cu suspiciune. Îşi fac griji că-şi vor pierde 
identitatea şi vor ajunge să fie controlaţi de alţii şi 
gestionează această teamă prin impunerea controlului şi a 
puterii proprii. În acest scop, păstrează o distanţă critică 
faţă de celălalt. 

Din cauza mefienţei accentuate, copilul-umbră rebel nu 
poate crea un ataşament bazat pe încredere. Neîncrederea 
îl protejează de dezamăgiri. De fapt, indivizii aceştia sunt 
convinşi că oricum vor fi părăsiţi, numai că mulţi dintre ei 
simt asta în mod inconştient, aşa că-şi fac mult mai multe 
griji la gândul că sentimentele lor ar putea să nu fie 
suficiente pentru partener. Mulţi oameni autonomi se plâng 
că sentimentele lor pentru partener dispar, şi de aceea se 
despart frecvent. Această dispariţie a sentimentelor de 
dragoste este însă doar vârful aisbergului, ceea ce este 
vizibil deasupra apei, deci ce ajunge în planul conştiinţei. 
Pierderea afecțiunii se datorează tiparului de dis-tanţare, 
care se activează mereu atunci când o relaţie devine 
constrângătoare. Îţi reamintesc că tindem să ne proiectăm 
automat imaginea de sine în mintea altora, şi atunci evident 
că un om care are o părere modestă despre sine nu se 


aşteaptă ca partenerul să ajungă la o altă părere, decât 
dacă-i arată numai partea lui cea bună. În persoanele 
autonome, acest efort de a fi cât mai puţin autentice dă 
naştere sentimentului că re-laţiile stabile sunt solicitante şi 
opresive, motiv pentru care ele văd adevărata libertate doar 
în solitudine. Sau se adaptează atât de mult, încât nici nu-şi 
mai simt propriile limite şi continuă această mascaradă o 
viaţă întreagă. Alţii cedează la un moment dat şi intră în 
depresie din cauza epuizării psihice, fenomen cunoscut sub 
denumirea de burnout. 

La distanţare şi, aşadar, la dobândirea libertăţii personale 
şi a superiorității contribuie nu doar neîncrederea generală, 
ci şi devalorizarea critică a partenerului. Deprecierea 
celuilalt şi radarul de slăbiciuni sunt tehnici uzuale de 
distanţare, pe care le-am prezentat în capitolul „Dispariţia 
bruscă a sentimentelor şi alte tehnici de distanţare” şi care, 
de cele mai multe ori, sunt folosite în mod automat şi 
inconştient. Sunt puţini cei care devin conştienţi de faptul că 
distan-ţarea lor critică e declanşată adesea de o mică jignire 
adusă amorului propriu sau de teama de abandon. E firesc 
ca în spatele devalorizării crase a partenerului să se 
ascundă adesea şi motive narcisiste, după cum am spus în 
capitolul „Alte cauze ale dispariţiei sentimentului de iubire”. 
Narcisiştii sunt în permanenţă îngrijoraţi să nu fie răniţi şi 
să nu cumva să ajungă într-o situaţie de inferioritate, de 
neputinţă, aşa cum a fost cazul în copilărie, în căminul 
părintesc. Copi-lul-umbră al unui narcisist şi-a jurat că nu va 
mai fi niciodată descurajat şi făcut de ruşine aşa cum a fost 
de propriii părinţi sau măcar de unul din ei. Dintr-o 
răzbunare inconştientă, el îi face acum pe alţii de ruşine, în 
principal pe partener, apărându-se altfel de propriile 
sentimente de inferioritate. 

Află cum te poţi extrage din tiparul tău de distanţare în 
secţiunea despre „Vindecare” a cărţii, în special în capitolul 


„Mecanisme de inversare pentru cei prea autonomi”. 


Dispariţia sentimentului de iubire şi a atracției faţă de 
partener 

Pierderea sentimentelor de dragoste şi a dorinţei este o 
reacţie care apare foarte frecvent în faţa unui aparent exces 
de apropiere din partea celuilalt şi când individul se simte 
„sufocat”. Fiindcă are o capacitate redusă de separare a 
ceea ce se întâmplă în interior de ceea ce se întâmplă în 
exterior, el tinde să-l transforme treptat pe partener într-un 
duşman. Se simte asimilat şi controlat, fapt care îi poate 
ucide sentimentul de iubire (vezi şi capitolele „Teama de a 
nu pierde fiinţa iubită stârneşte pasiuni, siguranţa 
plictiseşte” şi „Alte cauze ale dispariţiei sentimentului de 
iubire”). 

Setea de putere şi competiţia 

Încrederea e bună, controlul e şi mai bun - aceasta este 
convingerea fermă a copiilor-umbră rebeli. Ei vor, după cum 
am spus, să evite orice situaţie în care altcineva deţine prea 
multă putere şi control asupra lor şi au de aceea tendinţa să 
le exercite pe acestea ei înşişi. Îşi ţin partenerul şi semenii 
neîncrezători sub supraveghere şi vor să fie mereu bine 
informaţi în legătură cu planurile lor. În cazul cel mai rău, 
această tendinţă se poate accentua până la gelozia 
patologică. Dar chiar şi în cazurile nu foarte grave, 
parteneriatul în care unul dintre protagonişti are o nevoie 
exagerată de control se va încheia. 

Copilul-umbră al celor care luptă pentru control se fereşte 
de haos, de propria pierzanie. Oamenii aceştia se consideră 
foarte vulnerabili şi uşor de rănit, chiar dacă şi-au închis 
aceste sentimente în spatele unui zid înalt de protecţie. Vor 
să exercite controlul nu doar asupra mediului, ci şi asupra 
lor înşişi. Încearcă să-şi învingă teama de propria 
vulnerabilitate printr-o ordine meticuloasă, prin 
perfectionism şi prin respectarea unei rutine încăpăţânate. 


În cazuri mai grave, pot ajunge la adevărate compulsii sub 
forma nevoii patologice de control şi a spălării compulsive. 

Mulţi maniaci ai controlului îşi impun o autodisciplină de-a 
dreptul compulsivă. În acest caz, dorinţa de control are 
multe în comun cu aspiraţia spre perfecţiune: indivizii îşi 
numără fiecare calorie, îm-brăcămintea şi gospodăria sunt 
mereu lună, toate activităţile se desfăşoară după un plan 
rigid ş.a.m.d. 

Controlul este sora mai mică a puterii. Aidoma copii-lor- 
umbră hiperadaptaţi, copilul-umbră rebel proiectează în 
semenii lui un anumit sentiment de dominație şi 
superioritate. Doar că el nu reacţionează „cuminte”, ci 
sfidător. Oamenii dotați cu mecanisme psihice de protejare 
a autonomiei exercită o rezistenţă activă şi/sau pasivă şi se 
apără împotriva oricărei imixtiuni din afară, împotriva 
oricărei (presupuse) agresiuni la adresa lor. Problema în 
acest caz e că, adesea, ca efect al perspectivei copilului- 
umbră - din care ei sunt mici, iar celălalt e mare -, reacţia 
lor e exagerată. Apar rapid tulburări de percepţie. O 
observaţie nevinovată sau cine ştie ce măruntiş uitat sunt 
interpretate în mod greşit drept agresivitate sau lipsă de 
respect. „Res-pectul” este una dintre valorile cele mai dragi 
celor puternici. Copilul lor umbră nu a fost tratat cu respect 
de către părinţi, motiv pentru care are în suflet o rană 
adâncă. Vorbele urâte, critica, lipsa de atenţie sau spiritul 
îndărătnic al celuilalt pot face aceste răni să usture. 

În timp ce scriu aceste rânduri, nu pot să nu mă gândesc 
la binecunoscutul tip macho - un model masculin aflat, din 
fericire, pe cale de dispariţie, cel puţin în nordul şi în 
centrul Europei. Un macho celebrează şi pune în scenă 
puterea, pe care şi-o exercită în special asupra femeilor. 
Această atitudine este transmisă adesea generaţii la rând. 
De multe ori şi tatăl lui a fost un macho sau, formulat ceva 
mai agreabil, un patriarh. Fiii suferă din cauza taţilor 


autoritari, care sunt un exemplu viu de pseudoforţă, dar 
care nu le arată cum să gestioneze sentimente precum 
teama, tristeţea, ruşinea şi neputinţa. Aceste dovezi de 
slăbiciune sunt încuiate în sufletul băiatului, şi în urma lor 
rămâne o carcasă a puterii care nu recunoaşte decât 
sentimentele ce vădesc forţă, precum furia, agresivitatea, 
dar şi bucuria. Pentru a-şi păstra puterea, macho trebuie să- 
şi supună partenera (şi pe alţi oameni). El nu-şi poate 
percepe puterea decât ca pe o poziţie de superioritate. 
Gândeşte exclusiv în termeni de superioritate şi 
inferioritate. În lumea lui, într-un parteneriat nu există 
conceptul de egalitate. Dacă vrei să te descurci cu un 
macho autentic, nu-ţi rămân decât refularea sau retragerea 
în forul interior. Femeile care merg braţ la braţ cu un macho 
prin viaţă ocolesc adesea regulile impuse, făcând pe ascuns 
ceea ce-şi doresc. Apărarea deschisă şi autoafirmarea n-ar 
face decât să amplifice tensiunea din cuplu. Singura şansă 
de a-ţi recăpăta libertatea e să te desparti de un asemenea 
partener. Asta dacă nu cumva e înclinat spre introspecţie şi 
e capabil să se schimbe. În cazul setei de putere, se vede 
foarte clar inversiunea rolurilor făptaş-victimă: cel asuprit 
odinioară, în copilărie, devine asupritorul şi trezeşte în 
partener exact sentimentul de neputinţă pe care nu vrea să-l 
simtă el însuşi. 


Fuga şi evitarea 

Două dintre cele mai răspândite şi pe deplin justificate 
mecanisme psihice de apărare sunt fuga şi evitarea. Îţi 
reamintesc că toate mecanismele defensive reprezintă 
încercări de soluţionare a unor probleme. În funcţie de cum 
ne apreciem şansele finale de câştig, intrăm într-un conflict 
sau îl evităm. Un mecanism de apărare devine nociv abia 
atunci când nu rezolvă problemele - cel puţin pe termen 
lung -, ci le provoacă. În acest sens, evitarea pe termen 
lung a unei situaţii sau acţiuni creează sau agravează 


problema. Un exemplu de asemenea „cerc vicios”, după 
cum îl numesc psihologii, este gestionarea fricii: temerile 
cresc atunci când sunt abordate mereu doar în mod 
indirect. 

Oamenii atraşi de autonomie au graniţe interioare 
penetrabile. Nu reuşesc să rămână ei înşişi în cursul 
contactelor cu ceilalţi, deoarece s-au obişnuit din copilărie 
să se adapteze ca să răspundă aşteptărilor. De îndată ce în 
încăpere intră un om care ar putea avea aşteptări de la ei, 
tiparul lor de adaptare se activează. Când se află în legătură 
cu ceilalţi, ajung foarte uşor să nu mai fie ei înşişi, în special 
în relaţiile sentimentale apropiate, de aceea preferă să se 
retragă între propriii patru pereţi. Doar atunci îşi permit să 
facă ce vor. În plus, în solitudine îşi pot da cel mai bine 
seama de ceea ce vor şi cum se simt. Dar nu numai 
retragerea în singurătate, ci şi evadarea în diverse activităţi 
este un mecanism de apărare preferat, prin care aceşti 
indivizi se protejează de o apropiere prea mare în cuplu. 
Evadarea în muncă, în pasiuni, în internet sau în relaţii 
pasagere reprezintă metode verificate prin care se izolează 
de solicitările partenerului. Fuga aceasta e un mijloc 
potrivit nu doar de a scăpa de partener, ci şi de a-şi abate 
atenţia de la propriile temeri interioare. Milioane de oameni 
al căror copil-umbră e stresat sau chiar deznădăjduit nu pot 
sta locului, pentru că în linişte îşi aud mai tare nesiguranța 
şi temerile. Prin necontenita lor agitaţie şi forfotă, îi calcă 
pe nervi pe cei din jur. Distragerea propriei atenţii poate fi 
şi ea o tehnică potrivită de gestionare a problemelor. Dar, 
atunci când distragerile agravează problemele în loc să le 
rezolve, acestea din urmă trebuie înfruntate. Dacă ne tot 
eschivăm, îi semnalăm creierului, în mod repetat, că nu 
avem nicio şansă să le rezolvăm. Şi, cu cât evităm ceva mai 
mult timp, cu atât mai adânc ni se întipăreşte acest mesaj în 
creier. Manevrele de evitare şi teama devin din ce în ce mai 


puternice. În schimb, dacă abordăm problema şi găsim o 
soluţie, suntem foarte mândri de noi şi fericiţi, iar data 
viitoare ne vom teme mult mai puţin de aceeaşi situaţie. 

În capitolul „Alte cauze ale dispariţiei sentimentului de 
iubire” am vorbit despre tanatoză (termenul de specialitate 
este „disociere”). E vorba, de fapt, despre o formă specială 
de evadare - evadarea în interior, un mecanism de apărare 
dobândit adesea în copilărie, când, sugari sau copii mici 
fiind, indivizii nu aveau unde să fugă fizic, aşa că au învăţat 
să-şi închidă sentimentele în ei şi să întrerupă orice contact 
cu ele. Oamenii care se simt imediat copleşiţi de apropierea 
partenerului au deseori tendinţa să reacționeze astfel. 
Partenerul simte atunci, la rândul lui, că celălalt nu e deloc 
prezent, ceea ce îi trezeşte sentimente foarte dureroase de 
abandon - acel abandon abisal, cu care copilul-umbră al 
disociatorului a făcut cunoştinţă foarte devreme în viaţă. Şi 
în acest caz se poate obser-va foarte clar cum sentimentele 
apăsătoare pe care unul din parteneri şi le neagă se 
transmit aproape inevitabil celuilalt. 


Agresivitatea şi atacul 

Încă din preistorie, agresivitatea şi atacul au fost mijloacele 
preferate de apărare a vieţii şi a teritoriului. Amândouă sunt 
reacţii la încălcarea graniţelor personale, deci servesc 
conservării sinelui şi a speciei. Concurența pentru habitate 
şi resurse este un puternic factor motivant. raiul 
„impreună” (ataşament), într-o relaţie prietenoasă, şi cel 
„impotriva” altuia (autonomie), într-una duşmănoasă, sunt 
experienţe fundamentale în viaţa oricărui om. 

Problema este cum definim, în lumea noastră mai mult sau 
mai puţin civilizată din secolul XXI, încălcarea graniţelor şi 
agresivitatea. Copiii- umbră rebeli pot simţi că le-au fost 
încălcate graniţele chiar şi atunci când partenerul se află în 
aceeaşi încăpere cu ei sau îi sună. Se simt foarte rapid 
presaţi de aşteptările celuilalt (chiar dacă acestea sunt 


întemeiate) şi, în funcţie de temperament, fug sau 
ripostează. Mulţi folosesc alternativ diferite mecanisme 
psihice de apărare, în funcţie de starea de spirit şi de 
posibilităţi. Agresivitatea este un răspuns la teama copilului- 
umbră: prin agresivitate, insulte, certuri pornite din senin, 
partenerul e ţinut la distanţă de cel pe care-l ameninţă cu 
dorinţele şi cererile lui de apropiere. Sau agresivul suferă 
de teama de abandon şi vrea să-l domine pe celălalt pentru 
a-i preveni eventuala dorinţă de autonomie. Indivizii foarte 
dominatori încearcă să-şi păstreze controlul asupra 
partenerului prin agresivitate, atac şi manifestări de forţă, 
pentru a nu fi ei înşişi răniţi. 

Dar agresivitatea poate apărea şi din frustrare şi rănire 
excesivă. Astfel, până şi copiii-umbră mai iubitori de 
armonie, mai adaptaţi, pot deveni deosebit de răi când 
partenerul le refuză solicitările de apropiere şi ataşament. 
La un moment dat se pot simţi atât de frustraţi şi de răniţi, 
încât furia lor devine mai puternică decât teama de conflict. 
Atunci apar lacrimile, scenele şi reproşurile la adresa 
celuilalt. Reamintesc că oamenii care au o teamă pasivă de 
ataşament, adică se agaţă cu disperare de un partener care 
încearcă să evadeze, pierd absolut complet controlul. De 
aceea tânjesc să-l obţină din nou şi să-şi recâştige astfel 
autonomia. Din acest motiv, până şi cei hiperadaptabili pot 
folosi mecanisme psihice de protejare a autonomiei când e 
vorba de viaţa lor, adică de păstrarea partenerului 
ambivalent în relaţie. 


Înălţarea de ziduri invizibile şi refuzul de a vorbi 

Ridicarea unor ziduri invizibile, pierderea vremii, în- 
târzierea, negarea şi sabotarea sunt manifestări tipice ale 
agresivităţii pasive, adică ale agresivităţii de delimitare. 
Când indivizii pasiv-agresivi se simt răniţi, chiar dacă numai 
puţin, sau copleşiţi de aşteptările partenerului, se izolează 
nu doar înăuntrul lor, ci şi în plan exterior. Partenerii, 


deznădăjduiţi, se lansează în monologuri, explică, 
analizează, luptă, ţipă, plâng - şi se lovesc de un zid de 
tăcere sau de comentarii monosilabice. Uneori primesc 
asigurări de îmbunătăţire a situaţiei, dar apoi nu se 
întâmplă nimic, sau celălalt pune în aplicare schimbările 
promise atât de chinuitor de lent, încât partenerul 
neajutorat care şi le do-reşte atât de mult ajunge cu nervii 
ferfeniţă. În cartea lui Wie Partnerschaft gelingt - 
Spielregeln der Liebe (Cum reuşeşte un parteneriat - 
regulile jocului în iu-bire), Hans Jellouschek face deosebirea 
între agresivitatea de impunere şi agresivitatea de 
delimitare. În cazul primei, vrem să atingem un anumit 
scop: „Fă ordine odată!” În cazul celei de-a doua, e vorba de 
apărarea graniţelor noastre: „Nu te amesteca în treburile 
mele!” S-ar putea spune că agresivitatea de impunere e 
activă, iar cea de delimitare e pasivă. Nu arareori, rolurile 
sunt împărţite unilateral, astfel încât unul dintre parteneri 
solicită în permanenţă un lucru pe care celălalt îl refuză. De 
exemplu, Julia cere adesea mai multă apropiere şi 
angajament din partea lui Robert, care însă îi sunt refuzate. 
Deci Robert e dominat de agresivitate de delimitare, în timp 
ce Julia manifestă agresivitate de impunere. Julia are cereri 
atât de radicale exact pentru că Robert o ţine mereu la 
distanţă, delimitându-se de ea. Din afară, ar putea părea că 
el este cel mai liniştit şi mai echilibrat dintre cei doi, iar 
Julia joacă rolul Xantipei. Dar, ca în cazul adevăratei 
Xantipa, soţia lui Socrate, cererile Juliei sunt cât se poate de 
raţionale şi devin din ce în ce mai agresive doar pentru că 
Robert le refuză cu încăpă-ţânare. Acest boicot pasiv are la 
fel de multă energie agresivă ca şi agresivitatea activă. 
Xantipa, care avea grijă de copii şi de casă, era şi ea 
nervoasă, şi nu pe nedrept, pentru că Socrate al ei întârzia 
mereu prin cine ştie ce piaţă, discutând cu oamenii, în loc să 
vină acasă şi să-i dea o mână de ajutor. 


În general, oamenii pasiv-agresivi nu au avut voie să-şi 
manifeste deschis furia în copilărie. Părinţii nu erau în stare 
să reacționeze cumpătat la accesele lor de furie, ba adesea 
aveau şi ei atâta oroare de conflict, încât erau un exemplu 
prost pentru copil. Există familii în care orice potenţial 
conflict a fost sistematic mu-şamalizat. Furia acumulată nu 
poate fi însă înăbuşită la nesfârşit şi-şi caută supape de 
eliberare în formă pasivă. Indivizii pasiv-agresivi au strâns 
în ei multă ciudă şi furie rece. Teama de conflict îi face să se 
adapteze prea mult la aşteptările partenerului şi semenilor 
şi să-şi înăbuşe propriile nevoi. Pentru asta ei se condamnă 
într- o măsură şi pe ei înşişi, dar îl acuză mai mult pe 
partenerul aparent dominant, care va fi pedepsit cu o 
blocadă pasivă. Cu toate acestea, cel care împiedică 
cooperarea şi continuarea traiului în doi e de fapt pasiv- 
agresivul, aparent adaptat. Adesea el se consideră însă 
victimă, la fel ca Robert, şi i se pare că se supune prea mult 
dorințelor partenerului, ceea ce, în ochii lui, justifică actele 
de sabotaj pe care le întreprinde. Aici e vorba mai degrabă 
despre o tulburare majoră de percepţie a copilului-umbră. 
Dintr-o teamă inconştientă de respingere, pasiv-agresivul 
nu-şi exprimă dorinţele şi spune „da” deşi vrea să spună 
„nu”. El nu-şi percepe partenerul ca pe un egal, ci îl 
consideră un superior puternic. De cele mai multe ori, e 
vorba de proiectarea imaginii unui părinte dominant asupra 
actualului partener de cuplu. Ca un copil mic şi sfidător, 
pasiv-agresivul trebuie să-i nege celuilalt drepturile ca să-şi 
păstreze el autonomia. Copilul lui umbră nu vrea să asculte 
şi face adesea pe dos faţă de cum i se cere sau nu face nimic 
şi procedează pur şi simplu cum îl taie capul. Încă o dată, 
prin intermediul partenerului sunt blocate sentimentele pe 
care copi-lul-umbră bosumflat nu vrea să le simtă: neputinţa 
şi neajutorarea. Individul pasiv-agresiv  necizelat este 
absolut tipic pentru acest fenomen care e mai degrabă 


masculin decât feminin, întrucât femeile, datorită 
deschiderii lor sociale, se descurcă mai bine să vorbească 
despre sentimentele şi nevoile lor. Pasiv-agresivul lipsit de 
fineţe are o teamă ancestrală, neconştientizată, de a se lăsa 
dominat de o femeie aparent superioară, motiv pentru care, 
de cele mai multe ori, se închide în sine şi face doar ce vrea. 
„Lasă-mă în pace!” este motivul central, dacă nu unic, al 
dorintelor lui într-o relaţie. 

O altă manifestare a agresivităţii pasive sunt lipsa şi 
refuzul plăcerii sexuale. Pentru că pasiv-agresivii au în mod 
cronic sentimentul că trebuie să se conformeze aşteptărilor 
partenerului, vor ajunge foarte rapid să simtă că sexul e o 
obligaţie. Bineînţeles că asta ucide atracţia erotică. Copilul- 
umbră îmbufnat al acestor oameni gândeşte astfel: „Cel 
puţin corpul meu îmi aparţine, pe ăsta nu-l mai primeşti, ca 
pe toate celelalte”. În spatele acestei reacţii se ascunde 
adesea şi teama unui eşec sexual, după cum am menţionat 
în subcapitolul „Bărbaţi prea cuminţi”. 


Intelectualizarea şi raţionalizarea 

Alte două mecanisme prin care putem ţine la distanţă 
sentimentele proprii şi pe ale partenerului sunt 
intelectualizarea şi raţionalizarea. Am putea rezuma u- 
moristic această atitudine cu afirmaţia: „Nu pot avea o 
relaţie cu tine din motive politice”. Ca în cazul tuturor 
mecanismelor psihice favorabile autonomiei, şi acesta e 
folosit mai degrabă de bărbaţi decât de femei. Oamenii care 
se bazează adesea, şi aproape exclusiv, pe rațiune nu prea 
intră în contact cu sentimentele lor, aşa că le e greu să ia 
decizii clare în problemele amoroase. În loc să trăiască pur 
şi simplu o relaţie de dragoste, unii se pierd în discuţii 
teoretice despre existenţa iubirii şi utilitatea ei. Această 
intelectualizare sfârşeşte adesea în discuţii nesfârşite cu 
parte-nerul, care nu fac decât să provoace şi mai multă 
confuzie. „Intelectualilor” le place să pună capăt unei relaţii 


din motive „pur raţionale”. De exemplu, constată că relaţia 
nu poate rezista din cauza diferenţei de vârstă dintre cei 
doi, deşi sunt deja împreună cu celălalt de câţiva ani şi 
diferenţa de vârstă nu s-a schimbat între timp. Partenerul 
deznădăjduit îşi smulge părul din cap, neputând pur şi 
simplu să înţeleagă, şi pe bună dreptate, de ce „omul 
raţiunii” pune punct relaţiei pe baza unor fapte pe care le 
ştia foarte bine dinainte. 

În realitate, în spatele fațadei de raționalitate se ascund 
temerile de abandon şi de eşec ale „intelectualului”. Adesea, 
acesta îşi ţine vulnerabilitatea atât de bine sub control încât 
nici măcar n-o mai simte. Din cauza tiparului masculin al 
socializării, mulţi bărbaţi au dificultăţi în gestionarea 
sentimentelor care vădesc fragilitate, precum tristeţea, 
neputinta, teama şi ru-şinea, aşa cum am tot repetat până 
acum. Le înlocuiesc cu un comportament agresiv sau 
evadează în ra-ţionalitate. În cazul problemelor practice, 
aceasta din urmă poate oferi soluţii logice, dar în 
problemele amoroase nu prea e de ajutor. Fuga de propriile 
sentimente este şi unul din motivele pentru care bărbaţii 
preferă să caute soluţii rapide atunci când femeile le 
povestesc despre probleme personale. Dacă ar fi să 
empatizeze cu ele, ar trebui să intre în contact cu propriile 
lor sentimente. Dar, fiindcă preferă să evite sentimente 
precum tristeţea sau teama, ei încearcă să treacă rapid la 
alt subiect, moment în care femeia se simte neînţeleasă şi 
trimisă la plimbare. Teama bărbaţilor de sentimentele care 
vădesc slăbiciune ar putea fi şi unul din motivele pentru 
care, de obicei, le e mai greu să reflecteze decât femeilor. 
Mulţi preferă să se ocupe de fapte, nu de sufletul lor. Sau se 
ocupă, aparent, de trăirile lor psihice, dar fac asta în felul 
lor obişnuit, intelectual-teoretic, astfel încât să nu intre în 
contact cu propriile sentimente. Unii îşi doresc şi să poată 
simţi, dar mulţi pur şi simplu nu ştiu cum. Acestora din urmă 


le recomand ca, pe parcursul zilei, să se oprească de mai 
multe ori pentru câteva momente, să se concentreze asupra 
zonei toraco-abdominale şi să-şi pună întrebarea: „Ce simt 
în această clipă?” Dacă descoperă un sentiment cât de firav, 
n-ar trebui să-l alunge, ci să-i lase spaţiu să se dezvolte - şi 
asta în mod conştient. De cele mai multe ori, ajută foarte 
mult să acorzi pur şi simplu mai multă atenţie propriilor 
sentimente, în loc să le alungi din reflex. Ca să nu uiţi acest 
mic exerciţiu de atenţie în viaţa de zi cu zi, îţi recomand să-ţi 
pui un ceas, un inel sau o brățară, astfel încât, când privirea 
îţi cade asupra lui, să-ţi aminteşti să faci scurta pauză 
recomandată mai sus. 


Mecanisme defensive ale personalităţii narcisiste 

Conform unei legende greceşti, frumosul tânăr Nar-cis s-a 
îndrăgostit de el însuşi când şi-a văzut chipul oglindit într-un 
lac. Tot restul vieţii a suferit de o iubire nepotolită de sine. 
Prin urmare, narcisistul este un om care se percepe măreț şi 
important, într-o manieră egocentrică. În realitate, 
demonstraţia propriei măreţii şi infailibilităţi este doar un 
mecanism de apărare, pe care-l dezvoltă subconştient ca să 
nu mai simtă, pe cât posibil, rănile copilului său umbră. 
După constatările mele, dacă isteria e diagnosticată mai 
frecvent la femei, narcisismul e tipic pentru bărbaţi. Dar 
isteria şi narcisismul au multe în comun în manifestările lor. 
De exemplu, în ambele cazuri, cel în cauză vrea să aibă 
parte de cât mai multă recunoaştere. Copilul lui umbră se 
teme exagerat să nu fie respins, criticat şi făcut de ruşine. 


Oamenii cu personalitate narcisistă au învăţat de la o 
vârstă fragedă să-şi reprime copilul-umbră, care se simte 
incapabil şi fără valoare, şi şi-au creat un al doilea sine, un 
sine ideal, care vădeşte eforturile narcisistului de a se ridica 
deasupra mediocrităţii. Narcisiştii îşi dau toată silinţa să 
devină oameni deosebiți, căci copilul lor umbră simte exact 
contrariul. Pentru a-l ţine în şah, îşi doresc să aibă parte de 


realizări extraordinare, de putere, frumuseţe, succes şi 
recunoaştere.  Narcisismul e format de fapt dintr-un 
mănunchi întreg de mecanisme defensive. Din păcate, 
printre ele se numără şi devalorizarea altora. De exemplu, 
narcisiştii au un simţ deosebit cu care detectează 
slăbiciunile celuilalt, pe care le verbalizează cu dragă inimă 
sub forma unei critici acide. De fapt, nu-şi pot suporta 
propriile slăbiciuni, de aceea nu le suportă nici pe ale 
semenilor. Concentrându-se asupra defectelor altora, îşi 
abat atenţia de la propriile hibe. Iar critica declanşează în 
semenii lor exact acele sentimente pe care nu vor să le 
simtă ei înşişi: o puternică nesiguranţă de sine şi un 
sentiment de inferioritate. Principiul inversiunii rolurilor 
între făptaş şi victimă se vede deosebit de clar la narcisişti. 

Sunt însă şi unii narcisişti care aleg exact mecanismul 
contrar pentru a se valoriza: îi idealizează pe cei apropiaţi. 
De exemplu, se laudă cu un partener de cuplu grozav, cu 
copiii lor minunaţi şi cu prietenii importanţi. Mulţi au 
ambele reacţii, de idealizare şi de devalorizare. Se întâmplă 
frecvent ca o nouă cunoştinţă sau iubire să fie mai întâi 
idealizată, apoi  devalorizată şi, în cele din urmă, 
abandonată. 

Indiferent că preferă să idealizeze sau să devalorizeze, 
narcisiştilor le place să se laude cu capacitățile, 
proprietăţile şi realizările lor. Nu fac însă acest lucru 
neapărat foarte sonor şi cu mare tam-tam. Există şi 
narcisişti în surdină, de cel mai multe ori intelectuali, care- 
şi etalează într-o manieră decentă superioritatea şi 
unicitatea. 

Narcisiştii au însă şi laturi care-i fac simpatici. Pot fi 
fermecători, amabili şi interesanti. Unii dintre ei sunt de-a 
dreptul carismatici. Setea de succes îi poate ajuta să ajungă 
departe pe plan profesional şi să se bucure de o bună 
reputaţie, deci strădaniile lor de a deveni oameni deosebiți 


sunt adesea fructuoase. Asta atrage în siajul lor alţi 
narcisişti, dar şi oameni cu o personalitate dependentă. 
Dacă doi narcisişti activi ajung să formeze un cuplu, relaţia 
este de cele mai multe ori un carusel care poate să urce pe 
culmile pasiunii, de unde să se prăbuşească în răniri 
reciproce. Dacă are mai degrabă o natură dependentă, 
partenerul narcisistului poate lăsa atacurile verbale să 
curgă fără să se apere şi se va strădui din greu să răspundă 
aşteptărilor celuilalt. Intenţia lui e sortită oricum eşecului 
pentru că, oricât de „ascultător” ar fi, comportamentul lui 
nu schim-bă cu nimic tulburarea de percepţie a 
narcisistului. Aceasta constă în estomparea aproape tuturor 
slăbiciunilor proprii, în combinaţie cu mărirea sub lupă a 
micilor şi aparentelor cusururi ale partenerului. Narcisistul 
ajunge, de exemplu, să-şi îngusteze câmpul vizual şi să-şi 
aţintească privirea asupra nasului ceva mai lung al celui de 
lângă el, în timp ce toate calităţile acestuia îi dispar din 
vedere.  Presupusul defect îl enervează teribil, căci 
partenerul ar trebui tot timpul să lucreze la creşterea 
prestigiului narcisistului şi, deci, să fie exact ca el, perfect. 
Nimeni nu are vreo şansă împotriva radarului de slăbiciuni 
al narcisistului. Partenerii dependenţi sunt însă de părere 
că, dacă ar fi mai buni sau mai frumoşi, narcisistul ar fi 
mulţumit de ei. Acesta este un sofism tipic al copilului- 
umbră, care se întâlneşte nu doar în relaţiile legate cu 
narcisişti. Mulţi oameni tind să se lase afectaţi de critici, 
oricât ar fi de nedrepte sau ar apărea de rar. Din pricina 
influențelor din copilărie pe care le poartă în ei, au în 
permanenţă senzaţia că sunt vinovaţi şi că nu sunt destul de 
buni. Asta se întâmplă chiar şi atunci când partenerul şi-a 
dat seama de multă vreme că are lângă el un narcisist şi că 
nu din vina lui e în permanenţă criticat. Copilul său umbră 
însă nu ajunge să recunoască acest fapt şi rămâne captiv în 
sentimentul de inferioritate, care îi e amplificat de criticile 


narcisistului. Ca să se vindece, vrea neapărat să obţină 
recunoaşterea narcisistului şi se strădu-ieşte şi mai mult să-i 
fie pe plac. Dar narcisistul rămâne aşa cum e. Dependentul 
se simte atunci ineficient şi neputincios, ceea ce-i 
accentuează dependenţa resim-ţită. Un adevărat cerc vicios. 

Ambiţia extremă şi setea de putere ale narcisiştilor le 
stârnesc antipatia colegilor şi superiorilor. Ceea ce 
îngreunează relaţiile cu ei este faptul că se simt imediat 
atacați. Pentru alţii e greu de înţeles de ce nar-cisiştii se 
arată ofensaţi de lucruri atât de banale, cu atât mai mult cu 
cât, dacă e să-i judeci după aparenta lor siguranţă de sine, 
nu lasă în niciun caz impresia unui suflet sensibil. Dar 
copilul lor umbră extrem de rănit şi nesigur nu se retrage 
trist când se simte jignit, ci se înfurie groaznic. Furia şi 
ranchiuna sunt două dintre emoţiile dominante ale 
narcisiştilor. Pe de altă parte, ei pot cădea şi în stări 
pronunţat depresive a-tunci când mecanismele lor preferate 
nu au succes şi suferă un eşec personal. Copilul lor umbră 
se cufundă atunci în cea mai adâncă deznădejde, fiindcă îşi 
percepe la adevăratele dimensiuni inadecvarea şi defi- 
cienţele. Pentru a-l ocroti, adultul se va strădui să aibă din 
nou succes apelând la vechile lui mecanisme. Uneori 
suferinţa este atât de mare, încât narcisistul se sinucide sau 
începe să facă psihoterapie. În acest ultim caz poate învăţa 
să-şi accepte şi să-şi consoleze copilul-umbră, astfel încât 
acesta să se simtă înţeles şi valoros fără să aibă impresia că 
trebuie să facă ceva deosebit. 

De altfel, narcisismul este un mecanism de apărare pe 
care-l aplicăm cu toţii. A defini pe cineva drept „narcisist” 
depinde doar de măsura în care îl foloseşte. În realitate, toţi 
recurgem la mecanismele defensive narcisiste: vrem să ne 
prezentăm cât mai bine şi în acest scop îi putem devaloriza 
uneori pe alţii; ne place să ne mai lăudăm din când în când 
şi toţi avem, la un moment dat, dorinţa de grandoare; toţi 


punem uneori reflectoarele pe slăbiciunile altora şi ne 
simţim prost când partenerul ne face „de ruşine”. Încercăm 
pe cât posibil să nu simţim copilul-umbră din noi şi să ne 
ascundem defectele, aşa încât respingerea şi critica ne 
rănesc. 

Ca şi indivizilor isterici, narcisiştilor le vine greu să-şi 
recunoască structura personalităţii. Dar, dacă reuşesc s-o 
facă, pot găsi şi ieşirea din acest tipar. Au nevoie să-şi 
accepte slăbiciunile şi să-şi consoleze bietul copil-umbră, 
care atunci nu va mai căuta în permanenţă confirmarea din 
afară şi nici nu va mai trebui să-i devalorizeze pe ceilalţi. În 
secţiunea intitulată „Vindecarea” vei găsi o mulţime de 
sfaturi utile dacă ţi-ai dat seama că eşti narcisist. 


Mecanisme defensive ale personalităţii obsesive 

Oamenii cu o personalitate obsesivă au o sete nemăsurată 
de control: vor să-i stăpânească pe toţi şi pe toate. 
Dezvoltarea capacităţii de autonomie lea fost puternic 
afectată în copilărie de normele şi regulile mult prea stricte 
impuse de părinţi. Aceste norme au fost interiorizate atât de 
puternic de 


copilul lor umbră, încât au ajuns să fie propriile lor noţiuni 
de bine şi râu, drept şi nedrept. Copilul lor umbră e plin de 
nesiguranţă şi de un sentiment de inferioritate, pe care ei 
cred că trebuie să le reprime prin acţiuni compulsive. 
Personalitatea obsesivă este reversul celei isterice. Dacă 
obsesivul acumulează în interior un număr foarte mare de 
reguli şi legi, istericul urăşte toate graniţele şi legile care-l 
limitează şi se străduieşte să le evite şi să le abroge. 
Obsesivii au tendinţa de a fi pedanti, suferă de o zgârcenie 
extremă şi sunt adepţii respectării draconice a regulilor. Nu 
au încredere în ei înşişi şi în relaţiile lor. Pentru 
autoapărare, s-au ancorat la polul autonomiei, conform 
principiilor: „Cel mai bine e să te bazezi doar pe tine însuţi” 
şi: „Dacă toată lumea mi-ar respecta regulile, totul ar fi în 


ordine”. Pentru acest mecanism defensiv plătesc un preţ 
foarte mare, şi anume reprimarea propriilor nevoi. Nimic nu 
poate fi spontan şi involuntar. Viaţa nu poate fi pur şi simplu 
savurată. Fiecare acţiune a lor este supusă unei structuri şi 
rutine rigide. Deoarece funcţionează conform unui plan bine 
pus la punct, obsesivii adesea nu au habar ce simt. În 
spatele tulburării lor se ascunde teama de eşec şi de 
pierdere în plan emoţional. Ei încearcă să deţină controlul 
stabilind reguli fixe. 

Prin urmare, compulsia este, pentru aceşti oameni, o 
încercare activă de a-şi controla propria viaţă şi pe a 
semenilor. Obsesivul îşi aplică şi lui, şi altora diverse 
constrângeri. El are nevoie de putere. Ca atare, ajunge 
foarte rapid urât, fiindcă oamenilor nu le place să li se 
poruncească; au senzaţia că obsesivul le dă lecţii şi îi 
devalorizează. 

Normele acestui tip de individ sunt adesea mai importante 
decât legăturile sale personale. Dacă partenerul nu e 
pregătit să le respecte, relaţia se încheie - cel puţin atâta 
timp cât nu e vorba de o căsnicie, considerată un contract 
obligatoriu care nu trebuie desfăcut. Şi legătura cu propriii 
copii poate fi ruptă, dacă obsesivului i se pare că aceştia au 
un comportament „necorespunzător”. Conform lui Rainer 
Sachse, un cunoscut cercetător al personalităţii, obsesivul 
este atât de îndârjit fiindcă se teme că alţi oameni iar putea 
arăta cât de uşoară şi de relaxată poate fi viaţa. El nu vrea 
să fie ispitit, de aceea mediul său trebuie să se structureze 
după normele lui. Această impunere egoistă de reguli e 
mascată însă de lozinci morale care vorbesc despre o lume 
mai bună. Oamenii care nu respectă principiile obsesivului 
sunt devalorizaţi şi catalogati drept imorali, antisociali, fiinţe 
dăunătoare societăţii. 

În sens pozitiv, compulsia poate fi considerată o încercare 
de a face totul corect şi de a păstra tradiţiile. Oamenii 


sănătoşi psihic care prezintă doar uşoare accese compulsive 
sunt ocrotitorii tradiţiilor şi ai ordinii, păstrătorii vechilor 
obiceiuri şi datini. Sunt exacţi în tot ceea ce fac şi te poţi 
baza pe ei sută la sută. Rămân loiali şi răbdători în relaţii, 
chiar dacă acestea nu le fac bine - în parte, şi din cauza 
fricii lor de tot ce e incert şi nou. Ceea ce este bine- 
cunoscut le oferă cea mai mare siguranţă. 

Fiindcă au aşteptări foarte mari legate de respectarea 
regulilor şi îndeplinirea datoriei, obsesivii ezită să se lege 
prea strâns de cineva. În primul rând, înainte de căsătorie, 
au mari îndoieli asupra oportunității ei şi a partenerului 
ales. Se împotrivesc căsătoriei, deşi aceasta corespunde 
sistemului tradiţional de valori. Opoziția lor se alimentează 
din percepţia compulsivă că matrimoniul e un contract 
imposibil de desfăcut. Pentru ei, faptul că nu au voie să se 
despartă odată ce au semnat un contract e de la sine 
înţeles. Cu cât au mai puternic evidenţiate trăsăturile 
obsesive, cu atât relaţia este mai formalizată. Căsătoria va fi 
privită ca un contract pe vecie, cu obligaţii reciproce. 
Deoarece şi-au închinat viaţa datoriei, e posibil să-l urască 
din ce în ce mai mult pe partenerul de viaţă, alături de care 
se simt constrânşi să rămână. Se poate ajunge la forme de 
relaţie sadică, în care obsesivul caută să-şi chinuie 
partenerul de care se simte înlănţuit. 

Pentru obsesivi, iubirea e o ameninţare în sine, mai ales în 
forma ei periculoasă, de pasiune şi  îndrăgostire. 
Îndrăgostirea şi pasiunea sunt contrariul planului şi 
structurii, ceea ce pentru obsesivi e cât se poate de 
neliniştitor. În consecinţă, ei vor încerca să-şi ţină 
sentimentele sub control şi nu-şi doresc să se bazeze pe ele. 
Şi mai frustrant e faptul că, odată ce şi- a trăit întreaga viaţă 
încercând să-şi reprime sentimentele, obsesivul nu ştie cum 
să şi le exteriorizeze. I se par suspecte, la fel ca 
sentimentele altor oameni. E în stare să distrugă situaţiile 


romantice dintr-o lovitură, printr-o observaţie total 
deplasată. În orice caz, într-o relaţie amoroasă e foarte 
zgârcit cu exprimarea sentimentelor. 

Gândirea obsesivă este structurată pe ierarhii. Categoriile 
cu care operează sunt  sus/jos,  superior/inferior, 
putere/neputinţă, a câştiga/a pierde. Pentru că le-a simţit pe 
propria piele în copilărie, copilul-umbră al acestui individ şi- 
a jurat să nu mai ajungă niciodată în situaţiile de neputinţă 
şi inferioritate pe care le-a trăit alături de părinţi. De aceea 
poartă multe lupte pentru putere în relaţiile sale: el trebuie 
să-şi păstreze neapărat superioritatea. Partenerului nu-i 
rămâne decât să se supună regulilor sau să se despartă de 
el. În efortul lui convulsiv de a nu ajunge într-o situaţie de 
inferioritate, individul obsesiv se aşteaptă la supunere 
totală. E foarte greu să porţi cu el discuţii despre relaţie, 
deoarece şi aici domină teama lui de subordonare şi 
anihilare, care-l face să acţioneze extrem de autoritar şi 
dominator. Autoritarismul lui poate fi destul de enervant, 
chiar şi în cazul celor care prezintă doar trăsături obsesive 
atenuate. 

O altă problemă în relaţia cu obsesivii este lipsa lor de 
spontaneitate şi incapacitatea de a se entuziasma cu 
adevărat. Partenerul lor tânjeşte adesea după mai multă 
apropiere şi afecţiune şi-şi doreşte să petreacă mai mult 
timp împreună. Obsesivul i le poate acorda, însă va elabora 
un plan exact şi în acest caz. Ar putea decide, de pildă, să-şi 
facă vineri seara un program co-mun cu partenera lui. 
Această hotărâre e ceva robotic, rigid, ca toate celelalte 
lucruri, dându-i partenerei senzaţia că o face din obligaţie, 
ceea ce bineînţeles că nu satisface dorinţa ei de mai multă 
apropiere. Ob-sesivul va reacţiona însă foarte supărat la 
reproşuri - pe care le merită pe deplin -, fiindcă el 
consideră că a îndeplinit cât se poate de bine dorinţa 
celuilalt. Pentru că organizează totul după reguli, îi lipsesc 


empatia şi elasticitatea emoţională. Nu înţelege nevoile 
parte-nerei - pentru asta ar avea nevoie să fie într-o 
legătură mai strânsă cu propriile nevoi. Ceea ce depresivul, 
cu dorinţa lui excesivă de ataşament, are în plus, adică un 
exces de empatie, obsesivul are în minus. El se străduieşte 
în permanenţă să se delimiteze şi să-şi impună propriile 
interese. 

O provocare deosebită în relaţia cu aceşti oameni este şi 
relaţia lor cu banii, pentru că sunt extrem de zgârciţi. O 
achiziţie necesară de multă vreme se poate transforma într- 
o tragedie. Mecanismul defensiv reprezentat de dorinţa de a 
deţine şi a păstra se manifestă şi printr-o avariţie exagerată. 
Multe certuri în cuplu pornesc de la chestiuni financiare. Şi 
aici partenerul se poate lovi de intransigenţa rigidă a 
obsesivului ca de un zid de netrecut. 

Oamenii care prezintă doar trăsături obsesive uşoare sunt 
capabili să aibă o relaţie bazată pe încredere. Pe de altă 
parte, şi ei au o mare nevoie de reglementare şi planificare 
şi nu prea lasă lucrurile la întâmplare. Sunt foarte atenţi la 
cât consumă şi sunt de-a dreptul zgârciţi. Nu puţini tind să 
fie încăpăţânaţi. Partenerii se pot baza pe ei, dar trebuie să 
le lase foarte mult spaţiu de manevră, deoarece până şi 
individul cu trăsături obsesive uşoare preferă să aibă totul 
prevăzut. 

Ca să se relaxeze şi să-şi dea „frâu liber”, personalitatea 
obsesivă ar trebui să facă exact ceea ce-i stârneşte cea mai 
mare teamă, adică să renunţe la control şi să se încreadă în 
alţii. Copilul ei umbră trebuie să înveţe mai multe abilităţi 
de ataşament şi, odată cu ele, să capete mai multă încredere 
în sine. În capitolele „Intăreşte-ţi eul adult” şi „Mecanisme 
de inversare pentru cei prea autonomi” am să explic cum e 
posibil acest lucru. 


Mecanisme defensive ale personalităţii schizoide 
Schizoid înseamnă  „scindat”:  schizoizii îşi despart 


sentimentele de gândire. Personalitatea schizoidă este 
opusul celei depresive. Nu are nimic de-a face cu 
schizofrenicul, chiar dacă cele două denumiri sunt 
asemănătoare. Dacă depresivul caută siguranţa într-o 
relaţie strânsă, pentru că se teme în general de individuatie 
şi de devenirea sinelui, schizoidul se teme de ataşament. 
Unicul lui mod de a se simţi în siguranţă este să fie singur. 
Aceşti indivizi prezintă deci o trăsătură bâătătoare la ochi, 
aceea de a păstra o distanţă de siguranţă faţă de alţii. 

Copilăria oamenilor cu structură schizoidă a fost de cele 
mai multe ori sumbră. Respingerea, abuzul, maltratarea au 
jucat un rol important. La asta se ada-ugă o predispoziţie 
genetică: schizoizii vin pe lume cu o aplecare puternică spre 
raționalitate. Ei nu sunt copii alintaţi. Dacă mama trece cu 
vederea semnalele transmise de copil şi-l corcoleşte mai 
mult decât simte el nevoia, această apropiere excesivă 
poate duce la apariţia mecanismelor defensive schizoide. 
Pentru a le înţelege, trebuie să ne punem în pielea sugarului 
şi a copilului mic. În primii doi ani de viaţă, un copil dispune 
de foarte puţine abilităţi favorabile autonomiei. Dacă este 
maltratat sau părinţii sunt prea apropiaţi de el, se poate 
apăra doar prin retragerea completă în sine şi prin 
inhibarea tuturor sentimentelor. Exact asta este esenţa 
autoapărării schizoide. 

Dacă examinăm punctele forte ale oamenilor cu o 
structură puternic schizoidă, nu putem să nu recunoaş-tem 
raţiunea lor foarte activă şi o mare independenţă în gândire. 
Adeseori, ei sunt vizionari şi reformatori ai societăţii. Este 
un rezultat al capacităţilor intelectuale şi al dependenţei 
reduse ale schizoizilor de părerea celorlalţi. Ei pot trăi 
foarte bine singuri, nu au nevoie de un contact prea strâns 
cu societatea şi nici de aprobarea altora. Deoarece îşi 
scindează foarte puternic sentimentele, au nervii întinşi ca 
nişte cabluri, deci sunt foarte buni în toate meseriile în care 


trebuie să-şi păstreze luciditatea. Există mai mulţi bărbaţi 
schizoizi decât femei schizoide, pentru că două treimi dintre 
bărbaţi sunt ancoraţi la polul autonomiei şi de aceea 
folosesc mai frecvent mecanisme psihice care o favorizează. 

Problema oamenilor schizoizi este capacitatea lor redusă 
de ataşament. Ei nu se pot încrede şi nu se pot dărui. 
Copilul lor umbră este extrem de nesigur şi are capacităţi 
de delimitare foarte reduse, motiv pentru care se protejează 
prin bariere cu atât mai rigide de exterior. Din cauza 
distanţei mari pe care şi-o rezervă faţă de alţii, le vine greu 
să empatizeze şi să ghicească ce gândesc aceştia. Când sunt 
în legătură cu oamenii, se simt neajutoraţi. Nu ştiu dacă se 
pot încrede în propriile percepții şi se întreabă dacă nu 
cumva îşi imaginează lucruri. De exemplu, dacă cineva le 
zâmbeşte, nu-şi dau seama dacă o face prieteneşte sau 
ironic. Cu trecerea anilor, aceste contacte discontinue devin 
din ce în ce mai fragmentare. Adesea, oamenii vârstnici cu 
trăsături schizoide suferă de o mare singurătate. Unii îşi 
compensează deficitul social cu un foarte bun simţ al 
observaţiei, care poate fi confundat foarte uşor de partener 
cu empatia. 

Celorlalţi, schizoizii le par reci şi distanti. Unii dintre ei 
sunt însă foarte prietenoşi şi accesibili. Trebuie să înţelegem 
că, în contactele interpersonale, ei operează într-un anumit 
„mod de funcţionare”. Îşi compensează profunda 
nesiguranţă interioară printr-un set de comportamente pe 
care şi le-au format anume pentru activităţi sociale. Fațada 
aceasta bine pusă la punct le provoacă celorlalţi o 
consternare profundă când descoperă cât de indiferent este 
schizoidul în realitate. Deoarece schizoizii ştiu că afişează o 
faţadă, multi dintre ei trăiesc cu permanenta teamă de a fi 
„decon-spiraţi” Un asemenea individ mi-a explicat cândva că 
simţise clar încă din copilărie că era altfel şi de aceea, 
pentru a nu fi deconspirat, copia comportamentele altor 


copii: „Când ceilalţi râdeau, râdeam şi eu. Când, de ziua 
copiilor, am avut voie să-mi aleg un mic cadou, mi-am ales, 
chiar dacă nu-mi doream niciunul din ele...” Chiar şi în 
prezent îi este teamă că ar putea fi cumva expus. 

Schizoidul ar prefera să iasă din casă doar cu un camuflaj. 
Se simte cel mai bine acolo unde nu e cunoscut de nimeni şi 
unde nimeni nu are aşteptări de la el. E o fiinţă solitară, 
opusul celor care sunt „su-fletul petrecerii”. Ar prefera să 
nici nu-şi pună numele lângă soneria de la uşă şi poate chiar 
să şi-l şteargă dacă are voie. Cele mai importante pentru el 
sunt autonomia şi libertatea; îi este caracteristică replica: 
„Vreau doar să am linişte”. Deoarece viaţa lui sentimentală 
e slab dezvoltată, nu are parte de prea multă suferinţă, 
dispoziţia sa fundamentală e marcată de indiferenţă, nu ţine 
neapărat la viaţă. Se simte mai degrabă spectator de pe 
margine, care priveşte viaţa celorlalţi fără să participe el 
însuşi la ea. În opinia mea, un număr extraordinar de mare 
de schizoizi există printre scriitori. Combinația dintre un 
foarte bun spirit de observaţie şi participarea redusă la viaţă 
poate da naştere unui mare talent literar. În romanele lor, 
aceşti autori îşi scriu o viaţă-surogat. 

Uimitor este că, la o primă vedere, la mulţi dintre schizoizi 
nici nu se observă lipsa ataşamentului şi o puternică 
suferinţă existenţială. De exemplu, unul dintre clienţii mei 
este deosebit de energic, implicat în politică şi activ pe plan 
artistic şi îi place să iasă în lu-me. Discută cu plăcere, are 
mulţi prieteni şi o mulţime de aventuri. Dacă nu ai şti, nu ti- 
ar trece prin minte că în spatele acestei aparente pofte de 
viaţă şi al acestui noian de activităţi se ascunde o profundă 
scindare şi că el nu lasă pe nimeni să pătrundă în experienţa 
lui reală de viaţă. Cu toate acestea, destul de mulţi schizoizi 
le par ciudaţi celor din jur. „Antisocialul” care se ascunde în 
spatele calculatorului şi nu are aproape niciun contact cu 
exteriorul este un exemplu tipic. 


Evident că oamenii schizoizi întâmpină cele mai mari 
probleme în relaţiile cu cei apropiaţi. În cel mai fericit caz, 
ei se pot bucura de intimitate şi căldură pentru scurt timp. 
Unii sunt absolut capabili să se îndrăgostească, dar nu pot 
păstra acest sentiment. Dragostea lor are numeroase „zone 
fără semnal” şi de cele mai multe ori se stinge în totalitate 
după faza incipientă. În cel mai bun caz, flacăra dragostei 
se poate reaprinde când schizoidul păstrează pe o perioadă 
mai îndelungată distanţa fizică faţă de partener. Apropierea 
constantă e o ameninţare pentru oamenii cu structură 
schizoidă, pentru că îi face să-şi piardă foarte rapid 
graniţele personale. Din cauza expe-rienţelor din copilărie, 
adesea traumatice, ei au internalizat ideea că relaţiile sunt 
un lucru pe care trebuie să-l lase să se întâmple, dar pe 
care nu-l pot modela. Nu-şi pot imagina iubirea decât ca pe 
o situaţie în care sunt total la cheremul altuia. Copilul lor 
umbră se simte cu totul lipsit de apărare şi neputincios, de 
aceea reacţionează adesea cu agresivitate la încercările de 
apropiere - cu respingeri dure, cu observaţii glaciale şi 
întreruperi bruşte ale contactului, care-l îndepărtează pe 
partener după câteva momente de intimitate. O altă formă 
de distanţare schizoidă este disocierea, pe care ne-o putem 
imagina plastic ca pe o tanatoză, ca atunci când „faci pe 
mortul”.  Schizoidul trece aproape complet offline şi 
întrerupe orice contact. Chiar dacă vorbeşte cu celălalt, 
pare să fi fost „oprit”. Dispare în sinea lui, procedând aşa 
cum a învăţat din copilărie. Partenerilor, această disociere 
le provoacă un sentiment dureros de singurătate. Se simt 
părăsiţi, deşi sunt într-o relaţie - de fapt, suferă de aceeaşi 
singurătate de care se apără deznădăjduit schizoidul. 

Unii schizoizi nici nu au relaţii, rămân burlaci şi-şi satisfac 
nevoile sexuale cu prostituate. Alţii e posibil să se 
căsătorească, numai că deseori se folosesc de căsnicie ca de 
un bun camuflaj social, scăpând astfel de rolul inadaptatului 


incapabil de ataşament. Căsnicia va fi apoi modelată după 
canoanele schizoidului. Asta înseamnă că el este singurul 
care stabileşte când partenerul are voie să-i fie aproape şi 
când nu. De regulă, sentimentele lui, care nici măcar în 
prima fază a îndrăgostirii nu au fost deosebit de intense 
(ceea ce partenerul nu observă neapărat), se sting cu totul 
de îndată ce relaţia a devenit stabilă şi constrângătoare. Nu 
numai sentimentele, ci şi dorinţa sexuală i se ofileşte - cel 
puţin faţă de propriul partener. Unii schizoizi pot avea 
raporturi sexuale cu partenerul, dar, fiindcă îşi separă 
sexualitatea de sentimente, celălalt este perceput ca un pur 
obiect sexual care serveşte satisfacerii poftelor schizoidului. 
Deoarece ataşamentul faţă de partener este slab în cazul 
lor, schizoizii sunt predestinaţi să aibă aventuri, la care 
apelează fără prea multe re-muşcări. Unii dintre ei sunt însă 
fideli din principiu. 

Ne putem întreba de ce oamenii cu trăsături schizoide 
pregnante mai intră pur şi simplu în legături. Răspunsul 
este că în mulţi dintre ei trăieşte încă dorinţa de ataşament 
ca motivaţie umană fundamentală. Schizoizii pot simţi un 
dor neostoit de iubire şi ataşament, în primul rând atunci 
când nu au un partener. În cuplu se simt ameninţaţi de 
apropierea celuilalt, dar singurătatea, situaţie în care se află 
mulţi dintre ei, este o alternativă mai sumbră. Cel mai tare 
le-ar plăcea dacă partenerul lor nu şi-ar dori deloc atenţie şi 
i-ar lăsa în pace. De la depărtare, îl pot percepe ca pe o 
sursă de căldură, pentru care îi sunt foarte recunoscători. 
Ca să se înţeleagă cu schizoidul, partenerul lui ar trebui să 
fie el însuşi foarte independent şi modest, să-i ofere 
dragoste fără să aibă pretenţia de a primi prea mult în 
schimb. Bineînţeles că asta nu poate face aproape niciun 
om. 

Cuplurile în care există un schizoid pot lua şi forme foarte 
sadice atunci când profunda îndoială a acestuia că poate fi 


iubit se transformă în ură şi dorinţă de răzbunare faţă de 
partener. Dedicarea şi delicateţea celuilalt sunt interpretate 
profund greşit, fiind răstălmăcite şi bagatelizate. De 
exemplu, dacă acesta îşi declară în mod spontan afecțiunea, 
schizoidul dă înapoi: „Ai conştiinţa încărcată sau de ce te tot 
învârţi aşa pe lângă mine?” El poate distruge şi prin cinism 
disponibilitatea partenerului de a-l iubi. În clipa celei mai 
intime mărturii de dragoste, îl loveşte acolo unde îl doare 
mai tare: „Nu te mai uita aşa slugarnic, ar trebui să te vezi!” 
Această formă de izolare agresivă nu e suportată de niciun 
partener pe termen lung, decât dacă e vorba de un 
masochist care crede, din cauza fricii de abandon şi a 
sentimentului de vină, că trebuie să respecte tot ce-i spune 
schizoidul sau căruia pur şi simplu chinul îi provoacă o 
anumită plăcere. 

Dacă un om cu structură schizoidă vrea să devină mai 
iubitor, ar trebui să- şi ia de mână copilul-umbră 
traumatizat şi să-i explice în mod repetat că acum a crescut 
şi se poate apăra şi că, înainte de toate, e în siguranţă. Cum 
se poate ajunge acolo voi explica în capitolele intitulate 
„Întăreşte-ţi eul adult” şi „Meca-nisme de inversare pentru 
cei prea autonomi”. 

Ai citit deja multe despre diversele mecanisme psihice de 
protejare a autonomiei. Te-ai recunoscut pe ici, pe colo? 
Dacă nu ai făcut-o deja, notează-le acum, în zona picioarelor 
copilului-umbră pe care l-ai desenat (vezi şablonul de pe 
dosul copertei din faţă a cărţii), pe cele pe care le foloseşti 
frecvent. 


Conflicte tipice în legătură cu 
rolul de părinte 


Foarte multe dintre conflictele noastre au legătură cu 
copilul-umbră şi cu credinţele sale sau cu mecanismele lui 
psihice de apărare. Alteori, o relaţie se poate dezechilibra 
pur şi simplu din cauza unor situaţii de viaţă deosebite, cum 
ar fi atunci când partenerii devin părinţi. În acest caz, cei 
doi ar trebui să privească „în culise” şi să descopere cauzele 
reale ale conflictului. Voi explica ce vreau să spun pornind 
de la exemplul lui Janine şi Dennis, care sunt căsătoriţi şi au 
doi copii, în vârstă de patru, respectiv cinci ani. Aşa cum voi 
descrie mai detaliat în capitolul următor, Janine duce greul 
în familie şi se simte prea puţin sprijinită de Dennis în 
privinţa asta. De aceea e posibil să-şi verse nervii pe soţul ei 
când acesta îi pune o întrebare nevinovată, cum ar fi: 
„lubito, mi-ai văzut ochelarii?” Cei doi au asemenea 
conflicte din ce în ce mai des în ultimul timp. Tonul discuţiei 
devine tot mai iritat şi mai veninos. Dacă Dennis şi Janine ar 
vrea să schimbe această situaţie, ar trebui să se aşeze faţă 
în faţă într-o clipă de linişte şi să se întrebe ce se întâmplă 
de fapt. Atunci şi-ar da seama că relaţia dintre ei s-a 
dezechilibrat de când s-au născut copiii: Janine a preluat din 
ce în ce mai mult rolul celei care are grijă şi dăruieşte, în 
timp ce Dennis se implică prea puţin în viaţa de familie. Lui 
Janine i se pare, şi pe bună dreptate, că pe umerii ei sunt 
prea multe responsabilităţi şi că, în cuplu, Dennis primeşte 
mult mai mult decât oferă. Întrebarea aparent inofensivă 
despre ochelari atinge în Janine exact acest punct 
vulnerabil: îi ajunge că-i ajută în permanenţă pe copii, nu 


vrea să mai aibă grijă şi de Dennis. El ar trebui să aibă 
amabilitatea de a-şi asuma răspunderea pentru obiectele 
lui. Pe de altă parte, Dennis se simte rănit că Janine îl 
ceartă în permanenţă pentru lucruri neînsemnate. Dacă ar fi 
amândoi conştienţi de cauza fundamentală a conflictului, ar 
putea ajunge împreună la un nou comportament. În cele ce 
urmează, am să prezint câteva motive tipice de conflict. 


Împărţirea inegală a rolurilor 

Când s-au cunoscut, Janine şi Dennis aveau fiecare propria 
locuinţă. Fiecare avea o meserie care-i plăcea şi fiecare 
câştiga suficient de mulţi bani pentru a se întreţine. Îşi 
iubeau independenţa, şi corvezile vieţii de zi cu zi erau 
departe. Amândoi erau foarte fericiţi. S-au mutat împreună 
după un an şi ulterior s-au căsătorit. La scurt timp după 
aceea a venit pe lume primul lor copil, iar al doilea a apărut 
un an mai târziu. Au decis împreună ca Janine să fie casnică 
timp de câţiva ani, iar Dennis să întreţină familia din venitul 
lui. El este director la o bancă de succes şi câştigă bine, deşi 
de multe ori rămâne peste program. Când ajunge seara 
acasă, cel mai mult îşi doreşte linişte. Janine a preluat 
aproape toate sarcinile din gospodărie, printre care şi 
misiunea de a-i pregăti ceva gustos soţului în fiecare seară. 
Lui nu-i trece prin minte s-o ajute la strâns vasele după 
masă, ci se retrage de cele mai multe ori în faţa 
televizorului, bea un pahar de vin şi merge devreme la 
culcare. Pentru copii, Janine este aproape singura persoană 
de contact - ei simt că tatăl lor nu le stă cu adevărat la 
dispoziţie. La sfârşit de săptămână, familia are program 
comun, dar asta nu face decât să sublinieze faptul că Dennis 
e tată în timpul liber. Dennis îşi construieşte o carieră, în 
timp ce Janine simte că pierde din ce în ce mai mult pe plan 
profesional. Stima ei de sine scade: are sentimentul că în 
postura ei de femeie dependentă e mai puţin atrăgătoare 


pentru Dennis. Adeseori, el nu are chef de sex, iar ea crede 
că lui Dennis îi e dor de vechea şi independenta Janine, fără 
şorţul de bucătărie. I-a atras de câteva ori atenţia lui Dennis 
asupra situaţiei ei şi i-a propus soluţii pentru o împărţire mai 
corectă şi mai echilibrată a rolurilor. Uneori Dennis se arată 
înţele-gător în aceste discuţii, alteori intră în defensivă - în 
cel mai bun caz, schimbă câte ceva în comportamentul lui, 
dar pe termen scurt. 

Din perspectiva autonomiei şi ataşamentului, nu există un 
echilibru între Dennis şi Janine, în sensul că Dennis 
reprezintă aproape singur principiul auto-nom, în timp ce 
Janine se simte dependentă şi captivă în relaţie. Când nu 
aveau încă copii, reprezentau amândoi atât latura 
ataşamentului, cât şi pe cea a autonomiei. 

Chiar şi în cazul cuplurilor foarte emancipate poate avea 
loc o întoarcere la vechile modele de trai atunci când cei doi 
parteneri devin părinţi. Stereotipurile pe care le-am căpătat 
pentru că au fost trăite mai înainte de părinţii noştri lasă 
urme adânci în noi. Chiar dacă ne propunem să nu 
procedăm ca ei, constatăm adesea cu groază cât de mult ne 
asemănăm lor şi că suntem, în cel mai bun caz, doar o altă 
versiune a propriei mame sau a propriului tată. Dacă nu 
vrem să cădem în această capcană, trebuie să conştientizăm 
în primul rând influenţele pe care le-am suferit. Doar atunci 
putem decide, în mod conştient, să le lăsăm în urmă şi să ne 
dezvoltăm propriile idei legate de viaţa de familie şi de 
împărţirea sarcinilor şi responsa-bilităţilor profesionale şi 
familiale. 

Bineînţeles că într-o căsnicie cei doi soţi pot prelua modele 
tradiţionale, iar uniunea lor poate fi fericită dacă amândoi 
sunt mulţumiţi cu funcţia lor. Deoarece multe femei au însă 
o pregătire profesională bună şi unele au făcut carieră 
înainte să aibă copii, nu se simt bine în rolul de mamă cu 
normă întreagă pe termen lung. La asta se adaugă, ca 


factor agravant, faptul că revenirea la viaţa profesională e 
dificilă, în special pentru femeile educate (acelaşi lucru e 
valabil, bine-înţeles, şi pentru bărbaţii casnici). Posturile în 
care mamele îşi pot continua cariera anterioară nu prea le 
dau posibilitatea de a lucra cu jumătate de normă. Multe 
mame se plâng de acest lucru, dar până acum firmele n-au 
făcut cine ştie ce pentru a schimba situaţia. Cu cât e mai 
calificată slujba, cu atât e mai mică probabilitatea să poţi 
lucra cu jumătate de normă. Dacă mamele ar vrea ca după 
câteva luni sau după un an de la naştere să revină la locul 
de muncă, fie ar trebui să paseze sarcina bărbatului, fie să- 
şi lase copiii în grija altora în timpul săptămânii. Pentru 
mulţi părinţi, aceste situaţii nici nu intră în discuţie. Fie sunt 
pierderi financiare, dacă bărbatul îşi reduce ambițiile 
profesionale de dragul femeii, fie perspectiva neplăcută de 
a-şi lăsa copilul de doar câteva luni în grija unui străin timp 
de zece ore pe zi. Ambele va-riante sunt respinse de mulţi 
părinţi, care vor să fie la dispoziţia copilului, şi nu să lase 
dezvoltarea lui pe mâinile bonelor şi ale educatoarelor - mai 
ales atunci când copiii prezintă o problemă de dezvoltare şi 
au nevoie de atenţie deosebită. 

La şedinţele de consiliere de cuplu, mulţi părinţi tineri se 
plâng că nu mai au deloc timp liber pe care să-l petreacă 
împreună, deoarece toate zilele de lucru şi sfârşitul de 
săptămână le sunt ocupate cu slujba - ca să se poată 
întreţine -, cu educarea copiilor şi cu muncile din 
gospodărie. Un cuplu care a venit la mine pentru consiliere 
visa pur şi simplu să poată ieşi din nou la plimbare 
împreună! Reuşeau să suporte această asceză doar pentru 
că tuturor perechilor de prieteni aflaţi în situaţia lor le 
mergea la fel, mi-au explicat ei. 

Pe de altă parte, am constatat şi eu în unele cazuri că unul 
dintre părinţi e foarte reticent când vine vorba să delege 
sarcini străinilor. Îmi amintesc de o mamă care avea de 


supravegheat un copil de cinci ani, de făcut curăţenie în 
casa lor, foarte mare, de îngrijit şi grădina, şi mai mare, şi 
refuza cu încăpățânare să angajeze o menajeră şi un 
grădinar, deşi asta n-ar fi reprezentat o problemă din punct 
de vedere financiar. Dar copilul ei umbră avea următorul 
crez: „Să nu ai încredere în nimeni şi să te bazezi doar pe 
tine”. Această credinţă boicota orice soluţie raţională a 
problemei (până ce a reuşit să se elibereze de crezul ei 
interior). 

Împărţirea dezechilibrată a rolurilor în cadrul fa-miliei 
poate fi strâns legată de o împărţire inegală a puterii. 


Împărţirea inegală a puterii 

Inegalitatea rolurilor în cuplu are adesea de-a face şi cu 
accesul partenerilor la sursele de putere. Acestea sunt: 
profesie, bani, formare şi nivel de pregătire, relaţia cu 
copiii, relaţia cu prietenii şi familia. La început, Janine şi 
Dennis aveau amândoi un acces echilibrat la aceste resurse. 
Erau pe aceeaşi lungime de undă în carieră, aveau suficienţi 
bani, legături cu prietenii etc. În urma naşterii copiilor, s-a 
produs un dezechilibru. 

Autonomia şi puterea sunt conectate între ele, la fel ca 
ataşamentul şi dependenţa. În cazul lui Dennis, balanţa 
înclină în favoarea autonomiei, ceea ce înseamnă că el este 
mai bine conectat la sursele de putere reprezentate de 
profesie şi bani, motiv pentru care are parte de o 
recunoaştere mai mare decât Janine, care se simte 
inferioară şi dependentă. La rândul ei, Janine are un acces 
mai clar la sursa de putere pe care o reprezintă relaţia cu 
copiii. Fiind prea puţin prezent acasă, Dennis s-a plasat într- 
o poziţie marginală în cadrul familiei. Din fericire, Janine 
este suficient de raţională ca să nu se răzbune pe el prin 
intermediul copiilor - să-i manipuleze şi să-i atragă într-o 
coaliţie împotriva lui Dennis. Sunt destule mame care-şi 


„montează” copiii împotriva „tatălui celui rău”. Janine este 
cu totul altfel, se străduieşte să-l integreze pe Dennis mai 
mult în viaţa de familie. De fapt, el este cel care stă pe 
margine. Copilul lui umbră e influenţat de exemplul tatălui 
său, care i-a prezentat acest model de părinte absent. 
Dennis se simte neajutorat şi inhibat în compania copiilor şi 
de aceea preferă să se refugieze în alte activităţi. Nici el n-a 
avut o legătură prea strânsă cu tatăl lui în copilărie şi de 
aceea nu se poate apropia mai mult de propriii lui copii. 

Copilului-umbră al lui Dennis i se pare penibil să se poarte 
mai delicat şi iubitor cu copiii, deşi îşi doreşte să fie mai 
apropiat de ei. Dacă ar vrea să aibă o relaţie mai strânsă cu 
copiii şi cu Janine, ar trebui să reflecteze la influenţele pe 
care le-a suferit în copilărie şi să ia decizii noi. Dar el 
boicotează încercările lui Janine de a rezolva situaţia, 
fiindcă se identifică în mod inconştient cu rolul de unic 
susţinător al familiei. În plan conştient, îi reproşează în mod 
repetat lui Janine că-i apreciază prea puţin aportul financiar 
la bunăstarea lor - un reproş care pe ea o enervează teribil, 
pentru că este pur şi simplu nedrept: fiecare discuţie despre 
relaţie pe care o deschide ea începe cu aprecierea 
contribuţiei lui financiare. Dar, când se află în modul 
copilului-umbră, Dennis nu suportă criticile şi se apără prin 
contraagresiuni nedrepte, şi aşa se ajunge mereu la certuri 
care nu duc nicăieri. Chiar şi atunci când consideră că 
plângerile lui Janine sunt justificate, Dennis tot nu schimbă 
nimic. Copilul lui umbră refuză să preia răspunderea relaţiei 
cu soţia şi copiii - cu excepţia laturii financiare... şi cu asta 
am ajuns la un alt subiect frecvent de ceartă, şi anume că 
unul dintre partenerii de cuplu dăruieşte mult, dar primeşte 
prea puţin. 


Inegalitatea dintre cât dai şi cât primeşti 
Pentru ca un cuplu să fie fericit, între parteneri trebuie să 


existe un echilibru cât mai bun între cât dă şi cât primeşte 
fiecare. Dar, aşa cum ne demonstrează cazul lui Dennis şi al 
lui Janine sau al lui Robert şi al Juliei de pe paginile 
anterioare, nu doar echilibrul dintre ataşament şi autonomie 
poate fi afectat, ci şi cel dintre cât dă şi cât primeşte fiecare. 

Să rămânem la exemplul lui Janine şi Dennis: Janine este 
aproape singura preocupată de îmbunătăţirea relaţiei, în 
timp ce Dennis se refugiază în efortul de a câştiga bani. 
Aportul lui este şi el important pentru fericirea familiei, dar 
e mai degrabă abstract, pentru că e măsurat din 
perspectiva contului bancar. Janine, care, fiindcă trebuie să 
satisfacă nevoile copiilor şi să răspundă provocărilor fizice şi 
emoţionale ale relaţiei cu Dennis, a preluat permanent rolul 
celui care oferă, e exact la polul opus. Există perioade în 
viaţă în care un asemenea dezechilibru nu poate fi evitat, 
însă poate fi în bună măsură compensat când partea care 
primeşte mai mult vine în întâmpinarea părţii care oferă, 
dând dovadă de o preţuire deosebită. Aprecierea poate fi 
exprimată foarte bine şi prin cuvinte, dacă, spre exemplu, 
Dennis i-ar mulţumi pur şi simplu lui Janine că şi-a sacrificat 
cariera şi face atât de multe pentru copii, dar şi prin mici 
atenţii, cum ar fi flori, bijuterii sau dulciuri, oferite nu 
neapărat cu vreo ocazie. În plus, partenerul care primeşte 
mai mult ar trebui să se străduiască să-l despovăreze pe cel 
care oferă mai mult, preluân-du-i din când în când din 
atribuţii. Printr-un asemenea comportament, cel care 
dăruieşte mai mult se simte remarcat şi apreciat în misiunea 
sa. 

Pe de altă parte, cel care dăruieşte trebuie să fie atent să 
nu intre prea mult în rolul sacrificatului şi să-l reducă pe cel 
care primeşte la rolul de făptuitor de rele. Relaţia se 
dezechilibrează nu doar pentru că cel care dăruieşte mai 
mult are sentimentul că nu face destul, ci şi pentru că cel 
care primeşte se simte adesea vinovat. Curios este faptul că 


acest sentiment de vină nu-l face neapărat pe cel care 
primeşte să participe mai mult la binele comun, ci de cele 
mai multe ori îl împinge, dimpotrivă, să se retragă şi mai 
mult din relaţie. De multe ori, cel care se simte vinovat din 
cauza rolului său de „primitor” recurge la o aventură, 
pentru că într-o relaţie nouă intră „curat” şi se poate simţi 
din nou dorit. Acelaşi lucru se poate întâmpla însă şi în 
cazul partenerului care dăruieşte mai mult şi care se simte 
folosit şi prea puţin apreciat. Do-rindu-şi atenţia unei alte 
persoane, începe o aventură sau se desparte, în speranţa 
unei vieţi mai bune, pline de „provocări”. 

Reamintesc aici, aşa cum am explicat în exemplul cu 
Robert, că bărbaţii au tendinţa să proiecteze asupra soțiilor 
imaginea mamei autoritare, de aceea practică atât de des 
delimitarea şi autonomia. Consideră că fiecare solicitare de 
a acorda mai multă atenţie relaţiei şi de a-şi asuma mai 
multă răspundere este un atac la libertatea lor de decizie. 
Dacă vor să înveţe să dăruiască mai mult, ar trebui mai întâi 
să se desprindă de această veche proiecţie a copilului lor 
umbră. Pe de altă parte, există destul de multe femei care-şi 
asumă rolul tradiţional al soţiei casnice. În-spirate de 
exemplul propriilor mame, adoptă atât de profund rolul de 
îngrijitoare care nu se plânge niciodată, încât abia acceptă 
să primească ajutor. În plus, dacă tind să aibă tot timpul 
controlul, ezită să lase din când în când copiii în grija 
tatălui. Se consideră de neînlocuit. Se pare că multe mame 
au impresia greşită că taţii ar trebui să procedeze cu copiii 
lor exact aşa cum fac ele, în toate privinţele. De fapt, e 
benefic pentru copii ca mama şi tata să le ofere diversitate 
în relaţie şi în activităţile pe care le desfăşoară împreună. 

Ca în cazul oricărui alt conflict de cuplu, şi aici e foarte 
important să-ţi asumi răspunderea pentru propriul 
comportament şi să-l laşi pe celălalt să preia răspunderea 
pentru comportamentul lui. Deci, atâta timp cât femeia îşi 


dă seama că nu e periculos pentru viaţa copiilor să-l lase pe 
tată să se ocupe de ei, ar trebui să-i lase să-şi modeleze 
singuri relaţia. O clientă de-a mea mi-a povestit cândva că, 
atunci când ea era plecată în călătorii de afaceri, soţul o 
neglija pe fiica lor de zece ani - de cele mai multe ori uita şi 
să-i pregătească cina. Dar ea nu se amesteca, pentru că 
fetiţa mergea singură la frigider sau îi cerea tatălui să-i facă 
ceva de mâncare, iar el răspundea pozitiv de cele mai multe 
ori. De fapt, fiica ei nu flămânzise niciodată. E un mod 
foarte sănătos de a împărţi răspunderea, care elimină multe 
conflicte în familie. Bineînţeles că, înainte, clienta mea 
obişnuia să-i sugereze soţului să preia mai mult din 
responsabilitatea faţă de fiica lor. Pentru că în el rezidă însă 
un copil-umbră foarte încă-păţânat, care nu vrea să accepte 
recomandările niciunei femei, clienta mea a fost înţeleaptă 
şi i-a redat responsabilitatea pentru relaţia tată-fiică. 


VINDECAREA 


Până acum am scris despre cum poţi să-ţi recunoşti tiparul 
relational şi mecanismele psihice de apărare. De aici 
înainte, vreau să te ajut să-ţi schimbi tiparele interioare şi, 
în felul acesta, şi comportamentele disfuncţionale care-ţi 
îngreunează viaţa şi relaţiile. 

De fapt, vindecarea înseamnă să încetăm să ne mai 
identificăm cu copilul nostru umbră şi să recunoaştem, 
dintr-o perspectivă clară, adultă, că e vorba despre o nălucă 
din copilărie. De la această distanţă adoptată interior, din 
perspectiva observatorului, poţi  dezamorsa vechile 
sentimente şi gânduri negative şi poţi ajunge la atitudini 
potrivite cu situaţia ta actuală. În plus, poţi deprinde 
credinţe interioare noi şi constructive şi poţi învăţa cum să-ţi 
însuşeşti comportamente sănătoase, pe care le poţi activa 
prin reprogramarea  copilului-umbră. Prin urmare, în 


această parte a cărţii va fi vorba despre copilul tău lumină. 
Ca să-l poţi simţi cum trebuie şi să capeti puterea de a-ti 
dezamorsa cu blândeţe copilul-umbră, trebuie să foloseşti 
un eu adult sigur pe el şi puternic. Îţi voi prezenta în 
continuare ce posibilităţi ai de a-ţi întări eul adult, dar mai 
întâi aş vrea să examinez încă un lucru care defineşte o 
relaţie sănătoasă, ca să avem o imagine clară a obiectivului 
la care vrem să ajungem. 


Cum arată, de fapt, o relaţie 
fericită? 


După cum am precizat deja, starea de îndrăgostire are prea 
puţine în comun cu sentimentul de dragoste. Etapa 
îndrăgostirii e caracterizată în principal de sen-zaţii 
corporale: palpitaţii, fluturi în stomac şi o nevoie fizică 
puternică de a te apropia de celălalt. Eu compar 
îndrăgostirea cu teama la examenul de admitere, pentru că 
dă senzaţii foarte asemănătoare. E vorba de o formă de 
nervozitate şi de agitaţie manifestată foarte asemănător în 
corp, doar că, în cazul îndrăgostirii, interpretăm aceste 
simptome pozitiv, iar în cazul fricii de examen, negativ. 
După părerea mea, îndrăgostirea este şi ea frică de un 
examen. Un examen la care ai de răspuns la întrebări de 
genul: Sunt o fiinţă care merită să fie iubită? Sunt 
atrăgător? Mă vrei? O să mai stai cu mine după ce-ai să mă 
vezi prima dată nemachiată? Ce trebuie să fac ca să te 
îndrăgosteşti de mine? O să rămânem împreună? ş.a.m.d. 
Când eşti îndrăgostit de puţin timp, faci totul pentru a-l 
convinge pe celălalt de valoarea ta. 

Când ne îndrăgostim nu avem încredere în cealaltă 
persoană, dimpotrivă. În această etapă, ne arătăm latura 
cea mai bună şi ne ascundem slăbiciunile, deci nu suntem 
deschişi şi sinceri. În esenţă, când ne îndrăgostim suntem 
mai preocupaţi de propria performanţă decât de a 
partenerului. Asta au arătat şi studiile neuropsihologice 
efectuate pe oamenii îndrăgostiţi: în iureşul îndrăgostirii 
sunt activate în primul rând acele zone din creier care ţin 
de egoism. Chiar şi atunci când îndrăgostitul se gândeşte 


mereu la obiectul iubirii lui şi simte un dor puternic, 
gândurile şi dorinţele lui se referă la propria bucurie şi 
propria emoție, nu sunt o încercare de a empatiza cu 
celălalt şi de a-şi asuma răspunderea pentru el. Pe când în 
iubire exact despre asta e vorba. Iubirea e caracterizată de 
o mare răspundere pentru partener şi de autenticitate. Alte 
caracteristici indispensabile unei relaţii fericite sunt 
aprecierea, delicateţea, bucuria, empatia şi acceptarea 
defectelor. 

Când ne simţim răspunzători în sens pozitiv pentru 
partenerul nostru, vrem să-i meargă bine şi evităm să facem 
ceva care-l poate răni. Îl tratăm cu respect, de-licateţe şi 
admiraţie. Responsabilitatea nu înseamnă să facem totul 
pentru el şi să uităm de noi înşine. Dim-potrivă, înseamnă să 
ne asumăm răspunderea şi pentru propriile noastre dorinţe 
şi nevoi şi să le comunicăm deschis. Numai aşa îi dau ocazia 
să se apropie de mine cu acelaşi respect şi cu aceeaşi 
apreciere. Într-o relaţie amoroasă, se poate şi trebuie să 
existe dorinţe şi idei diferite. Asta şi înseamnă autenticitate, 
să-ţi afirmi propriile dorinţe şi propria fiinţă. Tocmai pentru 
că au încredere unul în celălalt, partenerii se pot înfrunta 
cu calm atunci când e cazul. Oamenii care au o relaţie 
apropiată şi vie ştiu să facă faţă conflictelor. Se încred în 
faptul că iubirea rezistă unei confruntări. Perechile fericite 
nu au prea des ocazia să se certe. Îşi supraveghează atent 
copilul-umbră, iar partenerul nu are mai deloc parte de 
proiecţii negative deformate. De cele mai multe ori, se 
simte înţeles şi respectat. Probabil a devenit destul de clar 
până acum că, în relaţiile dificile, cel puţin unul dintre 
parteneri are în el un copil-umbră  neconştientizat. 
Conflictele provocate de părţile sănătoase ale personalităţii 
sunt de regulă uşor de rezolvat. Adesea e suficient să se 
ajungă la o înţelegere pentru a înlătura problema. Astfel, 
perechea poate negocia, de exemplu, împărţirea treburilor 


situaţia în care-şi pot asuma răspunderea şi-l pot aprecia pe 
celălalt pentru eforturile sale, aceste înţelegeri au un final 
fericit. 

Oamenii care se iubesc de multă vreme sunt îngăduitori 
cu slăbiciunile partenerului şi-i pot aprecia calităţile. Nu-l 
mai idealizează la fel de puternic ca în etapa iniţială, a 
îndrăgostirii, dar o oarecare idealizare se păstrează. Cei doi 
se pot ciondăni, dar după aceea totul este din nou în regulă. 
Se pot certa şi pot ajunge la noi înţelegeri, însă disputele nu 
lasă în urmă cicatrici, deoarece partenerii se încred în mod 
fundamental unul în altul şi nu se îndoiesc de dragostea 
celuilalt. 

Dar cum stau lucrurile cu sexul în cuplurile de durată, nu 

le piere cheful? Cele mai multe perechi fericite fac sex cu 
regularitate, chiar şi la vârste înaintate. În sexualitate, 
autenticitatea joacă un rol la fel de important ca în orice alt 
tip de cooperare. Când ambii parteneri se pot încrede unul 
în altul, se pot şi dărui unul altuia, iar atunci sexualitatea 
merge ca pe roate. 
Bineînţeles că raporturile sexuale nu mai sunt la fel de 
frecvente şi de pasionale ca la început, când cei doi erau 
îndrăgostiţi, dar preferinţele partenerului sunt cunoscute 
mai bine. Dorinţele erotice depind şi de atractivitatea 
propriului corp percepută de fiecare dintre cei doi: lipsa 
apetitului sexual apare nu doar atunci când partenerul nu ni 
se mai pare atrăgător, ci în primul rând atunci când nu ne 
mai place propriul corp. Bărbaţii, la fel ca femeile, se 
percep cu plăcere ca o-biecte sexuale şi vor să arate bine în 
pat. Dacă nu aşa stau lucrurile, plăcerea actului sexual se 
reduce foarte mult. Există şi perechi fericite care nu fac 
sex, în special atunci când niciunul nu-i simte lipsa. 

O altă caracteristică a cuplurilor fericite este că le face 
plăcere să regreseze din când în când, adică să re-vină la o 


treaptă anterioară de dezvoltare. Partenerii se complac într- 
o dependenţă confortabilă, călduţă, în care îşi pot permite 
să redevină copii. Studiile au arătat că perechilor fericite le 
place să exerseze aşa-numitele „discuţii de copii”, deci 
uneori vorbesc foarte copilăros unul cu altul. Mulţi dezvoltă 
un fel de vorbire proprie, cu vorbe de alint speciale. 
Această regresie trebuie înţeleasă ca o abandonare plăcută 
în siguranţa ocrotitoare a parteneriatului. 

Un mare avantaj e ca partenerii să fie cât se poate de 
asemănători. Există numeroase studii psihologice care au 
arătat că cei care se aseamănă trăiesc mult mai simplu 
împreună decât mult trâmbiţatele „contrarii care se atrag”. 
Atracția aceasta există de cele mai multe ori doar la 
început. În fazele ulterioare ale relaţiei, contrariile se 
înţeleg cu greu. Existenţa unor valori, interese şi pasiuni 
comune, precum şi o identitate culturală comună uşurează 
extrem de mult înţelegerea dintre cei doi. 

Acestea sunt câteva aspecte care definesc o relaţie 
fericită. Cred că-ţi poţi imagina acum cât de simplu poate fi 
să trăieşti într-un cuplu în care să te simţi bine şi iubit. N-ar 
fi frumos să te simţi în siguranţă şi li-ber în acelaşi timp? 
Cum ar fi dac-ai putea vorbi pur şi simplu cu partenerul şi i- 
ai putea arăta ce e important pentru tine, iar el ar intra în 
joc, şi aţi căuta împreună soluţii potrivite? 

Poate îţi sună prea simplu ca să fie adevărat. Dar singura 
premisă de la care trebuie să porneşti este să iei curajos 
decizia să reflectezi, să-ţi recunoşti tiparul de copil-umbră şi 
să te dezbari de el. 

În următorul capitol va fi vorba despre eul tău adult, care- 
ţi furnizează sprijinul şi forţa necesare pentru a duce la bun 
sfârşit această schimbare. 


Întăreşte-ţi eul adult 


În paragrafele următoare aş vrea să-ţi explic cum poate fi 
întărit eul tău adult. În acest scop, primul lucru pe care 
trebuie să-l faci este să ieşi din rolul victimei şi să-ţi asumi 
răspunderea pentru copilul tău umbră. Doar aşa vei reuşi să 
faci exerciţiile următoare în mod activ. Altfel vei citi 
rândurile din carte, probabil vei fi de acord cu ele în sinea 
ta, după care le vei uita la un moment dat, şi totul va 
rămâne neschimbat. Îţi poţi asuma responsabilitatea pentru 
propriul comportament doar dacă recunoşti realitatea aşa 
cum e. Partea ta adultă va putea să-şi ia răspunderea pentru 
copilul-um-bră numai dacă deschizi ochii şi recunoşti că el 
acţionează în tine. E o decizie care-ţi aparţine. Multora le 
vine greu s-o ia, pentru că schimbarea sperie. Vechiul nu e 
poate atât de frumos, dar îţi oferă încredere şi siguranţă. 
Desprinderea nu vine pur şi simplu din cer, ea trebuie 
exersată. La fel cum trebuie să exersezi un dans nou, un 
sport nou sau un instrument nou la care să cânţi, în ideea de 
a le stăpâni cândva, te antrenezi şi pentru a învăţa o nouă 
gândire, o nouă simtire şi un nou comportament. În paginile 
ce urmează, am adunat mai multe exerciţii cu ajutorul 
cărora te poţi dezbăra de vechile tale tipare şi poţi instala 
altele noi. Schim-barea depinde de tine. 


Conştientizează „modul” în care te afli şi 
„resetează-te” 


Cheia oricărei strategii de schimbare este să-ți dai seama 
când te afli în modul copilului tău umbră, iar apoi să te 
„resetezi” în eul tău adult. Despre asta am scris câte ceva în 
capitolele intitulate „Filmul nostru 4D...” şi „Eul adult”. 


Reamintesc aici pe scurt. Dacă vrei să te schimbi, trebuie 
mai întâi să înţelegi în ce constă problema ta. Ai făcut asta 
analizându-ţi copilul- umbră. În etapa următoare este 
indispensabil să conştientizezi, apelând la raţiunea ta 
adultă, că problema ta constă de fapt în nişte influenţe 
arbitrare care nu spun nimic despre valoarea ta personală, 
ci doar despre felul în care te-au crescut părinţii. Chiar dacă 
nu poţi încă simţi asta, cel puţin în plan raţional trebuie să-ţi 
fie clar că, la urma urmei, crezul tău interior nu are un 
conţinut real. Dă-ţi seama, de asemenea, că aceste credinţe 
sunt implicate până şi în cele mai neînsemnate dintre 
acţiunile tale, deci că acţionezi de obicei din perspectiva 
copilului tău umbră, că el ţi-a construit până acum 
realitatea. Cel mai uşor te poţi surprinde „în flagrant delict” 
în planul afectelor, de aceea e atât de important să cunoşti 
sentimentele care aparţin copilului tău umbră. Acestea sunt, 
de exemplu: ruşinea, vinovăția, gelozia, senzaţia de gol 
interior, teama de abandon, teama de eşec, tristeţea, 
deznădejdea, apăsarea, ciuda şi furia. De îndată ce te 
încearcă aceste sentimente, ştii imediat că eşti „setat” în 
modul copilului-umbră. 

Aici ai să obiectezi poate că există şi furie justi-ficată sau 
teamă întemeiată, care nu au de-a face cu copilul-umbră. 
Bineînţeles că aşa este, dar, atunci când aceste sentimente 
sunt justificate, îţi poţi da seama de asta la nivel raţional. În 
capitolul următor îţi voi arăta cum poţi deosebi sentimentele 
care provin de la copilul tău umbră - în care nu ar trebui să 
te mai încrezi - de restul sentimentelor tale. 

Ca să te poţi surprinde „asupra faptului”, trebuie să devii 
conştient de tine însuţi. Conştientizarea de sine este alfa şi 
omega oricărei evoluţii ulterioare - lucru pe care am tot 
timpul ocazia să-l constat la clienţii mei. E nevoie de o 
anumită disciplină mentală ca să nu te mai afunzi în copilul- 
umbră, ci să te ridici, conştient de tine însuţi, cumva 


deasupra ta şi să „ te tragi singur de mânecă” atunci când 
recazi. Teoretic, multor oameni le este clar acest lucru, dar 
nu transpun teoria în practică! Dacă te surprinzi în mod 
repetat atunci când recazi în starea copilului-umbră şi 
reacționezi trecând la eul tău adult, în minte ţi se vor 
întipări din ce în ce mai mult noi fluxuri de informaţie şi în 
curând vei reuşi să te „reprogramezi”, inclusiv pe plan 
afectiv, dezamorsând astfel vechile sentimente ale copilului- 
umbră. 

În acest scop, e nevoie să-ţi fixezi o meta-atitudine - 
convingerea, o dată pentru totdeauna, că, de fapt, copilul 
tău umbră este o pură proiecţie a copilăriei şi nu are nimic 
de-a face cu realitatea ta adultă. Am să-ţi înşir acum câteva 
afirmaţii care te vor ajuta să-ţi întăreşti eul adult. Sunt 
principii care vor juca un rol important în subcapitolele 
următoare, fiindcă îţi permit să îţi afirmi cu încredere 
punctul de vedere şi deschid uşa raţiunii. 

Principii care-ţi întăresc eul adult 
e Niciun copil nu se naşte rău. 
e Copiii nu pot fi oameni răi. 
e Copiii pot enerva şi pot fi solicitanţi, dar asta nu le 
afectează în niciun fel valoarea. 
e E răspunderea părinţilor - înainte să devină părinţi - să 
se gândească dacă vor să-şi asume sarcinile aferente 
statutului de părinte. 
e Copiii trebuie să se enerveze. Sunt total nea-jutoraţi şi 
trebuie să-i determine cumva pe adulţi să le satisfacă 
nevoile cele mai importante. Impulsul lor natural este: Să 
supraviețuiesc! Să mă fac mare! Să învăţ totul! 
e Când părinţii sunt copleşiţi de sarcinile legate de 
creşterea copiilor, trebuie să ceară ajutor. Copiii nu pot 
face nimic în acest sens. 
e E sarcina părinţilor să înţeleagă sentimentele şi nevoile 
copilului. Copilul nu e responsabil să înţeleagă şi să 


satisfacă nevoile şi sentimentele părinţilor. 

e E sarcina părinţilor să-l facă pe copil să se simtă bine- 
venit în lume şi să-l iubească. Copilul nu e obligat să se 
comporte astfel încât părinţii să-l poată iubi. 

De acum înainte ar trebui să te observi atent ca să-ţi dai 
seama cât mai rapid când aluneci în modul copilului-umbră. 
Începe prin a învăţa să-ţi percepi propriile sentimente, iar 
asta poţi face cel mai bine atunci când încă sunt în curs de 
formare şi nu sunt foarte intense. Sentimentele foarte 
puternice se calibrează foarte greu. Deci observă-te foarte 
bine şi, de îndată ce sesizezi că recazi în starea afectivă a 
copilului-umbră, adoptă perspectiva observatorului, 
„resetează-te” în modul eului tău adult, ca să te poţi distanţa 
de ele. Din perspectiva observatorului vei putea, de 
exemplu, să-ţi dai seama că ai crescut, că eşti „om mare” şi 
că nu ai niciun motiv să te simţi inferior altcuiva. Vei putea 
să vezi că ai dreptul să reacţionezi, să argumentezi şi să te 
delimitezi, dacă vrei. Ştiu că acum probabil gândeşti 
următoarele: „Teoretic, mi-e clar de multă vreme acest 
lucru, şi totuşi nu pot schimba nimic”. Te asigur că vom mai 
face multe în această carte ca să reuşeşti să-ţi întăreşti noile 
credinţe şi la nivel afectiv. Deocamdată e vorba de o 
schimbare de perspectivă, pe care o poţi face cu ajutorul 
raţiunii adulte. Faptul că sentimentele tale rămân în urmă 
nu e încă important acum. Important e ca măcar în plan 
raţional să înţelegi că acest copil-umbră este un produs al 
felului în care ai fost crescut, nu eşti TU însuţi. 

Exercitiu: 

Cele două moduri de perceptie 
Acest exerciţiu te învaţă să faci trecerea con-ştientă de la 
perspectiva subiectivă la perspectiva observatorului, pe 
care le vom numi „moduri de percepţie”. În primul mod, 
mă identific total cu mine şi cu sentimentele mele, deci 
privesc totul dintr-o perspectivă subiectivă. Aici poate fi 


vorba de sentimentele copilului-umbră, dar şi de părţi 
sănătoase ale personalităţii mele. Al doilea mod este 
perspectiva observatorului: mă identific cu raţiunea mea 
care gândeşte clar, cu eul meu adult. 

Pentru acest exerciţiu, aminteşte-ţi un conflict pe care l- 
ai avut cu partenerul tău de cuplu sau cu altcineva şi în 
care a fost implicat copilul tău umbră. Cel mai bine e să 
nu iei un conflict foarte grav, ci unul de intensitate mică 
sau cel mult medie, ca să înţelegi principiul acestui 
exerciţiu. Deci, imaginează-ţi o situaţie foarte concretă în 
care ai avut un diferend cu cineva sau în care ai evitat o 
dispută conformându-te - încă o dată - cerinţelor. 

1. Instalează-te în primul mod de percepţie, al copilului- 
umbră. În acest scop, cel mai bine e să te poziţionezi într- 
un anumit loc în încăpere. Priveşte-ţi partenerul de 
dispută din perspectivă subiectivă, deci prin ochii 
copilului-umbră, şi dă-ţi seama ce gândeşti despre el, ce 
motive şi intenţii îi atribui şi cum te face asta să te simţi. 
După ce ai făcut toate acestea, detaşează-te total de 
sentimentele tale. Cel mai bine ar fi să-ţi abaţi pentru 
scurt timp atenţia cu o altă îndeletnicire sau să te 
concentrezi asupra propriului corp - de la picioare până la 
cap. Ca să-ţi distragi atenţia poţi să te gândeşti, de pildă, 
să găseşti câte un popor cu fiecare literă a alfabetului. 

2. După ce te-ai detaşat de copilul-umbră, poţi trece în cel 
deal doilea mod de percepţie, perspectiva observatorului. 
De la înălţimea eului tău adult, priveşte-te pe tine şi pe 
partenerul de interacţiune şi urmăreşte-i pe amândoi de la 
distanţă. Îţi poţi chiar imagina că nu e vorba despre tine, 
ci despre un alt om care simte şi ac-ţionează ca tine, 
pentru a te distanţa cât mai mult posibil de persoana ta. 
Apoi închipuie-ţi că eşti un judecător sau o judecătoare 
imparţială care judecă acest caz. 


- Cum îţi percepi din afară copilul-umbră? 

-  Analizează-ţi propriile credințe, sentimentele şi 
comportamentul. 

- Ţi se pare că sentimentele şi comportamentul copilului 
tău umbră sunt adecvate şi-tuaţiei? 

- Dacă ai fi propriul tău antrenor, ce sfat ţi-ai da? 

Poţi face acest exerciţiu oricând vrei, pentru diverse 
situaţii şi conflicte. El este baza tuturor schimbărilor şi al 
echilibrării sinelui. În următorul exerciţiu mai facem un pas. 
Până acum era vorba să treci cât mai rapid de la 
perspectiva subiectivă la perspectiva observatorului. Ei 
bine, există şi o a treia perspectivă, şi anume a celuilalt. Pe 
aceasta o poţi accesa cu ajutorul empatiei. O vom pune pe a 
doua poziţie, pentru că încheiem mereu cu perspectiva 
observatorului. Aşadar, cele trei moduri de percepţie sunt 
următoarele: 

1. Perspectiva subiectivă: Mă identific cu copilul meu 
umbră (sau cu părţile sănătoase ale sinelui meu şi ale vieţii 
mele sufleteşti). 

2. Perspectiva empatiei: Mă identific cu sentimentele 
partenerului de interacţiune. 

3. Perspectiva observatorului: Mă văd pe mine şi pe 
partener din afară. 

Ideal este să ajungi să treci fără probleme de la un mod la 
altul. Nu e neapărat nevoie să-ţi schimbi poziţia în spaţiu, 
aceasta e doar o metodă care te ajută să-ţi schimbi mai uşor 
perspectiva. Mulţi oameni au o preferinţă deosebită pentru 
una dintre perspective. De exemplu, copiii-umbră adaptabili, 
care au nevoie de ataşament, sunt de cele mai multe ori în 
perspectiva empatică, adică se identifică adesea mult mai 
puternic cu dorinţele celuilalt decât cu ale lor. Empatizează 
cu partenerul de discuţie ca să-şi dea seama ce aşteaptă 
acesta de la ei. Fiindcă sunt atenţi la sentimentele lui, nu se 
pot lua şi pe ei înşişi în calcul. Aşa cum am mai spus, ei 


reuşesc să devină conştienţi de sine abia atunci când sunt 
singuri. 

Pe de altă parte, copiii-umbră autonomi, preocupaţi 
constant de apărarea graniţelor proprii, se află adesea în 
primul mod de percepţie, adică simt doar suferinţa lor, nu şi 
pe a partenerului. Le vine greu să fie empatici, căci sunt 
prea ocupați cu apărarea graniţelor personale. 

Oamenii care adoptă de cele mai multe ori perspectiva 
observatorului abia dacă au contact cu sentimentele lor sau 
cu ale altora. Sunt foarte obiectivi, dar profunzimea 
emoţională le lipseşte aproape cu desă-vârşire. De cele mai 
multe ori simt prea puţin. Îşi privesc lumea şi semenii din 
afară, fără a participa cu adevărat la ce se întâmplă. Mulţi 
au adesea sentimentul că sunt într-un simplu „mod de 
funcţionare”. 

Gândeşte-te dacă ai tendinţa de a adopta unul sau altul 
dintre aceste moduri. Poţi trece uşor de la unul la altul? 

Exercitiu: 

Cele trei moduri de perceptie 
Pentru acest exerciţiu poţi lua acelaşi conflict ca la 
exerciţiul de mai sus. Fiindcă ai adoptat deja primul mod 
de percepţie, adică poziţia copilului tău umbră, poţi omite 
acest pas şi intra direct în al doilea mod. Intră deci în 
pielea celuilalt şi priveşte- te cu ochii lui. Ce simte faţă de 
tine? După ce ai explorat suficient această perspectivă, 
scutură-te din nou de toate sentimentele, treci în al treilea 
mod, adică în poziţia observatorului, şi analizează situaţia 
ca un judecător imparţial, din perspectiva eului tău adult. 
Aici sentimentele nu joacă niciun rol, foloseşti o 
argumentaţie obiectivă, pe care o duci la capăt într-o 
manieră cvasineutră. Încheie analiza dându-ţi câteva 
sugestii de comportament din postura de consilier propriu 
sau adoptând o nouă atitudine interioară. 


Cele trei moduri de percepţie formează baza capa-cităţilor 
de a gestiona conflictele, de a empatiza şi de a evalua 
obiectiv evenimentele. Dacă ai tendinţa să rămâi într-o 
anumită poziţie perceptivă, exersează adoptarea celorlalte 
perspective în viaţa de zi cu zi. De exemplu, dacă te 
identifici adesea cu sentimentele celuilalt (al doilea mod de 
percepţie), antrenează-te conştient ca, în discuţii, să percepi 
mai mult din ceea ce simţi tu. Întreabă- te: Cum mă simt cu 
tine? Ce vreau? Care sunt dorinţele şi nevoile mele? 
Încearcă să rămâi în legătură cu sentimentele tale, chiar 
dacă sunt prezente şi alte persoane. 

Dacă, dimpotrivă, îţi vine greu să adopţi perspectiva 
empatică, exersează în mod conştient să te pui în locul 
celuilalt. Acordă atenţie următoarelor întrebări: În ce 
situaţie se află? Care este problema lui? Ce sentimente are? 
Dacă exersezi empatia, vei observa că relaţiile tale vor 
deveni mult mai armonioase. 

Dacă eşti preponderent „setat” în al treilea mod, deci 
adopti adesea perspectiva observatorului, dă-ţi voie să te 
instalezi mai des în prima poziţie şi să fii tu însuţi. Fii atent 
la sentimentele tale şi lasă-te să simţi ceea ce simţi. Fă tot 
ce-ţi stă în putere ca să aduci mai multă plăcere şi vitalitate 
în viaţa ta. Ai nevoie să formezi o legătură mai bună cu tine 
însuţi. Vei găsi ceva mai târziu alte câteva exerciţii pe 
această temă. 


Deosebeşte faptele de interpretări 


După cum am mai spus, suntem puternic condiţionaţi să ne 
încredem în sentimentele noastre pentru că ele ne 
direcţionează acţiunile şi ne pun în mişcare - cuvântul 
emoții provine din latinescul emovere, „ieşire din”. Cea mai 
mare provocare este să nu dăm crezare tuturor acestor 
sentimente. Dacă ele izvorăsc din copilul-umbră, atunci sunt 
sfetnici răi. Trebuie deci să învăţăm să ni le reglăm. Din 


păcate, sentimentele provenite de la copilul nostru umbră ni 
se par la fel de reale ca acelea care rezultă din părţile 
sănătoase ale personalităţii noastre. În plus, modul în care 
le percepem este rezultatul unei predispoziţii genetice: 
extra-vertiţii îşi trăiesc sentimentele - şi pe cele bune, şi pe 
cele rele - mai intens decât introvertiţii. Viaţa sufletească a 
introvertiţilor e mai echilibrată, mai puţin dramatică. Cum 
putem însă deosebi sentimentele noastre îndreptăţite de 
cele ale copilului- umbră? Şi, pe de altă parte, nu sunt şi 
sentimentele copilului nostru umbră întemeiate? Primesc 
uneori scrisori de la cititori care-mi spun că, în fond, copilul 
lor umbră face parte din ei şi, ca atare, sentimentele lui sunt 
şi ele întemeiate. Dar nu e chiar aşa. Putem formula situaţia 
astfel: programele care rulează în copilul nostru umbră 
reprezintă un software defect; părinţii noştri şi celelalte 
figuri de ataşament ne-au cauzat o mică „eroare de 
programare”. Şi atunci trebuie să recunoaştem că 
sentimentele care rezultă din copilul-umbră se bazează pe 
premise false şi pe interpretări neconforme cu realitatea. 
Aici conceptul de proiecţie, prezentat anterior, joacă un rol 
important. Când suntem captivi în copilul nostru umbră, 
suntem în mare pericol să proiectăm asupra celuilalt 
interpretări greşite, cum face, de exemplu, Julia care, 
conform crezului ei: „Nu sunt destul de bună”, vede în 
Robert o superioritate exagerată şi se simte respinsă de el şi 
inferioară. Dacă vrea să-şi schimbe acest sentiment, nu 
trebuie să mai spere că Robert, care se teme de ataşament, 
se va apropia în fine de ea, ci ar trebui să-şi pună sub 
semnul întrebării crezul interior şi interpretarea pe care o 
dă realităţii. Îţi reamintesc că, atunci când suntem captivii 
copilului nostru umbră, avem percepții egocentrice. Copiii 
mici raportează la ei tot ce se întâmplă. Li se pare că ei sunt 
motivul pentru care părinţii lor şi alţi oameni se comportă 
aşa, şi nu altfel. Dacă tata îl bate, copilul gândeşte: „Eu am 


greşit”, nu: „Iata e prea agresiv”. Dacă mama îi zâmbeşte, 
copilul simte că e în regulă. Stima de sine oglindită ne 
împinge şi la maturitate să luăm mult prea personal 
comportamentele semenilor noştri. Când provin din copilul 
nostru umbră, sentimentele sunt sfetnici foarte răi şi e mai 
bine să nu-i ascultăm. 

Gândeşte-te acum la cel puţin trei situaţii din viaţă când 
sentimentele nau făcut decât să agraveze un conflict, un 
afront sau o situaţie aparent fără ieşire şi notează-le în 
agenda ta. 

Exercitiu: 

Revino la realitate 
Alege o situaţie din viaţa ta în care ai avut un conflict, un 
diferend cu altcineva şi analizeaz-o după cum urmează: 
Comportamentul lui X 

(Notează comportamentul obiectiv al persoanei cu care 
ai avut conflictul, aşa cum ar fi el perceput de o a treia 
persoană neutră, de exemplu: „Adeseori partenerul meu 
nu mă ascultă cu atenţie şi mă întrerupe când vorbesc”.) 

Interpretarea pe care o dau comportamentului 

(de exemplu: „Nu sunt important pentru el nu-l 
interesează ce se petrece în mine. ”) 

Căreia dintre credinţele mele îi corespunde această 
interpretare? 

(de exemplu: „Nu sunt important. “) 

Cum mă simt când gândesc astfel? 

(de exemplu: „Trist şi furios. ”) 

Caută cel puţin trei explicații alternative ale 
comportamentului menţionat mai sus. 

(de exemplu: „1. Celălalt este extravertit şi de aceea 
foarte nerăbdător. 2. Îi cer prea puţină atenţie şi 
povestesc cu voce prea stinsă şi cu reţinere. 3. Într- 
adevăr, nu e interesat, dar asta nu are a face cu mine, 


pentru că stima mea de sine nu depinde de felul în care 
se comportă el față de mine. Comportamentul lui spune 
mai degrabă ceva despre el. ”) 
Obişnuieşte-te să deosebeşti faptele de interpretări. În 
acest scop, e foarte util dacă eul tău adult se află în modul 
observatorului. 


leşi dintr-o încurcătură 


Dacă sunt într-o încurcătură cu o altă persoană, am cu ea un 
conflict real sau potenţial. „Încurcătură înseamnă că nu mi-e 
clar în ce măsură conflictul e alimentat de celălalt (prin 
atitudini, comportamente, sentimente etc.) şi în ce măsură 
trebuie să-mi asum eu răspunderea. Julia e într-o 
încurcătură cu Robert pentru că ea preia aproape integral 
răspunderea pentru faptul că el nu se „lasă prins” cu 
adevărat în relaţia cu ea. Pe baza interpretării greşite pe 
care copilul ei umbră o dă situaţiei, anume că 
imperfecţiunea ei e motivul pentru care Robert evită 
apropierea, Julia consideră că ea e singura cauză a 
problemei şi se străduieşte să fie mai bună şi mai frumoasă 
pentru el. Dacă vrea să iasă din încurcătură, ar trebui să 
treacă în al treilea mod de percepţie şi să facă următoarele: 

1. Să ridice mental un perete de sticlă între ea şi Robert; 

2. Să analizeze atent în ce măsură comportamentul lui 
Robert depinde de ea sau a contribuit la apariţia acestei 
situaţii. Atunci i-ar putea atribui responsabilitatea corectă; 

3. Să-şi dea seama apoi dacă purtarea lui spune cu 
adevărat ceva despre valoarea ei; 

4. Să analizeze în ce fel a contribuit ea la situaţia creată; 

5. Odată stabilită contribuţia fiecăruia, să-l lase pe Robert 
să-şi asume răspunderea pentru comportamentul, 
sentimentele sau proiecţiile lui, iar ea să şi-o asume exclusiv 
pentru aportul ei. 

Prin acest exerciţiu, Julia şi-ar putea da seama că, de fapt, 


comportamentul lui Robert are drept cauză frica lui de 
angajament şi nu spune nimic despre valoarea ei. Ea şi-ar 
asuma răspunderea pentru aportul ei, anume pentru faptul 
că se agaţă prea puternic de el. Pe baza acestei analize 
serioase, Julia ar putea lua alte decizii, cum ar fi să se ocupe 
de acum încolo mult mai mult de ea însăşi şi să-şi vadă de 
treabă. Poate ar ajunge şi la concluzia că merită să se 
gândească dacă nu cumva ar fi mai bine să se despartă de 
Robert. 

Robert, pe de altă parte, ar putea recunoaşte că are 
responsabilitatea să nu mai proiecteze asupra Juliei 
imaginea mamei lui. Ar putea înţelege că dorinţa Juliei ca el 
să se implice mai mult în relaţie este cât se poate de 
rezonabilă şi că nu mai e un băiețel care trebuie să se 
supună unei femei acaparatoare. Asta l-ar putea face să 
privească cu mai multă deschidere relaţia şi să se încreadă 
mai mult în partenera lui. 

Dacă ar face amândoi acest exerciţiu, ar putea discuta 
între ei, de la nivelul meta-atitudinilor, dorinţa de evadare a 
lui Robert şi tendinţele sufocante ale Juliei, şi s-ar putea 
reflecta unul pe altul. Relaţia lor ar avea foarte mult de 
câştigat. 


Argumente solide în locul intuiţiei 


Dacă vrei să deosebeşti sentimentele corecte de cele 
greşite, trebuie să te simţi sigur de punctul tău de vedere. 
Argumentele bune sunt cea mai bună metodă. Aşa cum am 
mai spus, când e vorba de sentimentele copilului- umbră, 
intuiţia noastră e adesea un sfetnic rău. Rațiunea lucrează 
mult mai precis, de aceea ar trebui s-o consultăm mai des. 
Să rămânem la exemplul de mai sus, în care copilul-umbră 
al Juliei crede că e responsabil de distanţarea lui Robert. 
Dacă ar vrea să-şi dea seama cât de corectă e această 
apreciere, ea ar trebui să se „reseteze” în al treilea mod de 


percepţie şi s-o analizeze pe baza argumentelor. 
Demonstratia ei raţională ar putea fi următoarea: 

Pro: Îl calc pe nervi pe Robert cu văicărelile şi cererile 
mele sufocante. Din cauză că sufăr, m-am îngrăşat trei 
kilograme. Nu îi dau destulă libertate. 

Contra: Nu m-aş plânge dacă Robert ar fi ceva mai ataşat 
şi şi-ar face mai des timp pentru mine. Nu cred că cer prea 
mult dacă îmi doresc să petrecem împreună cel puţin trei 
seri pe săptămână. În afară de asta, e normal să mă aştept 
ca el să fie de acord să ne facem planuri de vacanţă 
împreună, pentru că dorința mea de a avea o relație 
previzibilă şi de a putea plânui pe termen mai lung sunt la 
fel de îndreptăţ ite ca dorinţ a lui de flexibilitate şi spaţiu. În 
ceea ce priveşte libertatea, Robert e singurul care decide în 
relat ia noastră. De fapt, mereu e vorba doar de nevoile lui. 
Îmi permite să-i fiu alături doar când vrea el ş i nu face 
compromisuri în această privinţă. Într-o relaţie faci însă şi 
compromisuri. Un bărbat care nu mă mai iubeş te doar 
pentru că m-am îngrăş at trei kilograme nu e capabil să 
iubească. În rest, Robert a avut ş i în alte relat ii probleme 
de apropiere, în afara cazului în care femeia nu s-a bazat 
deloc pe el, cum a fost cu afurisita aia de Valerie. 

Bonus: ... Îmi trece prin minte că l-am părăsit pe Chris 
pentru Robert. Chris era mult mai capabil să aibă o relație. 
Poate că am eu însămi o problemă cu apropierea ş i distant 
area în relat ie ş i ar trebui ş i eu să mă ocup de acest 
aspect... 

De fiecare dată când îţi dai seama că un lucru ţi se pare 
adevărat doar pe baza unor sentimente, resetează-te în al 
treilea mod de percepţie şi verifică- ţi impresia. 


la-ţi copilul-umbră de mână 

Până acum ai învăţat multe: ţi-ai descoperit copilul-um-bră, 
cu tot cu credinţele lui vătămătoare şi cu mecanismele lui 
defensive, şi ai făcut cunoştinţă şi cu adultul din tine. În 


plus, ştii cum să separi copilul-umbră de adult, adoptând 
diferite perspective, şi te-ai antrenat să aduci argumente 
raţionale. Ai acumulat cunoştinţe despre cum să-ţi consolezi 
copilul-umbră şi cum poţi să treci peste sentimentele 
negative. Făcând exerciţiile, poate ai observat că uneori eşti 
puţin trist când te întâlneşti în mod conştient cu copilul tău 
umbră. Poate că simţi cât de rănit, furios, trist şi pierdut se 
simte. Tocmai de aceea nu e suficient să ne recunoaştem 
copilul-umbră, să-l dăm pur şi simplu la o parte şi să 
adoptăm punctul de vedere al eului adult. Trebuie mai întâi 
să-l acceptăm cu blândeţe, să-i dăm atenţie şi să-l consolăm. 
Atunci va fi mult mai simplu să-i explici că nu mai are 
putere asupra vieţii tale actuale, pentru că vremea lui a 
trecut, iar tu ai crescut mare. 

Poţi pune foarte bine în practică cunoştinţele pe care le-ai 
dobândit până acum pentru a comunica nemijlocit cu 
copilul-umbră din tine şi a-l consola: cu ajutorul eului tău 
adult poţi conştientiza că, de fapt, credinţele tale negative 
sunt rezultatul felului cum ai fost crescut şi nu reprezintă 
realitatea. Însă copilul tău umbră nu va fi convins aşa uşor. 
Vechile influenţe sunt prea adânc întipărite în sentimentele 
lui. De aceea e important să ajungi la el în plan emoţional, 
iar asta poţi s-o faci doar dacă-l accepti. Acceptarea 
copilului-umbră e un pas fundamental spre vindecare. De 
îndată ce spui „da” unui lucru, îţi anihilezi rezistenţa pe 
care-o ai faţă de el. Recu-noscând în plan profund că aceste 
răni există, recunoşti dreptul tău de a fi exact cel care eşti. 
Dacă  reprimi  copilul-umbră şi rănile lui, continui 
nedreptatea pe care acesta a suferit-o din partea părinţilor 
tăi: sentimentele şi rănile lui interioare sunt din nou 
ignorate şi negate. Să te vindeci înseamnă să devii întreg. 
Dacă îţi accepti această parte a personalităţii tale, devii 
întreg. Copilul-umbră, care a trăit o existenţă ascunsă şi 
care din această cauză a generat sentimente şi tipare cu 


atât mai distructive, îşi găseşte acum refugiu în tine. Cu cât 
se simte acceptat mai profund, cu atât se linişteşte mai uşor. 
Exercitiu: 
la-ţi copilul-umbră de mână 
1. Inchide ochii şi intră în contact cu copilul tău umbră. 
Poţi face acest lucru dacă-ți rosteşti cu voce tare 
credinţele negative şi le simţi în sinea ta. Probabil îți poţi 
evoca mai uşor copilul-umbră dacă te gândeşti la o 
situaţie în care a fost sau este foarte activ. Poate fi o 
situaţie din copilăria ta sau din viaţa ta de adult. Ima- 
ginează-ţi situaţia şi dă-ţi seama cum se simte copilul- 
umbră. Poate revin sentimente vechi, cum ar fi teama, 
apăsarea, furia, tristeţea sau ruşinea. Îl vei regăsi în ele. 
2. Respiră adânc, din abdomen, şi spune-ţi: „Da, aşa e. 
Acesta este copilul meu umbră. Bietul meu copil, poţi în 
sfârşit să stai aici în linişte. Te simt şi te iau în serios. Fii 
bine-venit!” 
3. Continuă să respiri adânc. Empatizează cu copilul tău 
umbră. Asigură-l că de acum încolo vei fi mereu alături de 
el, că nu va mai fi vreodată singur. Spune-i că tu, adultul 
interior, vrei să-l iei de mână şi să-i explici lumea, ca să 
simtă în sfârşit în sinea lui că e bine-venit şi acceptat aşa 
cum este. 

Cu cât îţi accepti mai mult copilul-umbră, cu atât acesta 
devine mai calm, pentru că se simte luat în seamă şi 
acceptat. Integrează acest exerciţiu în viaţa ta de zi cu zi şi 
repetă-l cât mai des. 

Trebuie să ai grijă însă ca nu cumva copilul-umbră să preia 
din nou conducerea în comportamentul tău. Poate deveni 
temător şi deprimat, poate vrea să fugă sau chiar să 
lovească. Dar adultul hotărăşte ce va face. E la fel ca-n viaţa 
reală: în cazul în care copilul se teme să meargă la dentist, 
părintele iubitor îl ia de mână şi-l ajută să suporte consultul. 
Nu lasă copilul să conducă anulând vizita la dentist. La fel, 


nu-i permite copilului să chiulească pentru că acesta nu are 
chef să meargă la şcoală. Acelaşi lucru ţi-l poţi imagina cu 
copilul tău umbră: îl asculţi şi-i permiti să-ţi povestească 
temerile şi grijile lui, dar, în cele din urmă, tu decizi, 
folosindu- te de rațiune şi de argumentele ei bune - deci de 
eul tău adult -, ce se va întâmpla. 
Strategii de zi cu zi pentru vindecarea copilului- 
umbră 
Rezolvarea exerciţiilor pe care ţi le-am prezentat până 
acum şi care servesc vindecării pe termen lung a copilului 
tău umbră necesită un anumit timp. Însă, în viaţa ta de zi 
cu zi, nu ai mereu timp să porţi discuţii îndelungate cu el 
sau să faci trecerea între cele trei moduri de percepţie. În 
încurcăturile cotidiene, în care-ţi surprinzi copilul-umbră în 
acţiune, ai nevoie de intervenţii din scurt, cu efect rapid. 
De aceea am conceput câteva strategii percutante pentru 
situaţii obişnuite. Lista nu e în niciun caz completă; dă-ţi 
frâu liber creativităţii şi imaginaţiei ca să-ţi găseşti 
strategiile personale. E important să pui la punct câteva 
care ţi se potrivesc şi cel mai bine ar fi să le notezi în 
scris, ca să le ai la dispoziţie în orice moment al zilei şi să 
nu fii nevoit să te gândeşti prea mult până să le aplici. 


Vorbe de încurajare 

Frazele scurte de încurajare sunt adesea suficiente pentru a 
linişti copilul- umbră şi a putea să treci într-o altă stare. 
Închipuie-ţi că eşti tatăl cel bun sau mama cea bună a 
copilului tău umbră, cel sau cea care-l linişteşte şi-l 
consolează. Asta înseamnă să adopţi o atitudine blândă şi 
afectuoasă faţă de copilul tău umbră şi să vorbeşti cu el în 
forul tău interior. De exemplu, dacă-ţi dai seama că o vorbă 
critică spusă de altcineva te râneşte, i-ai putea spune astfel 
copilului tău umbră: „Ei, nu-i nimic. Nu-i nicio problemă 
dacă mai facem şi câte o mică greşeală”. Sau, dacă-ţi seama 


că te simţi inferior cuiva, îi poţi spune: „Dragul meu, omul 
ăsta nu e mama/tata. Acum am crescut mari şi suntem pe 
picior de egalitate cu el”. 

Uneori te poate ajuta să-ţi imaginezi că-ţi mângâi copilul- 
umbră pe creştet sau că-l iei de mână. Să nu ţi se pară 
ridicol să te comporti astfel cu tine însuţi! Pur şi simplu 
încearcă şi vezi ce se întâmplă - oricum nu te aude nimeni. 
Vei simţi că-ţi face bine, iar copilul tău umbră te va lăsa în 
pace. 

Gândeşte-te la cel puţin trei împrejurări obişnuite care-ţi 
stârnesc copilul- umbră şi găseşte pentru fiecare o vorbă sau 
chiar un gest de încurajare. Notează totul în agendă. 
Afirmaţii categorice 
Uneori poate fi util să te comporti drastic cu copilul tău 
umbră, pentru că el are tendinţa să-şi plângă de milă. Asta 
se întâmplă adesea în cazul suferințelor din dragoste. Chiar 
şi atunci când sentimentele copilului-umbră devin prea 
puternice, când e copleşit de teamă, de exemplu, o afirmaţie 
categorică poate fi benefică. şi cu copiii noştri suntem 
uneori mai severi. Dacă te surprinzi intrând în spirala 
gândurilor negative şi a scenariilor sumbre, poţi spune pe 
un ton mai energic: „Nu-i nimic. Nu eşti singurul care 
suferă”, „Termină cu prostiile, me-reu vechea poveste!”, 
„Temerile tale nu s-au confirmat niciodată, eşti vocea fricii 
mele, un sfetnic rău” ş.a.m.d. 

Stabileşte-ţi cel puţin trei afirmaţii categorice cu care să-ţi 
pui la punct copilul-umbră şi notează-le. 


Surse de energie 

Imaginile mentale au o putere extraordinară - în sens 
negativ, poţi observa asta de fiecare dată când îţi închipui 
vreun scenariu deprimant. Însă îţi poţi folosi forţa 
imaginaţiei şi pentru imagini pozitive. Caută-ţi în minte o 
sursă de putere, o imagine care să aibă efect liniştitor şi/sau 


care să te binedispună când temerile copilu-lui-umbră se fac 
simţite. Poate fi un peisaj preferat sau o situaţie din trecut 
în care te-ai simţit puternic şi competent sau pur şi simplu 
fericit (care nu-ţi trezeşte amintiri nefericite). Îţi poţi 
imagina orice situaţie sau poţi împrumuta o imagine de film, 
de pildă din Războiul stelelor sau Stăpânul inelelor. 
Important e ca ea să-ţi transmită un sentiment de forţă 
interioară şi siguranţă. Această imagine va deveni sursa ta 
personală de energie. 

Acum ridică-te şi închipuie-ţi că te cufunzi în sursa ta de 
energie. Activează-ţi toate simţurile. Ce vezi? Ce sunete şi 
foşnete auzi? Simti vreun miros? Cum te simţi? Cum se 
simte corpul tău? Găseşte un nume sursei tale de energie şi 
desenează în agendă un simbol care s-o reprezinte (poate fi 
ceva foarte simplu). 

Dacă te surprinzi în viaţa de zi cu zi în modul copilului- 
umbră, îţi poţi găsi forţa interioară în sursa ta de energie, pe 
care o poţi accesa oricând. 


Posturi de putere 


La fel ca imaginile mentale, şi postura corporală are o 
influenţă nemijlocită asupra dispoziţiei noastre. Starea de 
spirit şi corpul se influenţează reciproc, lucru care rezultă 
clar din multe studii psihologice - Poţi deci folosi atitudini 
corporale pentru a te reseta rapid din modul copilului- 
umbră în modul eului adult, aşa cum ai exersat deja. 
Exercitiu: 
Posturi care sugerează putere 
1. Ridică-te în picioare şi adoptă o postură comodă, cu 
picioarele ferm pe podea şi cu genunchii uşor 


flexaţi. Imaginează-ţi o situaţie în care te simţi foarte 
puternic, fie că e atunci când faci sport, când ai obţinut 
un succes personal sau pur şi simplu o clipă fericită din 
viaţa ta particulară. Poţi alege ca imagine şi sursa ta de 
energie din subcapitolul anterior. 
2. Coboară privirea sau închide ochii. Cufundă-te în 
imaginea respectivă. Ce vezi? Ce sunete auzi? Simţi vreun 
miros sau vreun gust? Cum simţi pământul de sub 
picioare? Ce senzaţii ai? Lasă această situaţie fericită să 
acţioneze asupra întregului tău corp şi fii atent şi la 
respiraţie. Cum respiri când te simţi puternic? Încearcă să- 
ţi dai seama ce simţi în mâini, în picioare, în tălpi, în 
posterior, în torace, în umeri şi în cap. Cum te simţi într-o 
postură care sugerează putere? Îndreaptă- ţi spatele şi 
găseşte postura care se potriveşte perfect cu această 
stare. Ea este de acum încolo postura ta personală de 
putere. Găseşte una echivalentă şi pentru atunci când stai 
jos. 

De îndată ce simţi că aluneci în modul copilu-lui-umbră, 
adoptă această postură şi treci în eul tău adult. Dacă repeti 
suficient de des acest lucru, îţi vei condiţiona corpul şi 
creierul ca, dacă-ţi schimbi postura, să-ţi schimbi automat şi 
dispoziţia cu una mai bună. 

Acum, după ce ţi-am întărit eul adult şi am pus copilul- 
umbră din tine la locul lui, aş vrea să ţi-l prezint pe copilul 
tău lumină, care simbolizează atât resursele tale interioare, 
cât şi starea în care doreşti să ajungi. 

x 


Vezi, de exemplu, prelegerea lui Amy Cuddy la 


https://www.ted.com/talks/amy_cuddy vour_body_language_shapes_who_vou_are. 
(n.aut.) 


Fă cunoştinţă cu copilul tău 
lumină 


Copilul-lumină este simbolul părţilor sănătoase ale 
personalităţii noastre, care coexistă în noi cu cele 
problematice. El semnifică potenţialul nostru de a ne 
bucura şi de a ne simţi bine. Aminteşte-ţi cum te jucai în 
copilărie, uitând de tine, şi cum râdeai zgomotos. 
Aminteşte-ţi cât de relaxat priveai lumea şi cum mul-te 
dintre regulile tale actuale care despart frumosul de urât 
sau binele de rău pe atunci nici nu existau. Lucrurile erau 
pur şi simplu aşa cum erau. Interesant e că toţi oamenii, 
chiar şi cei care au trăit experienţe cu adevărat cumplite în 
copilărie, îşi amintesc de a-ceastă uşurinţă a lucrurilor. 
Forţa care reiese din asemenea amintiri este copilul tău 
lumină. El este suma tuturor trăsăturilor care te fac să fii 
viu, curios, puternic. Când apelăm la el, vrem de fapt să 
vedem ce influenţe şi trăsături pozitive porţi în tine. Făcând 
cunoştinţă cu el, capeţi acces la întregul tău potenţial 
creator, adult, cu ajutorul căruia îţi poţi remodela astăzi 
atitudinile şi imaginea de sine. Din perspectiva copilului- 
lumină, îţi poţi transforma apoi vechile credinţe în altele 
utile, care să te sprijine. În cele ce urmează vom căuta 
aşadar punctele tale forte şi sursele tale de energie şi vom 
trece de la mecanismele de apărare la mecanismele de 
inversare a crezului interior, cu ajutorul cărora îţi vei putea 
modela relaţiile în mod constructiv şi fericit. Nu e vorba să 
te reinventezi, fiindcă, în cea mai mare parte, nu e nimic în 
neregulă cu tine. Până acum am studiat şi schimbat acele 
atitudini şi comportamente de care tu însuţi te îndoiai şi 
care-ţi afectau fericirea în relaţie; de acum încolo ne 


adresăm părţii pozitive din tine, resurselor tale. Vreau să-ţi 
arăt, tot pe baza unor exerciţii, cum poţi extinde şi întări tot 
ce e bun şi „uşor” în tine. 

Exercitiu: 

Amintirile frumoase ale copilăriei 
Vom începe încă o dată cu un mic exerciţiu de ima- 
ginaţie, care, de data asta, ar trebui să te ajute să-ţi 
aminteşti de partea frumoasă a copilăriei. Răspunde, 
aşadar, la următoarele întrebări: 

- Care era jocul tău preferat în copilărie? 

- În ce loc îţi plăcea să stai mai mult? 

- Cu cine îţi plăcea să te joci? 

- Care era jucăria ta preferată? 

- Care era mâncarea ta preferată? 

- Care era mirosul tău preferat? 

- Descrie unul dintre cele mai frumoase mo-mente din 
copilăria ta. 

încearcă să simţi ce declanşează amintirile tale 
frumoase în tine şi notează totul în agendă. 

Exercitiu: 

Descoperă-ţi credinţele pozitive 
Ne vom ocupa acum de credinţele tale pozitive. Pentru 
acest exerciţiu şi următoarele, ia o a doua coală mare de 
hârtie (cel puţin A4) şi creioane colorate. 

Desenează pe coală o altă siluetă de copil. Spre 
deosebire de a copilului-umbră, aceasta trebuie să fie 
foarte colorată şi veselă, pentru că va re-prezenta copilul 
tău lumină (vei găsi şi pentru ea un exemplu pe dosul 
copertei din spate). Copi-lul- lumină va deveni starea spre 
care aspiri şi de aceea trebuie să corespundă şi din punct 
de vedere vizual. Asta te va motiva şi-ţi va face poftă de 
noi experienţe. Desenează-ţi deci copilul- lumină cât poţi 
tu de frumos, ca şi cum ai vrea să câştigi un concurs de 


desen. Desenează-i şi faţa, părul şi, dacă vrei, decorează 
toată pagina pe gustul tău. 

Vom descoperi acum crezul tău pozitiv. Pentru asta, 
vom parcurge doi paşi: mai întâi vom vedea ce credinţe 
pozitive ai preluat de la părinţi sau de la alte persoane 
care te-au îngrijit, iar apoi vom inversa credinţele 
fundamentale ale copilului tău umbră, transformându-le 
în opusul lor. 

1. Credinţe pozitive provenite din copilărie 

Dacă relaţia ta cu părinţii este suficient de bună încât vrei 
să-i ai pe lângă copilul tău lumină, scrie-i pe mama şi pe 
tata sau pe cei care te-au îngrijit de o parte şi de alta a 
siluetei desenate, în dreptul capului, şi gândeşte-te de 
această dată ce însuşiri bune au avut. Ce au făcut corect? 
Notează. 

Exemplul Juliei: 

Mama: Era iubitoare, a avut grijă de mine. 

Tata: Era iubitor şi grijuliu. 

Dacă nu vrei să-i ai pe părinţi alături de copilul tău 
lumină pentru că relaţia ta cu ei este sau a fost dificilă, 
atunci poţi fie să omiţi integral această parte a 
exerciţiului, fie să notezi însuşirile bune ale părinţilor tăi 
pe o altă foaie şi să scrii apoi în copilul tău lumină doar 
credinţele pozitive pe care le-ai preluat de la ei. 

Poate că o bunică iubitoare, o vecină simpatică sau un 
profesor înţelegător ţi-a oferit căldură în copilărie? Poţi 
nota această persoană acolo. 

După ce ai notat trăsăturile pozitive ale figurilor tale de 
ataşament, încearcă să-ţi dai seama: ce credinţe pozitive 
ai dobândit de la ele? Ca să te ajut, am întocmit o listă. 

e Sunt iubit. 

e Sunt valoros. 

e Sunt suficient de bun. 


e Sunt bine-venit. 

e Sunt sătul. 

e Primesc suficient. 

e Sunt deştept. 

e Sunt frumos. 

e Am dreptul la fericire. 
e Am voie să fac greşeli. 
e Merit să fiu fericit. 


e Viaţa e uşoară. 
I I 
e Am voie să fiu eu însumi. 


e Am şi eu voie să fiu uneori povara cuiva. 

e Am voie să mă apăr. 

e Am voie să am propria mea părere. 

e Am voie să am şi eu sentimente. 

e Am voie să mă delimitez. 

e Mă descurc eu. 

Dacă ai găsit mai multe credinţe pozitive, alege cel mult 
două dintre ele şi scrie-le în interiorul siluetei de copil, în 
zona pieptului. şi aici ne vom limita - la fel ca în cazul 
credințelor negative - la câteva, ca să poţi lucra mai uşor 
cu ele în viaţa de zi cu zi. 


2. Inversarea credințelor fundamentale 

A venit momentul să lucrăm cu principalele credinţe 
negative pe care le-ai identificat mai devreme. Acum le 
vom inversa, transformându-le în echivalentul lor pozitiv. 
Pentru credinţe precum: „Sunt lipsit de valoare” sau: „Nu 
sunt destul de bun”, inversul este: „Sunt valoros” sau: 
„Sunt suficient de bun”. Există însă altele ceva mai greu 
de inversat, din cauza faptului că în credinţele pozitive nu 
vrem să includem o negaţie, cuvântul „nu” trebuie evitat. 
Dacă se întâmplă să crezi că: „Sunt răspunzător de 
fericirea ta”, opusul nu este: „Nu sunt răspunzător”. 


Subconştientului îi este greu să pro-ceseze cuvântul „nu”, 
pentru că e dificil să nu te gândeşti la un lucru anume. 
Dacă-ţi spun acum să nu te gândeşti la un balon roz, te 
vei gândi automat la el. Inversul lui: „Sunt răspunzător de 
fericirea ta!” ar putea fi: „Am voie să mă delimitez”, „Am 
voie să-mi văd de ale mele” sau: „Dorinţele şi nevoile 
mele sunt la fel de importante”. 

Inversarea unei credinţe precum: „Sunt o povară” ar fi: 
„Am şi eu voie să fiu uneori povara cuiva”. E inevitabil să 
fim şi noi la un moment dat o povară pentru alţii, ca 
atunci când suntem bolnavi şi avem nevoie de ajutor. La 
fel: „Am şi eu voie să fac din când în când greşeli”. 

Credinţele pozitive ar trebui formulate astfel încât să fie 
asimilabile. De exemplu, unora li se pare prea mult să 
accepte în loc de: „Sunt urât” credinţa: „Sunt frumos”. Pe 
aceştia i-aş sfătui să adopte cuvântul „destul/suficient”, 
deci: „Sunt suficient de frumos” sau: „Sunt destul de 
bun”. 

Ca să fie mai asimilabile pentru tine, îţi poţi limita 
întrucâtva credinţele. Dacă, de exemplu, ideea că: „Sunt 
important” ţi se pare exagerată şi greu de înghiţit, ai 
putea-o reformula astfel: „Sunt important pentru 
copiii/prietenii/părinţii mei”. Formulează-ţi noile credinţe 
astfel încât să te simţi bine când le rosteşti şi să ţi se pară 
credibile. 

Notează credinţele tale pozitive fundamentale în zona 
abdomenului din silueta copilului tău lumină. 

Exemplul Juliei: 

Sunt destul de bună. Pot trăi pe propriile mele picioare. 

Exercitiu: 

Argumente în favoarea copilului-lumină 
Ca să poţi asimila mai bine noile tale credinţe, în-cearcă 
să găseşti argumente raţionale în favoarea lor. Vei vedea 


că raţiunea ta poate accepta mult mai uşor credinţele cele 
noi decât pe cele vechi. Îţi amintesc că ea are mereu 
dreptate; sentimentele noastre sunt cele care se pot 
înşela. Ca să poţi să-ţi însuşeşti pe deplin un crez nou, el 
trebuie mai întâi să primească „undă verde” de la rațiune. 

Îţi voi arăta asta folosind exemplul Juliei, care avea 
următoarele credințe negative principale: „Voi fi 
părăsită”, „Nu sunt destul de bună”. 

Conform celor de mai sus, le putem inversa în 
echivalentele lor pozitive: „Pot trāi pe propriile mele 
picioare”, „Sunt destul de bunã”. 

Ca opus al lui: „Oricum voi fi părăsită”, Julia a ales o 
formulare care-i întăreşte capacitatea de a fi autonomă, 
atenuându-şi astfel teama de abandon. Nu are cum să 
stabilească ea dacă va fi părăsită sau nu, de aceea n-ar fi 
potrivit să aleagă o credință pozitivă de genul: „Robert 
rămâne cu mine”, fiindcă asta poate decide doar el. 
Realitatea reflectată de credințele pozitive trebuie 
neapărat să fie sub controlul nostru. Noua credință a Juliei 
ar putea suna şi astfel: „Mă pot ataşa în orice mo-ment” 
(de exemplu, de prieteni), iar această formulare ar 
sublinia faptul că îşi poate modela relaţiile în mod activ, 
că nu e neputincioasă şi la cheremul altora, aşa cum s-a 
întâmplat când era copil. Ceea ce ar reprezenta tot o 
întărire a aptitudinilor ei de autonomie. 

Argumentele care susţin afirmaţia: „Pot trăi pe propriile 
mele picioare” sunt următoarele: „Am crescut şi pot să-mi 
port de grijă. Nu am nevoie disperată să aibă cineva grijă 
de mine. Am toate aptitudinile necesare ca să duc o viaţă 
independentă. În plus, am mulţi prieteni şi mă înţeleg 
foarte bine cu unii dintre membrii familiei mele. Există 
deci oricând oameni la care pot apela dacă am nevoie de 
ajutor sau consolare”. 


lată şi argumentele care susţin afirmaţia: „Sunt suficient 
de bună”: „Sunt o prietenă foarte sinceră şi loială. Mă 
străduiesc întotdeauna să evoluez. Am o slujbă bună. Nu 
trebuie să fiu perfectă, pot face greşeli, dar sunt destul de 
bună pentru că sunt o persoană OK şi am dreptul să fiu 
aşa cum sunt”. 

Treci în modul observatorului - deci în eul tău adult - şi 
găseşte argumente valabile pentru noi-le tale credinţe. 
Notează-le în agendă. 

Exercitiu: 

Descoperă-ţi punctele forte şi resursele 
Pe lângă convingerile pozitive, e important să fii conştient 
de punctele tale forte şi de resursele de care dispui. 
Punctele forte sunt trăsăturile de caracter şi aptitudinile 
care-ţi sunt adesea utile, cum ar fi umorul, curajul sau 
abilităţile sociale. Măcar o dată, fii generos cu tine. 
„Lauda de sine nu miroase-a bine” este una din cele mai 
prosteşti zicale inventate vreodată. Dacă ţi-e greu să spui 
ceva bun despre persoana ta, imaginează-ţi ce trăsături 
pozitive ar lăuda prietenii tăi la tine. Sau întreabă-i pur şi 
simplu. 

Pentru a te ajuta să-ţi găseşti punctele forte, ai aici 
câteva exemple: 

amuzant, sincer, loial, înţelegător, inteligent, creativ, 
meditativ, sociabil, simpatic, disciplinat, atrăgător, 
flexibil, tolerant, haios, sportiv, autentic, generos, cult, 
curios, echilibrat, ferm, stabil, amabil, grijuliu, 
întreprinzător, de încredere, sincer, conştiincios, 
cosmopolit, empatic ş.a.m.d. Notează punctele tale forte 
în interiorul siluetei copilului tău lumină (vezi şablonul de 
pe dosul copertei din spate a cărţii). 

Sub resurse vom aduna sursele tale de energie, adică 
acele condiţii de viaţă care-ţi dau putere sau sprijin. 


prieteni buni, relaţii funcţionale, familie, copii, slujbă 
bună, destui bani, sănătate, natură, muzică, o locuinţă 
frumoasă, animale de casă, colegi de muncă drăguţi, 
călătorii ş.a.m.d. Desenează resursele tale în jurul 
copilului-lumină (vezi şablonul de pe dosul copertei din 
spate a cărţii). 

Exercitiu: 

Simte-ţi copilul-lumina 
Cu ajutorul următorului exerciţiu poţi să-ţi ancorezi 
copilul- lumină în simţirea ta, în sufletul şi în corpul tău. 
Poţi considera exerciţiul un joc, pentru că asta îi place 
foarte mult copilului- lumină. 

Instalează-te, cel mai bine, într-o poziţie verticală. Pune 
foaia cu desenul în faţa ta pe podea. Acum încearcă să-ţi 
percepi corpul în mod con-ştient - cum îl simţi? 
Concentrează-te asupra zo-nei piept-abdomen, „sediul” 
sentimentelor. 

1. Citeşte-ţi crezul pozitiv pentru tine, cu voce scăzută, şi 
încearcă să-ţi dai seama ce simţi dacă îl asimilezi în 
minte. 

2. Aminteşte-ţi de o situaţie din viaţa ta în care aceste 
credinţe s-au dovedit adevărate. Poate fi o experienţă 
trăită împreună cu prietenii, la muncă, în timp ce făceai 
sport sau în vacanţă. Poate fi pur şi simplu când asculţi 
muzică sau când te afli în natură. Sigur ai trăit cel puţin o 
situaţie în viaţa ta în care crezul pozitiv ţi-a fost confirmat 
şi în care ai simţit asta. 

3. Gândeşte-te acum la toate resursele de care dispui. 
Evocă- le cu toate simţurile - văzul, auzul, mirosul, gustul 
- şi descoperă prin intro-specţie cum anume îţi dau 
putere. 

4. Îndreaptă-ţi apoi atenţia spre punctele tale forte. Nu te 
limita să le gândeşti, ci încearcă să-ţi dai seama ce simţi 


în corpul tău când le rosteşti încetişor, pentru tine. Ce 
senzaţii declanşează în tine? 

5. Concentrează-te dintr-odată asupra a tot ce simţi - 
cum simte corpul tău copilul-lumină? 

Plimbă-te prin cameră, păstrându-ţi această stare 
interioară, şi descoperă postura copilului tâu lumină. 
Încearcă să-ţi dai seama cum îţi simţi corpul când te afli în 
această stare şi fii foarte conştient de respiraţia ta. 
Găseşte un gest clar care exprimă starea de a te 
identifica total cu copilul tău lumină. Lasă-ţi corpul să-l 
reprezinte. Acest gest îţi va folosi drept „ancoră” în viaţa 
de zi cu zi şi-ţi va permite să evoci această stare de bine 
ori de câte ori îl vei face. O clientă a mea a deschis în 
mod spontan mâna, care a luat aproximativ forma unui 
câuş. Acest gest relaxat a devenit gestul ei pentru 
copilul- lumină. 

Notează senzaţia aceasta de bine pe abdomenul 
siluetei copilului tău lumină. 

Supliment: Rămânând în starea copilului-lumi-nă, lasă-ţi 
mintea să contureze o imagine pe care s-o asociezi apoi 
cu această senzaţie. Poate vezi marea, poate un peisaj 
frumos, poate un loc de joacă sau o căsuţă în pădure - 
lasă-ţi pur şi simplu copilul-lumină să-ţi ofere o imagine. 
Lasă-te surprins de cadoul pe care ţi-l face. 

Următorul pas este să descrii această imagine folosind 
un cuvânt-cheie pe care să-l notezi pe foaie. 

Găseşte-ţi timp în fiecare zi în care să încerci să te 
transpui cât mai conştient în starea copilului tău lumină. 
Vei crea astfel legături sinaptice în creierul tău cu ajutorul 
cărora îţi vei antrena o nouă conştiinţă neuronală. E ca şi 
cum ai vrea să înveţi o nouă succesiune de mişcări. În 
felul acesta, copilul- lumină va deveni treptat parte din 
tine. Dacă repeti suficient de des exerciţiul, el va intra în 


rutina gândirii şi simţirii tale. În plus, poţi decide de unul 
singur cât de mult şi de frecvent vrei să intri în contact cu 
partea ta solară. 


De la starea copilului-lumină la perspectiva 
observatorului 


Încă de la exerciţiul „Cele trei moduri de percepţie” te-ai 
antrenat să-ţi separi eul adult de copilul-umbră pentru a 
dobândi o imagine clară şi realistă asupra problemelor tale. 
Îţi amintesc că fundamentul oricărei schimbări e ca, atunci 
când ne surprindem în modul copilului-umbră, să ne 
„resetăm” în mod conştient în eul nostru adult. Pe de altă 
parte, dacă intri în starea copilului-lumină, treci de fapt 
rapid într-o dispoziţie bună, într-un loc din care lumea şi 
problemele tale se văd cu totul altfel. 

Te sfătuiesc să încerci şi trecerea de la perspectiva 
copilului-lumină la a observatorului. Cufundă-te cu toate 
simţurile în sentimentul copilului tău lumină, aşa cum l-ai 
exersat în subcapitolul anterior, şi încearcă, rămânând în 
această stare, să priveşti problema (de exemplu, aceeaşi 
situaţie pe care ai analizat-o în exer-ciţiul celor trei moduri 
de percepţie) din poziţia observatorului. Sau gândeşte-te la 
problema  Juliei, care se simte copleşită de fuga de 
ataşament a lui Robert şi de toate consecinţele ei. 

Dacă Julia şi-ar privi problema din perspectiva copilului- 
lumină, poate ar zâmbi şi ar gândi cam aşa: „Dragul meu 
Robert, zău că ne îngreunăm unul altuia viaţa. Partea bună 
însă e că putem să nu mai facem acest lucru. Eu am să 
încep chiar de acum”. 

Fireşte că-ţi poţi percepe şi copilul-umbră din perspectiva 
observatorului combinată cu starea copilu-lui-lumină. 
Problemele noastre se văd cu totul altfel dacă le privim cu 
bună dispoziţie, cu o atitudine împăcată. Dacă suntem 
binedispuşi, orice rău scade la jumătate, iar grijile pot 


dispărea dintr-odată. Prin ochii copilului-lumină ai să vezi 
că eşti în regulă şi suficient de bun, iar credinţele tale 
negative nu au nimic de-a face cu tine şi cu realitatea ta 
actuală, ci exclusiv cu stresul pe care ţi l-au provocat 
cândva părinţii tăi. Poţi să-ţi încurajezi copilul-umbră şi să-l 
asiguri că-i vei fi mereu alături. 


Descoperă-ţi mecanismele de 
inversare a crezului interior 


Mecanismele de inversare a crezului interior sunt 
alternativa concretă la mecanismele psihice de apărare. Ele 
reprezintă implementarea crezului nostru interior pozitiv, 
sunt comportamente constructive care ne ajută să ne 
clarificăm şi să ne stabilizăm relaţiile. Sunt, de fapt, 
răspunsul la întrebarea: „Ce pot face mai bine?” În cele ce 
urmează, voi prezenta mai întâi mecanismele generale de 
inversare, valabile atât pentru copilul-umbră autonom, cât şi 
pentru cel adaptat, apoi un set de mecanisme destinate 
anume copiilor-umbră hiperadaptaţi care trebuie să înveţe 
să fie mai autonomi şi, în fine, un alt set pentru copiii-umbră 
autonomi care trebuie să înveţe mai multe despre adaptare 
şi ataşament. 


Mecanisme generale de inversare 


Următoarele mecanisme de inversare le fac bine atât 
copiilor-umbră adaptaţi, cât şi celor autonomi. 


Asumă-ţi răspunderea şi spune lucrurilor pe nume 
„Da, aşa este”, „Da, copilul meu umbră se simte adesea 
inferior”, „Da, şi de aceea sunt adesea invidios”, „Da, mama 
mea nu m-a vrut”. Cât timp nu acceptăm realitatea, ne 
aflăm într-o stare de împotrivire, iar împotrivirea ne răpeşte 
cea mai mare parte din energie. Accep-tarea realităţii e o 
atitudine cu rădăcini în budism, care în ultimii douăzeci de 
ani a fost tot mai mult integrată în psihoterapie. Ea are la 
bază două principii: 

1.Pot rezolva doar problemele pe care le recunosc ca 


atare. 

2. Acceptarea realităţii mă destinde - împotrivirea este cea 
care provoacă tensiune. 

Acceptând, reduc o parte din tensiune şi, în con-secinţă, şi 
din problemă. Am constatat deja acest lucru în cadrul 
exerciţiului „la-ţi copilul-umbră de mână”. În momentul în 
care recunosc: „Da, aşa este”, am un sentiment de 
eliberare. Acest principiu poate fi folosit pentru orice fel de 
problemă, chiar şi pentru suferinţele banale de zi cu zi. Aş 
vrea să-l citez aici pe colegul meu Jens Corssen, care 
promovează şi el principiul acceptării realităţii. De exemplu, 
recomandă ca, atunci când stăm în trafic, să ne spunem: 
„Mi-am cumpărat maşină şi, odată cu asta, mi-am asumat că 
e posibil să stau în trafic. Deci: vreau să stau în trafic!” 
Faptul că recu-noaştem şi acceptăm anumite situaţii pe care 
nu le putem schimba ne destinde nervii. Consumăm prea 
multă energie enervându-ne pentru toate mărun-ţişurile... şi 
cu asta am ajuns la tema următoare: asumă-ţi răspunderea 
pentru tine şi pentru sentimentele tale. 

Suntem cu toţii tentaţi să spunem că senzaţia de stres şi 
alte trăiri negative pe care le avem se datorează unor 
factori exteriori: când suntem în toane rele, de vină e 
partenerul prost dispus; copiii nu ne dau o clipă de linişte; 
casieriţa de la supermarket ne încearcă răbdarea; vremea 
ne deprimă ş.a.m.d. Cum ar arăta toate aceste griji de zi cu 
zi dacă am vedea lucrurile aşa cum sunt şi ne-am asuma 
răspunderea pentru propriile noastre stări? Răspunderea 
începe să curgă de fiecare dată când iau o decizie, aşa că e 
important să conştientizez că aproape orice mă face să sufăr 
(cu excepţia adevăratelor lovituri ale sorții) reprezintă 
rezultatul unei decizii ale mele. lată cum s-ar vedea 
problemele de mai sus din această perspectivă: 1. Eu mi-am 
ales acest partener. Pot face ceva ca să se simtă mai bine? 
Dacă nu, deci dacă are o dis-poziţie proastă permanentă şi 


nevindecabilă, îmi rămâne opţiunea să-l părăsesc. 2. A fost 
decizia mea să fac copii, deci trebuie să accept că uneori mă 
vor enerva - asta vine la pachet. 3. Nu casieriţa este cea 
care-mi încearcă răbdarea, ci atitudinea mea faţă de ea şi de 
situaţie. În timpul în care mă enervez pe ea, aş putea să 
meditez. 4. Plouă, dar ţine de mine cum apreciez vremea şi 
cum îmi organizez ziua. 

Învață să ai o atitudine pozitivă faţă de probleme - e 
suficient ca să le reduci apăsarea la jumătate. Îmi place să 
le spun clienţilor mei că există o parte A a oricărei probleme 
şi o parte B. Partea A este, de exemplu: când conduc singur 
în maşină, am atacuri de pa-nică. Partea B ar fi: sunt un 
prost că sufăr de atacuri de panică. Partea B este deci 
atitudinea mea faţă de problema pe care o am. 

Mulţi oameni se indispun singuri când au o anumită 
problemă. Partea B se dovedeşte a fi chiar mai 
împovărătoare decât partea A şi poate uneori împiedica 
rezolvarea situaţiei. De exemplu, persoana afectată se 
ruşinează de problema pe care o are şi nu cere ajutor. E de- 
ajuns că partea A a problemei te face să suferi; de partea B 
te poţi scuti sau o poţi elimina printr-o atitudine de 
înţelegere afectuoasă. În exemplul de mai sus, ai putea 
gândi astfel: „Of, bietul meu copil-umbră suferă de atacuri 
de panică, are sentimentul că nu poate sta pe propriile lui 
picioare şi tân-jeşte după mânuţa mamei”. 

Partea B dispare, adică adultul îşi asumă răspunderea 
pentru partea A, luând decizia: „Eu (adultul tău iubitor) am 
grijă de tine şi de aceea voi face în aşa fel ca în curând să 
nu mai ai nicio teamă, pentru că voi desfiinţa vechile tale 
filme şi proiecţii din copilărie”. 

Încearcă să ai o atitudine prietenoasă faţă de problemele 
tale, afirmând cu tărie lucrurile aşa cum sunt şi asumându-ţi 
răspunderea pentru ele. Notează-ţi gândurile pe această 
temă în agendă. 


Renunţă la proiecţii, găseşte şi adoptă o meta-atitudine 

În capitolul „Întăreşte-ţi eul adult” am formulat deja câteva 
exerciţii care să te ajute să renunţi la proiecţiile copilului- 
umbră. Repet: trebuie să identifici „vechile filme” mentale 
care-şi au rădăcinile în trecutul tău, ca să nu le mai cazi 
pradă. Poate, de exemplu, copilul tău umbră are o structură 
fundamental depresivă pentru că în copilărie s-a simţit 
adesea neputincios. E extrem de important să ajungi să vezi 
asta doar ca pe o veche proiecţie şi, cu ajutorul raţiunii, să 
conştientizezi că „acum eşti mare” şi deţii controlul asupra 
vieţii tale. Această convingere trebuie să ţi-o formezi 
simultan cu ceea ce am numit o meta-atitudine. 

O meta-atitudine este un fel de plan superior de decizie 
mulţumită căruia nu mai eşti nevoit să cauţi o soluţie pentru 
fiecare situaţie. De pildă, după ce-am recunoscut tendinţa 
fundamentală a copilului-umbră de a vedea totul în negru, 
într-o manieră depresivă, îmi pot explica pe un plan 
superior că e vorba despre o tulburare de percepţie, pe care 
n-am voie s-o folosesc ca bază a deciziilor mele. De îndată 
ce sesizez că mă pierd din nou în cine ştie ce scenarii 
sumbre, trebuie så schimb imediat perspectiva şi să 
conştientizez că sunt din nou în stăpânirea vocii mele 
depresiv-te-mătoare, cea care construieşte aceste fantezii în 
creierul meu. Ancorat în această meta-atitudine, eul meu 
adult poate pune întrebarea: „Ce argumente am că totul 
merge prost?” şi apoi, în caz că există argumente raţionale: 
„Voi supravieţui acestei întâmplări?” şi: „Ce mi se poate 
întâmpla în cel mai rău caz?” 

lată şi un alt exemplu: dacă şi-ar da seama că Julia i se 
pare acaparatoare fiindcă el însuşi proiectează asupra ei 
imaginea mamei lui, Robert ar putea adopta următoarea 
meta-atitudine: „Copilul tău umbră cre-de că Julia vrea să te 
acapareze tot aşa cum mama a hotărât mereu în privinţa ta. 
E o prostie. Nu mai eşti un băieţel şi ai drepturi egale cu 


Julia. Nu trebuie să te delimitezi mereu ca un copil îmbufnat 
care luptă pentru autonomie. Cererile Juliei, care-şi doreşte 
mai multă apropiere şi angajament, sunt perfect justificate, 
îi poţi da dreptate de bunăvoie” 

În ceea ce-o priveşte pe Julia, ea ar putea ajunge la o altă 
meta-atitudine: copilul ei umbră cerşeşte în permanenţă 
recunoaştere şi atenţie; doar că e inutil să se aştepte să 
primească asta tocmai de la Robert, care se fereşte de 
ataşament şi al cărui copil-umbră e influenţat de mama lui. 
De la înălţimea planului superior al meta-atitudinii, Julia ar 
trebui să-şi dea seama că valoarea ei nu are nicio legătură 
cu comportamentul lui Robert: „Dacă el recade în modul 
copilului-umbră şi-mi face reproşuri nejustificate, pot să 
înalt un perete de sticlă între el şi mine şi să-l las să-şi 
asume răspunderea pentru comportamentul lui” (vezi şi 
subcapitolul „leşi dintr-o încurcătură”). 

Încearcă să găseşti o meta-atitudine faţă de proiecţiile 
copilului tău umbră şi notează-ţi-o în agendă. 


Bucură-te de viaţă 
Oamenii care permit copilului lor umbră să le ghideze 
gândirea şi simţirea cunosc adesea doar două stări: fie se 
simt stresaţi şi copleşiţi, fie obosiţi şi plictisiţi. Ei suferă de 
sindromul deficitului de bucurie. Copilul lor umbră e 
convins că lumea din afară e periculoasă, că pretutindeni îl 
pândesc respingerea şi eşecul. Ei înşişi îşi bat capul 
închipuind scenarii sumbre şi- şi distrug astfel şi momentele 
frumoase. Adeseori, printre mecanismele lor psihice de 
apărare se numără aspiraţia spre perfecţiune, care pur şi 
simplu nu le dă răgaz să savureze viaţa. Îşi permit să se 
odihnească doar când sunt bolnavi. Deoarece stresul 
slăbeşte sistemul imunitar, multi dintre ei se îmbolnăvesc 
mai frecvent, aşa că îşi duc traiul între stări bolnăvicioase şi 
stres. 

Ca întotdeauna, cel mai important lucru este să-Ţ dai 


seama că te afli în starea copilului-umbră şi să te „re-setezi” 
în eul tău adult. Atâta timp cât eşti captiv în „matrice”, 
adică în copilul tău umbră, ceea ce gândeşti şi simti ti se 
pare adevărat. Trebuie să recunoşti în primul rând că 
temerile tale nu sunt realiste. La asta te pot ajuta exerciţiile 
din capitolul „Întăreşte- ti eul adult”. Al doilea pas este să-ţi 
formulezi o  meta-atitudine,  explicându- ţi clar că 
împotrivirea la plăcerile vietii nu are sens. Nu aduce nimic 
în plus nimănui - nici tie, nici celor din preajma ta. Tatăl 
meu, care din păcate a murit de curând şi pe care-l citez de 
fiecare dată cu drag, spunea întotdeauna: „Cui foloseşte o 
viată rea?” ÎL adresez această întrebare şi tie. 
Conştientizează că eşti un om mai bun dacă eşti binedispus 
- pentru că, atunci când suntem stresati, devenim mai 
meschini şi mai agresivi şi dăm dovadă de prea putină 
bunăvointă fată de semenii noştri. Vedem în jur doar 
„idioti”. Când suntem binedispuşi sau îndrăgostiti, ne 
întrebăm unde au dispărut dintr-odată toti idiotii. Atunci 
totul ni se pare roz. Asta arată încă o dată cât de puternic 
ne proiectăm stările interioare asupra lumii din afară. Ar 
trebuie să consideri obligatia ta personală ca în viată să ai 
parte de distractie, bucurie şi relaxare. 

Plăcerea şi distractia sunt lucruri care consolidează foarte 
mult relatiile. În primul rând, cuplurile cu copii muncesc 
adeseori pe rupte, de obicei din cauza numeroaselor 
constrângeri. Discută însă cu partenerul şi vedeti dacă aveti 
destulă grijă de voi ca pereche sau dacă nu cumva bucuria 
din relatia voastră a dispărut. În acest din urmă caz, gânditi- 
vă ce puteti face ca s-o simtiti din nou. Majoritatea 
cuplurilor lipsite de fericire sunt prizoniere ale rutinei. 
Partenerii se antrenează adesea în lupte pentru putere, în 
care fiecare îi reproşează celuilalt că nu oferă la fel de mult 
pe cât primeşte. De multe ori, femeile sunt cele care au - 
adesea pe bună dreptate - sentimentul că treburile gos- 


podăreşti rămân în prea mare măsură pe umerii lor. 

Dacă aşa stau lucrurile, vă sfătuiesc să vă rezervati timp 
ca să vorbiti despre cât dă şi cât primeşte fiecare. Dar nu vă 
blocati imediat în reproşuri şi plângeri. Ar trebui să vă 
concentrați pe soluţii. Cum vă puteţi despovăra unul pe 
celălalt? Aveţi posibilitatea să apelaţi la ajutor din afară 
pentru munca în gospodărie şi îngrijirea copiilor? Stabiliţi- 
vă intervale fixe în calendar pe care să vi le rezervaţi doar 
vouă şi/sau în care să vă faceţi un program frumos în 
familie. Gândiţi-vă me-reu că sunteţi parteneri, părinţi, 
colegi de muncă şi oameni mai buni când aveţi grijă să nu vă 
lipsească din viaţă distracţia şi relaxarea. Ar fi bine să 
planificaţi şi plăcerea în calendarul dumneavoastră, la fel 
cum faceţi cu toate celelalte. 

Din păcate, creierul nostru este astfel construit încât se 
concentrează asupra lucrurilor negative şi a problemelor, 
fiindcă acest mod de gândire ne-a asigurat supraviețuirea 
de-a lungul istoriei omeneşti. Soft-ware-ul cerebral pentru 
timpurile moderne încă nu ni s-a instalat. De aceea nu 
trebuie să ne lăsăm creierul în voia lui şi a automatismelor 
sale de gândire, ci trebuie să ne folosim eul adult pentru a 
face corecţii în mod repetat şi conştient. Asta înseamnă că, 
de îndată ce vedem că avem gânduri negre, ar trebui să 
spunem imediat „stop” şi să ne concentrăm asupra unor 
gânduri care ne binedispun. „Ce merge bine în viaţa mea? 
De ce anume pot fi mândru? Pe cine iubesc? Cine mă 
iubeşte? Care sunt punctele mele forte? Pentru ce pot fi 
recunoscător?” Acestea sunt întrebări şi răspunsuri pe care 
creierul nostru nu le formulează în mod automat, deci 
trebuie să-l îmboldim să le gândească. Oamenii care au o 
părere bună despre ei înşişi, al căror copil-lumină iese 
aşadar adesea la iveală, fac acest lucru de la sine. Unul 
dintre secretele succesului lor este că, după un eşec, 
reconstruiesc, fiind conştienţi de abilităţile lor. 


Ar trebui să acorzi o atenţie deosebită şi întrebării: 
„Pentru ce pot fi recunoscător?” Când intrăm în rolul 
victimei, ne pierdem cu uşurinţă măsura în evaluarea 
nefericirii noastre. 

Nu uita niciodată că realitatea din jurul tău depinde de 
tine şi că nu e nevoie să faci un mare efort mental ca să-ţi 
sporeşti plăcerea de a trăi. Asta înseamnă şi că, oricât de 
banal ar suna, ar trebui să savurezi mult mai conştient 
micile bucurii ale vieţii. Oamenii stresaţi, care nu fac decât 
să „funcţioneze”, adeseori nici nu-şi mai dau seama ce 
mănâncă şi ce beau şi câtă frumuseţe e de admirat în jurul 
lor. Abia când ajung la medic din cauza epuizării nervoase 
învaţă, prin aşa-numita „terapie a savurării”, să guste din 
nou viaţa şi să se reconecteze cu simţurile lor. După cum am 
scris deja, mulţi oameni îşi reprimă atât de mult propriile 
dorinţe şi nevoi, încât nici nu le mai simt. Deci deschide 
ochii şi intră în legătură cu simţul tău pentru frumos. Ai 
grijă ca locuinţa şi locul tău de muncă să fie (pe cât posibil) 
frumos organizate. Mediul care te înconjoară îţi afectează 
dispoziţia interioară. 

Râsul te face fericit şi-ţi scoate copilul-lumină la iveală în 
doar câteva secunde. Nu aştepta să se întâmple ceva care 
să-ţi stârnească râsul, fa tu tot ce poţi ca să te mai şi 
distrezi. De exemplu, în loc să stai dimi-neaţa nervos în 
trafic, ia cu tine un CD cu umor de bună calitate. 


Mecanisme de inversare pentru cei 
hiperadaptabili: învaţă să te delimitezi, ocupă- 
te de tine însuţi 

Următoarele mecanisme de inversare a credințelor se 
adresează în special copiilor-umbră excesiv de adaptabili, 
care trebuie să înveţe că au voie să-şi exerseze autonomia. 
Pe scurt, vorbim despre necesitatea unui contact mai 
puternic cu propriile nevoi şi a încrederii în sine. Aici intră 


şi abilitatea de a face faţă conflictelor, care-ţi va întări 
convingerea că poţi sta pe propriile picioare şi-ţi va reduce 
dependenţa de aprobarea altora. 

Nu uita că până şi în spatele unui copil-umbră foarte 
autonom se ascunde unul excesiv de adaptabil. Şi copiii- 
umbră autonomi cred că ar trebui să se conformeze tuturor 
cerinţelor pentru a fi iubiţi, dar acest gând declanşează în ei 
ciudă şi împotrivire şi le activează mecanismul de rebeliune: 
„Trebuie să fac pe naiba!” Aceşti oameni nu au o autonomie 
sănătoasă, autentică, ci o pseudoautonomie bazată pe 
izolare şi delimitare. De aceea pentru ei e necesar să 
deprindă mai întâi mecanismele de inversare descrise mai 
jos, ca să capete o autonomie sănătoasă. Dacă înveţi aceste 
lecţii, vei fi pregătit să te aventurezi încrezător în re-laţii, 
deoarece îţi vei extrage forţa din capacitatea interioară de a 
te delimita de exterior şi nu va mai trebui să ridici atâtea 
ziduri în jurul tău. 

Capacitatea interioară de a te delimita înseamnă: mă simt 
valoros, pot sesiza ceea ce simt, îmi pot susţi-ne punctul de 
vedere şi pot participa la modelarea propriilor relaţii. În 
cele ce urmează, am să-ţi arât cum să exersezi aceste 
convingeri şi aptitudini. Întrucât s-ar putea scrie câte o 
carte despre fiecare dintre subiectele următoarelor 
subcapitole, am fost intenţionat scurtă, ca să nu te 
copleşesc cu prea multe informaţii. Îmi doresc să-ţi dau doar 
un fir călăuzitor care să te ghideze. 


Acordă-ţi importanţă 

Această observaţie pare scoasă din registrul de ba-nalităţi. 
Totuşi, din păcate, copiii-umbră excesiv de adaptabili nu-şi 
consideră importante propriile nevoi, fiindcă asta i-ar 
deranja la capitolul adaptare. Când au început să se 
considere importanţi în viaţă, au fost nevoiţi să se delimiteze 
mai mult de semenii lor, şi ei exact asta vor să evite. În 
cazul lor, în calea individuaţiei stă nevoia profundă de 


armonie. Vor să ducă o viaţă comodă. Am explicat însă 
atunci când ţi-am prezentat mecanismul de apărare 
„Căutarea armoniei” că această atitudine asigură de fapt 
armonia doar pe termen scurt. 

Dacă vrei deci să devii mai autonom, e nevoie să iei mai 
întâi o decizie fundamentală, anume să dai de acum încolo 
importanţă dorințelor, atitudinilor, sentimentelor, ideilor şi 
ţelurilor tale. Ele ar trebui să ţi se pară cel puţin la fel de 
importante ca ale semenilor sau ale partenerului tău. 
Asumă-ţi răspunderea pentru dorinţele şi nevoile tale şi nu 
aştepta ca celălalt să ţi le citească din priviri. Îl depăşeşte. E 
răspunderea ta să le afirmi. Când fiecare îşi asumă 
răspunderea pentru propriile dorinţe, nimeni nu trebuie să 
ghicească gândurile celuilalt şi partenerii de cuplu pot 
negocia deschis şi corect. 


Deschide ochii 

Dacă vrei să ai mai multă autonomie, încetează să-ţi mai 
reprimi gândurile.  Reprimarea este unul dintre 
mecanismele tale defensive cele mai importante, care are 
ca scop asigurarea apropierii de ceilalţi. Îţi amintesc că, în 
realitate, ceea ce cauţi este siguranţa în re-laţie, iar în 
copilul tău umbră există temeri latente că va fi respins şi 
părăsit. De aceea idealizezi mulţi oameni şi nu vrei să iei la 
cunoştinţă ce te deosebeşte de ei. Poate că nu te- ai 
desprins cum trebuie nici de părinţi, chiar dacă ei nu mai 
sunt pe lume. Probabil continui să încerci să-i satisfaci. Sau 
ţi-ai propus foarte conştient să procedezi altfel decât ei, dar 
undeva în forul tău interior speri în continuare să le câştigi 
sprijinul şi re-cunoaşterea. Pe de altă parte, părinţii tăi au 
făcut cu siguranţă şi câte ceva bine şi ti-au transmis şi valori 
şi atitudini bune. Rezervă-ţi la un moment dat puţin timp ca 
să te gândeşti ce credinţe, atitudini şi comportamente 
pozitive ai primit de la ei. Tu eşti cel care decide care dintre 
ele rămâne în viaţa ta, căci tu eşti cel care hotărăşte ce vei 


păstra şi ce vei schimba. Încearcă să-ţi formezi o opinie 
proprie. Treci în al treilea mod de percepţie, deci în 
perspectiva eului tău adult, priveşte-ţi părinţii şi pe tine din 
afară şi formulează-ţi propriul punct de vedere. 

Efectuează acelaşi exercițiu şi pentru alte relaţii 
importante pentru tine. Dacă te agăţi de un partener care 
nu te tratează bine, încearcă să-ţi formezi o imagine realistă 
asupra lui şi a cuplului vostru. Deschide deci ochii sau, ca să 
mă exprim altfel, încetează să mai pretinzi că sunt 
adevărate lucruri care nu sunt! Vei reuşi dacă-ţi analizezi 
parteneriatul din al treilea mod de percepţie, imaginându-ţi 
că eşti judecătorul sau judecătoarea unui „caz”. Notează cu 
sinceritate în agendă ce rezultă din această analiză şi ce 
sfat ti- ai da dacă ai fi propriul tău antrenor. 

Copiii-umbră excesiv de adaptabili se află adesea în al 
doilea mod de percepţie, adică se identifică mai puternic cu 
nevoile altora decât cu ale lor. Antre-nează-te intensiv să 
treci mereu din primul în al treilea mod, aşa cum recomand 
în exerciţiul „Cele trei moduri de percepţie”. 


Încearcă să-ţi dai seama ce simţi 
Când te adaptezi, eşti atent la ceilalţi, nu la tine însuţi. Pe 
tine te pierzi din vedere, motiv pentru care intri în contact 
cu propria fiinţă abia mai târziu, după ce toţi ceilalţi au 
plecat. Prin urmare, e foarte important să devii conştient de 
persoana ta distinctă. Doar aşa poţi simţi graniţa dintre eu şi 
tu, de care ai absolută nevoie ca să te ancorezi în tine însuţi. 
Cea mai uşoară metodă de a intra în contact cu tine este 
să fii atent la propria respiraţie: închide pur şi simplu ochii 
şi concentrează-te asupra ei. Nu e nevoie să-i schimbi ritmul 
sau să tragi aer în piept - doar să devii conştient de ea. 
Fă următorul exerciţiu cu ochii închişi. Citeşte-l rapid 
înainte să începi. 
Exercitiu: 
Consolează-ţi copilul-umbră supărat 


Închide ochii şi fii atent la respiraţia ta, fără să depui 
vreun efort ca s-o modifici. Acum gândeşte-te la o situaţie 
în care te- ai supărat foarte tare pe altcineva. Dacă ai un 
partener de cuplu, îţi poţi imagina o ceartă pe care ai 
avut-o cu el. Concentrează-te, las-o să-ţi pătrundă în 
conştiinţă şi simte-ţi din nou supărarea. (Bineînţeles că 
poţi face acest exerciţiu şi pentru tristeţe sau alte 
sentimente neplăcute, dacă preferi.) Străduieşte-te să 
simţi în mod conştient furia (tristeţea, ruşinea etc.), 
orientându-ţi atenţia către forul tău interior. De cele mai 
multe ori când suntem într-o stare afectivă intensă, ne 
concentrăm asupra exteriorului, asupra obiectului 
supărării noastre, cum ar fi partenerul de cuplu. Încercăm 
să ne atenuăm sentimentul neplăcut sau să scăpăm de el 
acţionând asupra celuilalt, răzbunân-du-ne pe el sau 
devalorizându-l. Dacă vrem să ne percepem 
sentimentele, trebuie să le explorăm în forul nostru 
interior. Când faci asta, ai să observi probabil că furia nici 
măcar nu este rezultatul ac-ţiunilor partenerului, ci vine 
din copilul tău umbră, care, în virtutea credințelor lui 
eronate, asociază acelor acţiuni o conotaţie negativă. 
Dacă însă te concentrezi asupra propriilor tale sentimente 
şi le analizezi, nu te mai identifici cu supărarea, nu mai 
eşti ea, ci eşti exploratorul supărării. În felul acesta te 
îndepărtezi de primul mod de percepţie (perspectiva 
subiectivă, copilul-umbră, identificarea totală cu propria 
stare afectivă) şi treci în al treilea (perspectiva 
observatorului, eul adult). Din această poziţie poţi adopta 
o atitudine binevoitoare, ba chiar empatică faţă de copilul 
tău umbră supărat, arătându- i că e înţeles. Apoi îl poţi 
consola, aşa cum ai învăţat în subcapitolul „la-ţi copilul- 
umbră de mână”. Când îţi iei copilul- umbră supărat de 
mână şi-l accepti înăuntrul tău, el se linişteşte, iar 


sentimentele pe care le-a avut dispar. Recunoscând deci 
propria ta „contribuţie” la starea de supărare, îţi poţi 
asuma răspunderea pentru situaţia creată, îţi poţi înţelege 
sentimentele şi poţi adopta soluţii raţionale despre cum te 
vei comporta de acum înainte cu persoana respectivă. 

Cel mai rapid mod prin care poţi avea acces la 
sentimentele tale este să-ţi observi respiraţia. Derulează 
întreaga zi în sinea ta, concentrează-te asupra res-piraţiei şi 
fii atent ce sentimente se trezesc în tine. Meditatia este şi ea 
o bună modalitate de a intra în legătură cu tine însuţi. Te 
pot ajuta şi exerciţiile pentru o mai bună percepere a 
propriului corp. 
la decizii şi acţionează 
Oamenilor excesiv de adaptabili le vine greu să ia decizii, 
pentru că nu sunt obişnuiţi să fie atenţi la propria persoană. 
De aceea am scris subcapitolele „Acordă-ţi importanţă”, 
„Deschide ochii” şi „Încearcă să-ţi dai seama ce simţi”. Ele 
constituie baza de la care trebuie să porneşti pentru a 
învăţa să iei decizii. 

Îţi reamintesc că oamenii excesiv de adaptabili preferă să 
lase viaţa să treacă pe lângă ei în loc s-o modeleze în mod 
activ. Când înveţi să practici introspecţia, îţi va fi mult mai 
uşor să iei hotărâri, adică să-ţi influenţezi în mod conştient 
viaţa şi relaţiile. Următorul exerciţiu te va ajuta în acest 
sens. (Citeşte-l înainte să-l faci, pentru că va fi nevoie să stai 
cu ochii închişi.) 

Exercitiu: 
Cum te pot ajuta senzațiile fizice să iei 
decizii 
Închide ochii şi concentrează-te asupra propriei respiraţii. 
1. Gândeşte-te la o situaţie reală sau imaginară cât se 
poate de plăcută pentru tine (de exemplu, vacanţa 
visurilor tale) şi încearcă să-ţi dai seama cum se reflectă 


acest gând în ceea ce simţi în corp. Fii atent la reacţia 
fizică pe care ţi-o stârneşte sentimentul pozitiv de 
acceptare şi savurare a situaţiei respective - poate 
furnicături, poate o senzaţie de căldură în abdomen, o 
respiraţie profundă ş.a.m.d. Trăieşte pentru scurt timp 
această reacţie, apoi deschide ochii încet, inspiră şi expiră 
adânc şi scutură-te, pentru a reveni din lumea gândurilor 
în lumea reală. 

2. Închide din nou ochii şi imaginează-ţi o situaţie pe care 
categoric o respingi (de exemplu, o opinie politică cu care 
nu eşti deloc de acord) şi dă-ţi seama cum te face să te 
simţi fizic. Trăieşte pentru scurt timp starea pe care ţi-o 
dă acest gând, apoi inspiră şi expiră adânc, mişcă-te 
puţin, eventual întinde-te într-o poziţie comodă în 
încheierea exerciţiului. 

Acum ştii cum te simţi când eşti în favoarea sau 
împotriva unui lucru. Aşadar, atunci când trebuie să decizi 
ceva, poţi fi atent la ceea ce simţi în corpul tău: senzațiile 
fizice sunt mai degrabă pro sau contra? 

În subcapitolul „Argumente solide în locul intuiţiei” scriam 
că „intuiţia” e un sfetnic rău dacă provine de la copilul 
nostru umbră. De aceea e atât de important să ne eliberăm 
de proiecţiile lui. Cum putem însă deosebi un sentiment al 
copilului-umbră de unul sănătos, corect? Pentru asta intră 
în perspectiva observatorului, deci în eul tău adult, şi 
analizează din acest punct de vedere ce contribuţie are 
copilul tău umbră la apariţia sentimentului respectiv, aşa 
cum ţi-am explicat în subcapitolul „Conştientizează «modul» 
în care te afli...”. Eu am constatat că, atunci când se 
„resetează” în eul lor adult, clienţii mei îşi fac foarte rapid o 
imagine clară despre ce e corect şi ce e fals, adică pot 
aprecia foarte bine aportul copilului lor umbră. 

Incapacitatea de a lua o decizie rezultă adesea dintr-o 
permanentă confuzie între copilul-umbră şi rațiune. Când 


aceste stări se amestecă în noi, facem afirmaţii de genul: 
„Logic vorbind, totul mi-e clar, dar...” Asta înseamnă că 
adultul inteligent ştie exact ce are de făcut, însă copilul- 
umbră i se amestecă mereu în treburi. De aceea e atât de 
important să separăm cele două stări. 

După ce te-ai decis definitiv, treci la fapte. Unii oameni iau 
hotărâri, dar nu le pun apoi în aplicare. Asta e chiar mai rău 
decât dacă n-ar fi luat niciuna. Dacă decizia ta nu se 
materializează, n-ai făcut nimic. Blocajul acesta e cauzat fie 
de o răzgândire ulterioară, fie de lene. Răzgândirea apare 
atunci când am luat o decizie, dar apoi ne îndoim din nou de 
ea. Teama de eşec şi teama de respingere ne paralizează. 
Oamenii excesiv de adaptabili caută adesea hotărârea sută 
la sută corectă, deşi de cele mai multe ori aceasta nu există. 
Optzeci la sută e un procent absolut suficient pentru a trece 
la fapte. Întreabă-te ce ţi s-ar putea în-tâmpla în cel mai rău 
caz dacă iei o decizie greşită. Cele mai multe hotărâri sunt 
reversibile. Aici intră, de pildă, şi alegerea partenerului. 
După cum am spus deja, mulţi indivizi care se tem de 
ataşament consideră că nu se mai pot despărţi după ce au 
spus o dată „da”. E vorba despre o veche proiecţie din 
copilărie, provocată adesea de o mamă foarte pretențioasă. 
Trebuie să recunoşti de fiecare dată când acţionează copilul- 
umbră, să preiei conducerea şi să-l eliberezi de temerile şi 
de îndoielile lui profunde. 

Ce facem însă cu lenea? De exemplu, e foarte clar că e 
bine să practici un sport de trei ori pe săptămână, dar, din 
păcate, nu procedezi în consecinţă. La fel ca în cazul multor 
probleme care apar în viaţa noastră, şi în acest caz e vorba 
despre o componentă genetică. În afară de sistemul care ne 
împinge să acţionăm, dispunem şi de un program interior de 
conservare a energiei, responsabil de recuperare şi de 
distribuirea forţelor noastre. Asemenea acţiunii, lenea sau 
inerția fac şi ele parte din noi. În plus, ambele stări tind să 


se perpetueze de la sine: cu cât sunt mai activ, cu atât 
activitatea îmi provoacă o mai mare bucurie, iar cu cât sunt 
mai leneş, cu atât devin mai leneş. Asta ţine de legea 
inerțţiei. 

Dacă bunele tale intenţii se împotmolesc mereu din cauza 
lenei, decide-te în mod conştient că vrei, de exemplu, să faci 
sport cu regularitate (meta- atitudine). Apoi stabileşte-ţi 
termene stricte, ca să nu-ţi mai dai prilejul să- ţi fie ruşine 
întrebându-te dacă nu cumva eşti prea leneş ca să faci 
jogging sau yoga. 

Repet în toate cărţile mele că funcţionăm cel mai bine 
atunci când ne structurăm programul zilnic. Programul 
acesta ar trebui să cuprindă atât ziua de lucru, cât şi timpul 
liber. Prin urmare, dacă vrei să faci cu regularitate un 
lucru, include-l în planul tău zilnic şi săptămânal. După ce 
intri cu el în rutină, îţi va fi mai uşor să respecţi programul. 
Dacă amâni tot timpul, studiază-ţi copilul-umbră şi teama lui 
de eşec, fiindcă, adesea, acesta e adevăratul motiv pentru 
veş-nica tărăgănare a lucrurilor. Gândeşte- te că amânarea 
şi reprimarea îţi consumă mult mai mult timp şi mult mai 
multe forţe decât punerea în practică a unei decizii. Poţi 
amâna un lucru douăzeci şi patru de ore pe zi şi şapte zile 
pe săptămână. Aplicarea unei hotărâri, în schimb, necesită 
doar un interval de timp limitat şi mult mai puţină energie. 
Când tergiversările se adună în faţa ta ca un munte de 
probleme nerezolvate, pro-pune-ţi ca în fiecare zi să rezolvi 
ceva din el - „ceva” poate să însemne, de exemplu, ca în 
fiecare zi să sortezi timp de o jumătate de oră scrisori sau 
să suni persoane cu care trebuia să vorbeşti de mult. Aşa vei 
reduce din groaza paralizantă în faţa „muntelui” uriaş. 

Gândeşte-te întotdeauna: orice decizie e mai bună decât 
să baţi mereu pasul pe loc. 


Discută şi argumentează 
Dacă ai reuşit să ajungi la o hotărâre nu înseamnă neapărat 


că decizia ta va fi pe placul celor din jur, în special al 
partenerului. De aceea trebuie să ai curajul de a ţi-o susţine 
în faţa lor. De cele mai multe ori, asta este groaza cea mai 
mare a copilului-umbră adaptabil; aici este cel mai mult de 
lucrat. Există din belşug cărţi care-ţi arată cum să te impui, 
cum să convingi, să argumentezi ş.a.m.d. Pentru că în 
volumul de faţă s-a strâns deja multă informaţie, am să mă 
rezum la o strategie eficientă şi uşor de aplicat cu ajutorul 
căreia îţi poţi întări „coloana vertebrală”. 

Ca de cele mai multe ori în viaţă, lucrul cel mai important 
este starea de spirit cu care abordezi persoana cu care ai un 
conflict. Oamenii ai căror copii-umbră sunt nesiguri de ei se 
tem foarte tare să nu ajungă într-o poziţie de inferioritate. 
Categoriile în care gândesc sunt inferioritate/superioritate, 
câştig/pierdere. Dacă acesta e cazul tău, trebuie să intri în 
starea de eu adult şi să recunoşti, din perspectiva 
observatorului, că te afli pe picior de egalitate cu partenerul 
tău (sau cu persoana cu care ai conflictul). Adoptă o meta- 
atitudine: la urma urmei, e vorba să rezolvaţi o problemă 
comună, nu să duceţi o luptă pentru putere. Odată instalat 
în eul tău adult, poţi „urca” mai departe în modul copilului- 
lumină, intrând în legătură cu punctele forte şi cu resursele 
tale. Nu e deci vorba doar să treci în perspectiva 
observatorului, ci şi să ai o dispoziţie pozitivă, plină de forţă. 
În modul copilului-lumină, e posibil să reuşeşti chiar să-l 
priveşti cu o anumită bunăvoință şi pe cel cu care ai un 
conflict - în fond, şi el are o problemă şi un copil-umbră. 

Înainte să parcurgi următorii paşi, verifică te rog din 
perspectiva observatorului ce anume din copilul tău umbră 
l-ar putea împovăra pe partenerul tău de conflict. Te simţi 
poate inferior sau superior lui? Eşti invidios pe el? Dacă nu 
ai încredere în el, întreabă-te: ai argumente raţionale care-ţi 
susţin neîncrederea sau ea e doar o proiecţie a copilului tău 
umbră? 


1. Gândeşte-te şi, cel mai bine, notează în scris 
argumentele în favoarea punctului tău de vedere. 

2. Gândeşte-te ce argumente ar putea avea interlocutorul 
tău. 

3. Dacă celălalt are argumente mai bune, dă-i dreptate, şi 
atunci conflictul e rezolvat. Dacă nu, susţine-ţi punctul de 
vedere. 

4. Creează tu o situaţie în care să discutati despre conflict. 
Nu aştepta ca aceasta „să apară de la sine”. Înainte de a 
începe discuţia, intră foarte conştient în starea ta de copil- 
lumină sau, dacă nu reuşeşti, măcar în eul tău adult. 

5. Prezintă-ţi punctul de vedere şi apoi ascultă cu atenţie 
ce are de spus interlocutorul. Dacă acesta aduce argumente 
bune, care te conving în mod spontan, dă-i dreptate. Dacă 
eşti nesigur pe tine, cere-i un răgaz să te gândeşti. Dacă eşti 
convins că argumentele tale sunt mai bune, susţine-ţi 
curajos punctul de vedere sau încearcă să ajungi cu el la un 
compromis. 

Gândeşte-te întotdeauna că poţi discuta totul mult mai 
bine şi mai uşor, chiar şi problemele mai dificile, dacă eşti 
într-o stare de bună dispoziţie. Punctul tău de vedere nu va 
pierde din puterea sa de convingere dacă-l prezinţi în mod 
prietenos. Şi conştientizează faptul că poţi cere oricând un 
răgaz de gândire. Oa-menii şovăitori, dar şi introvertiţii, 
trebuie să-şi adune mai întâi gândurile înainte să ajungă la o 
decizie clară. 


Învață să spui „nu” 

Copiii-umbră excesiv de adaptabili vor să fie amabili şi să 
facă pe placul fiecăruia, motiv pentru care le vine greu să 
spună un „nu” sincer. Din cauza percepţiei deformate a 
copilului lor umbră, când se delimitează, proiectează asupra 
celuilalt o mare dezamăgire. Se străduiesc să ghicească 
aşteptările celorlalți şi sā li se conformeze fără să 
crâcnească. De fapt, cei care învaţă să spună „nu” constată 


că uneori nu se petrece nimic rău şi că partenerul de 
interacţiune dă adesea dovadă de înţelegere. Apoi ai face 
bine să meditezi asupra acestui aspect. 

Analizează-ţi teama de a spune „nu” în contextul copilăriei 
tale: ce legătură are cu experienţele din casa părintească 
sau cu alte persoane? Încearcă să înţelegi exact aportul 
copilului tău umbră la formarea acestei temeri. 

Meta-atitudinea care te poate ajuta să-ţi aperi mai bine 
dorinţele şi nevoile este să devii mult mai transparent şi mai 
uşor de înţeles pentru partener şi pentru semenii tăi, astfel 
încât ei să te poată înţelege mai bine. E foarte relaxant când 
oamenii ştiu cum să se poarte cu tine. În plus, aşa cum am 
mai spus, căutarea armoniei cu orice preţ afectează 
puternic relaţiile cu alţii, ba chiar le poate distruge. 

Conştientizează deci că trebuie să-ţi asumi mai mult 
răspunderea pentru tine însuţi. Asta înseamnă că, în mod 
inevitabil, alţii şi-o vor asuma mai puţin - şi e bine aşa! 

Urmează şi în acest caz cei doi paşi: fii atent la tine însuţi 
şi treci în alt mod. Intră în starea de copil-lumină sau în eul 
tău adult şi cercetează de acolo dacă există motive pentru 
care celălalt să fie îndreptățit să se simtă dezamăgit dacă-l 
refuzi sau dacă vrei să schimbi o înţelegere. Nu trebuie să- 
ţi asumi totul în viaţă. În general oamenii cu trăsături 
narcisiste se simt foarte uşor răniţi dacă li se refuză ceva. 
Nu te lăsa manipulat de asemenea reacţii. Întreabă-te în 
schimb, cu raţiunea adultului din tine, ce-i poţi pretinde 
celuilalt. Fii con-ştient că nu eşti răspunzător de copilul lui 
umbră. Dacă partenerul e rănit sau furios pentru că faci uz 
de dreptul tău de a spune „nu“, asta e problema lui. El 
trebuie să cadă la pace cu propriul copil-umbră - în afara 
cazului în care, la fel ca Robert din exemplul nostru, tu tinzi 
să fii prea autonom şi refuzi să îndeplineşti şi rugăminţile 
cât se poate de îndreptăţite. Copiii-umbră care sunt adesea 
bosumflaţi se delimitează uneori prea puternic sau sunt pur 


şi simplu nesiguri fiindcă nu ştiu cum să reacționeze la 
aşteptările celuilalt. Vei descoperi mecanisme adecvate de 
inversare în capitolul următor, dedicat celor prea autonomi. 
Când constaţi, din poziţia eului tău adult, că există motive 
rezonabile pentru care 

partenerul ar putea să se simtă dezamăgit, atunci e 
important să-ţi calibrezi copilul-umbră autonom. Dar, dacă 
eul tău adult nu vede niciun argument care l-ar putea 
împiedica să spună „nu”, asumă-ţi răspunderea pentru 
refuzul tău şi rosteşte-l cu voce tare. Şi în acest caz este 
valabil faptul că îl poţi formula într-o manieră civilizată. Un 
„nu” sincer face mai bine relaţiei decât un „da” scrâşnind 
din dinţi. 

Nu vreau să spun cu asta că trebuie să te delimitezi mereu 
şi să acorzi importanţă fiecărei mici nevoi pe care o resimti. 
Uneori poate fi enervant când oamenii se întorc „setaţi” de 
la un seminar de autoafirmare şi nu mai vorbesc decât 
despre ei şi despre nevoile lor. Ştiu însă din experienţă că, 
adoptând poziţia observatorului, poţi înţelege foarte bine 
când delimitarea e corectă şi când e exagerată. Din această 
perspectivă poţi recunoaşte relativ uşor dacă ai dreptul să 
refuzi şi dacă e corect să spui „nu” sau ar fi mai bine să fii 
de acord cu cererea celuilalt. 

Aminteşte-ţi diverse situaţii în care ai spus „da” în loc de 
„nu” şi întreabă-te ce s-ar fi putut întâmpla, în cel mai rău 
caz, dacă ai fi fost sincer. Această întrebare e de o 
importanţă decisivă şi de cele mai multe ori răspunsul la ea 
nu e dus până la capăt. 

După cum am mai menţionat, nu putem pune în practică 
decât ceea ce ne putem imagina. Exersează mental scene în 
care te delimitezi. E foarte util să te antrenezi să spui „nu” 
mai des. Poţi începe cu anumite situaţii de importanţă 
minoră - de exemplu, un „nu” spus vânzătorului care-ţi 
oferă să cumperi ceva în plus sau un „nu” prietenos 


angajatului de la call center care vrea să-ţi explice ceva la 
telefon. Gândeşte-te cum poţi refuza clar, dar amabil, astfel 
încât interlocutorul tău să nu se simtă, pe cât posibil, jignit. 


Învață să renunţi 

Copiii-umbră dependenţi de ataşament renunţă foarte greu. 
Preferă să se agaţe de o relaţie nefericită decât să se 
despartă. Teama de a fi singuri îi împiedică să fie liberi. Dar 
uneori despărţirea este singura ieşire din-tr-un parteneriat 
fără viitor. Cam ăsta e cazul atunci când partenerul este un 
om foarte dificil, care refuză să se autoanalizeze şi nu e 
deschis la dezvoltarea de sine. În cele ce urmează, aş dori 
să enumăr câteva motive care sugerează, după părerea 
mea, o despărţire: 


- Lipsa compromisurilor şi împărţirea inegală a puterii. 
Partenerul face doar ceea ce vrea. Adesea nu se ţine de 
promisiuni sau îşi respectă doar propriile reguli. 

- Intoleranţa la critică. Partenerul reacţionează exagerat 
la critici reale sau presupuse. Fie eşti total de părerea lui, 
fie se ceartă cu tine. 

- Refuzul de a se autoanaliza şi a se dezvolta. Par-tenerul 
e de părere că nu are nevoie de nimic din acest punct de 
vedere şi că tot ce ţine de psiholo-gie şi de autoreflecţie e 
„pălăvrăgeală”. Sau consideră că a reflectat la asemenea 
lucruri, dar nu este interesat de chestiuni ezoterice. 

- Dependenţa excesivă. Partenerul se agaţă cu toată 
greutatea propriilor nevoi de umerii celuilalt şi apelează în 
permanenţă la atenţia şi sprijinul tău. E total dependent şi 
pretinde că trebuie să-i fii în permanenţă alături. 

- Autonomia prea mare. Partenerul suferă de o frică activă 
de angajament şi nu e dispus să schimbe ceva în această 
privinţă. 

Dacă am un partener care este evident un om dificil, dar 
nu e dispus să se schimbe, relaţia poate continua numai 


dacă pun mare parte din propriile mele nevoi deoparte şi 
mă supun cvasidictaturii lui sau dacă fac ce vreau şi trăim 
separat. Ambele variante sunt un nonsens. Copiii-umbră 
dependenţi sunt în pericol să se piardă pe ei înşişi în 
parteneriate nefericite, negând trista realitate a relaţiei, aşa 
cum am explicat în subcapitolul „Deschide ochii”. 
Construiesc mereu punți de empatie, astfel încât iartă 
aproape tot ce face partenerul, şi nu reuşesc să se despartă. 

Cum poţi învăţa să renunţi? Un liant foarte puternic chiar 
şi în relaţiile profund deteriorate este speranţa de mai bine: 
unul sau ambii parteneri nu obosesc să spere că celălalt se 
va schimba. În primul rând, relaţia trebuie supusă unei 
analize cât se poate de realiste. Dacă vrei să continui, 
adoptă poziţia observatorului şi încearcă să determini în ce 
măsură contribui tu şi în ce măsură contribuie partenerul la 
îngreunarea ei. Imaginează-ţi un zid de sticlă între voi doi, 
ca să te poţi detaşa de situaţie. Adoptă rolul unui judecător 
şi răspunde obiectiv la întrebarea: cât de realistă e afirmaţia 
că partenerul tău se va schimba? Dacă ajungi la concluzia 
că e nerealistă, acordă spaţiu acestei idei în interiorul tău şi 
dă-ţi voie s-o simţi. Concentrează-te asupra propriei 
respiraţii şi a zonei torace-abdomen şi repetă-ţi în minte: 
„Nu e nicio speranţă”. Poate că sună foarte trist, dar te va 
motiva să aspiri la o viaţă mai bună. 

Înainte de a face pasul următor, încearcă să te scuturi de 
tristeţe abătându- ţi gândul pentru scurt timp la altceva. 

Acum imaginează-ţi viaţa fără partenerul tău şi gândeşte-te 
asupra căror lucruri ai vrea să-ţi îndrepţi în mod constructiv 
energia. E greu să renunti la un lucru vechi dacă n-ai nimic 
nou care să umple golul rămas. De aceea mulţi oameni se 
pot elibera dintr-o relaţie doar dacă au deja un nou partener 
în vedere. Nu te-aş sfătui să procedezi astfel, fiindcă rişti să 
te legi de primul venit şi să ajungi din nou să fii captiv într-o 
relaţie. Concentrează-ţi în schimb întreaga energie asupra 


unor lucruri şi ocupaţii care depind în primul rând de tine. 
Ţi-ai pierdut vocea în cuplu şi e foarte important să 
recuperezi controlul asupra vieţii tale. Îl poţi obţine cu 
ajutorul tuturor activităţilor care te împlinesc şi te fac fericit 
sau care pur şi simplu te fac să evoluezi. În esenţă, a sosit 
momentul unei schimbări în tine însuţi. lată o listă de 
lucruri de care te poţi ocupa: 
- Poate trebuie să-ţi schimbi locuinţa când te des-parţi de 
partener. Poţi atunci să acorzi atenţie amenajării noului tău 
domiciliu. Dacă rămâi în vechea ta casă, fă-o mai frumoasă - 
de exemplu, schimbă aranjamentul interior mutând mobila. 
Transformarea exterioară marchează o nouă fază în viaţa ta 
şi te ajută să alungi amintirile. 
- Care e situaţia ta profesională? E un moment bun pentru 
o schimbare de carieră sau pentru un curs de perfecţionare. 
- Cum stai cu prieteniile? Consolidează-le şi/sau caută-ţi 
prieteni noi pe internet sau înscriindu-te într-un club/o 
asociaţie. Îi poţi ruga şi pe prietenii mai vechi să-ţi facă 
cunoştinţă cu persoane noi şi interesante. Prietenii sunt 
mereu importanţi, în special acum. 
- Ce pasiuni ai? Gândeşte-te să te întorci la o pasiune mai 
veche sau să te apuci de un hobby nou. Poate ai vrut 
dintotdeauna să înveţi să dansezi sau să cânţi la chitară. 
Acum e momentul. 
-  Îndreaptă-ţi atenţia asupra dezvoltării personale. 
Analizează şi schimbă acele părţi din tine care au jucat un 
rol în alegerea fostului partener şi care poate au contribuit 
la eşecul relaţiei. Foloseşte-te de această carte şi profită de 
momentele dificile prin care treci ca să te cunoşti mai bine. 

- Bucură-te de viaţă cât mai mult şi mai des. Oferă-ţi tot ce 
te face fericit. 

Imaginează-ţi o viaţă cât mai frumoasă fără partenerul tău. 
Tot ce ne putem imagina putem să şi punem în practică. 
Dacă îţi poţi închipui o viaţă frumoasă şi colorată fără 


partenerul tău actual, atunci e sigur că o vei putea şi trăi. 
Nu te îndoi că va apărea şi o nouă iubire. Dacă îţi iei copilul- 
umbră de mână, data viitoare când îţi cauţi partenerul 
potrivit vei fi mult mai fericit decât ai fost. Drumul e liber 
dacă ai curajul să porneşti pe el. Teama că e posibil să nu 
găseşti pe nimeni e o fantomă care-i bântuie pe toţi cei care 
se despart, indiferent că au între 20 şi 30 sau între 70 şi 80 
de ani. Viaţa merge mai departe, crede-mă. 


Mecanisme de inversare pentru cei prea 
autonomi: învaţă să te adaptezi, ai încredere şi 
lasă-te purtat de val 


Oamenii care-şi apreciază în mod deosebit autonomia pun 
bariere între ei şi ceilalţi pentru a-şi ocroti copi-lul-umbră 
nesigur. În unele cazuri, dacă mamele lor le-au putut 
îndeplini foarte bine nevoile de ataşament, dar le-au 
îngrădit prea puternic libertatea, ei au suferit doar un 
„prejudiciu de autonomie”, dar nu şi unul de ataşament. 
Aceşti indivizi se pot simţi în forul lor interior foarte 
valoroşi, dar, de îndată ce o relaţie devine mai strânsă, în ei 
se activează vechiul mecanism al copilului-umbră, care 
asociază iubirea cu părintele acaparator. 

Partea importantă a schimbării este şi în acest caz: 
eliberează-te de vechile proiecţii şi întăreşte-ţi eul adult. 


Nu te mai împotrivi 

Aşa cum am tot subliniat, copiii-umbră autonomi au în ei 
foarte multă ciudă şi furie. Agresivitatea e emoția 
autoafirmării şi e bună în sine, însă devine exagerată când 
dai frâu liber furiei prin proiecţiile copilului-um-bră. Cât 
timp rămân ancorat în copilul meu umbră, mi se pare că 
toate sentimentele şi gândurile mele sunt adecvate şi 
îndreptăţite. Pasul fundamental către schimbare este deci, 
la fel ca întotdeauna, recunoaşterea faptului că am o 
percepţie deformată asupra lucrurilor. Trebuie să-mi pun 


întrebarea: „Ce tulburare de per-cepţie mă determină să mă 
opun?” Probabil te-ai obişnuit deja cu această întrebare prin 
intermediul exerciţiilor din carte, dar e posibil să-ţi 
lipsească o piesă din puzzle. 

Dacă fugi în mod repetat de apropierea partenerului sau 
nici măcar nu te implici într-o relaţie, încearcă să înţelegi 
care este esenţa împotrivirii tale. Cel mai bine o poţi face 
dacă te gândeşti la un om cu care te afli adesea în 
contradicţie. Prin introspectie, încearcă să înţelegi despre 
ce e vorba în plan emoţional. Iată câteva posibilităţi: 

- Mă tem de acaparare şi de angajament. 

- Mā tem să nu fiu rănit şi părăsit. 

- Mā tem să nu fiu neputincios şi dependent. 

- Simt nevoia unei apropieri, dar mi se pare oarecum 
penibil. 

Dacă ţi-e cunoscută una sau mai multe dintre aceste frici, 
e vorba despre o proiecţie a copilului tău umbră, care se 
simte inferior şi crede că trebuie să fie tandru şi cuminte, să 
corespundă întru totul aşteptărilor partenerului şi să-şi pună 
libertatea-n cui. Rezultatul este o senzaţie de prizonierat şi 
neputinţă în cuplu. Copilul tău umbră are impresia greşită 
că partenerul sau relaţia te îngrădesc, când de fapt tu 
însuţi, prin propriul tău tipar de adaptare, îţi impui bariere 
şi te limitezi. Co-pilul tău umbră se revoltă împotriva 
acestor stavile şi, după clipele de apropiere, îl dă de fiecare 
dată la o parte pe partener. Probabil se teme foarte tare că 
va fi părăsit. Ca mecanism de apărare, vrea să păstreze cu 
orice preţ controlul şi de aceea îl ţine pe celălalt la distanţă. 
Îţi amintesc că teama de abandon şi conformarea excesivă 
sunt surori gemene: teama de abandon îi determină pe 
mulţi oameni să aibă convingerea - care este de fapt un 
mecanism de apărare - că trebuie să se supună dorințelor 
partenerului. Acesta este gândul care produce împotrivire şi 
resentimente. 


E posibil şi ca în copilărie să nu fi învăţat să gestionezi 
senzaţia de apropiere şi delicateţea, care îţi par acum 
penibile. Şi în acest caz eşti prizonierul copilului tău umbră, 
care transpune experienţa din copilărie în prezent. Probabil 
că părinţii te-au respins adesea, iar tu te-ai ruşinat foarte 
tare de sentimentele tale, încât acum te simţi parcă zidit în 
piatră de fiecare dată când partenerul se apropie de tine. 

Ca întotdeauna, poţi elimina această rezistenţă - proiecția 
ta - cu ajutorul celor trei moduri de percepţie. 

Exercitiu: 

Suprimă-ţi împotrivirea cu ajutorul celor 

trei moduri de perceptie 
1. Aminteşte-ţi de o situaţie în care copilul tău umbră a 
fost în opoziţie faţă de partener. Intră în primul mod de 
percepţie şi lasă-ţi, foarte con-ştient, copilul-umbră să ia 
cuvântul. De ce se teme? Să nu fie manipulat, poate, sau 
monopolizat, sau se teme de neputinţă, de ruşine? Ce 
intenţii rele presupune că are celălalt? 
2. După ce ţi-ai analizat suficient copilul-umbră, elimină 
toate sentimentele negative şi treci în al doilea mod, deci 
în pielea celuilalt. Ce simte partenerul faţă de tine când te 
retragi mereu şi-l respingi? Priveşte-te prin ochii lui şi 
încearcă să-ţi dai seama ce simte. 
3. După ce ai parcurs şi această etapă, eliberea-ză-te din 
nou de toate sentimentele, intră în al treilea mod de 
percepţie, al observatorului, şi analizează-ţi 
comportamentul de pe poziția eului tău adult. 
Conştientizează faptul că eşti deja „om mare” şi eşti pe 
picior de egalitate cu partenerul tău. Eşti liber, capabil 
să-ti controlezi viata şi nu trebuie să dovedeşti asta de 


fiecare 
A /t i 
dată printr-un refuz înciudat. Ai, bineînţeles, aceleaşi 


drepturi ca şi celălalt. Analizează dacă nu cumva dorinţele 


lui de a avea parte de mai multă apropiere şi angajament 
nu sunt îndrep-tăţite. Îţi poţi exterioriza şi tu sentimentele, 
ai voie să fii afectuos şi tandru - partenerul tău se va 
bucura. El nu este mama şi nici tata. 

Dacă eşti traumatizat, e cât se poate de important să iei 
această distanţă faţă de proiecţiile copilului tău umbră. 
Problema legată de traume este că mintea ta nu poate să 
creadă că astăzi eşti în siguranţă şi că există şi oameni în 
care poţi avea încredere. Dacă nu te poţi dis-tanţa de 
vechile tale experienţe din copilărie, cel mai bine ar fi să te 
adresezi cuiva care-ţi poate oferi îndrumare profesionistă 
sub forma unei terapii a traumei. 

Dă frâu liber sentimentelor care vădesc slăbiciune 
Copiii-umbră autonomi nu fac faţă bine sentimentelor care 
vădesc slăbiciune, ca teama, ruşinea, tristeţea sau 
neputinţa, şi asta din diverse cauze. De cele mai multe ori, 
nici măcar părinţii lor nu se descurcau prea bine cu aceste 
sentimente sau erau ei înşişi foarte slabi şi şi-au copleşit 
copilul cu neputinţele şi nevoile lor, astfel încât, de la o 
vârstă încă fragedă, el a fost silit să devină foarte puternic 
şi autonom. E posibil şi ca unul dintre părinţi să fi fost prea 
hotărât şi/sau autoritar, astfel încât copilul a trebuit mereu 
să opună rezistenţă şi n-a avut voie să se arate slab, pentru 
a nu ajunge la cheremul lui. 

Partea bună e că oamenii excesiv de autonomi sunt în 
realitate indivizi puternici. De cele mai multe ori, sunt şi 
oameni care au un succes profesional deosebit. În plan 
relational însă, independenţa şi forţa lor accentuate le 
creează adesea probleme, pentru că nu se pot ataşa cum 
trebuie. Pentru asta ar trebui să-şi permită să aibă 
sentimente pe care nu le agreează deloc. 

lubirea mă face puternic şi slab deopotrivă: puternic 
datorită sprijinului, atenţiei şi aprecierii de care am parte 
prin intermediul ei, slab pentru că devin dependent şi 


vulnerabil. Dacă pun foarte mult preţ pe ideea de a trece 
prin viaţă invulnerabil, îmbrăcat într-o „vestă antiglonţ”, va 
trebui probabil să renunţ la dragoste. Altfel, dacă mi-o 
doresc, trebuie să accept gândul că sunt vulnerabil. Doar 
atunci când îmi permit să am puncte slabe şi să accept pe 
deplin lucrurile aşa cum sunt, mă pot ataşa de un alt om. 
Acceptarea fermă a lucrurilor aşa cum sunt ele în realitate 
este necesară şi extrem de benefică. 
Exercitiu: 
Acceptă-ţi făra rezerve sentimentele care 
vădesc slăbiciune 
Închide ochii pentru scurt timp, concentrează-te asupra 
propriei respiraţii şi recunoaşte: „Da, sunt vulnerabil”, 
„Da, sunt şi dependent”, „Da, mă tem de prea multă 
apropiere şi ataşament”. Formulează şi alte propoziţii care 
încep cu „da” şi care corespund exact situaţiei tale şi 
încearcă să-ţi dai seama ce simţi atunci când dai voie 
acestor sentimente pur şi simplu să existe. De cele mai 
multe ori, le simţi mult mai atenuate şi mai puţin 
dramatice decât te temeai. 

Dacă poţi recunoaşte şi accepta doar sentimentele care 
vădesc putere, cum ar fi furia sau bucuria, eşti printre cei 
tari, dar excluzi o parte din sinele tău. Eşti prezent cu 
jumătate de normă în propria viaţă. Dacă vrei să te 
întregeşti - aceasta fiind o altă formulare pentru „să te 
vindeci” -, dă voie şi celorlalte sentimente să existe în tine - 
celor pe care nu le agreezi, care vă-desc slăbiciune. Vei 
vedea că nu te vor copleşi sau, dacă o vor face, va fi doar 
pentru scurt timp. Niciun sentiment nu e veşnic. 
Conştientizează faptul că eşti în puterea vechilor tale 
proiecţii - copilul tău umbră nu a priceput că ai crescut, că 
acum eşti matur şi nu mai depinzi de mama şi de tata. Chiar 
dacă partenerul te părăseşte, vei supravieţui. Eşti adult şi 


independent. 

Mai intră o dată, pe deplin conştient, în al treilea mod de 
percepţie şi analizează situaţia ta actuală dintr-o 
perspectivă matură: întreabă-te dacă vei su-pravieţui în caz 
că eşti rănit. Gândeşte-te de asemenea cât de dureros este 
comportamentul tău pentru partener. Prin mecanismele tale 
psihice de apărare, de închidere în sine, îi provoci exact 
acele suferinţe pe care nu vrei să le simţi tu însuţi. Dă-ți 
seama că nu e corect să procedezi astfel şi decide-te să 
devii ceva mai concesiv faţă de tine însuţi şi faţă de semenii 
tăi. Vei fi surprins cât de simplă devine viaţa. Consumi 
foarte multă energie dacă te constrângi să fii mereu 
puternic şi independent. 


Învață să te încrezi în alţii 

Cu siguranţă ai observat deja că mecanismele de inversare 
a crezului interior sunt toate strâns legate între ele şi că 
există treceri foarte fluente de la unul la altul. Mecanismul 
prin care te încrezi în alţii seamănă cu acceptarea 
sentimentelor care vădesc slăbiciune, care este, la rândul 
ei, foarte apropiată de renunţarea la împotrivire. 

După cum am spus deja altundeva, nu există încredere în 
străini fără încredere în sine. Doar când am în-credere în 
mine că voi supravieţui unei pierderi, unei răniri, pot avea 
curaj să-mi pun încrederea într-un alt om. încrederea 
presupune mereu o investiţie în mine însumi. În fond şi în 
definitiv, ea nu înseamnă certitudine, şi rămâne mereu 
posibilitatea reziduală că celălalt mă va părăsi sau răni. 
Doar dacă supraviețuiesc acestei posibilităţi în propria mea 
imaginaţie, mă pot dărui. Altfel, pericolul perceput în mod 
subiectiv e prea mare ca să mă distrug printr-o relaţie. Dacă 
vrei să ai mai multă încredere în alţii, începe deci cu copilul 
tău umbră şi respectul tău de sine - sau acordă-i copilului 
tău lumină foarte mult spaţiu. Ca întotdeauna, trebuie să te 
lepezi de vechile proiecţii care iau forma unor credinţe 


nerezonabile. La acest capitol am lucrat deja mult. 

În rest, poţi să faci oricând, din poziţia observatorului, o 
revenire la realitate cu ajutorul raţiunii şi să verifici dacă 
neîncrederea ta în partener e oportună. Dă-ţi sea-ma în felul 
următor: dacă neîncrederea ta e difuză şi primară, ea 
provine de la copilul-umbră; dacă, dimpotrivă, e întemeiată 
în mod obiectiv, atunci acţiunile sau faptele partenerului - 
confirmate şi de terţi - trebuie s-o justifice. E important 
totuşi să facem deosebirea între ceea ce poate fi considerat 
un comportament acceptabil şi ceea ce trebuie apreciat ca o 
trădare autentică a încrederii. Ţine-ţi copilul-umbră sub 
atentă observaţie, în principal atunci când devine rapid 
jignit şi ranchiunos. Gândeşte-te că partenerul tău are 
dreptul uneori să fie furios şi că atunci poate să spună 
lucruri pe care nici el nu le crede. Dacă şi-a cerut deja scuze 
pentru o asemenea izbucnire, n-ar trebui să mai faci caz. Ai 
în vedere şi temperamentul lui: extravertiţii tind să fie 
impulsivi şi atunci spun lucruri pe care nu le cred neapărat. 
E omenesc ca într-o ceartă să mai şi ridici vocea uneori, şi 
nici asta n-ar trebui să i-o reproşezi pe termen lung. 

Aşadar, atunci când analizezi din cel de al treilea mod de 
percepţie dacă poţi avea încredere în partener, apreciază-i 
corect comportamentul. Din punctul meu de vedere, a avea 
încredere ar însemna următoarele: 

- De cele mai multe ori, mă pot baza pe ceea ce spu-ne - 
dar recunosc şi că e uneori uituc sau zice una şi apoi se 
răzgândeşte (nu există siguranţă sută la sută). 

- În linii mari, mă pot baza pe faptul că îmi spune ce vrea 
şi ce nu vrea. 

- Nu mă răneşte cu bună-ştiinţă. Dacă se întâmplă, 
jignirile rezultă dintro ceartă groaznică sau din reacţia lui la 
o jignire pe care i-am adus-o eu (de exemplu, prin 
comportamentul meu distant). 

- E loial şi demn de încredere la capitolul prietenie şi în 


relaţiile de muncă. 

-  Manifestă un interes real faţă de mine şi mă tratează cu 
bunăvoință şi înţelegere. 

- E loial şi mă simt sigur în relaţie. (Atenţie! Aici poate fi o 
mare capcană pentru copiii-umbră foarte geloşi.) 

- Se implică în relaţie şi-şi asumă angajamentele luate faţă 
de mine. De regulă, există un echilibru între ceea ce 
dăruieşte şi ceea ce primeşte fiecare în cuplu. 

- Mā simt iubit de partener. 

Dacă, în urma unui examen obiectiv, ajungi la concluzia că 
neîncrederea ta e întemeiată, încearcă să discuţi cu 
partenerul.  Verifică dacă poţi trece peste trădarea 
încrederii şi dacă-l poţi ierta. Iertarea este indispensabilă 
dacă vrei să rămâi împreună cu el, pentru că altfel lipsa 
încrederii vă va otrăvi relaţia pentru totdeauna. 

Dacă ai avut deja mai multe discuţii cu el şi, de exemplu, 
nu-i poţi ierta o infidelitate, gândeşte-te bine dacă eşti 
motivat de faptul că partenerul este, în principiu, nedemn 
de încredere - şi atunci ar trebui să te desparti - sau dacă, 
în principiu, el este demn de încredere, dar copilul tău 
umbră pur şi simplu nu-l poate ierta, deoarece în spatele 
reactiei tale sunt în continuare răni nevindecate din 
copilărie. Dacă conchizi că ar trebui să te desparti, reciteşte 
subcapitolul „Învață să renunti” şi ocupă-te intens de copilul 
tău umbră, care probabil se teme cumplit să nu rămână 
singur. În cazul în care copilul tău umbră nu poate ierta din 
motive care ţin exclusiv de el, îţi poţi vindeca rănile din 
trecut cu ajutorul numeroaselor exerciţii din această carte. 

Pe de altă parte, dacă, atunci când priveşti din perspectiva 
eului tău adult, foarte multe arată că poţi avea încredere în 
partener, decide-te în mod perfect conştient să te încrezi în 
el. La fel ca orice altceva în viaţă, şi încrederea e o 
chestiune de decizie personală. 


Exersează manifestarea bunăvoinţei şi empatiei 


Dacă sunt mereu preocupat să-mi apăr autonomia, mă aflu 
adesea în primul mod de percepţie şi mă identific cu copilul 
meu umbră. Al doilea mod, perspectiva empatică, devine un 
eşec, pentru că, înşurubat în co-pilul- umbră, ajung foarte 
rapid să-mi percep partenerul ca duşmănos, acaparator, 
manipulator, maliţios, dependent etc. Dacă e un potenţial 
inamic, atunci nu pot manifesta bunăvoință faţă de el. 
Natura a aranjat lucrurile astfel încât să nu avem milă faţă 
de duşmanii noştri, ca să ne putem apăra viaţa. În afară de 
asta, am impresia că e dreptul meu să mă apăr când sunt 
atacat. 

Partenerii copiilor-umbră autonomi se simt res-pinşi cu 
sânge rece, singuri şi neajutoraţi. După cum am mai 
precizat deja, copiii-umbră autonomi au mari probleme să 
gestioneze aşteptările celuilalt. O relaţie nu poate să fie însă 
lipsită de aşteptări. Cel care se simte încorsetat de cele mai 
mărunte cerinţe ale partenerului nu este capabil să aibă o 
relaţie. 

Exercitiu: 

Antrenează-ţi bunăvoința cu ajutorul celor 

trei moduri de perceptie 
Dacă simţi că ai o atitudine duşmănoasă faţă de partener, 
cercetează-ţi bine  copilul-umbră. Ce credinţe ţi se 
activează când te închizi în tine şi-l ţii la distanţă? Ce 
proiecţie din trecutul tău ar putea acţiona în acest caz? 

Dacă vrei să ai o atitudine mai iubitoare, ar trebui să nu 
te mai consideri victimă şi să-ţi dai seama că tu şi 
partenerul tău sunteţi pe picior de egalitate. Intră în al 
treilea mod de percepţie şi conştientizează că ai crescut 
mare şi eşti liber, că ai aceleaşi drepturi ca şi el şinue 
nevoie să-ţi aperi mereu autonomia. 

Acum intră în al doilea mod de percepţie şi în-cearcă să- 
ţi dai seama ce simte el când te distanţezi şi te izolezi atât 


de des. Ce sentimente îi stârneşte comportamentul tău? 
Încearcă să le percepi cât se poate de conştient. 

Apoi intră în starea copilului-lumină, repetă-ţi noile tale 
credinţe pozitive şi conştientizează-le. Cu cât suntem mai 
binedispuşi, cu atât putem fi mai binevoitori faţă de 
ceilalţi. Priveşte-ţi partenerul din perspectiva pozitivă a 
copilului- lumină, cu  bună-voinţă, şi răspunde la 
următoarele întrebări: 

1. Ce simte partenerul meu pentru mine? 

2. Ce nevoi are? 

3. Sunt justificate nevoile lui? 

4. Dac-aş fi propriul meu antrenor, ce aş putea face 
altfel în viitor ca să nu mă mai identific de fiecare dată cu 
copilul meu umbră autonom? 

Notează-ţi experienţele legate de acest exer-ciţiu în 
agendă. 


Lasă-te ajutat din când în când 
E firesc ca unui copil-umbră autonom să nu-i placă să fie 
ajutat, pentru că aşa sună una dintre credinţele lui: 
„Trebuie să fac totul singur”. Ea însă nu e adevărată. Din 
perspectiva eului tău adult, sper că poţi recunoaşte că ai 
voie să primeşti ajutor. Asta înseamnă şi că ai voie să te 
ataşezi de alţii oricând doreşti. Nu eşti obligat să stai singur 
în spatele zidurilor tale invizibile. Nu trebuie nici să fii 
perfect pentru a renunţa la camuflaj şi la distanţa pe care o 
impui mereu. Poţi să fii aşa cum eşti, iar asta înseamnă că 
poţi face greşeli şi poţi avea slăbiciuni, la fel ca orice alt om. 
Când ai nevoie de ajutor - fie el şi numai o discuţie cu un 
prieten bun -, cere-l. Nu e un semn de slăbiciune să vorbeşti 
despre problemele tale. Este mai degrabă un semn că te 
pricepi să le gestionezi. Toate studiile psihologice arată că e 
extrem de util să vorbeşti despre problemele cu care te 
confrunţi, în timp ce tăcerea e contra-productivă. 


Începe să te deschizi întâi în faţa unui om, eventual 
partenerul de cuplu sau un prieten bun. Vorbeşte despre 
lucrurile care te îngrijorează şi despre cele care-ţi par 
dificile. Vei constata că prietenii şi partenerul tău vor fi 
bucuroşi că vorbeşti despre tine şi vei vedea cât sunt de 
afectuoşi. Îţi vei da seama că asemenea discuţii îţi uşurează 
sufletul şi astfel îţi poţi rezolva mai uşor problemele. 

Din relatările multora dintre clienţii mei, ştiu că atacurile 
lor de panică la gândul angajamentului dispar atunci când, 
în loc să evadeze, caută să discute cu partenerul şi-i explică 
ce simt. Impulsul de a fugi se atenuează, şi ei simt că se 
apropie de celălalt într-un mod plăcut. 

Pur şi simplu relaxează-te, încrede-te în partener şi spune- 
ţi foarte clar: „Am voie să cer ajutor”. 

Spune pur şi simplu „da” 

Iubirea e o chestiune de decizie. Îndrăgostirea, pe de altă 
parte, e ceva ce ţi se întâmplă şi în care e implicat deseori 
copilul tău umbră, cu tipul complicat de partener pe care-l 
preferă. Iubirea, în schimb, înseamnă să alegi pe cineva şi 
să te simţi răspunzător de el în sens pozitiv. Asta înseamnă 
şi că ai voie să iei o altă decizie dacă mai târziu - din cine 
ştie ce motiv - vrei să te desparti. Eşti liber să spui „da” şi la 
fel de liber să spui „nu”. Dacă ai libertatea de a spune „nu”, 
poţi spune din toată inima „da” şi- ţi poţi asuma sănătos 
răspunderea. Răspundere sănătoasă înseamnă că, dintr-un 
sentiment profund de afecţiune, îţi doreşti ca celuilalt să-i 
meargă bine.  Răs-pundere nesănătoasă Înseamnă, 
dimpotrivă, că te simţi sută la sută răspunzător de reuşita 
relației. 

Clientii mei care se feresc de ataşament sunt adesea 
chinuiti de îndoiala 


că partenerul nu li se potriveşte cu adevărat. După cum am 
mai spus, îndoielile legate de partener şi pierderea 
sentimentelor de dragoste aparţin tiparului de distanţare. 


Din poziţia observatorului îţi poţi da foarte bine seama dacă 
partenerul nu ţi se potriveşte. Conform constatărilor mele, 
din această perspectivă majoritatea oamenilor recunosc 
destul de exact dacă îndoielile lor sunt provocate de copilul- 
um-bră sau dacă într-adevăr partenerul nu este omul 
potrivit pentru ei. O mare problemă este şi lipsa dorinţei 
sexuale, care se instalează adesea atunci când apare frica 
de angajament şi care are deseori legătură cu lipsa de 
autenticitate. Îţi reamintesc că frica de angajament este o 
urmare a conformării excesive, care poate răpi relaţiei 
vitalitatea şi spontaneitatea. Gândeşte-te în ce fel poţi fi mai 
deschis şi mai autentic cu partenerul tău. 

O altă sursă extrem de importantă a lipsei de dorinţă 
sexuală este refuzul de a satisface aşteptările partenerului. 
Când partenerul se aşteaptă să faci sex cu el, gândul acesta 
te face pur şi simplu să-ţi piară cheful. şi aici este, fireşte, 
nevoie să te eliberezi de proiecția copilului-umbră, aşa cum 
am recomandat, printre altele, în subcapitolul „Nu te mai 
împotrivi”. 

Adesea, le recomand clienţilor mei care se tem de 
ataşament ca, timp de o lună, să se decidă foarte con-ştient 
în favoarea partenerului lor şi să vadă, din ipostaza eului 
adult, dacă li se potriveşte. După o lună îşi pot schimba 
hotărârea. Mulţi constată că decizia conştientă în favoarea 
partenerului - chiar dacă e doar pentru o lună - le schimbă 
atitudinea faţă de el şi că ajung să se apropie mai mult. 

Prin urmare, dacă încă te îndoieşti că partenerul tău e 
omul potrivit, analizează situația din perspectiva 
observatorului, deci a eului tău adult, şi, dacă ajungi la o 
concluzie afirmativă, spune simplu „da”, fie şi numai pentru 
o perioadă limitată, şi lasā-te surprins de ceea ce se va 
întâmpla. 


Descoperă-ţi propriile mecanisme de inversare 


Din toată gama mecanismelor de inversare a crezului 
interior alege-le doar pe acelea care sunt cu adevărat 
relevante pentru tine şi scrie-le în zona picioarelor copilului- 
lumină (vezi exemplul de pe dosul copertei din spate a 
cărţii). Notează-le prin formulări cât mai personale. Scrie, 
de exemplu: „Intru de cel puţin zece ori pe zi în forul meu 
interior şi sunt atent la ceea ce simt”, sau: „La ora 18 
termin programul de lucru şi mă duc să mă plimb o oră”, 
sau: „Ascult foarte atent ceea ce spune... (numele 
partenerului) şi mă arăt interesat de problemele lui” 
ş.a.m.d. Cu cât îţi formulezi mai concret credinţele 
personale, cu atât e mai probabil să le şi inversezi. 

Dacă, citind cartea, îţi vin în minte credinţe pe care eu nu 
le-am menţionat, le poţi folosi bineînţeles şi pe acelea. 
Important este să şi exersezi în viaţa de zi de zi 
comportamentul pe care-l formulezi în cadrul mecanismului 
de inversare. Vei fi surprins de cât de repede vei face 
progrese. 


Rezumat: Opt paşi către o viaţă 
nouă 


Dragă cititorule! Dacă ai ajuns până aici, sper că ai preluat 
şi ai învăţat multe din această carte. Sunt foarte conştientă 
de faptul că ea îţi cere multă implicare şi seriozitate şi că la 
un moment dat e posibil să-ţi piară entuziasmul. Nici mie 
nu-mi place prea multă muncă obligatorie. Dar, gândindu- 
mă că te pot ajuta să lucrezi pe cont propriu asupra ta, am 
simţit că nu-mi rămâne decât să mă orientez asupra unor 
aspecte foarte practice, iar asta necesită mereu puţin efort 
din partea cititorului. Sunt convinsă că pentru multe 
probleme nici nu e nevoie de terapeut dacă primeşti în 
mână un fir călăuzitor, care să-ţi arate cum să le rezolvi. Am 
în vedere şi nivelul de îngrijire psihoterapeutică din Ger- 
mania, care este deplorabil. Cei care se hotărăsc să apeleze 
la un psihoterapeut trebuie să aştepte foarte mult, ceea ce 
adesea le slăbeşte motivaţia—. În plus, nu orice 
psihoterapeut este potrivit pentru oricine. După ce au 
aşteptat mai mult timp, unii doritori reuşesc să discute cu 
un specialist, numai ca să descopere că n-au rezolvat nimic 
prin conversaţia respectivă. Această nepotrivire poate ţine 
de specialist, care, de exemplu, nu înţelege corect 
problema. În alte cazuri, ea poate depinde şi de client, care 
nu e tocmai dispus să preia responsabilitatea propriului 
proces de dezvoltare. Omul care este însă gata să-şi asume 
răspunderea pentru el însuşi şi pentru copilul lui umbră 
poate face progrese nu doar mergând la un (bun) 
psihoterapeut, ci şi cu ajutorul literaturii (bune) de 
specialitate. Ştiu de la mulţi dintre cititorii mei că s-au 
vindecat cu ajutorul cărţilor pe care le-am scris - ceea ce nu 


reuşiseră anterior mergând la anumiţi psihologi sau la 
clinicile de boli nervoase. Nu spun acest lucru ca să mă 
laud, ci ca să-ţi mai dau o dată curaj că tu eşti cel care poţi 
realiza aceste schimbări pozitive şi aduce vindecarea în 
viaţa ta, chiar şi singur, dacă îţi iei de mână copilul-umbră. 
Dar pentru asta e nevoie să fii silitor, ca să-ţi reprogramezi 
mintea, aşa cum înveţi să cânţi la un instrument, să practici 
un sport sau să vorbeşti o limbă străină doar făcând 
exerciţii. 

Cel mai important lucru pe care-l poţi câştiga din lectura 
acestei cărţi este ideea că tu singur îţi poţi construi 
realitatea. Firul ei călăuzitor sunt sfatul de a-ţi demonta 
vechile proiecţii şi îndemnul de a obţine o perspectivă 
adecvată asupra realităţii. Repet: a-ți da seama şi a trece 
dintr-un mod într- altul reprezintă baza oricărei schimbări. 
De îndată ce sesizezi că te afli în vechiul tău film, deci în 
modul copilului-umbră, intră în perspectiva observatorului 
şi accesează-ţi astfel eul adult, care are o imagine realistă 
asupra situaţiei. În plus, ar trebui neapărat să-ţi antrenezi 
copilul-lumină - da, din păcate şi asta este o chestiune de 
exerciţiu. Aşa cum ştim din cercetările în psihologie, 
disciplina şi sârguinţa sunt garanţiile succesului în această 
viaţă. Poate sună groaznic de plictisitor, dar aşa este. Din 
fericire, copi-lul-lumină aduce veselie, şi, dacă adopţi o 
atitudine ju-căuşă, te poţi distra de minune cu el. Cel mai 
bine este să-ţi rezervi în fiecare dimineaţă câteva minute 
pentru a-l trezi la viaţă: aminteşte-ţi de noile tale credinţe, 
de punctele tale forte şi propune-ţi ca zilnic să exersezi unul 
dintre mecanismele de inversare a crezului interior. Cel mai 
simplu mod de a intra în starea de copil-lumină e prin 
intermediul muzicii tale preferate. Dar te pot ajuta şi 
postura adecvată (vezi subcapitolele „Posturi de putere” şi 
„Simte-ţi copilul-lumină”) sau sursa ta personală de energie 
(vezi subcapitolul „Surse de energie”). 


Recapitulez: 

1.Identifică exact care sunt influenţele greşite pe care le- 
ai suferit în copilărie şi cum ti-au îngreunat viaţa şi relaţiile 
timp de ani de zile. Desenează-ţi copilul-umbră cu 
credinţele lui. 

2.Observă cum se răsfrâng aceste credinţe asupra 
comportamentului tău în relaţii, adică  desco-perăcţi 
mecanismele psihice de apărare personale. 

3.Distanţează-te de vechiul tipar, de copilul tău um-bră, 
detaşându-te de el în situaţiile tipice şi identificându-te cu 
eul tău adult. Din această perspec-tivă, trezeşte-te la 
realitate! De îndată ce-ţi dai seama că te afli în modul 
copilului-umbră, treci în eul adult. 

4.Foloseşte-ţi resursele şi descoperă-ţi copilul-lu-mină. 
Găseşte credinţe noi, potrivite situaţiei în care te afli şi care 
le demontează pe cele vechi, disfuncţionale. 

5. Percepe-ţi copilul-lumină, forţa interioară şi buna 
dispoziţie „descărcând” noile credinţe, puncte forte şi 
resurse descoperite în spaţiul tău interior. Poţi face asta 
respirând şi încercând să simţi în mod conştient cum se 
reflectă toate acestea în zona toraco-abdominală (vezi şi 
subcapitolul „Sim-te-ţi copilul-lumină”). 

6. Intră cu copilul tău lumină în modul observatorului şi 
află cum se vede de acolo vechea ta problemă (vezi 
subcapitolul „De la starea copilu-lui- lumină la perspectiva 
observatorului”). 

7. Găseşte-ţi mecanismele de inversare a crezului interior 
şi exersează-le zilnic. 

8. Continuă aceste exerciţii până când îţi „intră în sânge”. 

Am ajuns la capătul drumului nostru împreună şi sper că 
de acum încolo îţi poţi modela relaţiile într-o manieră mult 
mai fericită. În fond, iubirea, afecțiunea, înţelegerea şi 
bunăvoința sunt esenţa fiecărei legături între oameni şi 
speranţa care ne rămâne. 


Trăieşte-ţi viaţa cu bucurie şi fii pur şi simplu tu însuţi. 
Cu toată dragostea, 
a ta 


Steffi 


În Germania asistenţa psihoterapeutică este inclusă în pachetul ser-viciilor 
medicale primare, asigurate de stat. (n.red.) 

ROTOTIV 


STEFANIE STAHL 


Oricine poate 
avea 
o relaţie 
fericita 


Găseşte echilibrul dintre apropierea de 
celălalt 
şi libertatea personală 


